
Til  Udgivelsen  af  det  foreliggende  Arbejde  har  Direktør  Chr.  D.  Lunk 
vdet  Understøttelse. 


KØBENHAVN  -  BIANCO  LUNOS  BOGTRYKKEBI 


Fuglene  (Aves). 


Fuglene  er  fjer-  og  skælklædte,  varmblodede 
Hvirveldyr,  der  aander  ved  Lunger;  Hjertet  delt  i 
4  Rum,  2  For-  og  2  helt  adskilte  Hjertekamre. 
Kæberne  formede  som  et  hornklædt,  hos  Nutidens 
Fugle  tandløst,  Næb.  Hovedskallen  staar  med  1 
Ledknude  i  Forbindelse  med  Rygraden  og  ved  et 
Ledben  paa  hver  Side  med  Underkæben,  der  er 
sammensat  af  9  (10)  Knogler.  De  lægger  befrugtede 
Æg,  som  udruges;  Ægget  omgivet  af  en  haard  Kalk- 
skal. Fosteret  med  Fosterhinder. 

I  Nutiden  danner  Fuglene  en  stor,  særdeles  vel  afgræn- 
set, naturlig  Klasse,  der  indenfor  sine  Rammer  viser  en 
paafaldende  Overensstemmelse  og  Ensartethed  i  alle  vigti- 
gere indre  og  ydre  Bygningsforhold,  hovedsagelig  frem- 
kaldt af  den  fælles  særlig  fremtrædende  og  prægende 
biologiske  Faktor,  Flyveevnen,  medens  de  talrige  andre  sær- 
lige Forhold, derefterhaanden  udformer  Ordener  og  Familier, 
saasom  forskellig  Levevis,  Føde,  Opholdssted  o.  s.  v.  kun 
i  forholdsvis  ringere  Grad  har  formaaet  at  udspalte  Fug- 
lene i  afvigende  Typer;  hvor  f.  Eks.  Flyveevnen  er  op- 
givet eller  Hovedvægten  er  lagt  paa  Dykning  eller  andet, 
kan  mindre  betydende,  ikke  synderlig  dybtgaaende,  Af- 
vigelser i  Legemsbygningen  fremkomme,  men  den  alminde- 
lige Fugletype  forlades  aldrig  og  lader  sig  altid  ved  første 
Øjekast  erkende;  Næbbet,  Fjerklædningen  og  den  hele 
Legemsform  holder  sig  altid  som  aldrig  svigtende  Kende- 
mærker. Ingen  anden  Hvirveldyrklasse  viser  en  saadan  Ens- 
artethed, hvad  deri  ikke  ringe  Grad  vanskeliggør  Inddelingen 

af  Jordens  mange  Fugleformer  og  talrige  Arter  og  fører 
til,  at  Klassificeringen  af  Fuglene  i  Ordener,  Familier  og 
Slægter  maa  ske  efter  Bygningsejendommeligheder,  der 
i  og  for  sig  ikke  er  af  synderlig  gennemgribende  Art  og 
ialtfald  langtfra  altid  i  Vigtighed  svarer  til  de  Inddelings- 
grunde,  hvorefter  de  anderledes  stærkt  udformede  Padder, 
Krybdyr  og  Pattedyr  er  grupperede. 

Fuglene  slutter  sig  i  langt  de  fleste  væsentligere  Byg- 
ningsforhoid  nærmest  til  Krybdyrene,  til  hvilke  en  Del 
uddøde  Former,  som  man  kender  gennem  velbevarede 
Forsteninger,  danner  en  umiskendelig  Overgang;  Kryb- 
dyr og  Fugle  sammenfattes  derfor  ofte  under  Navnet 
Sauropsider. 

Hvad  der  særlig  prægede  Fuglenes  Forfædre  blandt 
Krybdyrene  og  efterhaanden  førte  dem  bort  fra  den  al- 
mindelige Krybdyrtype,  var  sikkert  deres  Lyst  og  stigende 
Evne  til,  under  Jagten  paa  Insekter  i  Træernes  Kroner, 
at  bevæge  sig  først  i  Hop  mellem  Træernes  Grene,  der- 
paa  i  længere,  friere  og  mere  svævende  Spring,  idet  de 
med  udspilede  Forlemmer  søgte  at  afbøde  Nedspringets 
Voldsomhed;  endelig  i  halvt  svævende,  halvt  flyvendeSpring, 
idet  de  stræbte  at  holde  sig  oppe  i  Luften  ved  at  baske 
med  Armene;  herunder  udvikledes  Forlemmerne  og  disses 
Muskulatur  baade  i  Størrelse  og  Styrke;  Armen  blev  bredere 
og  fladere,  Hudfolder  fremkom  mellem  Over-  og  Under- 
armens Forkanter  samt  i  Armhulerne, og  navnlig  omformedes 
Skællene  til  fjerlignende  Dannelser  og  endelig  til  virkelige 
Fjer,  blandt  hvilke  Skælfjerene  paa  Forlemmernes  Bag- 
kant og  Halens  Sider  naaede  den  videste  Udvikling,  saa- 
ledes  at  de  mægtigt  forøgede  Fuglenes  Evne  il  at  svæve 
og  yde  Tryk  mod  Luften.  Da  Forlemmernes  Muskulatur 
o»  Svingfjerene,  i  Forbindelse  med  mangfoldige  formaals- 
tjenlige  Forandringer  i  det  øvrige  Legeme,  havde  naaet 
den  Grad  af  Styrke  og  Fuldkommenhed,  at  en  virkelig 
selvstændig  Flugt  gennem  Luften,  betinget  af  Fuglens  egen 
Energi,  var  mulig,  var  det  første  væsentlige  Skridt  paa 
Vejen  til  Fugletypen  tilbagelagt.  Under  den  videre  Ud- 
formning op  gennem  Tiderne  viste  Krybdyrtænderne  sig 
overflødige;  de  vantrivedes  og  forsvandt  ganske.  Forlemmer- 
nes, særlig  Haandens  Benbygning  omformedes,  idet  Fingre- 
nes særlige  Brug  overflødiggjordes,  og  de  traadte  i  Tjene- 
ste  blot  som  Støtte   for  Svingfjerene.  Kroppen  blev  kort 


og  sammentrængt,  saaledes  at  Vingerne  sad  fæstede  ved 
Legemets  Tyngdepunkt;  Baglemmerne  overtog  ene  Tjene- 
sten som  Bærere  af  Legemet  under  Gangen,  fik  kraftig 
Laarmuskulatur,  men  omformedes  iøvrigt  ikke  saa  ind- 
gribende, blot  blev  Tæerne  forlængede  og  vidt  udspilede 
for  at  danne  en  større  Støtteflade,  eller  uddannedes  som 
kraftige  Griberedskaber  til  Brug  i  Træerne;  den  oprindelige 
Skælklædning  bibeholdtes  kun  paa  Fødderne;  Kroppens 
Skæl,  ogsaa  de  der  ikke  direkte  anvendtes  under  Flyv- 
ningen, omdannedes  til  løstliggende  Fjer,  der  som  daar- 
lige  Varmeledere  tjente  til  at  dæmpe  Afkølingen  og  holde 
Legemet  paa  den  høje  Temperatur,  der  var  en  nødvendig 
Følge  af  de  stærkt  forøgede  Fordringer  til  Stofskiftet  un- 
der den  anstrængende  Flyvning;  den  lange  Øglehale  med 
Fjer  paa  Siderne  forkortedes,  og  Halens  Virksomhed  som 
Styreredskab  overtoges  næsten  helt  af  de  lange  Halefjer; 
luftfyldte  Rum  udviklede  sig  i  stor  Maalestok  mellem  Ind- 
voldene, i  Knoglerne  og  i  Fjerene,  og  Nutidens  Fugletype 
naaedes  efterhaanden. 

Blandt  Overgangsformerne  maa  særlig  fremhæves  den 
ældste  kendte,  den  tandbærende  Oldfugl  (Archæopte- 
ryx  lithographica  H.  v.  Meyer)  fra  Juratidens  Lag,  af 
hvilken  smukt  bevarede  Rester  er  fundne  i  den  fine  litho- 
graphiske  Skifer  ved  Solenhofen  og  Eichstått  i  Bayern; 
dens  Forlemmer  havde  endnu  fri,  veludviklede,  klobærende 
Fortæer,  samtidigt  med  at  de  bærer  virkelige  store  Sving- 
fjer, tjenlige  til  Svæveflugt  eller  maaske  til  virkelig  Flyv- 
ning; Ribbenene  var  smalle  og  krybdyragtige,  Bækkenet 
ikke  udformet  som  hos  Fuglene,  og  Halen  meget  lang  og 
øgleagtig  med  ca.  20  frie  Hvirvler  og  en  Række  store  vifte- 
formet udbredte  Fjer  ned  ad  hver  Side.  Fra  Kridttiden 
kendes  endel  tandbærende  Fugle,  der  imidlertid  i  deres 
øvrige  Bygning  staar  Nutidens  ret  nær. 

Til  Oplysning  om  Nutidsfuglenes  Legemsbyg- 
ning, hvorunder  særlig  er  taget  Hensyn  til  vore 
nordiske  Fugle,  maa  følgende  tjene: 

Skelettets  Knogler  er  meget  faste,  haarde  og 
glatte,  men  paafaldende  lette;  Flugten  i  Luften 
gør  det  nødvendigt  at  undgaa  al  overflødig  Vægt; 
saa  godt  som  alle  er  de  nemlig  hule,  kun  Over- 
fladerne er  haarde  og  stærke,  dannende  en  Skal, 
der  er  fast  afstivet  ved  talrige  tynde  Benbroer  og 


Piller,  der  gaa  paa  kryds  og  tværs  gennem  Knog- 
lernes hule  Indre.  Meget  ofte  er  Knoglerne  end- 
yderligere  luftfyldte,  idet  deres  Hulrum  i  Stedet 
for  af  Marv  udfyldes  i  større  eller  mindre  Grad 
af  Luftsække,  hvis  yderst  tynde  Vægge  beklæder 
Knoglens  Indervægge  ud  i  de  mindste  Kroge; 
disse  Luftbeholdere  staar  da  ved  Kanaler  gennem 
Huller  i  Knoglens  VæggQ  i  Forbindelse  med  Aande- 
drætsorganerne.  Hovedskallens  Knogler  faar  deres 
Luft  fra  Næse-  og  Trommehulen,  Kroppens  og 
Lemmernes  Knogler  fra  Lungerne  og  de  med 
dem  i  Forbindelse  staaende  Luftsække.  Luftfyldte 
er  saaledes  som  Regel  ialtfald  Hvirvlerne,  Ravne- 
næbsbenene,  Brystbenet,  Overarmene  og  Laar- 
knoglerne  samt  den  største  Del  af  Hovedskallens 
Knogler,  de  øvrige  kan  være  mere  eller  mindre 
marvfyldte,  hvilket  hos  Ungerne  er  Tilfældet  med 
alle  Knoglerne;  først  med  Alderen  trænger  Luft- 
kanalsystemet ud  i  disse  og  fortrænger  Marven; 
dels  herpaa  og  dels  paa  Knogleoverfladens  porøse 
og  svampede  Bygning  kan  paa  Skelettet  Ungfuglen 
skelnes  fra  den  voksne. 

Knoglernes  Luftholdighed  (Pneumaticitet)  fin- 
des udviklet  i  højst  ulige  Grad  hos  de  forskellige 
Fuglegrupper;  mest  fuldkommen  og  smukkest  ses 
den  f.  Eks.  hos  Sulen  og  Natravnen  samt  hos 
mange  Rovfugle,  hvor  endog  Taaleddene  er  me- 
get pneumatiske;  mindst  luftfyldte  er  Knoglerne 
hos  mange  dykkende  Fugle,  men  helt  direkte  sy- 
nes Pneumaticiteten  dog  ikke  at  staa  i  Forhold 
til  Flyveevnen;  udmærkede  Flyvere,  som  Maager 
og  Mursejlere,  har  saaledes  i  stort  Omfang  marv- 
fyldte Knogler,  medens  t.  Eks.  Strudsenes  kan  være 
meget  luftfyldte. 

Angaaende  de  vigtigste  Knoglers  Stilling  og 
Sæde  i  Skelettet   henvises  til  hosstaaende  Fig.   1. 


Fig.  1.  Skelet  af  Rovfugl.  (Efter  Reichenow). 
1.  Hovedskal.  2.  Halshvirvler.  3.  Ryghvirvler.  4.  Bækken. 
5.  Halehvirvler  6.  Haleben  (bestaaende  af  sammenvoksede  Hale- 
hvirvler). 7.  Ribben.  8.  Brystben.  9.  Gaffelben.  10.  Ravne- 
næbsben.  11.  Skulderblad.  12.  Overarmsben.  13.  Albueben. 
14.  Spoleben.  15.  Haandrodsben.  16.  Mellemhaandsben.  17.  Tom- 
mel. 18.  2den  Finger.  19.  3dje  Finger.  20.  Laarben.  21.  Skinne- 
og  Lægben.  22.  Mellemfod  (Tarse).  23.  Bagtaa.  24.  Indertaa. 
25.  Mellemtaa.    26.  Ydertaa. 

Hovedskallen  (cranium)  er  sammensat  af  mange 
Knogler,  der  for  en  stor  Del  vokser  helt  sammen  med 
Alderen,  som  Regel  saa  fuldstændigt,  at  ikke  engang  Re- 
ster af  Sømmene  kan  ses  hos  de  udvoksede  Individer; 
Fuglene  naar  allerede  i  Løbet  af  deres  første  halve  Leve- 
aar,  eller  for  Smaafuglenes  Vedkommende  allerede  i  Lø- 
bet af  nogle  Maaneder,  deres  fulde  Størrelse,  saaledes  at 
de  enkelte  Knoglers  Vækst  er  afsluttet  og  Sømmene, 
hvor  Forøgelsen  særlig  sker,  dermed  er  overflødige.  Hos 
mange   Hønsefugle   vokser   dog    f.  Eks.  Ansigtsknoglerne 


Fig.  2.  Hovedskal  af  en  And,  set  ovenfra  og  nedenfra. 
1.  Mellemkæben.  2.  Aabning  ind  til  Næsehulen.  3.  Overkæben. 
4.  Ganeaabningen.  5.  Næseben.  6.  Taareben.  7.  Kindbue. 
8.  Tindingepladen.  8  a.  Forreste  Tindingebensfremspring.  9.  Pande- 
ben. 10.  Isseben.  11.  Over-Nakkeben.  12.  Overkæbens  Gane- 
udvækst. 13.  Ganeben.  14.  Plovskærben.  15.  Vingeben.  16.  Led- 
ben. 17.  Bag-Kileben.  18.  Undér-Nakkeben  med  Nakkeledknuden. 
19.  Side-Nakkeben.  20.  Nakkehullet.  (Efter  Marshall). 


sent  eller  aldrig  sammen.  Øjenhulerne  er  meget  store,  som 
Regel  aabne  nedadtil,  dog  har  f.  Eks.  Snepper  og  Bekka- 
siner helt  lukket  Øjenring;  de  Dele  af  Hjernekassen,  der 
ligger  mellem  Øjenhulerne,  er  stærkt  sammentrykte  til 
en  tynd  Øjenhuleplade,  oftest  gennembrudt  af  hinde- 
klædte  Vinduer.  Hjernekassen  er  snart  næsten  helt  afrun- 
det og  glat  uden  synderlig  fremtrædende  Muskelkamme 
(Ænder,  Skrigefugle,  Rovfugle,  Spurvefugle  og  mange 
Vadefugle  o.  a.),  snart  har  den  mægtige  Tværkamme  for 
Tygge-  og  Nakkemuskler  (Skarve,  Alke-  og  Maagefugle, 
Lommer  o.  m.a.);  Hulrummet  for  Hjernen  er,  sammenlignet 
med  andre  Hvirveldyrs,  overordentlig  stort.  De  enkelte 
Knogler,  hvis  Grænser  altsaa  lettest  erkendes  hos  de 
ganske  unge  Fugle,  ses  paa  hosstaaende  Fig.  2. 

Overnæbbet  bestaar  for  den  største  Del  af  de  to 
allerede  meget  tidligt  til  en  Knogle  sammenvoksede 
Mellem  kæbeben  (intermaxillaria),  der  danner  hele  Yder- 
delen af  Næbbet  og  ofte  saa  godt  som  hele  Næbkanten; 
bagtil  sender  Mellemkæben  foroven  en  lang  smal,  oftest 
kløftet,  Gren  op  mellem  Næsebenene  til  Pandebenene. 

Overkæbebenene  (maxillaria)  er  betydelig  min- 
dre, ofte  endog,  som  hos  Hønsefuglene,  ganske  smaa,  og 
ligger  paa  hver  Side  bag  Mellemkæbebenet;  ved  en  op- 
stigende Gren  vokser  de  sammen  med  Næsebenene,  med 
en  bagudrettet  Gren  staar  de  i  Forbindelse  med  den  tynde 
Kindbue. 

Næsebenene  (nasalia),  der  er-  meget  store  og 
brede,  omfatter  Næseborene  bagtil;  en  fremadrettet  Gren 
vokser  sammen  med  Mellemkæben,  en  nedadrettet  med 
Overkæben,  medens  brede,  flade  Plader  bagtil  skyder  sig 
op  paa  Pandebenene. 

Taarebenene  (lacrymalia)  er  ofte  ret  store  og 
hjælper  til  at  afgrænse  og  beskytte  Øjenhulen  fortil;  de 
fæster  sig  paa  Siden  af  Næsebenene,  vokser  som  Regel 
ikke  fast,  men  danner  en  fri  Knogle;  hos  Rovfuglene 
dækker  en  bagudrettet  flad   Gren,  hvortil   ofte  yderligere 

er  fæstet  en  Benplade,  hen  over  Øjet  og  tjener  som  Støtte 
for  disse  Fugles  ejendommelige  Øjenbryn;  hos  Spurve- 
fuglene er  de  derimod  smaa  og  ligger  ret  skjulte. 

Pandebenene  (frontalia)  er  store  og  danner  den 
største  Del  af  Hjernekassens  Overside;  bag  dem  danner 
Issebenene  (parietalia)  dens  øvre  Bagvæg.  Tindinge- 
pladen (squamosum)  paa  Hjernekassens  Side  er  ret  stor, 
bærer  nedadtil  Ledfladen  for  Ledbenet  og  gaar  fremadtil 
ud  i  en  fremadragende  Spids,  der  i  større  eller  mindre 
Grad  lukker  og  skærmer  Øjenhulen  bagtil  og  nedadtil. 

Nakkehullet  (foramen  magnum)  er  stort,  begræn- 
ses opadtil  af  Over-Nakkebenet  (supraoccipitale),  paa 
Siderne  af  Side-Nakkebenene  (exoccipitalia)  og  paa 
Hovedskallens  Underside  af  Under-Nakkebenet  (ba- 
sioccipifale),  som  bærer  Nakkeledknuden  (condylus 
occipitalis),  der  imidlertid  ogsaa  delvis  dannes  af  Side- 
Nakkebenene. 

Hjernekassens  Underside  dannes  væsentligst  af  det 
store,  sammensatte  og  uregelmæssigt  formede  Bag-Kile- 
bens Grunddel  (basisphenoideum);  dets  opstigende  Vin- 
ger (alisphenoidea)  danner  Øjenhulens  Bagvæg,  og  dets 
fremadrettede  kølformede  Spids  danner  Underkanten  af 
Skillevæggen  mellem  Øjenhulerne,  hvorpaa  Vingebenenes 
Ledflader  glider.  For-Kilebenet  (præsphenoideum)  dan- 
ner sammen  med  det  foran  og  ovenover  liggende  Siben 
(ethmoideum),  der  støder  op  til  Næsehulen,  den  øvrige 
Del  af  Skillevæggen  mellem  Øjenhulerne,  men  alle  disse 
Knogler  vokser  tidligt  sammen  og  lader  sig  vanskeligt  er- 
kende uden  just  paa  Ungerne. 

Mundhulens  Loft  dannes  fortil  af  Overnæbbet,  læn- 
gere tilbage  derimod  hovedsagelig  af  de  parrede,  elastiske 
Gane  ben  (palatina),  der  hos  Fuglene  har  en  yderst  for- 
skellig Form  og  derfor  i  udstrakt  Grad  har  haft  Betyd- 
ning ved  Klassens  systematiske  Inddeling;  fortil  er  de 
sammenvoksede  med  Overnæbbets  Overkæbeben,  bagtil 
er  de  frie,  men  støtter  sig  og  glider  paa  Øjeskillevæggens 
Underkant;  mellem  Ganebenene  ligger  det  lange,  smalle, 


sammentrykte  Plovskærben  (vomer).  Ved  deres  Bagender 
staar  de  i  Ledforbindelse  med  de  parrede,  helt  frie  Vinge- 
ben (pterygoidea),  stavformede  Knogler,  der  atter  bagtil 
er  indleddede  paa  Ledbenene  (sml.  Fig.  2).  Vingebenene 
kan  hos  adskillige  Fugle  (Duer,  Høns,  Ænder  o.  a.) 
have  en  tydelig  Ledflade  mod  Øjeskillevæggen.  Led- 
benene (quadrata),  der  paa  Undersiden  bærer  en  stor  Led- 
flade for  Underkæben,  er  korte,  kraftige,  uregelmæssigt 
formede,  frie  Knogler,  der  i  deres  øverste  Ende  er  ind- 
leddede paa  Hjernekassens  Underside  og  saaledes  dan- 
ner et  indskudt  Element  mellem  Kæbe  og  Hjernekasse. 
Paa  hvert  Ledbens  Inderside  er,  som  nævnt,  et  Vinge- 
ben indleddet,  og  paa  Ydersiden  staar  det  endelig  ved  et 
tapformet  Led  i  Forbindelse  med  den  tynde  og  stive 
Kindbue;  hvert  Ledben  staar  saaledes  ved  to  Benbroer 
—  Kindbuen  og  Vinge-Ganebenene  —  i  Forbindelse  med 
Overnæbbets  underste  Bagkant. 

Ved  hele  denne  Konstruktion  faar  Mundloftets  Knog- 
ler en  meget  betydelig  Bevægelighed,  der  kommer  Fuglen 
til  Nytte,  naar  Munden  aabnes;  idet  nemlig  Underkæben 
ved  Muskelkraft  aabnes,  vugges  Ledbenenes  nederste 
Ende  fremad;  denne  Bevægelse  forplantes  gennem  de  to 
Benbroer  til  Overnæbbets  underste  Bagrand,  der  skubbes 
fremad,  hvorved  Overnæbbets  Spids  løftes  i  Vejret  og  alt- 
saa  tillader  Fuglen  at  gabe  betydelig  højere.  Denne  Op- 
adbøjning  af  Overnæbbet  er  endelig  mulig,  fordi  Næse- 
benene og  Mellemkæbegrenen  er  tynde  og  bøjelige  efter 
en  Tværlinie  ved  Næbroden.  Ledbenenes  Bevægelighed 
udad  til  Siderne  tillader  hos  mange  Fugle  en  betydelig 
Udvidelse  af  Svælget  under  Synkning  af  større  Gen- 
stande. 

Underkæben  bestaar  af  mange,  ikke  altid  helt  sam- 
menvoksede, Knogler;  hver  Næbside  saaledes  af  5,  hvoraf 
det  forreste  (dentale)  er  langt  det  største  og  danner  det 
egentlige  Undernæb,  idet  det  allerede  meget  tidligt  smel- 
ter fast  sammen  med  det  tilsvarende  i  den  anden  Kæbe- 
halvdel til  en  stor  V-formet,  uparret  Knogle;  en  af  Knog- 

lerne  (articulare)  bærer  Ledfladen  mod  Ledbenet,  en  an- 
den (angulare)  danner  det  bageste  Hjørne  af  Under- 
kæben. 

Tungebenet  (hyoideum)  er  meget  forskelligt  for- 
met; det  falder  i  et  længdestillet  Midtparti,  delt  i  2  eller 
3  Stykker;  et  forreste  bredere,  ofte  pil- 
formet,  med  et  Par  bagudrettede  Spidser 
(forreste  Tungebenshorn),  bærer  den 
egentlige  Tunge,  et  mellemste  stav- 
formet, der  bærer  et  Par  lange  2-  eller 
3-leddede  bageste  Tungebenshorn,  og 
et  bageste  lige  Stykke,  ofte  ganske  lille. 
Tungebenet  er  ikke,  som  hos  Patte- 
dyrene, indleddet  paa  Hovedskallen, 
men  de  lange  Horn  strækker  sig, 
fæstede  i  en  Muskelskede,  op  om 
Hovedskallens  Bagside;  hos  Fugle, 
der  kan  strække  Tungen  særlig  langt 
ud,  som  f.  Eks.  Vendehals  og  Spetter, 
er  Tungebenshornene  umaadelig  lange 
og  tynde  og  strækker  sig  hen  over  Issen 
lige  til  Næbroden  eller  endog  ud  paa 
Næbbet. 

Hvirvelsøjlen  bestaar  hos  Fug- 
lene af  et  meget  vekslende  Antal 
Hvirvler,  størst  hos  de  langhalsede 
Former,  saaledes  har  Svanerne  indlil  56  eller  flere,  mindst 
hos  de  smaa  Spurvefugle,  hvor  Tallet  kan  synke  til  ca.  35; 
heraf  udgør  Halshvirvlerne  hcs  de  nævnte  Grupper  hen- 
holdsvis fra  25  til  18,  men  deres  Tal  er  ikke  synderlig 
konstant,  end  ikke  hos  Individer  af  samme  Art;  ved  sad- 
delformede Ledflader  faar  Halsen  en  ganske  overordent- 
lig Smidighed  og  Bevægelighed  i  alle  Retninger.  Hals- 
hvirvlerne  bærer  smaa,  fastvoksede,  bagudrettede  Ribben, 
størst  paa  de  bageste,  hvorved  Grænsen  mellem  Hals-  og 
Brysthvirvler  bliver  udflydende  og  vilkaarlig;  til  Hals- 
hvirvlerne   henregner  man   gerne   saadanne,  hvis  Ribben 


Fig.  3.  Tungeben 

af  Høne. 
g,  b,  u.  Forreste, 
mellemste  og  bageste 
Tungebensknogle.  c. 
Forreste  Tungebens- 
horn. t.  Bageste  Tun- 
gebenshorn. (Efter 
Lutken). 

ikke  er  ledforbundne  med  Brystbenet.  En  lignende  stærk 
Variation  i  Tallet  gør  sig  ogsaa  gældende  i  de  andre 
Hvirvelafsnit.  Brysthvirvlerne,  hvis  Tal  veksler  mellem 
3  (Suler,  Skarve,  Natravn)  og  8  (Alke,  Rikse),  bærer  alle 
Ribben  og  er  mere  eller  mindre  inderligt  forbundne 
ved  de  brede  Torn-  og  Tværtappe,  der  staar  i  Forbindelse 
med  hverandre  og  danner  Længdelister;  ofte  er  de  helt 
sammenvoksede  indbyrdes  og  med  de  mange  Hvirvler, 
der  indgaar  i  det  store,  stærkt  forbenede  Bækkenparti; 
dette  omfatter  foruden  alle  Lændehvirvlerne  og  de  ægte 
Bækkenhvirvler  ogsaa  en  stor  Del  af  de  forreste  Hale- 
hvirvler, saaledes  at  det  lange  Bækken  indeholder  11  —  20 
Hvirvler.  Den  frie  Del  af  Halen  er  kort  men  ret  bevæge- 
lig, i  Spidsen  gerne  opadbøjet,  tilsyneladende  bestaaende 
af  5 — 8  Hvirvler,  af  hvilke  dog  den  yderste,  der  danner 
en  stor  sammentrykt  Plade,  Halebenet  (pygostylus),  ved 
nøjere  Undersøgelse  viser  sig  at  bestaa  af  indtil  !0  sam- 
mensmeltede Hvirvler,  et  Forhold  der  let  erkendes  hos 
Fosteret,  hvor  de  endnu  ses  adskilte. 

Ribbenene  (costæ)  deles  i  ægte  og  uægte,  efter- 
som de  staar  i  Forbindelse  med  Brystbenet  eller  ikke,  og 
er  fæstede  til  Hvirvlerne  ved  2  Ledhoveder;  de  er  som 
Regel  ret  brede  og  flade  og  bestaar  af  2  ved  Led  for- 
bundne Dele,  der  møder  hinanden  i  en  bagudrettet  spids 
Vinkel;  de  bærer  hver  paa  deres  øverste  Del  en  bagud- 
rettet flad  Skraatap,  der  hviler  udenpaa  det  bagved- 
liggende Ribben,  hvorved  Brystkassen  faar  større  Fast- 
hed mod  Tryk  udefra;  hos  Ungerne  viser  den  sig  som 
en  særlig  Knogle,  adskilt  fra  Ribbenet  ved  en  Søm,  der 
forsvinder  med  Alderen.  Meget  lange  Ribben,  der  ligger 
knæbøjede  helt  ned  ad  Bughulens  Sider,  findes  hos  mange 
dykkende  Fugle  (Alke,  Dykænder).  Ribbenenes  stærke 
Vinkelbøjning  har  Betydning  for  Fuglenes  kraftige,  dybe 
Aandedræt,  der  fordrer  en  meget  betydelig  Udvidelse 
af  Brystkassen  under  Indaandingen.  De  ægte  Ribbens 
Tal  veksler  mellem  2  og  9;  Fugle  med  lang  Krop,  f.  Eks. 
Lommer  og  Svaner,  har  flest,  almindeligst  findes  4—6. 

Bækkenet,  der  som  Regel  er  rummeligt,  stort  og 
bredt,  sjældnere  langt  og  smalt  (Lommer,  Alke  o.  a.),  er 
altid  helt  aabent  nedadtil  og  bestaar  som  hos  de  andre 
højere  Hvirveldyr  af  3  Knogler  paa  hver  Side.  Langt 
den  største  af  disse  er  Hoftebenet  (ilium),  der  som  en 
lang,  bred,  flad  og  ret  tynd  Knogle  ligger  øverst  paa  hver 
Side  af  Rygraden  og  er  sammenvokset  og  helt  sammen- 
smeltet med  Bækkenhvirvlernes  Tværtap-Spidser,  saa- 
ledes  at  en  Række  Huller  mellem  Tværtappene  ofte  lades 
aabne;  Forenden  er  som  Regel  konkav  paa  sin  Overside, 
skyder  sig  ofte  op  over  Hvirvlerne  og  mødes  næsten  med 
Hoftebenet  fra  den  anden  Side.  Bagenden  er  hvælvet 
om  den  som  Regel  meget  rummelige  Bækkenhule.  I  sin 
Underkant  bærer  det  Ledskaalen  for  Laarknoglens  Led- 
hoved; i  denne  Ledskaal  støder  det  sammen  med  det 
bagudrettede  store,  brede  Sædeben  (ischium)  og  det 
derunder  siddende,  ligeledes  bagudrettede,  lange  smalle 
Skamben  (pubis),  der  snart  rager  lige  bagud,  snart  bagtil 
bøjer  sig  indad  og  med  sin  Bagende  næsten  mødes  med 
det  andet  Skamben;  alle  disse  3  Knogler  deltager  altsaa  i 
Dannelsen  af  Hofteskaalen.  Medens  Sædebenet  er  mere 
eller  mindre  sammenvokset  i  sin  Overkant  med  Hofte- 
benet, er  Skambenet  næsten  altid  omtrent  frit  i  hele  sin 
Længde,  ofte  blot  helt  (Rovfugle)  eller  bagtil  forbundet 
med  Sædebenet  ved  en  Søm  (Ænder,  Spurvefugle  o.  m.  a.). 
Mellem  de  sammenvoksede  Bækkenben  lades  altid  større 
eller  mindre  hindedækkede  Vinduer  aabne. 

Brystbenet  (sternum)  bestaar  af  kun  1  kraftig  for- 
benet, skjoldformet  hvælvet  Knogle,  der  er  meget  stor  og 
dækker  hele  Brysthulen  og  ofte  ogsaa  en  stor  Del  af 
Bughulen.  Ned  ad  sin  Midtlinie  bærer  det  en  større  eller 
mindre,  meget  kraftig  Benkam,  højest  i  sin  forreste,  la- 
vere i  sin  bageste  Del;  denne  Brystbenskam  (crista 
sterni)  tjener  i  høj  Grad  til  at  forøge  Brystbenets  Over- 
flade, hvortil  en  meget  stor  Del  af  de  mægtige  Flyve- 
muskler fæster  sig;  størst  og  kraftigst  er  den  derfor  hos 
de  gode  og  udholdende  Flyvere  og  mangler  kun  hos  For- 

mer  med  reducerede  Vinger  (Strudsene).  Brystbenets 
Form  er  meget  vekslende  hos  de  forskellige  Fuglegrup- 
per, snart  kort  og  bredt  (Stormfugle),  snart  langt  og  smalt 
(Alkefugle);  dets  Bagkant  bærer  ofte  2  eller  4  hindedæk- 
kede  Udsnit,  der  nu  og  da  er  lukkede  bagtil  og  danner 
Vinduer  eller  hos  andre  (Høns,  Rikser)  er  meget  store  og 
dybe,  næsten  spaltende  hele  Brystbenets  Sidedel.  Paa 
Sidekanterne  findes  en  Række  smaa  Ledflader,  hvortil 
Ribbenene  er  fæstede;  Forkanten  bærer  to  lange,  smalle 
tværstillede  Ledflader,  en  for  hvert  Ravnenæbsben 
(coracoideum);  disse  to  kraftige,  lige  Knogler  støtter  med 
deres  modsatte  Ender  Skulderleddene,  der  yderligere  holdes 
i  Stilling  og  ude  fra  hinanden  ved  det  mellem  Ravne- 
næbsbenene  liggende  Gaffelben  (furcula);  denne  V- 
eller  U-formede  Knogle,  der  er  sammensat  af  de  to  sam- 
menvoksede Nøgleben,  er  med  sine  to  øvre  Ender  fæstet 
til  Skulderleddene,  medens  dens  nedadvendte  Vinkelspids 
ved  Senebaand  er  fæstet  til  Brystbenskammens  Forkant; 
hos  Suler  og  Skarve  danner  der  sig  her.  Ledforbindelse, 
eller  Knoglerne  vokser  endog  sammen  paa  dette  Sted. 
Skulderbladet  (scapula),  der  som  den  tredje  Knogle 
støtter  Skulderleddet,  er  langt,  smalt  og  sabelformet,  uden 
Kam  og  ligger  rettet  bagud,  parallelt  med  Rygraden, 
fastheftet  ved  Muskler  til  Brystkassens  Overside. 

Fuglenes  Uddannelse  som  Flyvere  viser  sig  natur- 
ligvis tydeligst  i  Forlemmernes  Omdannelse  til  Vinger. 
Overarmsknoglen  (humerus),  der  ved  en  meget  stor, 
afrundet  Ledflade  er  fæstet  til  det  aabne  Skulderled,  er 
som  Regel  ret  langstrakt  og  bærer  nær  sin  kropnærmeste 
Ende  en  kraftig  Udvækst  eller  Køl  til  Hefte  for  Bryst- 
musklerne; en  særlig  kort,  tyk  Overarm  findes  hos  Fugle, 
hvor  Vingens  Længde  er  frembragt  ved  særlig  Udvikling 
af  Haanden  (Mursejlere).  Af  Underarmens  to  lange 
Knogler  er  Albuebenet  (ulna)  langt  det  kraftigste  og 
bærer  paa  Oversiden  en  Række  smaa  Benknuder,  Mær- 
ker efter  Armsvingfjerenes  Fæste.  Spolebenet  (radius) 
er  tyndt  og  spinkelt,  frit  i  hele  sin  Længde.  Haandroden 

bestaar  hos  den  voksne  Fugl  kun  af  2  frie  Knogler  (ulnare 
og  radiale);  de  øvrige,  der  er  anlagte  hos  Fosteret,  smelter 
sammen  med  Mellemhaandsknoglerne. 

Haanden  er  lang  og  smal,  dannet  af  de  meget  om- 
formede Rester  af  1ste,  2den  og  3dje  Finger,  altsaa  af 
Tommel-  Pege-  og  Langfingeren,  samt  af  deres  sammen- 
voksede Mellemhaandsben  (sml.  Fig.  1);  af  disse  er  Tom- 
melens meget  kort,  de  andre  lange  og  kun  sammenvok- 
sede i  dåres  Yder-  og  Inderende,  dannende  en  ofte 
affladet  Knogle.  Den  korte  Tommel  er  fri,  Pegefingeren  ret 
lang,  kraftig  og  bred,  2-  eller  3-leddet;  Langfingeren  gan- 
ske kort  og  lille,  oftest  kun  1-leddet,  og  lægger  sig  op 
til  Pegefingeren,  med  hvilken  den  er  ubevægeligt  forbun- 
den. Tommel-  og  Pegefinger  bærer  ikke  helt  sjældent  en 
lille  Klo,  oftest  tydeligst  hos  Ungerne.  I  Hvile  lægges 
Haanden  ned  langs  Underarmen, saaledes  at  Haandens  Inder- 
kant med  Tommelen  vender  udad,  bort  fra  Albuebenet. 

Benet  bestaar  af  et  forholdsvis  kort  fremadrettet 
Laarben  (fem.ur),  dybt  indleddet  med  et  Kugleled  i 
Hofteskaalen;  af  Underbenets  Knogler  er  Skinnebenet 
(tibia)  langt  det  største  og  tykkeste,  forsynet  med  kraf- 
tige Muskelkamme,  Lægbenet  (fibula)  derimod  spinkelt, 
navnlig  i  sin  nederste  Ende  reduceret  til  en  tynd  Splint, 
sammenvokset  med  Skinnebenets  Yderside.  En  Knæskal 
er  tilstede.  Fodrodsknogler  findes  tilsyneladende  ikke 
hos  den  voksne  Fugl;  Forholdet  er,  at  af  Fodrodsknog- 
lerne,  der  let  kan  erkendes  hos  den  ganske  lille  Unge, 
smelter  den  øverste  Række  helt  sammen  med  Skinne- 
benet, den  nedre  med  Mellemfodsknoglen,  og  de  danner 
saaledes  Ledfladerne  mellem  disse  to  Knogler.  Foden 
har  en  ejendommelig  Bygning,  idet  de  lange  Mellemfods- 
ben,  hørende  til  2den,  3dje  og  4de  Taa,  er  sammen- 
voksede til  en  som  Regel  lang  og  ret  slank  Knogle 
(tarso— metatarsus),  hvori  altsaa  ogsaa,  som  nævnt,  den 
nederste  Række  Fodrodsben  indgaar;  denne  meget  sam- 
mensatte Del  af  Foden  kaldes  hos  Fuglene  almindeligt 
Tarsen;  hos    Fosteret  (sml.   Fig.  4)   ses  alle   de  nævnte 

Dele   endnu   adskilte,   endog   Anlæg   til    en   5te   Taa   kan 

spores,  men  hos  de  voksne  kan  Tarsens  Oprindelse  oftest 

kun  erkendes  paa  de  3  veladskilte  Ledflader  for  Fortæerne; 

lste  Taas  Fodrodsknogle  er  kort  og  fæster  sig  paa  Tarsens 

Bagside.  Af  Tæerne  mangler  altid  den 

yderste  (5te);    lste  Taa   er  oftest  kort 

og  2-leddet,  som  Regel  bagudvendt,  de 

3    andre    er    fremadvendte    (Fortæer); 

2den    (Indertaaen)     er    3-leddet,    3dje 

(Mellemtaaen),  der  som  Regel  er  den 

længste,  4-leddet,   og  4de  (Ydertaaen), 

der   er   af   meget   vekslende    Længde, 

5-leddet;  alle  Tæernes  yderste  Led  er 

klobærende. 

Muskulaturen  er  overordentlig 
kraftigt  udviklet,  særlig  de  Muskler, 
der  staar  i  Flyvningens  Tjeneste;  ogsaa 
Bagbenenes  Muskulatur  er  stærkt  ud- 
viklet, særlig  hos  de  Arter,  der  er  gode 
Løbere,  Svømmere  eller,  som  Rovfug- 
lene, bruger  Baglemmerne  som  Fangst-  øVre  og  nedreRække 
redskaber.  De  svære  Muskler  er  i  det  sammensmeltede 
hele,  saa  vidt  muligt,  samlede  paa  Krop- 
pen og  de  inderste  Dele  af  Lemmerne, 
medens  lange,  stærke  Sener,  der  glider 
i  Skeder  og  over  Ledflader,  gaar  ud  i 
Vinger  og  Fødder.  Af  de  3  store  Brystmuskler,  der  under 
Flyvningen  bevæger  Vingen  op  og  ned,  udspringer  den 
største  (musculus  pectoralis  major)  fra  Gaffelbenet,  den 
ydre  Del  af  Brystbenskammen  samt  den  ydre  og  bagre 
Del  af  Brystbenspladen  og  fæster  sig  med  sin  anden 
Ende  ved  en  yderst  kraftig,  kort  Sene  paa  Undersiden 
af  Overarmens  store  Kam;  denne  Muskel  tvinger  Vingen 
nedad  under  Flugten;  heri  bistaas  den  af  en  langt 
mindre  Muskel,  der  udspringer  fra  den  forreste  Del 
af  Brystbenet  og  Ravnenæbsbenet.  Vingens  Løftning 
foregaar  ikke,  som  f.  Eks.  hos  Flagermusene,  ved  Muskler 


Fig.  4.  Fod  af  Fugle- 
foster, 
v.  Nederste  Ende  af 
Laarben.  x.  Skinne- 
ben,   y.  Lægben.   z. 


Fodrodsknogler. 
a.  De  endnu  adskilte 
Mellemfodsknogler. 
(Her  efter  Lutken). 

fæstede  til  Skulderbladet  og  Ryggen,  men  derimod  ved 
en  stor  Muskel  (m.  supracoracoideus),  der  er  fæstet 
paa  Brystbenspladens  indre  Del  og  Kammens  Roddel, 
altsaa  under  den  store  Bøjemuskel,  og  derfra  løber  fremad 
og  ved  en  Sene,  der  ledes  over  en  Knoglekant  gennem 
en  Benkanal,  fæster  sig  til  Oversiden  af  Overarmens 
Kam;  denne  Muskel  har  ofte  en  anden,  oftest  lysere, 
Farve  end  Bøjemusklerne,  hvilket  forøvrigt  tydeligst  ses 
paa  en  stegt  Fugl.  Brystmusklernes  Omfang  er  ikke  et 
ligefremt  Udtryk  for  Fuglens  Flyveevne;  størst  er  de 
hos  Fugle  med  smaa  Vinger, 
der  bevæges  hurtigt,  relativt 
mindst  hos  store  Fugle  med 
svævende,  glidende  Flugt. 

Nervesystemet  er  ejen- 
dommeligt ved  den  kolossale 
Udvikling  af  Hjernen,  særlig  af 
Forhjernen,der  navnlig  hos  Smaa- 
fugle  er  ganske  uforholdsmæs- 
sig stor;  Baghjernen,  der  ogsaa 
Fig.  5.  Hjerne  af  Due.  er  stor,  er  paa  sin  midterste, 
Set  fra  oven.  f.  Forhjerne,  langstrakte  Del  tværfuret;  Midt- 
mi.  Midthjerne  b.  Bag-  hjernen  har  2  store,  sidestillede 
hjerne,  k.  Kongelen.  1.  Lugte- 
kolbe,   r.   Rygmarv.     (Efter     Lapper. 

Boas).  Særlig     fin     Følelse     haves 

ofte  i  Næbhuden,  hvor  denne, 
som  f.  Eks.  hos  Ænder  og  mange  Vadefugle,  navnlig  hos 
Snepper  og  Bekkasiner,  er  blød,  idet  Nerverne  her  ender 
i  smaa,  kompliceret  byggede  Følelegemer,  der  er  meget 
fintmærkende  overfor  Tryk  og  er  Fuglen  til  Hjælp,  naar 
den  søger  sin  Føde  i  Dynd  og  Sand. 

Øjnene  er  stærkt  udviklede,  særlig  hos  Smaafugle 
udmærkende  sig  ved  mægtig  Størrelse;  Synet  er  derfor 
altid  fortrinligt,  og  Fuglene  formaar  at  se  skarpt  selv 
paa  lange  Afstande.  Øjnene  sidder  som  Regel  vendte 
ud  til  Siderne  og  er  oftest  ret  fremstaaende;  hos  Ugler 
er  de  derimod  drejede  stærkt  fremad,  og  disse  Dyr  bruger 

derfor  altid  begge  Øjnene  samtidigt,  naar  de  betragter  en 
Genstand.  Øjeæblet  er  som  Regel  næsten  rundt,  dog 
er  den  ydre  Del  mere  eller  mindre  stumpt  kegleformet 
fremhvælvet;  det  er  omgivet  af  en  tyk  og  sejg  Senehinde, 
der  fortil  er  delvis  forbenet,  idet  et  meget  vekslende  Antal 
smaa,  flade  Knogler  (10— 
17)  sidder  i  en  Krans  og 
danner  en  støttende  Ben- 
fing  om  Hornhinden.  Pu- 
pillen er  altid  rund, 
omgivet  af  en  Regnbue- 
hinde (Iris),  der  alminde- 
ligst er  brunlig,  men  ofte, 
ialtfald  hos  de  voksne 
Fugle,  er  pragtfuldt  farvet, 
gul,  grøn,  rød,  hvid,  blaalig 
o.  s.  v.  Linsen  er  snart  ret 


Fig.  6.  Øje  af  Ugle. 
1.  Hornhinden.  2.  Linsen.  3.  Græn- 
sen for  Nethinden.  4.  Kammen. 
5.  Synsnerven.  6.  Senehindens  for- 
benede Øjering,  i  Gennemsnit.  (Her 
efter  Brehm). 


uden  dog  nogensinde  at 
være  kuglerund;  paa  Øjets 
indre  Bagvæg,  der  er  dæk- 
ket af  Nethinden,  sidder  ved  det  Sted,  hvor  Synsnerven 
træder  ind  i  Øjet,  en  ejendommelig,  fremstaaende  Fold  eller 
Kam  (pecten),  der  rager  langt  ind  i  Glaslegemet  henimod 
Linsen;  den  er  mørk  eller  sortfarvet,  stærkt  foldet,  med 
3—30  Længdefolder;  den  angives  bl.  a.  at  ernære  Glaslege- 
met gennem  sit  rige  Aarenet.  Af  Øjelaagene  er  særlig  det 
nedre  stærkt  udviklet  og  kan  løftes  op  foran  Øjet;  det  er 
snart  helt  nøgent,  snart  fint  dunet  og  bærer  ofte  børste- 
agtige  Øjenhaarsfjer.  Fra  forreste  Øjekrog  kan  en  ejen- 
dommelig tynd,  gennemsigtig  Blinkhinde  ved  en  sær- 
lig Muskel  drages  tilbage  hen  over  Øjet;  smukkest  er 
dette  udviklet  hos  Uglerne.  Taa  re  kirtel  findes  altid 
som  et  lille  rundt,  rødt  Legeme  siddende  bagtil  i  Øjen- 
hulen, mundende  ud  i  bageste  Øjekrog;  ogsaa  i  Øjets 
indre  (forreste)    Krog   munder   en  noget  lignende,  større, 

R.  Hørring:  Fugle  I.  2 

uregelmæssigt  formet,  gullig  Kirtel  (Harderske  Kirtel), 
der  aabner  sig  under  Blinkhinden  og  afsondrer  en  tynd 
Slim. 

Lugtesansen  synes  som  Regel  ikke  synderlig  ud- 
viklet, omend  en  Gradsforskel  i  Næsehulens  og  Lugte- 
kolbernes Udvikling  ofte  viser  sig;  saaledes  er  disse  sær- 
lig store  og  veludviklede  hos  Stormfuglene.  Næseborene 
sidder  i  Regelen  nær  Næbbets  Grund  eller,  som  hos  Æn- 
derne, ud  mod  Næbbets  Midte;  ydre  Næsebor  mangler  helt 
hos  Skarve  og  Suler.  Skillevæggen  mellem  Næseborene 
er  fuldstændig  og  helt  lukket  hos  mange  Fugle  f.  Eks. 
hos  Rovfugle,  Stormfugle,  Hønsefugle,  Duer  o.  m.  a.; 
gennembrudt,  saaledes  at  der  er  Adgang  fra  det  ene 
Næsebor  til  det  andet,  er  Skillevæggen  hos  mange  andre 
f.  Eks.  hos  Andefugle,  Lommer,  Hejrer,  Vadefugle,  Maa- 
ger. Ofte  er  Næseborene  dækkede  af  stive  Børster,  der 
hindrer  Fremmedlegemer  i  at  trænge  ind  i  Næsehulen. 
Paa  den  indre  Næsehules  ydre  Væg  findes  en  fremsprin- 
gende, ofte  spiralformet  oprullet  Fold  (Næsemusling).  Ind 
i  Næsehulen  munder  Udførselsgangene  fra  de  ejendom- 
melige Næsekirtler,  der,  naar  de  er  stærkt  udviklede, 
som  Tilfældet  er  hos  Fugle,  der  færdes  meget  i  og  ved 
Vand,  strækker  sig  helt  op  paa  Pandebenene  og  hen  over 
Øjenhulerne  (Maager,  Alke,  Lommer,  Ænder  o.  m.  a.); 
hos  Spurvefuglene  er  de  som  Regel  ganske  smaa  og 
ligger  skjulte  bag  Næsehulen,  lidt  større  er  de  dog  f.  Eks. 
hos  Vandstæren. 

Heller  ikke  Smagsevnen  vides  at  være  særlig 
stærkt  udviklet;  dog  mangler  Smagsorganer  ikke,  men 
findes  paa  Bagtungen  og  i  Svælget.  Tungen  er  oftest  paa 
sin  forreste  Del  mere  eller  mindre  hornklædt,  paa  sin 
bagerste  Del  dækket  med  bagudrettede  Hornpapiller,  Fryn- 
ser og  Vorter,  meget  varierende  i  Form  og  Størrelse  hos 
de  forskellige  Grupper;  mest  kødfuld  og  bred  er  den 
hos  Andefuglene.  Langnæbbede  Fugle  har  jævnlig  ganske 
kort  Tunge,  saaledes  er  Storkens  og  Pelikanens  ganske 
ubetydelig. 

Øret  er  som  Regel  blot  en  simpel,  ret  stor,  rund 
Aabning,  dækket  af  smaa,  bagudrettede,  løse  Fjer,  Øre- 
dækfjerene; hos  Uglerne  findes  derimod  en  stor,  fjer- 
bremmet  Hudfold  foran  Øret,  dannende  en  stor  Klap, 
der,  naar  Fuglen  vil  lytte,  løftes  og  derved  blotter  hele 
den  mægtig  store,  ydre  Øreaabning.  Øregangen  er  kort, 
Trommehinden  stor,  næsten  rund;  fra  denne  gaar  en  en- 
kelt lang,  tynd,  stavformet  Øreknogle  (stapes)  ind  til 
Labyrinten;  i  sin  indre  Ende  bærer  den  en  Plade,  der 
fæster  sig  paa  Labyrintens  ovale  Vindue;  denne  har  3 
store  Buegange,  der  ligger  fast  indkapslede  i  Hovedskal- 
lens omgivende  Knogler.  Fra  Trommehulerne  til  Mund- 
hulen gaar  de  eustachiske  Rør,  der  forener  sig,  før  de 
aabner  sig  i  Mundhulens  Loft  bag  de  indre  Næsebor.  At 
regne  efter  Ørets  Udvikling  maa  Fuglene  i  Almindelighed 
have  en  god  Hørelse,  hvilket  iøvrigt  deres  Opførsel  ude 
i  Naturen  ofte  bekræfter;  Uglernes  Hørelse  er  aabenbart 
ganske  overordentlig  fin.  Som  hos  andre  Hvirveldyr  sy- 
nes Buegangene  at  have  særlig  Betydning  for  Balance- 
forholdene, og  beskadiges  det  indre  Øre,  mister  Fuglen 
sin  Ligevægt,  særlig  under  Flugten. 

Aaresystemet  er  kraftigt  udviklet;  Hjærtet,  særlig 
hos  Smaafuglene,  uforholdsmæssigt  stort  og  muskuløst. 
Aorta,  Hovedarterien,  der  fører  Blodet  fra  Hjertet  og  af- 
giver Grene  til  de  forskellige  Dele  af  Legemet,  gaar  fra 
venstre  Hjertekammer  i  en  Bue  tilhøjre.  Kredsløbet  er 
fuldstændigt,  uden  Blanding  af  iltet  og  ikke  iltet  Blod, 
saaledes  at  det  iltede  (arterielle)  Blod  fra  Lungerne  gaar 
ind  i  venstre  Forkammer,  derfra  ind  i  venstre  Hjerte- 
kammer, hvorfra  det  pumpes  gennem  Aorta  ud  i  Lege- 
met; som  afiltet  (venøst)  Blod  føres  det  fra  Legemet  ind 
i  højre  Forkammer,  derfra  ind  i  højre  Hjertekammer  og 
fra  dette  atter  ud  i  Lungerne  til  Iltning.  Blodlegemerne 
er  ovale,  flade  med  tykkere  Kanter  og  en  tydelig  Kærne  i 
Midten;  de  er  størst  hos  Strudsene,  mindst  hos  Koli- 
brierne, gennemgaaende  er  de  langt  større  end  Patte- 
dyrenes. 

2* 

Aandedrætsorganerne  og  de  i  Forbindelse  med 
dem  staaende  Luftrum  og  Luftkanalsystemer  er  særlig 
veludviklede  hos  Fuglene,  hvilket  jo  er  forstaaeligt,  naar 
Hensyn  tages  til  det  stærke  Stofskifte,  særlig  under  Flyv- 
ningen. I  en  Længdespalte 
ved  Tungens  Grund  munder 
Luftrøret  (trachea),  der 
ikke  sjældent  er  endel  læn- 
gere end  Halsen  og  derfor 
ligger  i  Bugter  og  Slynger^ 
før  det  træder  ind  i  Bryst- 
hulen; hos  nogle  langhal- 
sede Former,  som  visse 
Svaner  og  Traner,  gaar  saa- 
danne  meget  store  Slynger 
dybt  ind  i  den  hule  Bryst- 
benskam. For  at  hindre  Sam- 
mentrykning er  Luftrørets 
Vægge  styrkede  ved  talrige,, 
tætliggende,  flade,  forbenede 
Bruskringe,  hvis  Tal  hos 
langhalsede  Fugle  kan  naa 
op  til  ca.  350;  Udvidelser 
paa  Luftrøret  er  ikke  sjældne,, 
findes  f.  Eks.  hos  Andefugle- 
nes Hanner.  Luftrørets  nedre 
Ende  delersig  forrest  i  Bryst- 
hulen i  2  Grene,  en  til  hver 
Lunge;  ved  Delingsstedet 
ligger  det  saakaldte  Nedre 


Fig.  7.  Luftrør  og  Lunger 
af  Due. 
1.  Kro.  2.  Spiserør.  3.  Tvær- 
snit af  Brystbenets  forreste  Side- 
del. 4.  Hvirvelsøjle.  5.  Luftrør. 
6.  Nedre  Strubehoved.  7.  Luft- 
rørsgren.  8.  Lunger.  9.  Mundinger 
ud  i  Luftsækkene.  10.  Muskel 
fra  Luftrøret  til  Brystbenet.  11. 
Sangmuskel.  (Efter  Røseler  og 
Lamprecht). 


Strubehoved  (syrinx),  der 
ofte  er  meget  kompliceret  bygget  og  som  lydgivende  Organ 
overtager  det  egentlige  Strubehoveds  Funktion,  idet  dette 
er  lille  og  simpelt  bygget,  uden  Stemmebaand.  Naar  Fuglen- 
støder  Luften  ud  af  Lungerne,  frembringes  Lyden  ved 
Vibreren  af  Hinder,  der  paa  forskellig  Vis  er  udspændte 
imellem   de  omformede  Benringe  ved  Delingsstedet;  ved 

Sangmuskler,  der  gaar  fra  Luftrøret  til  Hindernes  Rammer, 
strammes  eller  slappes  Hinderne,  hvorved  de  forskellige 
Toner  fremkommer.  De  fleste  Fugle  har  kun  et  Par,  de 
ægte  Sangfugle  dog  op  til  7  Par  Sangmuskler  (m.  broncho— 
tracheales),  andre  mangler  dem  helt.  Meget  stor  Varia- 
tion er  det  nedre  Strubehoveds  Bygning  underkastet  hos 
de  forskellige  Fugle;  Storke  mangler  det  helt;!  hos  Ande- 
fuglenes Hanner  findes  paa  Siderne  af  Stemmeapparatet 
ejendommelige  Bentrommer  med  et  eller  flere  hinde- 
dækkede  Vinduer.  Almindelig  kendt  er  det,  hvor  forskel- 
lig og  mangeartet  Fuglenes  Stemme  er,  faa  eller  ingen  er 
ganske  stumme. 

Lungerne,  en  paa  hver  Side,  er  meget  tyndvæg- 
gede og  svampede,  ikke  synderlig  store  og  aldrig  delte  i 
Lapper  som  hos  Pattedyrene;  de  ligger  tæt  og  fast  op  ad 
Brysthulens  Rygvæg,  skydende  sig  ud  i  Rummene  mel- 
lem Ribbenshovederne.  Hovedgrenen  (bronchus)  fra  Luft- 
røret fortsætter  sig  i  omtrent  lige  Linie  gennem  hele 
Lungen,  idet  dens  Bruskringe  stadig  bliver  svagere,  og 
fra  den  udgaar  mange  mindre  Grene,  Bronchierne,  der 
atter  bærer  en  Mængde  smaa  Sidegrene,  hvorfra  de  fine 
Luftkapillærer  udgaar,  hvori  det  egentlige  Stofskifte,  Blo- 
dets Iltning,  foregaar.  Aandedrættet  foregaar  hos  Fuglene, 
der  mangler  et  veludviklet  Mellemgulv,  ved  at  Brystbenet 
løftes,  hvorved  Brysthulen  forstørres  saaledes,  at  Lun- 
gerne udvides  og  indsuge  Luften.  Hovedluftrørsgrenene 
og  nogle  af  de  større  Bronchier  aabner  sig  i  deres  Ender 
gennem  store,  runde  Huller  ud  i  de  store,  ejendommelige 
Luftsække,  der  hos  Fuglene  er  meget  stærkt  udvik- 
lede og  viser  sig  som  yderst  tyndvæggede,  næsten  blot 
hindeklædte,  store  Hulrum,  der,  fyldte  med  Luft  fra  Lun- 
gerne, hovedsagelig  ligger  i  Krophulen  mellem  Kropvæg- 
gen og  Indvoldene,  skydende  sig  ind  mellem  disse,  ud 
mellem  Musklerne  og  endog  ud  under  Overhuden.  Der 
findes  som  Regel  9  større  Luftsække;  de  ses  allerede  hos 
Fosteret  som  smaa  Udposninger  eller  Blærer,  udgaaende 
fra  Lungerne,   og   de  vokser  stadig  under  Dyrets  Vækst, 

skydende  sig  ud  mellem  de  andre  Organer;  nu  og  da 
bærer  de  en  svag  Muskulatur,  der  ved  sin  Sammentræk- 
ning hjælper  til  at  tømme  Luften  ud.  Luftsækkene  er 
stærkt  vekslende  i  Form,  jævnlig  delvis  sammensmeltede,. 

ofte  delte  i  flere  mindre  Rum 
Lige  under  Huden  ligger  for- 
rest i  Brysthulen,  mellem 
Gaffelbenets  Grene  og  uden- 
om Luftrøret  en  oftest  uparret 
Luftsæk,  der  sender  Grene 
ind  i  Brystbenets  Forende; 
ved  en  Kanal  paa  hver  Side 
staar  den  i  Forbindelse  med 
de  to  Sække,  der  paa  hver 
Side  ligger  ned  ad  Bryst- 
benet mellem  den  store  og; 
lille  Vingemuskel;  fra  disse 
Sække  gaar  Kanaler  til  Vin- 
gens Lufthuler,  altsaa  særlig 
Overarmens.  Paa  hver  Side 
ligger  gerne  en  Luftsæk  op 
ad  Halsen.  Fra  Lungerne  ud- 
springer yderligere  3  Par 
Luftsække,  af  hvilke  de  to 
forreste,  mindre,  ligger  under 
Lungerne  og  Leveren  og  del- 
vis gaar  ned  i  Bughulen;  det 
bagerste  Par,  der  er  langt  det 
største,  ligger  paa  hver  Side 
af  hele  Bughulen  og  skyder  sig  ind  mellem  Tarmene; 
fra  dette  Par  gaar  Grene  ind  i  Bækkenets  og  Baglemmernes 
Knogler. 

Luftsækkene,  hvis  Luft  efterhaanden  skiftes  under 
Aandedrættet,  synes  nærmest  at  staa  i  dettes  Tjeneste,, 
idet  de  særlig  under  Flyvningen  tillader  en  rigeligere 
Lufttilførsel  til  Lungerne  og  jævnere  Cirkulation  og  Luft- 
træk   gennem    disse;    under  Dykning    kan   de  vel   ogsaa 


Fig.  8.    Lunger  og  Luftsække 

af  Due. 
1 .  Luftrør.  2.  Forreste  Luftsæk. 
3.  Luftrum  i  Overarmen.  4.  Luft- 
sæk mellem  Brystmusklerne. 
5  og  6.  Forreste  og  bagerste 
Brystluftsæk.  7.  Bughuleluft- 
sæk.   (Her  efter  Brehm). 

tjene  somLuftreservoirer.  Kun 
i  meget  ringe  Grad  gør  de, 
i  Forbindelse  med  hele  Lege- 
mets Pneumaticitet,  Dyrets 
Rumfang  større  i  Forhold  til 
Vægten,  hvilket  næppe  spiller 
nogen  synderlig  Rolle  for 
Flugtens  Lethed,  men  mulig 
medfører  bedre  Balancefor- 
hold under  Flyvningen,  idet 
Indvoldsmassen  trænges  ind 
i  Legemets  Midtlinie.  Dette 
udviklede  Luftsæksystem  for- 
klarer, at  anskudte  Fugle  del- 
vis kan  trække  Vejret  gennem 
en  større  brækket  Knogle, 
f.  Eks.  en  splintret  Overarm, 
selv  om  man  søger  at  kvæle 
dem  ved  at  sammentrykke 
Luftrøret.« 

Fordøjelsesorganerne 
er  stærkt  prægede  af  Fuglenes 
Mangel  paa  Tænder.  Føden 
sluges  i  Reglen  hel,  flænses 
i  det  højeste  i  store  Stykker 
(Rovfugle);  Spytkirtler  er,  da 
Tykning  ikke  finder  Sted,  som 
Regel  ret  svagt  udviklede, 
særlig  hos  Sump-  og  Vand- 
fugle; mere  udviklede  findes 
de  f.  Eks.  hos  Hønsefugle, 
Spetter  o.  a.  Svælg  og  Spise- 
rør (oesophagus)  er  meget  ud- 
videlige, stærkest  hos  mange 
fiskeslugende  Fugle  (Skarve, 
Suler,  Skalleslugere  o.  m.  a.).  Sp 
Fugle  ^en    mere    eller    mindre 


Fig.  9.  Lever,  Mave  og  første 

Tarmslynge  af  Due. 
1  og  2.  Venstre  og  højre  Lever- 
lap, a.  Indtryk  i  Leveren  efter 
Kraasen,  der  er  bøjet  ned  fra 
sin  naturlige  Stilling,  b — d.  Ind- 
tryksfurer  efter  Tyndtarmen. 
3 — 4.  Galdegange.  5.  Kirtel- 
maven. 6.  Kirtelmavens  Mun- 
ding ind  i  Kraasen.  7.  Kraasen. 

8.  Maveporten  ud  i  Tyndtarmen. 

9.  Første  Tyndtarmsslynge.  10. 
Bugspytkirtlen.  11,12,  13.1nd- 
mundingsstederne  i  Tyndtarmen 
for  Bugspytkirtlens  Udførsels- 
gange.  (Efter  Roseler  og  Lam- 

precht). 

iserøret  bærer  hos  mange 
skarpt    afsat    Udvidelse, 

Kroen;  den  tjener  til  Opsamlingssted  for  Føden,  der 
først  efterhaanden  gaar  ned  i  Maven;  enten  er  den  blot 
en  jævn  Udvidelse  midt  paa  Spiserøret,  og  da  gerne 
trængt  ud  paa  Halsens  højre  Side  (Vadefugle,  Rovfugle, 
Lunder  o.  a.),  eller  ogsaa  en  stor  sidestillet  Sæk,  der 
munder  ind  i  Spiserøret,  gærne  i  dettes  nederste  Del, 
saaledes  at  den  fyldte  Kro  hviler  i  Gaffelbenshulen, 
som  f.  Eks.  hos  mange  Hønsefugle  og  mange  frøædende 
Spurvefugle;  dens  Vægge  afsondrer  da  Stoffer,  der  blød- 
gør Føden  og  letter  den  senere  Fordøjelse;  hos  Duerne 
er  den  dobbeltsidig  og  afsondrer  et  osteagtigt  Sekret, 
hvormed  Ungerne  mades.  Hos  de  fleste  Fugle,  navnlig 
de  insektædende,  mangler  Kroen  helt. 

Maven  falder  i  2  Afsnit,  af  hvilke  det  første,  Kir- 
telmaven (proventriculus)  er  en  direkte,  lidt  udvidet 
Fortsættelse  af  Spiserøret,  blot  med  fortykkede,  kirtelrige 
Vægge,  størst  hos  de  Fugle,  der  har  liden  eller  ingen 
Kro;  her  afsondres  dels  en  fordøjende  Vædske,  særlig  i 
dens  øverste  Del,  dels  en  Slim,  der  danner  et  seigt  Over- 
træk paa  Mavevæggen.  Det  andet  Afsnit,  Kraasen  (ven- 
triculus)  er  meget  forskelligt;  hos  kød-  og  fiskeædende 
(Rovfugle,  Vadefugle,  Skarve  o.  a.)  samt  hos  frugt-  og 
insektædende  Fugle  er  den  en  stor,  rummelig  og  ret 
tyndvægget  Sæk,  uden  skarp  Grænse  mod  Kirtelmaven; 
hos  andre,  særlig  de  frøædende  Fugle  (Hønsefugle,  Duer, 
mange  Spurvefugle  og  tillige  hos  Andefugle)  er  den  der- 
imod skarpt  afsat,  meget  tykvægget  og  muskuløs,  men 
har  ret  ringe  Hulrum;  begge  Siderne  dannes  af  Sene- 
skiver, hvortil  Muskulaturen  hefter  sig;  i  Væggene  findes 
ingen  fordøjende  Kirtler,  men  kun  fine,  rørformede 
Kirtler,  der  afsondrer  en  haard  Skal,  som  beklæder 
denne  Mavedels  Indre,  særlig  tyk  paa  de  to  muskuløse 
Sidedele.  Ved  denne  ejendommelige  Bygning  danner 
Kraasen  hos  disse  Fugle  et  Slags  Tyggeorgan,  der  maler 
og  knuser  de  faste  Bestanddele  af  den  nedslugte  Føde, 
idet  de  to  muskuløse  Dele  med  stor  Styrke  gnides  mod 
hinanden;    næsten    altid    indeholder    Kraasen    nedslugte 


25 

Smaasten  og  Grus,  hvilket  letter  Maven  dens  sønder- 
delende Arbejde.  'Alle  mulige  Overgange  mellem  disse 
to  Kraaseformer  findes. 

Hos  endel  Fugle,  særlig  hos  dem  med  blød  Kraase 
{Rovfugle,  navnlig  Ugler,  Storke,  Sejlere,  Isfugle,  men 
ogsaa  Kragefugle  o.  m.  a.),  tømmes  denne  for  ufordøjelige 
Dele,  saasom  Fjer,  Haar,  Knogler,  haard  Insekthud  o.  L, 
idet  disse  opgylpes  eller  opbrækkes  i  Form  af  Boller 
(Gylp),  der  ofte  findes  ved  disse  Fugles  Natopholds- 
steder. 

Tyndtarmen,  der  udgaar  fra  Kraasen,  nær  ved 
Kirtelmaven,  er  af  meget  vekslende  Længde;  kortest  hos 
frugt-  og  insektædende  Fugle,  længst  hos  de  kød-,  plante- 
og  frøædende;  den  ligger  oprullet  i  Slynger,  meget  for- 
skelligt hos  de  forskellige  Fuglegrupper,  snart  i  Længde- 
slynger, snart  i  Tværslynger,  snart  i  Spiraler  o.  s.  v.;  den 
er  meget  kirtelrig,  særlig  er  Slimkirtler  stærkt  udviklede. 
Paa  Grænsen  mellem  Tyndtarmen  og  den  korte  Ende- 
tarm sidder  som  Regel  2  Blindtarme  (sjeldnere  1)  af 
meget  vekslende  Størrelse,  lange  hos  Ænder,  Høns,  Vade- 
fugle, Ugler  o.  a.,  korte  eller  næsten  manglende  hos  Kød- 
æderne f.  Eks.  Hejrer,  Maager,  Rovfugle  samt  hos  de  fleste 
Spurvefugle;  hos  Spetter  og  endel  Skrigefugle  mangler 
de  helt. 

Leveren  er  forholdsvis  meget  stor,  mørkerødbrun, 
delt  i  2  Lapper,  hvoraf  den  højre  er  størst;  den  ligger 
over  og  omkring  Mavesækken;  2,  sjældent  3,  Galdegange 
fører  Galden  ud  i  Tyndtarmens  første  Slynge.  Galdeblære 
findes  som  Regel. 

Bugspytkirtlen  (pancreas)  er  stor,  langstrakt,  ofte 
flerlappet,  af  gulrød  Farve,  ligger  i  den  første  Tyndtarm- 
slynge,  hvori  dens  1  til  3  Udførselsgange  aabner  sig  (sml. 
Fig.  9). 

Den  korte  Endetarm  aabner  sig  i  en  rummelig  Hule, 
Kloaken,  hvori  Ekskrementerne  samles,  og  hvori  tillige 
Udførselsgangene  fra  Nyrer  og  Kønsorganer  munder  (sml. 
Fig.  10  og  11);  bagtil  er  den  lukket  ved  en  Snøremuskel,  der 

ligger  i  Gataabningens  Rand;  i  dens  Bagvæg  findes  en 
ejendommelig  Udposning,  bursa  fabricii. 

Nyrerne  er  store,  langstrakte,  mørkerøde  og  ved 
dybe  Furer  delte  i  flere  Afsnit,  hver  Nyre  saaledes  ofte 
i  3  Lapper  (sml.  Fig.  10);  de  ligger  fast  indlejrede  i 
Bækkenets  Hulheder.  Foran  Nyrerne,  der  fremad  omtrent 
naar  til  Lungerne,  ligger  de  to,  smaa,  gullige  Binyrer,  en 
paa  hver  Side.  Urinen,  der  er  hvid  og  tykflydende,  føres 
gennem  de  to  Urinledere  til  Kloaken,  hvor  den  opsamles 
og  i  Reglen  udgydes  sammen  med  det  noget  fastere, 
mørkere  Tarmindhold.    Urinblære  mangler. 

Kønsorganerne  (genitalia)  ligger  paa  Nyrernes 
Underside,  fæstede  paa  disse  ind  mod  Bughulen.  Under- 
søgelsen af  en  Fugls  Køn  gøres  lettest  ved  at  aabne  Dy- 
ret med  et  langt  Snit  i  venstre  Side,  hvorpaa  Tarmen 
løftes  op  fra  Nyrerne,  saaledes  at  Kønsorganerne  ligger 
blottede. 

Hannens  Testikler  (testes)  er  langagtige  Legemer, 
snart  omtrent  ægformede,  snart  mere  langstrakte  og  næ- 
sten pølseformede;  de  ligger  omtrent  ved  Nyrernes  forre- 
ste Ende,  en  paa  hver  Side,  noget  fra  Midtlinien;  jævnlig 
er  den  venstre  større  end  den  højre.  Deres  fra  Om- 
givelserne afvigende  Farve  gør  dem  som  Regel  let 
kendelige;  oftest  er  de  saaledes  hvidgule;  hos  endel 
Fugle,  særlig  hos  Ungerne  og  om  Vinteren,  mere  eller 
mindre  sortfarvede.  Testiklernes  Størrelse  er  meget  veks- 
lende; saaledes  er  de  meget  store  og  opsvulmede  i  Par- 
ringstiden, smaa  i  Hvileperioderne;  hos  vor  Husspurv 
er  de  f.  Eks.  om  Vinteren  kun  af  et  Knappenaalshoveds 
Størrelse,  i  April  derimod  saa  store  som  smaa  Hassel- 
nødder; mindst  er  de  hos  de  unge,  ikke  kønsmodne 
Hanner.  Fra  hver  Testikel  fører  en  tynd,  fint  bugtet 
Sædleder,  der  ligger  paa  Nyrernes  Underside,  til  Kloaken; 
en  Udvidelse  paa  Sædlederen  findes  hos  endel  Fugle, 
f.  Eks.  hos  Høns  og  Spurvefugle,  tjenende  som  Sædblære. 
Et  Køn  si  em,  siddende  i  Kloaken  paa  dens  Undervæg, 
findes  hos  endel  Fugle  f.  Eks.  hos  Ænderne;  hos  disse  er 

4-   ft  6 


Fig.  10.  Urin-  og  Kønsorganer 
af  en  Handue;  nederst  Kloaken, 
spaltet  i  sin  Underside  og  aabnet. 
1 .  Endetarmen.  2, 2  a,  2  b.  Højre 
Nyres  tre  Afsnit.  3.  Højre  Urin- 
leder. 4.  Sammes  Munding  i 
Kloaken.  5.  Venstre  Urinleder. 
6.  Sammes  Munding.  7.  Højre 
Testikel.  8.  Højre  Sædleder. 
9.  Sammes  Munding  i  Klo- 
aken. 10,  11,  12.  De  tilsva- 
rende Dele  paa  venstre  Side. 
13.  Binyrerne.  14.  Aabningen 
ind  til  bursa  fabricii.  (Efter 
Røseler  og  Lamprecht). 

det  et  ret  langt,  spiralformet  Legeme  med  en  Rende  ned 
ad  Siden,  hvorigennem  Sæden  under  Parringen  flyder  ud; 
iøvrigt  fuldbyrdes  Parringen  ved,  at  de  udkrængede  Kloaker 
trykkes  mod  hinanden. 


Fig.  1 1 .  Urin-  og  Kønsorganer 
af  en  Hundue ;  nederst  Kloaken, 

opspaltet  i  sin  Underside. 
1.   Endetarm    (x    Blindtarme). 
2—6.  Som  paa  Fig.  1 0.  7.  Rester 
af  højre,  vantrevne  Æggeleder. 

8.  Sammes  Munding  i  Kloaken. 

9.  Æggestokken.      10.  Ægge- 
lederen.    1 1 .  Æggelederens 

Munding  i  Kloaken.    12.  Bursa 

fabricii.    13.  Tragtens  Munding 

ud  i  Bughulen.    (Efter  Roseler 

og  Lamprecht). 

Hunnens  Æggestokke  (ovaria)  ligger  paa  samme 
Sted  som  Hannens  Testikler;  sædvanlig  er  kun  den  venstre 
udviklet,  den  højre  vantrives  og  forsvinder,  men  kan 
findes  f.  Eks.  hos  endel  Rovfugle.  Æggestokken  ligner 
hos  den  voksne,  kønsmodne  Hun  en  lille,  gullig  Drue- 
klase, idet  Æggene,  store  og  smaa,  træder  frem  paa  dens 
Overflade;  hos  unge,  ikke  kønsmodne,  Hunner  syner  den 
kun  lidet,  bestaar  ofte  kun  af  et  aflangt,  tyndt,  næsten 
gennemsigtigt  Legeme,  saa  godt  som  uden  synlige  Æg. 
Ogsaa  Æggestokkenes  Størrelse  er  periodisk  vekslende; 
størst  er  den  naturligvis  i  Parringstiden,  da  Æggene 
svulmer  op  og  naar  Modenheden. 

Æggelederen  (oviductus),  der  munder  i  Kloaken, 
ligger  paa  venstre  Side  henad  Nyrens  Underside;  dens 
forreste,  aabne  Ende,  Tragten,  er  ved  sin  Yderside  fæ- 
stet med  et  fint  Baand  til  et  Ribben  ved  venstre  Nyres 
Forkant.  Hos  unge,  jomfruelige  Hunner  er  Æggelederen 
tynd  og  ligger  næsten  ganske  lige,  uden  Bugter;  hos 
voksne,  kønsmodne  Hunner,  der  har  lagt  Æg,  er  den 
ret  tyk  og  bred  samt  meget  længere,  saaledes  at  den 
ligger  opbugtet  i  sin  nedre  Ende  ved  Kloaken  (nedsun- 
ken). Herved  kan  man  altsaa  som  Regel  faa  nogen  Op- 
lysning om  Fuglens  Alder,  da  man  kan  gaa  ud  fra,  at 
nylig  kønsmodne  Hunner  yngler  ved  først  mulige  Lejlig- 
hed, saaledes  at  Hunner  med  jomfruelige  Kønsorganer 
ogsaa  er  unge  Fugle.  Aarlig,  henimod  Yngletiden  vokser 
Æggelederen  ganske  overordentlig  baade  i  Længde  og 
Tykkelse  og  danner  en  stor,  hvidlig,  tarmlignende  Masse, 
for  efter  Æglægningen,  medens  Fuglen  ruger,  atter  at 
svinde  meget  stærkt  ind,  dog,  som  nævnt,  uden  nogen 
Sinde  at  faa  sin  ungdommelige,  tynde,  rette  Skikkelse 
igen.  Af  højre  Ægleder  kan  jævnlig  findes  en  lille  van- 
treven Rest,  sml.  Fig.  11. 

Naar  et  Æg  (Blommen)  er  modent  og  har  naaet  sin 
mægtige,  fulde  Størrelse,  sprænges  Æggestokkens  Væg, 
hvorved  Ægget  træder  ud  i  Bughulen,  efterladende  et 
ejendommeligt  stilket,  skaalformet  Ar,  der  først  langsomt 

svinder  bort;  ved  Undersøgelse  af  disse  Ar  kan  man  i 
Yngletiden  afgøre,  hvor  mange  Æg  Fuglen  har  lagt.  Ægget 
opfanges  derpaa  af  Æggelederens  forreste,  hindeagtige, 
tragtformede  Del  og  ledes  derfra  ned  i  dennes  lange,  rør- 
formede første  Afsnit;  her  omgives  det  af  Æggehviden, 
der  afsondres  af  de  kirtelrige  Vægge;  ved  Sammentræk- 
ninger af  Muskelvæv  i  Æggelederen  føres  Ægget  ned  i 
det  andet  korte  Afsnit,  Børen  (uterus),  der  er  rummeligere 
og  mere  tykvægget;  her  omgives  det  endelig  af  den  haarde, 
jævne  Kalkskal,  der  dannes  om  det  af  de  kalkafsondrende 
Kirtler  i  Børvæggen.  De  forskellige  Tegninger  og  Farver, 
der  ofte  pryder  Æggeskallen,  afsondres  og  paatrykkes  lige- 
ledes af  Kirtler  i  Børens  Vægge.  Naar  Ægget  er  færdig- 
dannet  til  Lægning,  presses  det  ved  Bugtryk  og  Sammen- 
trækninger af  Musklerne  i  Børen  ud  gennem  en  kort  Skede 
og  forlader  derpaa  Legemet. 

Fuglenes  Ydre  er,  foruden  af  Legemsformen,  i  aldeles 
overvejende  Grad  karakteriseret  af  deres  Fjerklædning, 
dernæst  af  Næbbets  og  Føddernes  Bygning. 

Huden  er  paafaldende  tynd,  næsten  gennemsigtig 
og  meget  skrøbelig,  ialtfald  overalt  hvor  den,  som  paa 
hele  Kroppen,  er  dækket  af  Fjer;  kun  hvor  den  hos  en- 
kelte Fugle,  særlig  paa  Hals  og  Hoved,  er  nøgen,  er  den 
tykkere  og  sejgere  og  da  tillige  ofte  kraftigt  farvet,  egnet 
til  at  beskytte  Organismen,  en  Virksomhed,  der  ellers 
hovedsagelig  overtages  af  Fjerene.  De  nøgne  Dele  af 
Næb  og  Fødder  er  tykhudede,  dækkede  af  Hornplader 
og  Skæl. 

Hudkirtler  findes  saa  godt  som  ikke.  Svedkirtler 
mangler  saaledes  helt;  kun  paa  Halens  Overside  sidder 
tæt  sammen  et  Par  meget  store  Talgkirtler,  oftest  mere 
eller  mindre  sammensmeltede  til  et  stærkt  fremhvælvet, 
hjerteformet,  hvidgult  Legeme,  Gumpekirtlen  (glan- 
dula  uropygialis).  Denne  er  en  sammensat  Rørkirtel, 
hvis  enkelte  Smaakirtler  aabner  sig  i  Samlegange,  der 
munder  i  mange  eller  blot  2  Udførselsaabninger,  som  ofte 
sidder  paa  en  fremtrædende,  fjerkranset  Vorte  eller  PapiL 

Gumpekirtlen  afsondrer  et  fedtet,  olieagtigt  Sekret,  hvor- 
med Fuglen  ved  Næbbets  Hjælp  indgnider  Fjerene,  saa- 
ledes  at  disse  bliver  mere  vandskyende;  stærkest  udviklede 
er  de  derfor  hos  de  Fugle,  der  færdes  i  og  ved  Vand 
(Ænder  o.  a.). 

Fjerene   er  forhornede,  stærkt  luftfyldte  Overhuds- 
dannelser,  der  ganske  svarer  til  Krybdyrenes  Skæl,  hvilket 


Fig.  12.    Fjerbedene  hos  en  Gøg;    Prikkerne  angiver  Fjersækkene. 
(Her  efter  Reichenow). 


deres  Anlæg  og  første  Udvikling  tydeligt  viser;  hver 
Fjer,  selv  den  største  Svingfjer,  maa  altsaa  opfattes  som 
et  kæmpemæssigt,  fint  forgrenet  og  kompliceret  bygget 
Skæl.  Fjeren  anlægges  hos  Fosteret  som  en  lille  Hud- 
vorte eller  Papil,  der  snart  sænker  sig  skraat  ned  i  Hu- 
den i  en  Fordybning  eller  Grube,  som  senere  udformes 
til  den  store  Fjersæk,  hvori  Fjeren  sidder  fastheftet. 
Vorten  vokser  til  en  stor,  blød,  karrig,  foldet  Fjerkim, 
hvis  Overhudslag  fortykkes  og  forhornes  og  efterhaanden 
danner  Fjeren,  der  under  Væksten  stadig  øges  ved  sit 
Fæste  paa  Fjerkimen  og  skyder  sig  op  af  Fjersækken,  om- 
given af  et  Hornhylster,  som  efterhaanden  smulrer  hen  og 

Sk. 


Fig.   13. 


lader  Fjeren  udfolde  sig.  Den  fuldt  udviklede  Fjer  maa 
betragtes  som  et  dødt  Hudvedhæng,  idet  den  afslutter  sin 
Vækst  og  afbryder  Forbindelsen  med  Fjerkimen,  der 
skrumper  ind. 

Efter  Fjerenes  Form,  Størrelse  og  Stilling  deles  de  i 
de  store,  højest  udviklede,  farvede  Dækfjer,  der  med 
deres  Flader  danner  det  dækkende  Yderlag  af  Fjerklæd- 
ningen, og  i  de  mindre, 
blødere  og  løsere  Dun- 
fjer, oftest  hvide  eller 
graa,  der  ikke  kommer 
frem  i  Dagen,  men  dan- 
ner et  varmende  Lag 
nærmere  ved  Huden. 
Fjerene  sidder  som 
Regel  fæstede  i  Huden 
paa  regelmæssigMaade, 
ofte  f.  Eks.  saaledes  at 
en  Dunfjer  sidder  ind- 
ordnet i  en  Femkant 
med  4  Dækfjer;  ofte 
indtræder  flere  Dunfjer 
i  denne  Ordning,  lige- 
som Dunfjer  ogsaa  kan  sidde  afsondrede  fra  Dækfjerene, 
løvrigt  sidder  Fjerene  ordnede  i  regelmæssige  store  Fjer- 
bede  (pterylæ)  af  meget  forskellig  Form  og  Udstrækning, 
adskilte  ved  blot  dunede  eller  omtrent  helt  fjerløse  Stræk- 
ninger, Gangene,  sml.  Fig.  12;  Bedene  er  hovedsagelig 
længdestillede,  saaledes  at  2  eller  3  løber  ned  ad  Halsen, 
1  eller  2  midt  ned  ad  Ryggen,  1  ned  over  hver  Skulder 
og  Laar,  ned  ad  Brystsiderne  o.  s.  v.;  smukkest  ses  Fjer- 
bedene f.  Eks.  hos  Spurve-  og  Hønsefugle,  hvor  Gangene 
er  saa  godt  som  som  fjerløse.  De  nøgne  Gange  dækkes 
fuldkomment  af  de  i  Bedene  siddende  Fjer,  der  lægger 
sig  ud  over  dem. 

En  fuldt  udviklet  Dækfjer  bestaar  af  et  langt,  stift, 
omtrent  firkantet  Skaft  (rhachis),  der  nedadtil  gaar  jævnt 


Skematisk  Fremstilling   af  et 
Parti  af  en  Fjer. 
Sk.  Skaft.     St.  Straale.      Bst.   Bistraa- 
hvoraf  nogle  bære  Hager.     (Efter 
Schmeil). 


ler. 

over  i  en  cylindrisk,  luftfyldt  Pose,  Fjerposen  (calamus), 
der  med  sin  nederste  Ende  sidder  nedsænket  i  Fjersæk- 
ken og  kun  indeholder  de  indskrumpede  Rester  af  Fjer- 
kimen (Sjælen);  opadtil  bliver  Skaftet  stadig  tyndere  og 
blødere;  henad  dets  Underside  løber  en  Fure,  der  nede 
ved  Fjerposen  gennem  en  Aabning  staar  i  Forbindelse 
med  Posens  Indre.  Ud  til  hver  Side  bærer  Skaftet  en 
Række  meget  tætstillede,  tynde,  stive  Straaler  (rami); 
disse  bærer  atter  2  Rækker  fine  Bi  straaler  (radii),  en 
til  hver  Side,  liggende  i  samme  Plan  som  Straalerne; 
herved  dannes  Fjerenes  store  Fane  (vexillum),  der,  skønt 
sammensat  af  saa  fine  Hornforgreninger,  dog  faar  en  be- 
tydelig Stivhed  derved,  at  de  smaa  Bistraaler  lægger  sig 
hen  over  Nabostraalens  Bistraaler  og  fæster  sig  til  disse 
ved  yderst  smaa,  krogformede  Vedhæng  (hamuli);  kun 
de  Bistraaler,  der  vender  mod  Fjerspidsen,  bærer  Hefte- 
kroge;  sml.  Fig.  13. 

Dunene  er  byggede  som  Dækfjerene,  men  de  har 
lidet  eller  intet  Skaft,  og  Straalerne  er  lange,  løse  og 
bløde;  deres  Bistraaler  er  uden  Heftekroge,  saaledes 
at  ingen  sammenhængende  Fane  dannes.  Alle  Over- 
gange mellem  Dækfjer  og  Dun  findes.  Den  højeste  Ud- 
vikling med  størst  Stivhed  og  Styrke  naar  Fanerne  paa 
Vingens  og  Halens  store  Fjer,  der  næsten  ganske  mangler 
bløde  Straaler,  medens  derimod  Fanen  paa  Kroppens 
Dækfjer  i  forskellig  Grad  henimod  dens  rodvendte  Del, 
der  ikke  kommer  i  Lyset,  bliver  løsere  og  blødere  og  saa- 
ledes danner  en  Overgang  til  Dunfjerene;  tydeligst  ses 
dette  udviklet  f.  Eks.  hos  Høns  og  Duer,  hvor  Bistraalerne 
paa  Fjerens  nedre  Del  er  meget  tætte,  lange  og  bløde,  og 
hvor  da,  i  Sammenhæng  hermed,  egentlige  Dunfjer  mangler. 

Ikke  helt  sjeldent,  saaledes  f.  Eks.  hos  Rovfugle,  Høns 
og  Duer,  er  Fjeren  dobbelt,  idet  en  mindre,  blødere  Bi- 
fane  sidder  heftet  paa  Undersiden  af  Skaftet  ved  Fanens 
Rodende;  ofte  er  den  meget  lille,  mangler  altid  paa  Sving- 
og  Styrefjerene;  Dunene  bærer  ofte  en  forholdsvis  stor 
Bifane. 

At  andre  mere  omdannede  Fjertyper  kan  nævnes 
Traadfjerene,  smaa  fine  Fjer  med  lange,  ganske  tynde, 
haarlignende  Skafter,  der  først  lige  ude  ved  Spidsen  bærer 
nogle  faa  fine  Straaler;  de  sidder  spredt  mellem  Dækfjerene, 
ses  f.  Eks.  tydeligt  hos  plukkede,  endnu  ikke  svedne  Høns. 
Børste  fjer,  der  er  haarlignende,  stive  og  spidse,  uden 
Forgreninger  af  nogen  Art,  findes  hyppigst  i  Ansigtet,  ofte 
stærkest  udviklede  ved  Mundvigene  (Natravne,  Fluesnap- 
pere o.  m.  a.).  De  saakaldte  Pudderdun,  der  f.  Eks.  er 
almindelige  hos  Hejrerne,  er  stedsevoksende  smaa  Fjer, 
hvis  Spidser  og  Hornhylstre  stadig  smulrer  hen  og  af- 
stødes som  et  noget  fedtet  Pulver,  der  virker  paa  samme 
Maade  som  Gumpekirtlernes  Afsondringer.  Endelig  maa 
Dunungens  Fjer  nævnes;  disse  er  dog  ikke  selvstæn- 
dige Fjer,  men  kun  de  først  frembrudte,  bløde,  dunagtige 
Ender  af  de  senere  frembrydende  egentlige  Fjer;  naar 
disse  vokser  ud,  skyder  de  Ungedunet  frem,  siddende  paa 
deres  Spidser;  de  afstødes  da  efterhaanden  og  forsvinder. 
Ungedunet  kan  enten  have  et  tyndt,  blødt  Skaft,  der  er 
fæstet  i  den  lidt  fortykkede  Spids  af  den  [egentlige  Fjer, 
saaledes  som  det  f.  Eks.  smukkest  ses  paa  Andefuglenes 
Halefjer,  eller  ogsaa  bestaar  de  blot  af  bløde  Straaler,  der 
er  direkte  Fortsættelser  af  den  egentlige  Fjers  enkelte, 
øverste  Straaler. 

Til  Dækfjerenes  Fjersække  fæster  sig  Muskler,  der 
tjener  til  efter  Behag  at  rejse  og  lægge  Fjerene;  størst  og 
kraftigst  er  de  naturligvis  udviklede  ved  Svingfjerene  og 
da  særlig  ved  Halefjerenes  Grund;  ved  deres  Hjælp  spre- 
des Styrefjerene  saaledes  vifteformet  ud.  Fjerenes  Far- 
ver, der  ofte  er  meget  prægtige  og  rigt  nuancerede,  skyl- 
des hovedsagelig  Pigment,  Farve  korn,  indlejrede  i  Horn- 
massen; andre  Farver,  særlig  de  skinnende  metalglin- 
sende, der  er  forskellige,  eftersom  man  lader  Lyset  falde 
paa  dem,  skyldes  Strukturforhold,  saaledes  f.  Eks.  Lys- 
brydninger gennem  de  forskellige  over  hinanden  liggende 
Hornlag  o.  1. 

Fuglenes    Forlemmer    er  saa    ganske    omformede    til 

R.  Hørring:   Fugle  I.  3 

deres  særlige  Brug,  at  de  stedse  benævnes  Vinger,  og 
hermed  tænkes  i  det  følgende  hovedsagelig  paa  Vinge- 
fjerene paa  Grund  af  deres  overvejende  Betydning  for 
Vingens  Størrelse,  Form  og  Ydre.  Vingens  Fjer  inddeles 
og  benævnes  paa  følgende  Maade. 

Svingfjer  kaldes  den  Række  store,  stive,  kraftige 
lidt  nedadbuede  Fjer,  der  danner  Vingens  egentlige  Flyve- 
flade, og  som  ved  deres  forskellige  Længde  og  Bygning 
er  bestemmende   for  Vingens  Form;  deres   Tal  er  meget 


Fig.    14.     Højre  Vinge  af  Lappedykker  med  halvt  afskaarne  Sving- 
fjerskafter.    T.  Tommelen.     I — XI.  Haandsvingfjer.     De  øvrige  er 
Armsvingfjer.     (Efter  Steiner). 

vekslende,  lige  fra  16  til  50  hos  Albatrosserne;  de  har  en 
smallere,  stivere  Yderfane,  vendt  mod  Vingespidsen  og 
en  bredere,  blødere  Inderfane,  der  ligger  dækket  og 
skjult  under  den  indenfor  siddende  Svingfjers  Yderfane. 
De  sidder  fæstede  paa  Vingens  Knogler,  idet  deres  Poser 
ligger  fastgjorte  i  kraftige  Bindevævskapsler  paa  disses 
Oversider;  de  kan  dreje  sig  lidt  om  deres  Akser,  saa- 
ledes  at  Fjerene,  naar  Vingen  under  Flugten  løftes,  lader 
Luften  passere  mellem  Fjerene,  medens  disse  støtter  fast 
imod  hinanden  og  danner  en  tæt  Flade,  naar  Vingen  pres- 
ses nedad. 

Svingfjerene  deles  i  Haandsvingfjer,  der  sidder 
fæstede  paa  Haandens  2den  og  3dje  Finger,  og  Arm- 
svingfjer, der  sidder  fæstede  paa  hele  Underarmen  og 
nu  og  da  ogsaa  paa  den  nederste  Ende  af  Overarmen. 
Haandsvingfjerene  er  de  stiveste  og   længste,  som  Regel 

afsmalnende  mod  Spidsen;  deres  Tal  er  10—12,  den  yder- 
ste er  dog  hos  mange  Fugle  meget  lille  og  næsten  skjult 
eller  helt  manglende,  et  Forhold,  man  stedse  maa  være 
opmærksom  paa,  naar  man  vil  undersøge  de  yderste 
Haandsvingfjers  indbyrdes  Længdeforhold.  I  mange  Vær- 
ker vil  man  finde,  at  Haandsvingfjerene  er  numererede 
regnede  fra  Haandledet,  saaledes  at  den  inderste  Fjer  er 
den  første;  af  praktiske  Hensyn  regnes  i  det  følgende  dog 
altid  den  yderste,  synlige  Haandsvingfjer  som  den  første, 
hvilket  forsaavidt  er  baade  nemmere  og  naturligere. 
Haandsvingfjerene  sidder  fæstede  stærkt  udadrettede,  saa- 
ledes at  de  yderste  sidder  i  Fortsættelse  af  Fingerspidserne. 

Armsvingfjerene  er  meget  vekslende  i  Tal,  fra  6  til 
40,  ligeledes  hos  Albatrosserne;  som  Regel  er  de  blø- 
dere, bredere  og  ikke  saa  meget  afsmalnende  ud  mod 
Spidsen,  næsten  altid  noget  kortere  og  skiller  sig  herved 
i  den  udbredte  Vinge  ret  skarpt  fra  Haandsvingfjerene. 
De  sidder  paa  den  udspilede  Vinge  fæstede  omtrent  vin- 
kelret paa  Underarmsknoglerne;  naar  Vingen  foldes  sam- 
men, retter  de  sig  lidt  mere  bagud  ned  langs  Armen.  En 
Ejendommelighed  er  det,  at  5te  Armsvingfjer  ikke  kommer 
til  Udvikling  hos  de  fleste  Fuglegrupper,  hvor  der  da 
ses  et  tomt  Mellemrum  i  Rækken  (sml.  Fig.  14);  den  findes 
hos  Spætter  og  Spurvefugle.  Hos  endel  Fugle,  f.  Eks. 
Lærker,  Ænder,  Vadefugle  o.  a.  er  de  allerinderste 
Armsvingfjer  kraftige  og  forlængede;  disse  kan  da  ofte 
gaa  jævnt  over  i  og  vanskelig  skelnes  fra  de  store 
forlængede  Skulderfjer,  der  imidlertid  ikke  hører  til 
Svingfjerene,  men  sidder  samlede  i  et  Fjerbed  paa 
Skulderens  Hud.  Naar  Vingen  foldes  sammen,  lægger 
de  sammenlagte  Haandsvingfjer  sig  ind  under  Arm- 
svingfjerene. 

Vingedækfjer  kaldes  alle  de  mindre  Fjer,  der  sidder 
paa  Haand,  Arm  og  dennes  Flyvehude,  ordnede  i  mere 
eller  mindre  tydelige  Længde-  og  Tværrader;  de  kaldes 
øvre  eller  nedre  Vingedækfjer,  eftersom  de  sidder  paa 
Vingens   Over-  eller   Underside.     De  øvre   Vingedækfjer, 

der  er  de  mest  fremtrædende  og  ejendommeligste,  falder 
i  følgende  3  Afdelinger:  1)  Store  Vingedækfjer,  en  lang 
Række  store  Fjer,  der,  baade  paa  Haand  og  Underarm, 
sidder  lige  over  Svingfjerene,  dækkende  disses  Grund- 
dele;  til  hver  Svingfjer  svarer  en  saadan  stor  Dækfjer. 
2)  Mellemste  Vingedækfjer,  en  parallel  Række  mindre 
Fjer,  siddende  lige  over  de  store  Vingedækfjer,  dækkende 
disses  Grunddele  og  endelig  3)  Smaa  Vingedækfjer, 
alle  de  smaa  Fjer,  der,  siddende  i  Længderækker,  dækker 


*  Fig.   15.     Venstre  Vinge  af  en  And,  set  fra  oven. 

H.    Haandsvingfjer.       A.    Armsvingfjer.       N.    Store    Vingedækfjer. 
M.  Mellemste  Vingedækfjer.    0.  Smaa  Vingedækfjer.    R.   Randfjer. 
T.  Tommelfjer.     (Efter  Steiner). 


hele  den  øvrige  Arms  og  Flyvehudenes  Oversider  lige 
til  Vingens  Forrand,  hvor  denne  gerne  er  kantet  med  en 
regelmæssig  Række  smaa,  bløde  Fjer,  Randfjerene. 
Ofte  skelnes  i  Beskrivelserne  mellem  Haandens  og  Ar- 
mens Vingedækfjer  og  da  atter,  for  de  store  og  mellem- 
ste og  smaa  Vingedækfjers  Vedkommende,  mellem  de 
ydre  og  indre,  alt  efter  deres  Plads  ud  ad  Vingen. 

De  nedre  Vingedækfjer  kan  ligeledes  deles  i  store, 
mellemste  og  smaa,  men  de  er  mindre  tydelig  skilte  og 
uden  synderlig  systematisk  Betydning;  en  Ejendomme- 
lighed ved  dem  er,  at  de  to  nederste  Rækker,  de  store 
og  de  mellemste,  sidder  med  Fjerenes  Oversider  opad 
mod  Svingfjerene  og  Undersiden   ud  fra  Vingen,  et  For- 

hold  der  viser,  at  de  egentlig  hører  hjemme  paa  Vingens 
Overside  og  derfra  er  rykkede  ned  paa  Undersiden; 
de  øvrige  nedre  Vingedækfjer  sidder  med  Undersiderne 
ind  mod  Vingen.  De  nedre  Vingedækfjer,  der  sidder  i 
Armhulen  nærmest  Kroppen  og  lægger  sig  tæt  ind  til 
denne,  kaldes  Armhulefjerene.  Naar  i  det  følgende 
blot  nævnes  Vingedækfjer,  menes  hermed  stedse  de  øvre, 
naar  intet  andet  bemærkes. 

Tommel  fjer  kaldes  endelig  faa,  som  Regel  4,  ret 
korte,  men  stive  og  brede  Fjer,  der  sidder  fæstede  til  den 
bevægelige  lille  Tommel  og  tilsammen  danner  Tommel- 
vingen; de  lægger  sig  ned  langs  Vingekanten  paa 
dennes  Overside  og  skjuler  sig  delvis  mellem  Dækfjerene; 
forholdsvis  størst  er  Tommelvingen  hos  kort-  og  butvingede 
Fugle,  mindst  hos  langvingede. 

Halen  bærer  en  omtrent  vandret  stillet  Række  som 
Regel  meget  store  og  stive  Fjer,  Styrefjerene  (rectrices); 
disse  sidder  ordnede  mere  eller  mindre  kileformet  ud  om- 
kring Halens  korte,  brede,  yderste  Del,  støttende  sig  til 
og  fæstede  til  Halebenet.  Deres  Tal  er  særdeles  skiftende 
hos  de  forskellige  Fuglegrupper,  vekslende  mellem  8  og  24 
eller  endog  26,  hyppigst  findes  dog  12,  altid  et  lige  Tal, 
idet  hver  Haleside  bærer  det  samme  Antal  Fjer  uden  nogen 
uparret  Fjer  i  Halespidsen.  Yderfanerne  er  smalle  og  stive, 
Inderfanerne  derimod  brede;  blot  de  midterste  Halefjer, 
der  dækker  de  øvrige,  naar  Halen  er  sammenslaaet,  har 
omtrent  lige  brede  Yder-  og  Inderfaner;  naar  Halen  foldes 
sammen  under  Hvile,  skydes  Fjerene  fra  Siderne  ind  under 
de  andre,  saaledes  at  de  yderste  ligger  underst.  Den  ud- 
bredte Hale  anvendes  som  Ror  for  opad-  og  nedadgaaende 
Bevægelser  under  Flugten. 

Styrefjerenes  indbyrdes  Længde  betinger  Halens  Form. 
Halen  kaldes  saaledes  kløftet,  naar  de  midterste  Hale- 
fjer er  korte,  de  øvrige  stadig  tiltagende  stærkt  i  Længde 
udadtil;  indbuet,  naar  de  ydre  Halefjer  kun  er  lidet 
længere  end  de  midterste;  lige  afskaaret,  naar  alle 
Styrefjerene    er  lige  lange;  afrundet,  naar  de  mellemste 

er  lidt  længere  end  de  ydre  og  yderste;  kileformet  og 
spids,  eftersom  de  inderste  er  endel  eller  meget  længere 
end  de  ydre;  ikke  helt  sjældent  er  blot  de  2  eller  4 
midterste  Styrefjer  meget  stærkt  forlængede.  Stærk  Forskel 
i  Styrefjerenes  Udvikling  er  ligeledes  almindelig  hos 
Fuglene,  alt  efter  den  Brug  de  gør  af  deres  Hale;  hos 
nogle  er  de  ganske  bløde  og  korte,  rager  neppe  udenfor 
de  øvrige  Fjer  (f.  Eks.  hos  Rikse  og  Lappedykkere),  hos 
andre  er  de  mægtig  lange  (Skader);  nu  og  da  er  Styrefje- 
renes Skafter  særlig  tykke  og  stive  helt  ud  til  Spidserne 
og  bærer  smalle,  reducerede  Faner;  de  danner  da  en 
Støttehale;  en  saadan  findes  hos  Fugle,  der  løber  op 
ad  Træstammer,  idet  de  trykker  Halen  ind  til  Stammen 
for  at  finde  Støtte  under  deres  Hakken  med  Næbbet  i 
denne  (Spætter,  Træpikkere  o.  a.). 

Baade  paa  Halens  Over-  og  Underside  er  Styrefje- 
renes Grunddele  dækkede  af  Haledækfjer,  store,  ret 
bløde  og  brede  Fjer,  der  er  fæstede  ved  Styrefjerenes 
Grund  og  opad  selve  Halen;  de  kaldes  øvre  og  nedre 
Haledækfjer,  eftersom  de  sidder  paa  Halens  Over-  eller 
Underside;  de  nedre  rager  som  Regel  længere  ud  ad 
Styrerne  end  de  øvre. 

Da  Fjerene  er  meget  udsatte  for  Slid  og  Ødelæggelse 
samt  for  Afblegning  af  Vejr  og  Vind,  er  det  nødvendigt, 
at  Fjerklædningen  med  regelmæssige  Mellemrum  fornyes; 
dette  sker  gennem  periodiske  Fældninger,  hvorunder 
de  gamle  slidte  Fjer  falder  af  og  ny  vokser  frem  i  deres 
Sted.  Resterne  af  Fjerpapillen  under  den  gamle  Fjer  be- 
gynder nemlig  paany  at  vokse  og  danner  en  ny  Fjer, 
der  da  skyder  frem  paa  samme  Sted  som  den  foregaaende, 
idet  den  fortrænger  denne;  dette  foregaar  aldrig  samtidigt 
med  alle  Fjerene,  men  efterhaanden,  saaledes  at  Fjerlaget 
aldrig  mistes  helt,  og  de  ny  vokser  tilsyneladende  frem 
mellem  de  gamle.  Sving-  og  Styrefjerene  fældes  i  be- 
stemt Rækkefølge,  saaledes  at  Flyveevnen  vel  nedsættes, 
men  som  Regel  ikke  mistes;  ofte  fældes  f.  Eks.  den  inderste 
Haandsvingfjer  først,  derefter  den   næste   udadtil   o.  s.  v., 

medens  af  Armsvingfjerene  ofte  den  yderste  og  den  inderste 
falder  først  og  derefter  fældes  ind  mod  Midten.  Hos  Ande- 
fugle, Urfugle,  Lommer,  Alkefugle,  Traner,  Rikser  o.  a. 
fældes  dog  alle  Svingfjerene  saa  godt  som  paa  en  Gang, 
hvorved  disse  Fugle  en  Tid  er  ude  af  Stand  til  at  flyve. 
Af  Styrefjerene  fældes  ofte,  f.  Eks.  hos  Spurvefuglene, 
de  inderste  først,  derefter  Styrefjerene  i  Rækkefølge  udefter. 
Fældning  af  Sving-  og  Halefjer  foregaar  altid  ens  og  sam- 
tidigt paa  begge  Sider  (symmetrisk),  en  Regel  der  iøvrigt 
ogsaa  følges  af  Legemets  andre  Fjer.  Under  Fældningen, 
der  varer  fra  2  Uger  til  2-3  Maaneder,  synes  Fuglen  ofte 
mindre  vel  tilpas,  holder  sig  ialtfald  tavs  og  skjult  og  er 
meget  optaget  af  at  pille  og  rense  sine  Fjer. 

Som  Regel  finder  en  saadan  fuldstændig  Fældning 
Sted  aarlig  efter  Yngletiden,  da  Fjerene  altid  er  i  den 
daarligste  Forfatning,  hos  os  altsaa  om  Høsten  og  ud  paa 
Efteraaret,  og  den  fyldigere  og  varmere  Vinterdragt 
fremkommer.  Denne  er  altid  kendelig  paa  sine  brede,  hele 
Fjerfaner,  med  jævne  Kanter,  og  paa  sine  renere,  dybere 
og  varmere  Farver;  ikke  sjeldent  er  den  afblegede 
Sommerdragts  Fjer  nemlig  i  den  Grad  afslidte,  at  de  f.  Eks. 
paa  Issen  mangler  hele  den  yderste  Del  af  Fanen,  saaledes 
at  det  næsten  nøgne  Skaft  stikker  ud.  Ofte  er  Vinterdragten 
tillige  ganske  anderledes  farvet  end  Sommerdragten,  tyde- 
ligst ses  dette  f.  Eks.  hos  mange  Vadefugle,  Lappedykkere, 
Lommer,  Alkefugle,  Ændernes  Hanner  o.  m.  a.  Ved  denne 
Efteraarsfældning  fældes  som  Regel  ogsaa  alle  Sving-  og 
Halefjer,  saaledes  at  Fjerskiftet  praktisk  talt  er  fuldstæn- 
digt. Hos  nogle  Fugle  finder  denne  Fældning  først  Sted 
senere  paa  Aaret,  saaledes  fælder  Svalerne  ud  paa  Vinteren, 
medens  de  opholder  sig  i  varmere  Egne. 

Om  Foraaret  kan  atter  en  Fældning  finde  Sted;  den 
kan  være  ret  omfattende,  særlig  hos  Arter  med  meget 
forskellig  Vinter-  og  Sommerdragt,  men  Skiftet  er  dog  som 
Regel  ikke  saa  fuldstændigt;  Sving-  og  Halefjer  fældes 
saaledes  ikke  ved  denne  Lejlighed;  ofte  omfatter  denne 
Fældning   kun   enkelte   Partier,   der  i   Sommerdragten    er 

anderledes  farvede,  ligesom  særlige  Prydelser  i  Parrings- 
dragten,  Toppe,  Fjerkroner  o.  1.  vokser  frem.  Mange  Fugle 
synes  helt  at  mangle  en  Foraarsfældning;  naar  de  allige- 
vel", som  f.  Eks.  mange  af  vore  Spurvefugle,  om  Foraaret 
ganske  skifter  eller  har  skiftet  Udseende,  skyldes  dette 
almindeligst,  at  de  yderste  Dele  af  Fjerene,  nemlig  deres 
Kanter  og  Spidser,  brækkes  af  efter  ganske  bestemte 
Linier  og  forsvinder  (Bræm fældning),  hvorved  Fjerenes 
ofte  helt  anderledes  farvede  midterste  Partier  kommer 
for  Dagen  og  dermed  omfarver  Fuglen.  Dette  ses  f.  Eks. 
smukt  hos  Snespurven,  hvis  Han  om  Efteraaret  har  gul- 
brun Ryg,  medens  denne  i  Yngletiden  bliver  rensort;  Stæren 
mister  sine  straagule  Pletter  paa  Brystet  og  bliver  metal- 
skinnende sort;  Blodstjertens  og  Rørspurvens  smukke 
Hanner  ligner  om  Efteraaret  deres  uanseelige  Hunner, 
men  erholder  om  Foraaret  de  pragtfulde  Dragter;  at  disse 
Forandringer  sker  ved  Bræmfældning,  kan  man  let  over- 
tyde sig  om  ved  om  Efteraaret  at  løfte  lidt  paa  disse  Fugles 
Fjer  og  kigge  ind  under  dem;  de  rene  Farver  ligger  da 
skjulte  under  de  uanseeligt  farvede  Fjerkanter. 

Hos  nogle  Fugle  synes  der  tillige  at  foregaa  en  Om- 
farvning  af  enkelte  Fjer;  da  ny  Farvestoffer  ikke  kan 
hidføres  fra  Legemet,  fordi  Fjerene  jo  paa  dette  Tidspunkt 
er  døde  og  uden  Karforbindelse  med  Legemet,  maa  denne 
vel  skyldes  en  kemisk  Forandring  i  Fjerenes  Farvestoffer, 
mulig  fremkaldt  ved  stærkere  Lys,  ved  Indvirkning  af 
Gumpekirtelens  Sekret  ell.  1. 

Enkelte  Fugle  har  endogsaa  en  tredje  Fældning, 
saaledes  fælder  Ryperne  lige  efter  Yngletiden  og  erhol- 
der en  graalig  Høstdragt,  der  da  atter  ud  paa  Efteraaret 
viger  for  den  hvide  Vinterdragt,  som  da  delvis  fældes 
om  Foraaret.  Endelig  maa  en  virkelig  Fældningsperiode 
siges  at  mangle  hos  endel  Fugle,  f.  Eks.  Rovfuglene,  der 
egentlig  stadig  er  i  Fældning,  idet  Fjerskiftet  foregaar 
efterhaanden,  saaledes  at  stedse  enkelte,  spredte  Fjer  om- 
byttes med  nye. 

Fjerklædningens  Farver  og  Tegninger  har  fra  gammel 

Tid,  saa  iøjnefaldende  som  de  er,  haft  stor  systematisk 
Betydning  ved  Slægternes  Inddeling  i  Arter  og  Under- 
arter; det  er  som  Regel  ogsaa  dem,  man  nærmest  har  at 
holde  sig  til,  naar  man  i  Naturen  iagttager  Fuglene;  ud- 
prægede Farver  gør  en  Fugl  let  kendelig.  En  Ting  gør 
dog  atter  Sagen  betydelig  vanskeligere,  end  man  paa  For- 
haand  skulde  tro;  en  og  samme  Art  kan  nemlig  optræde 
i  adskillige,  ofte  endog  mange,  forskellige  Dragter,  afhængige 
af  Individets  Køn  og  Alder  samt  af  Aarstiden;  navnlig  hos 
de  Arter,  hvor  den  helt  voksne  Fugls  Dragt  først  naas 
efter  flere  Aars  Forløb  gennem  flere  Overgangsdragter, 
bliver  Forholdet  særlig  vanskeligt,  og  den  Mangfoldighed 
i  Udseendet,  hvormed  f.  Eks.  mange  Andearter  optræder, 
bliver  derved  lettere  forstaaelig.  Ofte  vil  man  desuden  staa 
overfor  Fugle,  som  gaar  fra  en  Dragt  over  i  en  anden 
ganske  anderledes  farvet  og  derfor  bærer  brogede  Blån- 
dingsdragter,  der  vanskeligt  kan  henføres  til  de  foreliggende 
Beskrivelser;  som  Regel  vil  man  dog  ved  nøjere  Under- 
søgelse, efter  Aarstiden  og  Fjerenes  Tilstand,  kunne  ad- 
skille de  to  Dragter  og  tillige  afgøre,  hvilken  der  kommer, 
og  hvilken  der  gaar;  stryger  man  saaledes  ned  ad  Fjerene, 
vil  ofte  nogle  af  den  gamle  Dragts  løse  Fjer  følge  med 
og  falde  af,  medens  de  ny  Fjer  er  kendelige  paa  Horn- 
hylsteret om  deres  Grunddel. 

Ungens  Dundragt  er  hos  mange  Fugle,  f.  Eks.  hos 
Spurvefuglene,  meget  tynd  og  spredt,  i  det  hele  lidet 
karakteristisk,  hos  de  fleste  andre,  særlig  hos  saadanne 
der  tidlig  forlader  Reden,  derimod  tæt,  dannende  et  jævnt 
og  varmt  Dække  over  hele  Kroppen;  dens  Farver  og  Teg- 
ninger er  ganske  andre  end  de  voksnes;  hos  f.  Eks.  Vade- 
fugle, Maager,  Lappedykkere  o.  m.  a.  meget  ejendommelige 
med  Striber,  Pletter  og  Pletrader,  mindende  om  Kryb- 
dyrenes Tegninger;  hos  den  brogede  Rikse  helt  sorte  o.s.v. 
Mange  Dununger  kan  saaledes  let  bestemmes  efter  deres 
Fjerklædning. 

Ungens  første  Fjerdragt,  der  hos  Spurvefuglene 
næsten  straks  begynder  at  vokse  frem  og  fortrænge  Dunene, 


42 


bryder  hos  de  fleste  andre  Fugle  først  efterhaanden  frem, 
naar  Fuglen  er  blevet  noget  større;  de  nye,  bredfanede  Fjer 
er  da  let  kendelige  mellem  Dunene;  ofte  kommer  Skul- 
derens Fjer  først,  medens  de  lange  Sving-  og  Halefjer 
som  Regel  sidst  naar  deres  fulde  Længde,  og  Fuglen  er  da 
flyvefærdig.  Rester  af  Dunene  ses  længe  selv  hos  Unger, 
der  iøvrigt  har  faaet  hele  deres  første  Fjerdragt;  ikke 
sjeldent  holder  Dunene  sig  længe  i  Nakken  og  ved  Næb- 
roden, saaledes  hos  Vadefugle  o.  a.  Denne  Dragt  kaldes 
gerne  Ungedragten  og  bæres  i  Almindelighed  kun  ret 
kort  Tid,  idet  den  fældes  ved  den  snart  kommende  første 
Efteraarsfældning;  dog  fælder  Ungfuglene  som  Regel  ikke 
deres  Svingfjer  ved  denne  Lejlighed,  men  beholder  dem 
til  næste  Efteraar;  en  Undtagelse  herfra  danner  dog 
mange  Hønsefugle,  der  erholder  Svingfjer  og  Flyveevne 
meget  tidligt,  idet  de  fælder  Ungedragtens  Svingfjer 
sammen  med  de  øvrige  Fjer;  endel  Ungfugle  kan  beholde 
en  stor  Del  af  Ungedragten  i  den  første  Vinter.  Unge- 
dragten er  kendelig  paa  sine  løse,  glansløse,  lidet  tætte 
Fjer;  dens  Farver  er  lidet  fremtrædende  og  ubetydelige, 
og  som  en  Hovedregel  kan  det  siges,  at  den,  hvis  der  er 
Kønsforskel  i  de  voksnes  Dragt,  altid  nærmest  ligner 
Hunnens.  Hvor  begge  Køn  har  specialiserede,  rene  eller 
prangende  Farver,  f.  Eks.  Svaner,  Suler,  Maager,  Rødkælke 
o.  m.  a.,  er  Ungerne  dog  oftest  ubetydeligt  (primitivt)  far- 
vede og  giver  dermed  et  Fingerpeg  om,  hvorledes  Farver 
og  Tegninger  var  hos  de  Former,  fra  hvilke  de  speciali- 
serede Arter  i  sin  Tid  udskilte  sig.  De  pragtfuldt,  vidt 
forskelligt  farvede,  men  nær  beslægtede  Rødkælke,  Blaa- 
kælke  og  Blodstjerte  har  saaledes  omtrent  ens  farvede  og 
tegnede  Unger,  mørkebrune  med  gule  Længdepletter  o. s.v.; 
Længdepletter  paa  Brystet  eller  hele  Undersiden  findes  al- 
mindeligt hos  Ungfugle,  selv  om  de  gamle  her  er  rent- 
farvede  eller  maaske  endog  tværplettede  (f.  Eks.  Duehøge, 
Jagtfalke  o.  a.).  I  Ungfugledragten  adskilles  Kønnene  som 
Regel  vanskeligt,  hos  Hønsefugle  og  Ænder  kan  dog  alle- 

rede  Spor  af  Hannens  Farveejendommeligheder  vise  sig 
i  denne  Dragt. 

Smaafugle  faar  som  Regel  de  voksnes  Farver  straks 
ved  første  Efteraarsfældning  og  er  kønsmodne  det  første 
Foraar;  større  Fugle,  saaledes  mange  Rovfugle,  Maager, 
Lommer,  Ænder  o.  m.  a.,  kan  være  flere  Aar,  indtil  3 — 4, 
om  at  erholde  det  fuldt  udfarvede  Individs  Dragt  og  yngler 
ikke  det  første,  neppe  nok  det  andet  Foraar.  Angaaende 
den  voksne  Fugls  Dragt  kan  anføres,  at  naar  Kønsforskel 
i  denne  findes,  er  den  altid  tydeligst  og  mest  udviklet 
i  Yngletiden;  ved  Efteraarsfældningen  iklæder  Hannerne 
sig  ofte  en  Dragt,  der  mere  eller  mindre  ligner  Hunnens 
og  Ungernes;  tydeligst  ses  dette  f.  Eks.  hos  Ænder,  Sten- 
smutter,  Rørspurve,  Brogede  Fluesnappere  o.  m.  a. 

Gamle  ufrugtbare  (sterile)  Hunner,  eller  Hunner,  der 
lider  af  Sygdomme  i  Æggestokkene,  faar  almindeligt  et 
hanligt  Præg  og  kan  endog  i  højere  eller  mindre  Grad 
faa  Hannens  særlige  Pragtdragt;  dette  iagttages  oftest  hos 
Hønsefugle  og  Ænder,  men  ogsaa  hos  endel  Spurvefugle. 
Albinisme,  en  sygelig  Mangel  paa  Pigment  i  Fjerene, 
hvorved  disse  i  højere  eller  mindre  Grad  bliver  hvide, 
findes  ikke  helt  sjældent;  renhvide,  hvidbrogede  eller 
Individer  med  indblandede  hvide  Fjer  er  fundne  af  de 
fleste  Arter.  Modsætningen,  Melanis me,  hvorunder  Fje- 
rene bliver  abnormt  mørke  eller  endog  sorte,  træffes  ogsaa, 
omend  sjeldent;  helt  sorte  Tejster  og  Lommer  er  saaledes 
flere  Gange  nedsendt  fra  Grønland. 

Fuglenes  Farver  er  i  det  hele  og  store  aabenbart 
afpassede  og  regulerede  efter  Omgivelserne;  ialtfald 
træffer  man  hos  forholdsvis  mange  højnordiske  Fugle, 
der  tilbringer  en  stor  Del  af  deres  Liv  i  snedækte  Egne, 
enten  omtrent  helt  hvide  Former,  f.  Eks.  Snegæs,  Sneugler, 
Jagtfalke  og  flere" Maager,  eller  ialtfald  stærkt  fremtrædende 
hvide  Farver  i  Vinterdragterne,  som  hos  Ryper  og  Tejster, 
skønt  disses  Sommerdragter  er  langt  mørkere;  andre  faar 
blot  lysere,  mere  hvidlige  Farvenuancer  i  sneklædte  Egne. 
Tørt  Klima   i   sandede  Steppe-Egne   fremkalder  hvidgule, 

lergule  og  gulgraa  Farver  og  Nuancer  (Ørkenfarver),  fugtigt 
Klima  mørke,  varme  Farver  o.  s.  v.  Hos  mange  Fugle,  der 
ruger  paa  Jorden,  bærer  Fjerdragten  brunbrogede,  plettede 
og  stribede  Farvetegninger,  afpassede  saaledes  efter  Om- 
givelserne, at  Dyret,  naar  det  blot  ligger  stille,  meget 
vanskelig  opdages,  saaledes  f.  Eks.  hos  Ryper,  mange 
Ænder,  særlig  Ederfuglene,  Skovsnepper  og  mange  andre 
Vadefugle;  disse  Fugle  holder  da  som  Regel  stærkt  paa 
Reden,  stolende  paa  deres  Beskyttelseslighed. 

Næbbet  er  dækket  af  et  fjerløst,  tykkere  eller  tyndere 
Hornlag,  der  stadig  vokser  paa  sin  Underside  ved  For- 
horning  af  den  underliggende  Hud  og  afslides  paa  sin 
Yderflade.  Hos  mange  Fugle,  f.  Eks.  Spurvefugle,  Maager, 
Hønsefugle  og  Lommer,  er  hele  Næbbet  dækket  af  et  tykt, 
haardt  Hornlag,  Næbhornet;  dette  danner  da  som  Regel 
et  jævnt,  sammenhængende  Hylster  om  hver  Kæbe,  men 
i  sjældnere  Tilfælde  er  det  ved  dybe  Furer  delt  i  flere, 
mindre,  særdeles  tykke  Plader,  som  f.  Eks.  hos  Stormfugle, 
Suler  og  Lunder.  Hos  Rovfugle  og  Duer  er  den  yderste 
Del  af  Næbbet  haardhornet,  medens  den  indre  omkring 
Næseborene  er  dækket  af  en  blødhornet,  ofte  anderledes 
farvet  og  skarpt  afgrænset  Hud,  Vokshuden.  Hos  mange 
Vadefugle,  f.  Eks.  Brokfugle  og  Strandskader,  er  den  yderste 
Del  af  Næbbet  tykt  hornklædt,  den  indre  Del  blødhudet, 
hos  andre  er  hele  det  i  Reglen  stærkt  forlængede,  tynde 
Næb  blot  hudklædt,  kun  mod  Spidsen  lidt  forhornet  (Ryler, 
Snepper,  Regnspover  o.  a.);  hos  Ænder  er  hele  Næbbet 
klædt  med  blød,  følsom  Hud,  blot  findes  større  eller  mindre 
Hornplader,  Næbnegle,  paa  Over-  og  Undernæbbets 
Spidser.  Næbhorn  og  Næbhud  er  altid  stærkt  pigmen- 
terede; sorte  og  brune  Næb  er  hyppigst,  men  røde,  gule, 
graa  og  blaalige  Farver  er  ikke  sjeldne,  ofte  vekslende 
efter  Aarstid,  Køn  og  Alder. 

Aarlig  Fældning  af  de  haarde  Næbhornsplader  finder 
Sted  hos  nogle  Fugle;  særlig  tydeligt  er  det  hos  Lunderne, 
hvor  de  smukt  farvede  Plader,  der  pryder  Næbbet  i  Yngle- 
tiden, fældes   sammen   med  Fjerene  under  Efteraarsfæld- 

ningen  og  efterlader  største  Delen  af  Næbbet  blødhudet; 
om  Foraaret  er  de  da  atter  udviklede  ved  Forhorning  af 
Næbhuden. 

Næbroden  er  mere  eller  mindre  dækket  af  fremad- 
rettede, børsteagtige  stive  Fjer;  hos  endel  Fugle  fortsættes 
Næbhornet  op  paa  Panden  som  et  fladt  Pandeskjold 
(Rørhøns,  Blishøns)  eller  bærer  sammesteds  en  fortykket 
Næbknude  som  hos  endel  Andefugle. 

Næbbets  Form  er  yderlig  forskellig  og  vekslende, 
selv  hos  ret  nær  beslægtede  Fugle.  Mangelen  af  For- 
lemmer, brugelige  som  Griberedskab,  stiller  store  Krav 
til  Næbbet  og  tvinger  Fuglene  til  at  gøre  Brug  af  det  paa 
mange  Maader,  hver  Art  efter  sin  særlige  Levevis;  snart 
maa  det  anvendes  til  Sønderslidning  af  Byttet  (Rovfugle), 
snart  til  Gennemsnadring  af  Mudder  og  Dynd  (Ænder) 
eller  til  Græsning  (Gæs),  snart  til  at  bore  ned  i  Sand  og 
Mudder  for  ved  Følelsen  at  finde  Smaadyr  (Ryler, 
Snepper  o.  m.  a.  Vadefugle)  eller  til  at  snappe  Smaa- 
fisk  under  Dykning  (Skarve,  Lommer,  Alkefugle)  eller 
Styrtedykning  (Suler,  Terner);  hyppigt  bruges  et  lille, 
spidst,  svagt  Næb  til  at  opsamle  Smaainsekter  paa  Jorden 
eller  i  Træerne,  et  kort,  kraftigt,  kegleformet  til  at  udpille 
og  afskalle  Frø  (Finker,  Verlinger)  og  et  ganske  lille  Næb 
med  mægtigt  bredt  og  stort  Gab  til  at  fange  Insekter 
(Svaler,  Sejlere,  Natravne);  mejselformede  Næb  anvendes 
til  at  opmejsle  Bark  eller  Bløddyrskaller  (Spætter,  Strand- 
skader), spydformede  til  Stød  (Hejrer)  o.  s.  v.;  denne  Mang- 
foldighed i  Brugsmaaden  gør  det  forstaaeligt,  at  saa  mange 
vidt  forskellige  Næbformer  maa  udvikles,  særlig  da  Næbbet 
synes  at  være  i  høj  Grad  plastiskt  og  modtageligt  for  ydre 
Paavirkninger.  Næbformen  har  derfor  fra  gammel  Tid  haft 
megen  systematisk  Betydning  og  afgiver  ofte  ypperlige 
Slægts-  og  Artsmærker. 

De  anførte  Næb  længder  angiver,  naar  intet  andet 
bemærkes,  Afstanden  fra  Fjergrænsen  i  Panden  til  Næb- 
spidsen, maalt  i  lige  Linie  med  Passer.  Overnæbbet  er 
saa  godt  som  altid  længere  end  Undernæbbet,  omfattende 

dette.  Næbkanten  er  som  Regel  helrandet,  ud  mod  Spidsen 
kan  dog  være  en  Næbtak  (Falke),  eller  et  lille  Indsnit, 
Næbhak,  paa  hver  Side  lige  bag  Næbspidsen.  Næbbet 
kaldes  sammentrykt,  hvis  det  er  højere  end  bredt 
(Lunder,  Alke  o.  a.),  fladt,  hvis  det  omvendte  er  Tilfældet 
(Ænder),  trindt,  hvis  det  er  omtrent  rundt  i  Gennemsnit 
(Ryler,  Regnspover);  kegleformet,  naar  det,  som  hos 
Husspurven,  er  formet  som  en  Kegle,  sylformet,  naar 
det  er  tyndt,  spinkelt  og  spidst,  som  hos  insektædende 
Spurvefugle,  mejselformet,  hvis  det  i  Spidsen  danner 
en  lodret  stillet,  haard  Hornkant  (Spætter,  Strandskader),  og 
skeformet,  hvis  det  mod  Spidsen  er  fladt  og  meget  bredt. 

Fødderne  er  som  Regel  uden  Fjerklædning,  dækkede 
af  Skæl,  hvilket  maa  opfattes  som  en  oprindelig  Ejen- 
dommelighed, en  Arv  fra  Krybdyrene;  ikke  sjældent  breder 
Fjerklædningen  sig  mere  eller  mindre  ned  over  Hælen, 
ned  paa  Tarsens  øverste  Del,  ligesom  paa  den  anden  Side 
en  Del  af  Skinnebenets  nederste  Del  kan  være  nøgent 
hos  langbenede  Fugle  (Vadefugle,  Hejrer  o.  a.).  Tæerne 
er  som  Regel  helt  nøgne;  Undtagelser  findes  dog  ogsaa 
herfra,  spredt  i  Fuglegrupperne,  saaledes  har  Ugler,  Nat- 
ravne, visse  Hønsefugle  og  Svaler  o.  fl.  a.  fjerklædte  Tæer. 

Føddernes  Skælklædning  i  sin  oprindeligste  Form,  som 
f.  Eks.  hos  visse  Ænder,  bestaar  af  mange  smaa,  ret  bløde 
Skæl,  adskilte  ved  blød  Hud,  jævnt  dækkende  hele  Foden; 
til  BeskyttelseafMellemfodensmestudsatteForkantog  Tæer- 
nes Overside  udformes  hos  næsten  alle  Fugle  tykkere,  større 
Hornplader  eller  skinneformede  Tværskæl,  der  kan  skyde 
sig  taglagt  ned  over  hinanden  og  skærme  Foden  som  et 
Panser.  Hos  de  højtstaaende,  tyndbenede  Spurvefugle 
smelter  disse  Tværskæl  paa  Tarsens  Forkant  saa  godt 
som  helt  sammen  og  kan  danne  en  lang,  tyk  Hornskinne; 
Mellemfodens  Bagside  følger  som  Regel  langsommere  efter 
i  Udviklingen  og  bærer  mindre  og  ikke  saa  sammensmeltede 
Skæl,  der  dog  ogsaa  kan  udforme  sig  til  Tværskinner  og 
hos  visse  Spurvefugle  ogsaa  til  en  lang  Skinne.  De  fjer- 
klædte Fødder  er  under  Fjerene  lidet  eller  ikke  skælklædte. 

Tæerne  bærer  altid  Kløer,  der  kan  være  meget  for- 
skelligt formede.  Fortæernes  Kløer  er  hos  mange  Fugle 
skæve  med  bredere,  skarpere  Inderkant;  hos  f.  Eks.  Hejrer, 
Natravne  o.  a.  er  Mellemtaaens  indre  Klokant  kamformet 
(sml.  Fig.  16).  Tommelen  (1ste  Taa)  vender  som  Regel 
bagud,  de  andre  3  Tæer  fremad. 
Vende  taa  kaldes  den  yderste  4de 
Taa,  hvis  den  kan  drejes  bagud  og 
sammen  med  Bagtaaen  virke  mod 
de  to  andre  Fortæer  (Ugler,  Fiske- 
ørn, Spetter  o.  a.,  sml.  Fig.  17);  nu 
og  da  kan  Bagtaaen  vendes  fremad 
°g  lægges  ved  Siden  af  anden  Taa 

(Sejlere;   sml.  Fig.  18).    Bagtaaen  vantrives   eller  mangler 
helt  hos  mange  Vadefugle,  Alkefugle,  enkelte  Maager  o.  a. 


Fig.  16.   Klo  af  venstre 

Mellemtaa  af  Hejre. 

(Efter  Reichenow). 


Fig.  17.   Fod  af  Spette. 
(Efter   Reichenow). 


Fig.  18.    Fod  af  Sejler. 
(Efter  Reichenow). 


Hos  endel  Spurvefugle,  der  løber  meget  paa  Jorden,  bliver 
Bagtaaens  Klo  sporeagtig,  idet  den  bliver  meget  lang, 
tynd  og  næsten  lige  (Lærker,  Pibere,  Laplandsverling  o.  a.). 

Efter  Mellemfodens  og  Tæernes  Længde,  Skælklædning, 
Stilling  og  Bygning,  Huden  imellem  Tæerne  o.  m.  a. 
skelner  man  mellem  mange  Fodformer,  der  kan  henføres 
til  følgende  Hovedgrupper,  mellem  hvilke  der  dog  er 
mange  Overgange. 

Gribefødder  har  saadanne  Fugle,  der  hovedsagelig 
lever  i  Træer;  Tæerne  og  deres  Kløer  er  egnede  til  at  gribe 
om  Træernes  Grene,  Bagtaaen  stor,  siddende  i  Højde  med 

Fortæerne.  Hertil  henføres  Sidde  foden  med  smaa  Kløer, 
ogsaa  paa  Bagtaaen,  kødfulde  Tæer  med  ret  blød  Skæl- 
klædning (Duer  o.  a.,  sml.  Fig.  19).  Springfoden  med 
lange,  krumme  Kløer,  altid  størst  paa 
Bagtaaen;  tynde,  stærkt  skæl  klædte, 
Tæer;  Mellemfoden  tynd,  ofte  helt 
skinneklædt  (Spurvefugle  o.  a.,  sml. 
Fig.  20).  Rovfoden  med  kraftige, 
trinde,  krumme,  spidse  Kløer,  der 
ved  stærke  Sener  kan  bøjes  helt  ind 
under  Foden;  egnet  til  at  gribe  og 
fastholde  Bytte,  idet  Kløerne  ofte 
bores  ind  i  dette  (Dagrovfugle,  Ugler;  sml.  Fig.  21  og  22). 
Klattrefoden   med  Vendetaa,  Tæerne  lange  og  kraftige. 


Fig.  19.  Fod  af  Due. 

(Siddefod). 

(Efter  Reichenow). 


Fig.  20.  Fod  af  Drossel. 

(Springfod). 

(Efter  Reichenow). 


Fig.  21.    Fod    af   Falk. 

(Rovfod). 

(Efter  Reichenow). 


Kløerne  spidse  (Spetter  o.  a.;  sml.  Fig.  17).  Klamrefod 
med  alle  4  Tæer  fremadvendte  og  stærke,  krumme  Kløer 
(Sejlere;  sml.  Fig.  18). 

Gangfødder  har  saadanne  Fugle,  der  hovedsagelig 
færdes  paa  Jorden;  Tæerne  holdes  vidt  spilede.  Bagtaaen 
oftest  lille  eller  manglende.  Hertil  regnes  Sk  råbe  foden 

med  kraftige,  stærkt  skælklædte  Tæer  og  brede,  kraftige 
Kløer,  egnede  til  at  kradse  efter  Føde  i  Jord  og  Sne  (Hønse- 
fugle; sml.  Fig.  23).    Løbefoden  med  korte,  tykke  Tæer 
og    korte,   butte    Kløer,    ofte 
manglende    Bagtaa    (Trapper 
o.  a.).   Vade  foden   med   høj 
Mellemfod,    nøgen     op    over 
Hælen,  lange,  svage  Fortæer 
med  smaaKløer;  Bagtaaen  som 
Regel    lille,   ofte    manglende, 
med  lille  Klo;   Skælklædnin- 
gen   med    smaa,   bløde    Skæl 
(Vadefugle;  sml.  Fig.24og25). 

Hertil   knytter  sig   Former   med   stærkere   Skælklædning, 
en    lang    slank   Bagtaa    og    ofte   kraftigere    Kløer   (Hejre, 


Æfrm&té 


Fig.  22.   Fod  af  Ugle  (Rov- 
fod). (Efter  Reichenow). 


Fig.  23.  Fod  af 
Hønsefugl  (Skrabe- 
fod). (Efter  Reiche- 
now). 


Fig.  24.  Fod  af 
Strandskade  (Vade- 
fod   uden    Bagtaa). 
(Efter  Reichenow). 


Fig.  25.   Fod  af 

Klire  (Vadefod  med 

lille  Bagtaa).   (Efter 

Reichenow). 


Rikse;  sml.  Fig.  26).  Enkelte  Vadefødder  bærer  stærkt 
skælklædte  Hudbremmer  ned  ad  Fortæernes  Sider,  smal- 
lere ved  Leddene  (Blishøns,  Odinshøns  o.  a.;  sml.  Fig.  27); 
disse  danner  en  Slags  Overgang  til  den  næste  Gruppe. 

R.  Hørring:  Fugle  I.  4 

Fig.  26.  Fod  af  Rikse. 
(Vadefod  med  lang  Bag- 
taa).  (Efter  Reichenow). 


Fig- 


Fod   af   Blis- 


høne.    (Vadefod     med 

Svømmelapper).    (Efter 

Reichenow). 


Svømmefødder,  egnede  til  Roning  i  Vandet.  Tæerne 
med  Svømmehud  udviklet  i  forskellig  Grad;  Mellemfoden 
nøgen,  ret  kort,  mere  eller  mindre  sammentrykt;  Bagtaaen 


Fig.  28.   Fod  af  Maage. 
(Ægte  Svømmefod). 
(Efter  Reichenow). 


Fig.  29.   Fod  af  Mose- 
terne.  (Med  indbuet 
Svømmehud).    (Efter 
Reichenow). 


ofte  svag,  jævnlig  manglende.  Tæerne  føres  under  Svømning 
sammenlagte  frem  og  trykkes  udspilede  tilbage,  hvorved 
Svømmehuden  danner  et  Aareblad.  Hertil  henføres  den 
Ægte  Svømmefod  med  blød  Svømmehud  mellem  de 
3  Fortæer  enten  helt  ud  til  Kløerne,  med  omtrent  lige 
Forkant  (Ænder,  Lommer,  Maager,  Alkefugle;  sml.  Fig.  28} 
eller  mere  eller  mindre  indbuet,  ikke  rækkende  ud  til 
Kløerne  (Terner  o.  a.;  sml.  Fig.  29).    Bagtaaen  enten  med 

Fig.  30.  Fod  af  Pelikan. 

(Aarefod). 

(Efter  Reichenow). 


Fig.  31.   Fod  af  Lappe 
dykker.  (Lappefod). 
(Efter  Reichenow). 


Svømmelap  (Dykænder),  uden  Svømmelap  (Svømmeænder, 
Maager  o.  a.)  eller  helt  manglende  (Alkefugle).  Aare foden 
med  stor  Svømmehud  mellem  alle  4  Tæer,  idet  Svømme- 
hud ogsaa  er  udspændt  mellem   den   ret  lange  Bagtaa  og 


N         Is 


Fig.  32.  Skematisk  Billede  af  en  Spurvefugl. 
NR.  Næbryg.  P.  Pande.  Is.  Isse.  N.  Nakke.  T.  Tøjle  (Strækningen 
mellem  Øje  og  Næb).  0.  Ørefjer.  K.  Kind.  Sk.  Skægstribe,  gaar 
op  til  Mundvigens  Underside.  H.  Hage.  St.  Strube.  OH.  Overhals. 
HS.  Halsside.  FH.  Forhals.  FR.  Forryg.  BR.  Bagryg.  OG.  Over- 
gump. O  HD.  Overhaledækfjer.  UHD.  Underhaledækfjer.  UG.  Under- 
gump. B.  Bug.  BB.  Bagbryst.  F.B.  Forbryst.  VR.  Vingerand.  S. 
Skulder.  KS.  Kropside.  SF.  Skinnebensfjer.  Ts.  Tarse.  I — IV.  1ste 
til  4de  Taa. 

4* 

Indertaaen  (Skarve,  Suler,  Pelikaner;  sml.  Fig.  30).  Endelig 
Lappefoden  med  stive,  storskællede  Svømmehudblade 
paa  Fortæernes  Sider  og  blødere  Svømmehud  mellem 
Tæernes  Rod;  Kløerne  meget  brede  og  flade.  (Lappe- 
dykkere; sml.  Fig.  31). 

Endelig  skal  angaaende  endel  Benævnelser  paa  for- 
skellige Dele  af  Fuglens  Ydre  henvises  til  foranstaaende 
Fig.  32.  Tilføjes  kan  det,  at  en  anderledes  farvet  Stribe, 
der  ofte  gaar  fra"  Næbroden  hen  over  Øjet  ud  i  Nakken, 
kaldes  Øjenbrynsstribe,  Partiet  under  de  sammenlagte 
Vinger  ofte  Slagsiderne  og  d^af  Kropsidens  Fjer,  der 
under  Hvile  lægges  op  over  Vingekanten,  Vingeskjulere; 
iøvrigt  vil  de  brugte  Benævnelser  saa  temmelig  følge  af 
sig  selv. 

Legemslængden  maales  paa  den  døde,  udstrakte  Fugl 
fra  Næbspids  til  Halespids.  Vingemaalet  tages  paa  den 
sammenlagte  Vinge  fra  Haandleddets  forreste  Kant  til 
Vingespidsen,  idetVingen  lægges  mod  Maalet  og  trykkes  ned 
mod  dette.  Mellemfoden  maales  med  Passer  fra  Hælleddet 

til  Leddet  forMellemtaaen; 
dette  Sted  kendetegnes  ofte 
vedTværskinnernesOphør. 

Fuglenes  Æg  er,  sam- 
menlignet  med  de  øvrige 
Hvirveldyrs,  af  enorm 
Størrelse;    forholdsvis 
størst  er  det  hos  de  Fa- 
milier,hvis  Unger  kommer 

videst  udviklede  ud  af 
Ægget,  saaledes  særlig  hos 
mangeVadefugle,  hvor  det 

fuldtdannede,  læggefær- 
dige  Æg  fylder  en  meget 
stor  Del  af  Bughulen;  for- 
holdsvis mindst  er  Ægget 
hos  Skarve  og  Gøge.  Det 
modne  Æg,  „Blommen",  der  altsaa  er  at  opfatte  som 
en  enkelt  kæmpemæssig  Celle,  befrugtes  i  Æggelederen, 
altsaa  før  Hvide-  og  Skaldannelsen;  det  er  omgivet  af  en 
ganske    tynd    Blommehinde     og     indeholder     en    stor 


Fig.  33.  Skematisk  Længdesnit  gen- 
nem et  Fugleæg.  B.  Blommehinde. 
K.  Kimskive.  H.  Skalhinde.  S.  Kalk- 
skal. Ch.  Æggehvidestreng.  A.  Luft- 
rum. (Efter  Newton). 

Mængde  Næringsstof,  der  forbruges  af  Fosteret  under 
dets  Vækst;  paa  dets  Overflade  ses  en  lille  hvid  Kim- 
skive, hvor  Fosterdannelsen  tager  sin  Begyndelse.  I 
Modsætning  til  den  gule  Blomme,  hvoraf  Blommen  hoved- 
sagelig bestaar,  danner  den  saakaldte  hvide  Blomme  et 
flaskeformet,  hvidligt  Legeme  under  Kimskiven  og  flere 
koncentriske  Lag  i  den  gule  Blommemasse  (sml.  Fig.  33). 
Æggehviden,  i  hvilken  Blommen  svæver,  er  omgivet  af 
2  sejge,  sammenklæbede  Skalhinder,  mellem  hvilke 
der  i  Æggets  butte  Ende,  i  det  ikke  frisklagte  Æg,  findes 
et  luftfyldt  Rum,  der  forstørres  under  Rugningen  og  er 
af  Betydning  for  Fosterets  Aandedræt;  fra  hver  Ende  af 
Blommen  gaar  en  snoet,  sejg  Æggehvidestreng  (chalaza) 
ud  til  Æggets  Poler. 

Skalhinderne  ligger  fast  op  til  Æggeskallen,  der 
hovedsagelig  bestaar  af  kulsur  Kalk,  hvori  er  indblandet 
lidt  fosforsur  Kalk;  den  er  porøs,  saaledes  at  Luft  kan 
passere  ud  og  ind  og  derved  gøre  Fosterets  Stofskifte 
mulig;  Overfladen  kan  være  blank,  men  er  oftest  mere 
eller  mindre  ru  og  kornet,  hos  de  Aarefodede  og  hos 
Lappedykkerne  er  den  særlig  ujævn.  Tykkest  og  stærkest 
er  Æggeskallen  som  Regel  hos  de  Arter,  der  lægger  deres 
Æg  paa  bar  Jord.  Monstrøse  Æg,  f.  Eks.  uden  Kalkskal, 
med  2  Blommer  eller  uden  Blomme  o.  s.  v.,  ser  man  nu 
og  da.  Æggets  Form  er  meget  forskellig,  snart  omtrent 
kuglerund  (Ugler),  snart  næsten  regelmæssig  oval,  oftest 
dog  noget  tykkere  i  den  ene  Ende  (ægformet),  eller  lige- 
frem pæreformet  (Vadefugle),  i  nogle  Tilfælde  næsten 
valseformet  (Sejlere,  Natravne)  o.  s.  v.  I  Æggelederen  synes 
som  Regel  den  butte  Ende  at  ligge  nederst  mod  Kloaken; 
i  Børen  ligger  Ægget  derimod  jævnlig  saaledes,  at  det 
mere  eller  mindre  vender  Siden  mod  Udførselsaabningen; 
under  Fødslen  krænges  Kloaken,  og  Ægget  lægges  uden 
at  røre  denne;  nu  og  da  fødes  Ægget  derfor  med  den 
spidse  Ende  forrest. 

Æggeskallens  Farve  kan  være  renhvid,  hvilket  bl.  a. 
ofte  ses  hos  Fugle,  der  ruger  i  Huller  (Duer,  Ugler,  Isfugl 
o.  m.  a.),  eller  brun,  gullig,  grønlig,  blaalig,  graalig  o.  s.  v.; 
meget  ofte  er  den  tegnet  med  ejendommelige  Figurer, 
Pletter  og  Streger  af  forskellig  Farve,  som  Regel  siddende 
tættest  paa  den  butte  Pol.  Disse  Tegninger  og  Farver  er, 
skønt  de  kan  variere  meget,  dog  i  det  hele  og  store  saa 
konstante  hos  de  enkelte  Arter,  at  de  i  de  fleste  Tilfælde 
i  Forbindelse  med  Æggets  Form,  Størrelse  og  Skalstruktur 
gør  det  muligt  at  bestemme  de  danske  Fugles  Æg  efter 
deres  Ydre.  Æg,  der  lægges  paa  bar  Jord,  har  ofte  Farver, 

der  ligner  Omgivelsernes  og  gør  det  vanskeligt  at  opdage 
Ægget  (Vadefugle).  Den  enkelte  Hun  synes  at  lægge  ret 
ens  farvede  og  formede  Æg;  det  sidst  lagte  er  ofte  mindre 
og  ikke  slet  saa  kraftigt  farvet. 

Parringen,  der  som  Regel  foregaar  paa  Ynglepladsen 
under  Redebygningen,  falder  hos  os  hovedsagelig  i  For- 
aarstiden  fra  Marts  til  Maj  og  ud  i  Juni;  nogle  Arter 
lægger  Æg  endnu  før  Kulden  er  gaaet  bort  (flere  Ravne- 
fugle, endel  Rovfugle,  Solsorter,  Spurve  o.  fl.  a.),  Kors- 
næbene  kan  endog  yngle  midt  i  den  strengeste  Vintertid; 
sidst  yngler  de  smaa  insektædende  Sangfugle.  Parringen . 
gentages  som  Regel  ofte  og  med  kun  korte  Mellemrum. 
Ænder,  Svaner,  Gæs  og  endel  andre  Vandfugle  parrer 
sig  paa  Vandet.  Parringskampe  er  meget  alminde- 
lige, særlig  hvor  mange  overtallige  Hanner  findes  (Ænder, 
Spurvefugle),  og  Hannerne  kan  under  disse  kæmpe  yderst 
ophidsede  om  Hunnerne.  Parringslege  findes  i  den  ene 
eller  anden  Form  hos  de  fleste  Arter,  idet  Hannen  idelig 
kredser  om  Hunnen,  visende  sin  Fjerdragt  paa  den  fordel- 
agtigste Maade,  ofte  i  forvredne  Stillinger,  med  udspilet 
Hale  eller  oppustede  Fjer  (Hønsefugle,  Trapper,  Vadefugle 
o.  m.  a.);  Brushanernes  Kampe,  hvorunder  de,  med  deres 
pragtfulde  store  Fjerkrave  vidt  udspilet,  løber  mod  hin- 
anden paa  særlig  dertil  udvalgte  Pladser,  maa  nærmest 
henregnes  til  Parringslegene,  synderlig  alvorlig  er  de 
i  alt  Fald  ikke  mente.  Mange  Hanner  forlyster  Hunnerne 
med  særlige  Flyvekunster  (Bekkasiner,  Viber),  hvorunder 
nogle  idelig  synger  (Lærker);  Spetterne  frembringer  en 
snurrende  Lyd  ved  hurtig  Hamren  paa  en  tør  Gren  o.  s.  v. 
Hannernes  Sang  i  Parringstiden  er  ogsaa  at  regne  for  et 
af  de  Midler,  hvormed  disse  udmærker  sig  i  Kappestriden 
om  Hunnerne.  Hos  Odinshøns,  hvor  Hannen  ene  ruger 
og  passer  Ungerne,  ses  de  oftest  talrigere,  smukkere 
farvede  Hunner  at  gøre  Kur  til  Hannen. 

Bastarder  fremkommer,  omend  sjældent,  ved  Parring 
mellem  Individer  af  forskellige  men  nærstaaende  Arter; 
hyppigt  ses  de  hos  Hønsefuglene,  og  blandt  Ænder  og 
Spurvefugle  er  de  ikke  helt  sjældne.  Aarsagen  er  vel 
som  Regel  at  søge  deri,  at  Hanner  af  Hunnens  Art  und- 
tagelsesvis er  tilstede  i  utilstrækkeligt  Tal.  Tvekønnet- 
hed  (Hermaphroditisme)  er  i  ikke  saa  faa  Tilfælde  iagt- 
taget hos  Fuglene;  mest  udpræget  kan  det  ses  hos  Arter, 
hvis  Fjerdragt  viser  stor  Kønsforskel;  hos  Bogfinken  og 
Dompappen  kan  saaledes  den  ene  Kropside  være  hanligt, 
den  anden  hunligt  farvet,  svarende  til  en  Testikel  i  den 
ene  og  en  Æggestok  i  den  anden  Side  af  Bughulen. 

Ægget  lægges  paa  en  forud  valgt  og  forberedt  Plads, 
Reden.  I  Valget  af  Redeplads  stiller  Fugle  af  samme  Art 
oftest  omtrent  de  samme  Fordringer,  saaledes  at  megen 
Ensartethed  her  gør  sig  gældende,  dog  kan  naturligvis 
Mangel  paa  egnet  Redeplads  bringe  Fugle  til  at  vælge 
abnorme  Steder  for  denne.  Bekendt  er  det,  hvor  yderlig 
forskelligartet  Reden  kan  være  hos  de  forskellige  Fugle, 
lige  fra  blot  at  være  en  Fordybning  paa  den  bare  Jord  til 
de  kunstfærdige  Reder  ophængt  i  Træerne;  men  altid 
bygger  Individer  af  samme  Art,  ledede  af  deres  Instinkt, 
paafaldende  ens  Reder,  saaledes  at  ogsaa  disse  som  Regel 
vil  kunne  bestemmes  af  dem,  der  er  fortrolige  med  Fugle- 
nes Levevis.  En  Hovedregel  er  det,  at  de  Fugle,  hvis 
Unger  hurtigt  forlader  Reden,  f.  Eks.  Hønsefugle,  Vade- 
fugle, Maager,  Ænder  o.  a.,  har  simple  Reder,  blot  en 
mere  eller  mindre  udforet,  skaalformet,  Fordybning  paa 
Jorden;  derimod  bygger  Fugle,  hvis  Unger  kommer  meget 
uudviklede  ud  af  Ægget  og  trænger  til  lang  Pleje,  før 
de  kan  klare  sig  selv,  mere  eller  mindre  kunstfærdige 
Reder,  oftest  anbragte  paa  mere  utilgængelige  Steder,  saa- 
ledes særlig  Duer,  Rovfugle,  Spetter  og  Spurvefugle.  Reden 
bygges  hovedsagelig  af  Hunnerne,  medens  Hannerne  som 
Regel  blot  er  behjælpelige  med  at  samle  og  hjembringe 
Materialet  til  denne. 

Et  Hovedprincip  ved  kunstfærdig  Redebygning  er  det, 
at  Redens  Grund  gøres  af  grovt  eller  grovere  Materiale, 
Grene,  Kviste,  Straa  eller  lign.,  hvorpaa  stadig  lægges 
finere  indtil  det  fineste  og  blødeste  Materiale,  tynde  Rod- 
trevler, Haar,  Fjer,  Dun  og  Planteuld,  hvormed  Redens 
indre  Skaal  udfores.  Ofte  bruges  gamle  Reder,  der  paa  ny 
repareres  og  udfores.  Blandt  de  ejendommeligere  Rede- 
former maa  nævnes  Reder,  der  graves  dybt  ind  i  Jord- 
brinker(Isfugl,Digesvale,Lunde,Skraaper,Søsvalero.m.a.), 
udhugges  i  Træstammer  (Spetter)  eller  anlægges  inde  i 
hule  Træer  og  Træhuller  (Stære,  Mejser,  Fluesnappere, 
Hulduer,  Ugler  o.  m.  a.),  hvis  Indgangshul  nu  og  da  gøres 
saa  lille  som  muligt  ved  Tilmuring  med  Ler  (Spetmejser), 
eller  som  opklæbes  paa  Klipper  og  Mure  af  lerblandet 
Dynd,  sammenkittet  med  Spyt  (Svaler);  særlig  maa  dog 
nævnes  mange  smaa  Spurvefugles  kunstfærdig  flettede, 
fint  udforede  Reder,  ofte  anbragte  i  Grenvinkler  i  Træernes 
Kroner,  i  Buske,  mellem  Siv,  eller  mellem  Græs  og  Planter 
paa  Jorden:  beundringsværdig  er  den  Omsigt,  hvormed 
disse  Fugle  anbringer  deres  Reder  skjult  og  dækket; 
disses  Form  kan  være  flad  eller  dybt  skaalformet  eller 
ligefrem  grydeformet,  saaledes  at   Fuglen  maa  ligge  med 

Halen  bøjet  lige  opad.  Endel  Arter  bygger  kugleformede, 
lune  Reder,  blot  med  et  lille  Indgangshul  (Gærdesmutter), 
endog  anbragte  under  Grenspidserne  (Fuglekonger),  hvor 
deres  Fjender  vanskeligere  kan  komme  til  dem;  nogle 
Arter,  f.  Eks.  Solsort,  Sangdrossel  og  Skade,  udklæder 
Reden  med  et  tæt,  lunende  Lerlag,  andre  indfletter  i 
Redernes  Yderside  Mos  og  Lav,  for  at  Reden  saa  meget 
som  muligt  skal  falde  sammen  med  Omgivelserne;  enkelte 
Rovfugle  (Duehøg,  Musvaager  o.  a.)  pynter  og  skjuler 
Reden  med  friske  løvklædte  Grene. 

Æggenes  Tal  er  yderst  forskelligt;  endel,  særlig  mere 
specialiserede,  større  Former,  lægger  altid  kun  1  Æg  (Storm- 
fugl, næsten  alle  Alkefugle,  Suler  o.  fl.  a.);  to  er  et  al- 
mindeligt Tal  for  Duer,  Lommer,  Tejster,  Rovmaager, 
Traner,  Natravne  o.  m.  a.;  2  eller  3  Æg  lægger  bl.  a. 
Maager,  Terner  og  Sejlere;  4  er  et  meget  almindeligt  Tal 
for  en  Mængde  Vadefugle.  Lægger  Fugle  flere  Æg,  f.  Eks. 
fra  5—7,  saaledes  som  mange  Sangfugle  gør  det,  er  Tallet 
straks  mindre  konstant;  en  Regel  synes  det  at  være,  at 
unge  Fugle,  der  yngler  første  Gang,  ofte  har  færre  Æg  i 
Kuldet;  daarlige  eller  gode  Næringsforhold  synes  ligeledes 
at  have  Indflydelse  paa  Kuldets  Størrelse.  Nogle  Slægter 
er  meget  frugtbare,  Fuglekonger  lægger  saaledes  8— 10, 
Mejser  op  til  14  Æg  i  Kuldet;  Hønsefugle  lægger  op  til 
16—18  eller  endog  20—22  Æg  ad  Gangen. 

Æggene  anbringes  i  Reden,  saaledes  at  de  fylder  det 
mindst  mulige;  Vadefuglenes  4  pæreformede  Æg  lægges 
saaledes  altid  i  en  Kreds  med  de  spidse  Ender  ind  mod 
Midten;  derved  bliver  det  lettere  for  Fuglen  at  dække  dem 
under  Rugningen.  Æggene  fødes  med  et  vist  Mellemrum, 
der  for  Smaafugles  Vedkommende  gerne  er  omkring  et 
Døgn,  for  de  størres  længere,  2  Døgn  eller  mere;  de  frisk- 
lagte,  urugede  Æg  taaler  at  afkøles,  og  først  naar  Kuldet 
er  fuldtalligt,  begynder  Fuglen  at  ruge,  saaledes  at  Ungerne 
kommer  næsten  samtidigt  ud  af  Æggene.  Ugler,  adskillige 
Rovfugle  o.  a.  synes  dog  som  Regel  at  ruge  under  Æg- 
lægningen; smaa  og  større  Dununger  findes  ofte  sammen 
i  Reden  hos  disse  Fugle.  Æggets  Udvikling  fordrer  en 
vis,  saa  vidt  mulig  konstant  Varme,  helst  op  imod  40° 
Celsius;  denne  tilføres  Æggene  fra  den  rugende  Fugls 
Legemsvarme,  der  tilbageholdes  om  Æggene  dels  af 
Fuglens  egen  Fjerklædning,  dels  af  Redematerialet,  der 
begge  er  meget  daarlige  Varmeledere.  Rugningen  besørges 
som  Regel  ene  af  Hunnen,  sjeldnere  af  begge  Køn,  idet 
Hannen  nu  og  da  afløser  Hunnen;  hos  mange  Arter  faar 
de  rugende   Fugle   saakaldte   Rugepletter,  idet  Fjerene 

paa  et  stort  eller  to  mindre  Partier  paa  Bugen  falder  af 
og  lader  Huden  nøgen,  saaledes  at  Æggene  kan  komme 
i  direkte  Berøring  med  det  varme  Legeme.  Hos  ganske 
enkelte  Fugle  (Odinshøns,  Thorshøns,  Pomeransfugl  o.  a.) 
ruger  Hannerne  ene,  og  kun  disse  har  da  Rugepletter. 

Rugetidens  Længde  er  konstant  for  den  enkelte  Art, 
men  højst  forskellig  hos  de  forskellige  Fugle,  fra  10—45 
eller  endog  50  Dage  (Strudse);  kortest  hos  Smaafugle, 
længst  hos  de  store.  Som  Regel  er  Rugetiden  hos  vore 
smaa  Spurvefugle  11  —  14  Dage,  hos  Duer  17 — 18,  hos 
Ryper  c.  26,  hos  Hejrer  25—28,  hos  Storke  32—38,  hos 
Ænder  24—29,  hos  Gæs  28 — 29,  hos  Svaner  c.  35,  hos 
store  Maager  c.  26,  hos  Skarve  c.  28  o.  s.  v.  Under  Rug- 
ningen forlader  Fuglen  kun  Reden  i  kortere  Tidsrum  for 
at  søge  Føde;  særlig  senere  hen  i  Rugeperioden,  naar 
Fosteret  er  mere  udviklet,  forlader  Fuglen  kun  højst  nødig 
Reden  og  ikke  længere  end  strengt  nødvendigt,  ligesom  den 
paa  dette  Tidspunkt  „holder"  stærkt  paa  denne;  flere  Arter 
lader  sig  da  endog  berøre  med  Haanden,  løfte  af  Reden 
o.s.v.,  tilsyneladende  ret  upaavirkede  af  Faren.  Endel  Arter 
dækker  Æggene  med  Dun  og  andet  varmende  og  skjulende 
Redemateriale,  naar  de  frivilligt  forlader  Reden,  idet  de 
hermed  dæmper  Afkølingen  (Ænder,  Lappedykkere  o.  m.  a.); 
afkøles  stærkt  rugede  Æg  for  længe,  dør  Fosteret,  medens 
mindre  rugede  Æg  bedre  taaler  lidt  Afkøling.  Fosterets 
Udvikling  tager  først  Fart,  naar  Rugningen  begynder;  fra 
Kimskiven  breder  Fosteret  og  dets  karrige  Hinder  sig  som 
et  stadigt  voksende  rundt  Felt  udover  Blommens  Over- 
flade; Hovedet  naar  tidligt  en  uforholdsmæssig  Størrelse 
og  da  særlig  Øjnene,  der  snart  ses  som  to  mørke,  runde 
Legemer  i  det  iøvrigt  geléagtige  Foster. 

Naar  Fosteret  har  naaet  sin  fulde  Størrelse  og  ud- 
fylder hele  Ægget  med  sit  Legeme,  ligger  det  stærkt 
sammenkrummet,  oftest  med  Hoved  og  Hals  bøjede  ned 
paa  Brystet,  saaledes  at  Næbbet  stikker  ud  gennem  Arm- 
hulen. Æggeskallen  er  da  bleven  blødere  og  skrøbeligere, 
og  ved  Arbejden  og  Støden  med  Næbbet,  der  bærer  en 
ejendommelig,  lille,  hvid  Hornknude  paa  Oversiden  af  sin 
Spids,  sønderbryder  Ungen  Skallen  paa  et  bestemt  Felt, 
hvorpaa  den  sprænger  den  sejge  Skalhinde  og  arbejder 
sig  ud  af  Ægget,  idet  Hoved  og  Forkrop  kommer  først. 
Den  nysudkrøbne  Unge,  hvis  Bug  er  meget  stor  og  tyk, 
indeholdende  Resterne  af  Blommemassen,  er  vaad  og 
slimet,  men  tørrer  snart  ved  Luftens  Indvirkning  eller 
Moderens  Varme,  hvorpaa  Dunfjerene,  naar  saadanne  er 
tilstede   hos  Ungen   i   rigelig   Mængde,   hurtigt"  rejser  sig 

og  bulner  ud,  saaledes  at  de  danner  et  varmende  Lag. 
Fosterets  Næbtap  falder  efter  nogle  Dages  Forløb  af  som 
overflødig.  Æggeskallerne  fjernes  ofte  af  Moderen  for  ikke 
at  røbe  Redepladsen.  Ofte  kan  man,  f.  Eks.  hos  Vadefugle, 
Hønsefugle,  Rovfugle  o.  a.,  høre  Fosteret  pibe  i  Ægget, 
førend  dettes  Skal  er  helt  brudt. 

Med  Hensyn  til  den  Udviklingsgrad,  Ungerne  har 
naaet  ved  Fødslen,  falder  Fuglene  i  to  Grupper.  Hos 
Spurvefugle,  Spetter,  Rovfugle,  Duer,  Aar^fodede,  Hejre- 
fugle o.  a.  kommer  Ungerne  saaledes  blinde  og  mere  eller 
mindre  nøgne  ud  af  Æggene  og  maa,  hjælpeløse  som  de 
er,  fodres  gennem  længere  Tid  og  varmes  i  Rederne  af 
Forældrene.  Hos  Andefugle,  Hønsefugle,  Lommer,  Lappe- 
dykkere, Vadefugle,  Maager  o.  a.  kommer  Ungerne  der- 
imod ud  af  Æggene  med  aabne  Øjne,  og  dækkede  af  et  tæt 
Dunlag;  de  er  snart  i  Stand  til  selv  at  forlade  Reden  og 
søger  Føden,  vogtede  af  Forældrene,  der  efter  Evne  for- 
svarer dem;  deres  Ben  er,  i  Sammenhæng  hermed,  særlig 
tidligt  udviklede  og  kraftige,  medens  deres  Vinger  der- 
imod er  langt  tilbage  i  Udvikling  (undtagen  hos  Hønse- 
fuglene). 

De  mindre  Spurvefugles  Unger  fodres  hovedsagelig 
med  Insekter,  selv  hos  saadanne  Arter,  der  som  voksne 
er  frøædende;  Forældrene  bærer  Foderet  til  Reden,  hol- 
dende det  i  Næbbet,  og  putter  det  selv  ned  i  Svælget  paa 
Ungerne.  Rovfugle  tager  Byttet  i  Kløerne  og  bærer  det 
til  Redekanten,  hvor  de  sønderriver  det  og  fordeler  det 
mellem  Ungerne;  Duerne  fodrer  Ungerne  med  Opgylp 
fra  Kroen;  Lunder  samler  Smaafisk  til  Ungerne  og  hjem- 
bringer dem  hængende  i  et  Bundt  i  de  meget  udvidelige 
Mundvige;  Søkongen  fodrer-med  Krebsdyr,  som  den  hjem- 
bringer i  Mængde  gemte  under  Tungen  o.  s.  v.  Fuglenes 
Unger  behøver  megen  Føde,  og  Forældrene  fodrer  dem 
omtrent  uafbrudt  Dagen  gennem;  højnordiske  Fugle,  der 
yngler  i  Egne  msd  kort  eller  ingen  Nat,  fodrer  deres 
Unger  næsten  hele  Døgnet  rundt.  Under  Fare,  f.  Eks. 
naar  man  nærmer  sig  Fugle  med  Unger,  søger  Forældrene 
ofte  at  bortlokke  Forstyrreren  ved  at  faa  denne  til  at  for- 
følge sig,  idet  de  slæber  sig  hen  ad  Jorden  med  hængende 
Vinge,  ladende  som  om  de  er  saarede  og  ude  af  Stand 
til  at  flyve  (Ænder, Vadefugle,  Rovmaager,  adskillige  Spurve- 
fugle o.  a.),  eiler  de  søger  at  fordrive  Fjenderne  ved  under 
Flugten  at  slaa  ned  paa  dem  og  hakke  dem  (Svaler,  Terner, 
Storkjover  o.  m.  a.);  Ugler  angriber  med  Næb  og  Kløer  o.s.v. 

De  fleste  Fugle  yngler  kun  een  Gang  aarlig,  hos  os 
altsaa  i  Foraarstiden;  dette  gælder  saaledes  saa  godt  som 

alle  større  Fugle,  saasom  Andefugle,  Lommer,  Lappe- 
dykkere, Aarefodede,  Stormfugle,  Vadefugle,  Maager,  Alke- 
fugle, Rovfugle,  mange  Spurvefugle  o.  a.  Endel  Fugle 
yngler  to  Gange  aarlig,  idet  de  hen  paa  Sommeren,  naar 
første  Kuld  har  forladt  Reden,  lægger  et  nyt  Kuld;  dette 
gælder  saaledes  bl.  a.  Duerne  og  mange  af  de  mindre 
Spurvefugle;  enkelte  af  disse  kan  endog  naa  at  faa  3  eller 
mulig  flere  Kuld  udrugede  i  gunstige  Sommere,  saaledes 
lægger  f.  Eks.  Solsorten  fra  tidligste  Foraar  stadig  nye  Æg, 
naar  et  Kuld  er  færdigt;  mange  Fugle  yngler  atter,  naar 
første  Kuld  Unger  er  blevet  ødelagt  for  dem,  i  alt  Fald 
hvis  disse  endnu  laa  i  Reden.  Borttages  Æggene,  lægger 
næsten  alle  Fugle  som  Regel  hurtigst  muligt  et  nyt  Kuld 
Æg,  der  dog  jævnlig  er  lidt  faatalligere.  Maager,  Terner, 
mange  Ænder  o.  a.  kan  paa  denne  Maade  tvinges  til  at 
læ,gge  et  stort  Antal  Æg,  indtil  de  endelig  opgiver  Æg- 
lægningen eller  faar  Fred  til  at  ruge. 

Mange  Fugle  yngler  hvert  Par  for  sig,  idet  de  nødigt 
taaler  Artsfæller  i  deres  Nærhed,  saaledes  hos  os  de  fleste 
Spurvefugle  (undtagen  Raager)  og  Rovfuglene;  andre  yngler 
mange  Par  nær  sammen  paa  gunstige  Ynglepladser,  f.  Eks. 
mange  Vadefugle;  atter  andre  foretrækker  at  yngle  i  større 
eller  mindre  samlede  Kolonier,  hvor  Rederne  da  kan  ligge 
meget  nær  ved  hinanden,  f.  Eks.  Terner,  Maager,  Suler, 
Skarve,   Hejrer,  mange  Ænder,  Alkefugle,  Raager  o.  fl.  a. 

Alle  hos  os  ynglende  Fugle,blot  maaske  med  Undtagelse 
af  Urfugl  og  Vagtel,  yngler  parvis  (Monogami);  hos  nogle 
Arter  holder  Han  og  Hun  ogsaa  sammen  efter  Yngletiden 
(Svaner  o.  a.),  men  som  Regel  opløses  Forholdet  efter 
Yngletiden;  hos  endel  Arter  angives  Parret  atter  at  finde 
hinanden  Aar  efter  Aar  (Storke  o.  a.).  Som  Regel  er  Han- 
nerne i  Overtal,  og  de  uparrede,  omstrejfende  Hanner  for- 
styrrer ikke  sjeldent  de  ynglende  Par;  hos  mange  Ænder 
er  Hannerne  ofte  i  stort  Overtal  tilstede  paa  Yngleplad- 
serne, og  Hunnerne  parrer  sig  da  ikke  sjeldent,  frivilligt 
eller  tvungent,  med  flere  Hanner  (Polyandri).  Endel  Fugles 
Hanner  forlader  den  rugende  Hun,  saasnart  Parringerne 
er  forbi,  og  de  samler  sig  da  som  Regel  i  særlige  Flokke, 
ofte  sammen  med  de  ikke  kønsmodne  Ungfugle,  saaledes 
som  det  let  iagttages  hos  de  fleste  Ænder;  Hunnerne 
passer  da  ene  Ungerne.  Som  Regel  holder  dog  Hannen 
sig  nær  den  rugende  Hun,  deltager  endog  i  Rugningen 
eller  underholder  hende  med  Sang  (de  fleste  Spurvefugle), 
forsvarer  den  mod  vagabonderende  Hanner,  bringer  Hunnen 
Føde  o.  s.  v.;  naar  Ungerne  kommer  ud,  hjælper  den  da 
Hunnen  baade  med  at  made  og  passe  disse. 

Naar  Ungerne  er  voksne,  strejfer  mange  Fugle  om- 
kring familievis  (f.  Eks.  Skovskader,  Mejser  o.  m.  a.)  eller 
slutter  sig  sammen  med  Artsfæller  i  større  eller  mindre 
Flokke;  særlig  hen  imod  den  Tid,  Bortrejsen  skal  finde 
Sted,  samler  mange  Fugle  sig  i  Flokke,  ofte  af  uhyre 
Størrelse,  saaledes  som  dette  f.  Eks.  almindeligt  ses  med 
Svaler,  Stære,  de  fleste  Vadefugle,  Ænder,  Storke  o.  m.  a. 

Under  Flyvningen  bevæges  Vingerne  noget  skrue- 
formet, idet  Fuglen,  naar  Vingen  lidt  sammenslaaet  løftes, 
først  hæver  dennes  Forrand,  medens  denne  under  Ned- 
slaget drives  først  ned.  Fuglenes  Flyvemaade  er  meget 
forskellig  og  for  manges  Vedkommende  saa  karakteristisk, 
at  Arten  derved  kan  kendes  i  Flugten. 

Store  Fugle  flyver  som  Regel  med  langsomme,  smaa 
Fugle  med  hurtige  Vingeslag;  større,  men  smaavingede, 
Fugle  (Alkefugle,  Hønsefugle,  Ænder)  flyver  dog  med  for- 
holdsvis hurtige  Vingeslag.  Undersøgelser  af  Vingeslagenes 
Hastighed  har  vist,  at  f.  Eks.  Spurve  i  Almindelighed  gør 
13,  Ænder  9,  Duer  8,  Musvaager  3,  Storke  og  store  Ørne 
knap  2  Vingeslag  i  Sekundet.  Mange  store,  mest  lang- 
vingede,  Fugle  viser  ofte  en  ejendommelig  sejlende  Flugt, 
idet  de  kredser  og  kunstfærdigt  manøvrerer  i  Luften  med 
udspilede,  næsten  stillestaaende  Vinger  (Maager,  Storke, 
Musvaager,  Ørne,  Traner,  Suler  o.  m.  a.);  bl.  Smaafugle 
er  denne  Flyvemaade  sjelden,  findes  dog  hos  Svaler  og 
fremfor  alt  hos  Sejlerne,  der  har  drevet  denne  Bevægelses- 
maade  til  Fuldkommenhed.  De  fleste  smaa  Spurvefugle 
flyver  i  Hop,  idet  de  efter  en  Række  raske  Vingeslag 
skyder  skraat  fremad  gennem  Luften  med  sammenlagte 
Vinger;  større  Spurvefugle,  f.  Eks.  Stære  og  Drosler,  flyver 
jævnt;  ogsaa  Spetter  flyver  i  Hop.  Endel  formaar  ved 
svirrende  Vingeslag  at  holde  sig  stille  i  Luften,  f.  Eks. 
Lærker,  Taarnfalke  o.  fl.  a.  Store  Flyvekunstnere  er  f.  Eks. 
Kjoverne,  naar  de  med  glimrende  Behændighed  afjager 
Ternerne  deres  Bytte. 

Under  Manøvrering  i  Luften  anvendes  Halen  foruden 
som  Ror  tillige  som  Bremsemiddel,  idet  den  udspiles  og 
bøjes  nedad,  samtidig  med  at  Vingeslagene  føres  mere 
fremad,  idet  Fuglen  ligesom  rejser  sig  i  Luften;  dette  ses 
særlig  tydeligt,  naar  store  Fugle  fra  Flugten  vil  sætte  sig 
paa  Jorden  eller  lægge  sig  paa  Vandet,  hvor  de  da  ofte 
tillige  dæmper  Farten  ved  at  stemme  mod  Vandet  med 
udspilede  Tæer.  Opflyvning  fra  flad  Jord  eller  fra  en 
Vandflade  volder  mange  større  Fugle  (Svaner,  Gæs,  Lom- 
mer o.  m.  a.)  endel  Vanskelighed,  da  de  kun  efterhaanden 
kan  komme  paa  Vingerne,  idet  de  løber  henad  Jorden  eller 

Vandfladen;  Alkefugle,  Suler  o.  a.  formaar  kun  at  flyve  op 
fra  Jorden,  naar  de  kan  faa  Luft  under  Vingerne,  f.  Eks. 
ved  at  kunne  sætte  af  fra  en  Tue,  Sten  ell.  lign. 

I  Parringstiden  udfører  mange  Hanner  særlige  Flyve- 
kunster, idet  de  frembringer  snurrende,  pibende  eller 
brummende  Lyd  med  Vinge-  eller  Halefjer  (Bekkasiner). 
Under  Flugten  strækker  de  fleste  eller  næsten  alle  større 
Fugle  Benene  bagud,  idet  de  lægger  dem  hen  under  Halen; 
hos  de  langbenede  rager  de  da  langt  ud  bag  denne  (Storke, 
Hejrer).  Spurvefugle  bøjer  dem  derimod  som  Regel  fremad, 
op  under  Bugen,  som  oftest  skjult  mellem  Fjerene. 

Svømmeevne  er  en  Egenskab,  som  Vandfugle  af  vidt 
forskellige  Grupper  har  tillagt  sig,  og  den  fælles  Levevis 
har  medført  endel  ensartede,  ydreBygningsforhold, Svømme- 
fødder, tæt  fedtet  Fjerlag  o.  s.  v.;  i  ældre  Tid  samledes 
de  derfor  i  en  særlig  Orden,  Svømmefuglene,  nu  deles 
de  derimod  i  flere  naturlige  Grupper  efter  deres  forskel- 
lige Oprindelse  (Ænder,  Lommer,  Lappedykkere,  Storm- 
fugle, Aarefodede,  Maagefugle  og  de  med  dem  nærbeslægtede 
Alkefugle).  Endel  Fugle,  der  ikke  egentlig  er  Svømmefugle, 
kan  dog  godt  svømme  lidt,  naar  Forholdene  kræver  det, 
saaledes  de  fleste  Vadefugle;  endel  af  disse  har  endog 
særlig  godt  udviklede  Evner  i  denne  Retning,  saaledes 
Blishøns,  Rørhøns,  Odinshøns,  Thorshøns  o.  a.  En  endnu 
højere  Grad  af  Tilpasning  efter  Livsforholdene  er  Dykke- 
evnen,  som  saadanne  Fugle  har  erhvervet  sig,  der  særlig 
har  stræbt  at  udnytte  det '  rige  Dyreliv  under  Vandets 
Overflade  og  paa  Bunden;  under  Dykningen  driver  nogle 
Fugle  sig  frem  under  Vandet  ene  ved  Vingernes  Hjælp, 
idet  de  ligesom  flyver  ned  gennem  Vandet  og  blot  styrer 
med  de  bagudrettede  Ben,  saaledes  som  det  f.  Eks.  ses 
hos  Alkefuglene,  der  derved  faar  flade  Vinger  med  flad- 
trykte Armknogler;  andre  kommer  frem  hovedsageligt 
ved  Benenes  Hjælp,  idet  de  bruger  disse  som  Aarer  (Dyk- 
ænder), medens  Vingerne  holdes  mere  eller  mindre  tæt 
ind  til  Kroppen  eller  højst  bruges  som  Styre-  eller  Balance- 
redskaber. Disse  Fugle  har  vænnet  sig  til  at  holde  Vejret 
forbavsende  længe  under  Vandet,  særlig  Lommer  og  Eder- 
fugle  har  naaet  vidt  i  denne  Retning. 

Fuglenes  Evne  til  let  og  hurtigt  at  kunne  skifte  Op- 
holdssted sætter  dem  i  Stand  til,  i  højere  Grad  end  Til- 
fældet er  med  andre  Dyr,  at  opsøge  de  Egne,  der  under 
de  skiftende  Aarstider  byder  dem  de  bedste  Livsbetingel- 
ser; de  udnytter  dog  denne  Evne  i  højst  forskellig  Grad. 

Standfugle  i  egentligste  Forstand  kaldes  saadanne 
Fugle,   der  tilbringer  hele   Aaret   paa   samme   Sted    eller 

ialtfald  i  samme  Egn;  særlig  rustede  er  de  som  Regel  til 
paa  den  ene  eller  anden  Maade  at  taale  Vinterkulden  og 
til  at  klare  sig  under  Vinterens  vanskeligere  Ernærings- 
forhold,  enten  som  Kødædere  eller  Frøædere;  men  selv 
mange  af  de  smaa  insektædende  Fugle,  som  f.  Eks.  Mejser, 
Træpikkere,  Gærdesmuttere  o.  a.,  kan  ved  Vintertid  finde 
Larver,  Pupper  og  Insektæg  i  Sprækker  og  Revner.  Af 
saadanne  Standfugle  kan  hos  os  endvidere  nævnes  Urhøns, 
Agerhøns,  Natugler,  Duehøge,  Skader,  Toplærker,  Hus- 
og  Skovspurve,  Bom  lærker,  Gulspurve,  Solsort  o.  fl.  a. 
Vanskeligt  er  det  dog  at  afgøre,  om  en  Fugl  egentlig  er 
Standfugl  eller  ej,  idet  det  ingenlunde  altid  er  givet,  at 
det  er  de  samme  Individer,  der  ses  Vinter  og  Sommer; 
fremmede  Gæster  kan  komme  fra  Steder,  hvor  Arten  ikke 
er  Standfugl,  medens  Landets  egne  Individer  er  dragne 
bort,  eller  Hjemstavnsfugle  og  Gæster  kan  opholde  sig 
her  sammen;  noget  saadant  gælder  sikkert  for  de  fleste 
af  vore  saakaldte  Standfugle,  saaledes  for  Krager,  Maager, 
Bogfinker,  Stokænder  o.  m.  a.;  saameget  kan  man  dog  med 
Sikkerhed  sige,  at  ialtfald  vedkommende  Art  er  Standfugl, 
naar  den  stadig  ses  her  i  Landet  Aaret  rundt.  Som  en 
Fugls  Hjemstavn  betegnes  naturligst  det  Sted,  hvor  den 
yngler  og  tilbringer  Sommeren  sammen  med  sine  Unger. 

Trækfugle  kaldes  derimod  saadanne  Fugle,  der  aarlig 
til  bestemte  Tider,  efter  Yngletiden  eller  senere,  sammen 
med  deres  flyvefærdige  Unger  forlader  deres  Hjemstavn 
og  foretager  større  eller  mindre  Vandringer  (Træk)  til 
Egne  med  mildere  klimatiske  Forhold  for  atter  om  For- 
aaret  at  begive  sig  tilbage  til  Ynglepladsen.  Grunden  til 
disse  Vandringer  er  altsaa  hovedsagelig  at  søge  deri,  at 
disse  Fugles  Yngle-  og  Sommeropholdssted  ligger  i  saa 
nordlige  eller  kølige  Egne,  at'  kun  disses  Sommer  byder 
dem  gode  Livsvilkaar,  medens  Vinteren  er  dem  for  streng 
og  tvinger  dem  til  Bortrejse,  hvad  enten  Grunden  er 
Kulde,  Sne  og  Mørke  eller  ligefrem  Mangel  paa  tilgængelig 
Næring;  særlig  mange  af  de  insektædende  Smaafugle  er 
derfor  mellem  de  regelmæssigste  Trækfugle;  hos  over- 
maade  mange  af  disse  er  Vandretrangen  imidlertid  bleven 
en  saa  indgroet  Vane,  at  de,  følgende  deres  Instinkt,  til 
ganske  bestemte  Tider  forandrer  Opholdssted,  selv  om 
den  Egn,  de  saaledes  forlader,  i  og  for  sig  nok  endnu  i 
nogen  Tid  kunde  byde  dem  nogenlunde  gode  Livs- 
betingelser. 

Trækrejserne  kan  være  af  uhyre  Udstrækning;  mange 
Arter,  navnlig  blandt  Vadefuglene,  der  yngler  i  de  høj- 
nordiske Egne,  trækker  længst  mod  Syd,  saaledes  f.  Eks. 

den  Islandske  Ryle  fra  Nordgrønland  helt  ned  til  Syd- 
afrika; vore  egne  Trækfugle' synes  gennemgaaende  at  over- 
vintre i  det  vestlige  Sydeuropa,  i  Middelhavslandene  og 
Nordafrika. 

Alle  mulige  Overgange  mellem  Træk-  og  Standfugle 
findes;  enten  saaledes,  at  Trækfugle  forlader  Hjemstavnen 
saa  sent  og  vender  saa  tidligt  tilbage,  mulig  endog  i  ringe 
Tal  overvintrer,  at  de,  omend  Trækfugle,  dog  jævnlig 
træffes  om  Vinteren,  saaledes  hos  os  Stære  og  Lærker, 
eller  ogsaa  blot  forlader  Hjemstavnen  i  nordligere  Egne, 
tvungne  af  særlig  strenge  Vintre  (Sidensvandse,  Dom- 
papper o.  m.a.).  Andre  er  Standfugle  i  visse  Egne,  f.  Eks. 
Stæren  paa  Færøerne,  Vandriksen  paa  Island,  medens  de 
samme  Arter  er  Trækfugle  i  andre  Lande;  atter  andre  er 
blot  Trækfugle  i  den  nordlige  Del  af  deres  Hjemstavns- 
zone,  Standfugle  i  de  sydligere  eller  varmere  o.  s.  v. 

Strejffugle  har  man  kaldt  saadanne,  der  opholder 
sig  hele  Aaret  indenfor  bestemte  Landsdele,  hvor  de  blot 
udenfor  Yngletiden  foretager  hyppige  Strejftog  rundt  til 
gunstige  Foderpladser,  rige  paa  Bær  eller  Frø,  følgende 
Fiskestimer  o.  s.  v.  Mange  Fugle  foretager  daglige  Nærings- 
vandringer;  Krager  og  Hejrer  saaledes  fra  deres  Sove- 
pladser i  Skove  ud  til  Marker  og  Kyster,  Ænderne  om 
Aftenen  ind  fra  Havet  til  Indsøerne  og  Moserne,  Maager 
om  Morgenen  ind  fra  Havet  til  Marker  og  Indsøer  og 
tilbage  mod  Aften  o.  s.  v. 

Nogle  Fuglearter  kan  i  enkelte  Aar,  ofte  med  lange 
Mellemrum  og  af  ukendte  Aarsager,  mulig  paa  Grund  af 
Overbefolkning,  tilfældig  Næringsmangel  eller  andet,  fore- 
tage Masseudvandringer  fra  deres  Hjemstavn  og  søge  til 
langt  bortliggende  Egne;  saaledes  f.  Eks.  Rustanden, 
Nøddekrigen  og  særlig  Steppehønen,  der  bl.  a.  i  1859, 
1863  og  1888  fra  sit  Hjem  i  Asien  oversvømmede  hele 
Europa  for  atter  snart  at  forsvinde.  Skønt  Fuglene  i  det 
hele  holder  sig  indenfor  deres  Udbredningszoner,  kan 
dog  enkelte  Individer  af  en  Art  nu  og  da  forvilde  sig 
langt  bort  og  som  tilfældige  Gæster  vise  sig  i  fremmede 
Lande.  Danmark  har  saaledes  nu  og  da  haft  Besøg  af 
Fugle  fra  Østasien  (f.  Eks.  Guldrossel  og  Brunsvenske), 
oftere  fra  Siberien  (f.  Eks.  Sortstribet  Drossel,  Brundrossel, 
Hvidbrynet  Løvsanger,  Rødhalset  Gaas  o.  s.  v.),  ogsaa  fra 
Amerika  (Blaavinget  And,  Sneppeklire),  oftest  naturligvis 
fra  Sydeuropa  og  Afrika  (Jomfrutrane,  Kohejre  o.  m.a.). 

Trækket  foregaar  paa  meget  forskellig  Maade;  nogle 
Fugle  gør  hyppigt  Hvil  undervejs  og  opholder  sig  kortere 
eller    endog    længere    Tid    paa    indbydende,    næringsrige 

Lokaliteter  (Vadefugle,  Ænder  o.  a.),  andre  foretager  helst 
Rejsen  med  kortere  Afbrydelser  (Svaler,  Storke);  alle  kan 
de  opholdes  af  daarligt  Vejr.  Nogle  rejser  helst  om  Dagen, 
hvilket  gennemgaaende  gælder  de  fleste  større  Fugle, 
f.  Eks.  Traner,  Rovfugle,  Krager,  Terner  og  mange  Vade- 
fugle, der  ofte  ses  trække  højt  i  Luften.  Andre  benytter 
helst  Natten  til  Træk,  idet  de  hviler  om  Dagen;  dette  fore- 
trækker saaledes  ofte  de  fleste  smaa  Spurvefugle,  ligeledes 
mange  Vadefugle  og  Ænder.  Baade  i  klare  og  endnu  mere 
i  taagede  Nætter  rejser  de;  se  dem  kan  man  ikke,  men 
uafladelig  lader  mange  af  dem  deres  Varselstoner  og 
Skrig  lyde  for  i  Mørket  bedre  at  kunne  holde  sammen  i 
Flok;  enkelte  Arter  synes  dog  at  rejse  tavse.  Visse  gun- 
stige Nætter  om  Foraaret  og  særlig  om  Efteraaret,  da 
talløse  Skarer  trækker  over  Landet,  kan  man  stadig  høre 
de  passerende  Flokkes  mangetonede  Piben  og  Fløjten  lyde 
fra  alle  Sider  i  Mørket.  Lys  fra  Byer  og  navnlig  fra  Fyrene 
synes  i  mørke,  taagede  eller  regnfulde  Nætter  at  forvirre 
og  blænde  de  trækkende  Fugle;  særlig  Fyrene  ligesom 
drager  de  blændede  Fugleskarer  til  sig;  i  Mængde  kan 
de  da  vedblive  at  kredse  om  Lanternerne  og  flyve  mod 
disse,  hvorved  mange  omkommer;  i  klare  Nætter  ænser 
de  derimod  ikke  Fyrene.  Mange  Arter  trækker  baade  ved 
Nat  og  ved  Dag,  eftersom  det  passer  dem,  hvilket  bl.  a. 
gælder  Ænder,  Vadefugle  og  iøvrigt  ogsaa  mange  Spurve- 
fugle. Svaler  synes  saa  godt  som  stedse  at  trække  om 
Dagen. 

Nogle  trækker  enkeltvis  (Snepper,  Krager),  andre  i 
Smaaselskaber,  atter  andre  helst  i  større  eller  mindre 
Flokke.  Trækker  flere  sammen  i  Flok,  flyver  de  ofte  i 
bestemt  Orden;  Ænder,  Gæs,  Svaner  og  Traner  flyver 
frem  i  en  skraa  Linie  eller  i  to  fortil  sammenstødende 
Rækker  (Kileform);  de  generer  da  ikke  hinanden,  og  den 
forreste  bryder  mulig  Luften  for  de  efterfølgende;  andre, 
f.  Eks.  Musvaager,  flyver  i  Selskaber,  svævende  frem,  idet 
de  jævnligt  gør  holdt  og  sejler  rundt  i  mægtige  Buer, 
for  da  atter  at  fortsætte  Rejsen.  Ofte  trækker  flere  Arter, 
særlig  bl.  Vadefuglene,  sammen  i  Flok. 

De  egentlige  Trækfugles  Ankomsttider  er  hos  os 
gennemgaaende  i  mærkværdig  Grad  konstante  fra  Aar  til 
Aar;  først  viser  enkelte  Individer  af  Arten  sig,  og  disses 
Ankomst  kan  for  mange  af  vore  sentkommende  smaa 
insektædende  Sangfugles  Vedkommende  forudsiges  med 
en  Sikkerhed,  der  ikke  fejler  mange  Dage;  stadig  stiger 
derpaa  deres  Antal,  indtil  det  egentlige  Hovedtræk  noget 
senere   finder  Sted.    I  det  hele  og  store  er  Trækfuglenes 

Ankomst  og  Bortrejse  ikke  synderlig  afhængige  af  Vejr, 
Temperatur  o.  1.;  dette  gælder  dog  ikke  de  tidlig  paa  Aaret, 
i  Januar,  Februar  og  Marts  kommende  Fugle  (Lærker, 
Stære,  Viber,  Alliker,  Raager  o.  a.),  som  ved  mildt  Vejr 
søger  tidligere  tilbage  til  Ynglepladserne  og  ofte  atter 
fortrækker  ved  daarligt  Vejr,  men  derimod  mere  de  senere, 
i  April  og  Maj,  kommende  Sangfugle;  ikke  sjældent  maa 
disse  Smaafugle,  hvis  det  pludselig  atter  falder  ind  med 
Kulde  og  Sne,  undgælde  med  Livet  for  denne  Regel- 
mæssighed, skønt  det  ofte  er  mærkeligt  at  se,  hvor  de 
forstaar  at  finde  Læ  og  Føde  langs  Gærder,  under  Buske, 
Snedriver  o.  1.  Steder.  Daarligt  Vejr  kan  dog  gøre  Ind- 
vandringen uregelmæssig,  saaledes  at  Fuglene  ligesom 
ophobes  og  kommer  paa  enkelte  Dage  i  særlig  stor  Masse, 
hvis  mildt  Vejr  atter  pludseligt  indtræder.  Om  Efteraaret 
synes  Vejret  noget  mere  at  have  Indflydelse  paa  Bort- 
rejsen; lunt  og  godt  Vejr  med  rigelig  Insektmængde  kan 
f.  Eks.  ofte  friste  endel  Svaler  til  at  forlænge  deres  Op- 
hold hos  os  til  langt  ud  i  Oktober. 

Som  en  Hovedregel  kan  det  endelig  anføres,  at  de 
Trækfugle,  der  kommer  først  til  os  om  Foraaret,  forlader 
os  sidst  om  Efteraaret  (Stære,  Lærker,  Viber  og  mange 
andre  Vadefugle),  ligesom  de,  der  kommer  sidst,  ogsaa 
forlader  os  først  (Gøg,  Nattergal);  Storken  kommer  dog 
tidligt  og  forlader  os  ogsaa  tidligt.  Mellem  de  sidste  Gen- 
nemrejsende om  Foraaret  og  de  første  om  Efteraaret  er 
oftesaadannehurtigtrejsende  Vadefugle,  som  f.  Eks.  Islandsk 
Ryle,  der  yngler  meget  højt  mod  Nord,  hvor  de  først  sent 
finder  deres  Yngleplads  snefri  og  allerede  tidligt  maa  forlade 
denne  efter  den  korte  Sommer.  Ret  almindeligt,  synes  det 
at  være,  at  de  gamle  Fugle  om  Efteraaret  forlader  Yngle- 
pladserne før  Ungerne;  tydeligst  iagttages  dette  hos  Is- 
landsk Ryle,  hvor  de  rødbrune,  gamle  Fugle  straks  flokkevis 
forlader  Ungerne,  naar  disse  kan  klare  sig  selv;  senere  ses 
da  Flokke  udelukkende  bestaaende  af  de  askegraa  Unger  paa 
Rejse  mod  Syd.  Flere  Tilfælde  kendes  ogsaa  paa,  at  Han 
og  Hun  ikke  trækker  helt  samtidigt;  saaledes  kommer 
Lærke-Hannerne  først  om  Foraaret,  ligesom  de  forlader 
os  sidst. 

Trækfuglene  følger  paa  deres  Vandringer  i  og  for  sig 
ikke  bestemte  Trækveje,  men  drager  f.  Eks.  hos  os  spredt 
ret  jævnt  over  hele  Landet;  dog  følger  de  ofte  hoved- 
sagelig Kysterne,  nu  og  da  store  Floddale  o.  1.  Over  Dan- 
mark synes  Trækretningen  om  Foraaret  overvejende  at 
gaa  fra  Sydvest  mod  Nordøst  eller  ligefrem  fra  Vest  til 
Øst,  idet  Fuglene  kommer  op  langs  Atlanterhavskysterne 

eller  fra  England  og  søger  op  i  Skandinavien,  eller  mere 
østligt  over  Sverrig  og  Finland  til  Nordrusland;  om  Efter- 
aaret  gaar  Trækket  den  modsatte  Vej.  Som  Regel  foregaar 
Op-  og  Nedrejse  ad  samme  Vej;  endel  Tilfælde  kendes 
dog,  hvor  Nedrejsen  foregaar  ad  én,  Oprejsen  ad  en  anden 
Vej;  saaledes  skal  Pomeransfuglen,  der  yngler  i  Nord- 
skandinavien og  Nordrusland,  om  Efteraaret  trække  til 
sydligere  Egne  følgende  Veje  østen  om  Østersøen,  medens 
ialtfald  en  stor  Del  af  Foraarstrækket  foregaar  langs  At- 
lanterhavskysterne op  gennem  Jylland;  Viberne  ses  hos 
os  hovedsagelig  kun  paa  Gennemrejse  om  Foraaret,  o.  s.v. 
Foraarstrækket  foregaar  som  Regel  hurtigere  end  Efter- 
aarstrækket,  Yngledriften  synes  at  fremskynde  Fuglenes 
Hjemrejse.  Forbavsende  er  den  Udholdenhed,  hvormed 
Smaafugle  dristigt  flyver  lige  over  store  Have  (Kattegat, 
Nordsøen,  Østersøen  og  endog  Middelhavet)  uden  at  prøve 
paa  at  søge  uden  om  dem  ad  Landveje. 

Fuglenes  Stedsans  er  aabenbart  meget  stærkt  udviklet; 
aldeles  forbavsende  er  det  Instinkt,  der  sætter  dem  i  Stand 
til  at  finde  frem  f.  Eks.  fra  Afrika  op  til  højnordiske  Egne, 
maaske  rejsende  hovedsagelig  i  Nattens  Mørke,  og  allige- 
vel gør  dem  det  muligt  at  finde  just  den  samme  Plads, 
hvor  de  ynglede  Aaret  forud;  dobbelt  mærkeligt,  naar 
det  drejer  sig  om  Unger,  der  aldrig  før  har  foretaget 
Rejsen;  ved  de  Arter,  hvor  Ungerne  trækker  for  sig,  kan 
de  endda  ikke  tænkes  at  blive  ledede  af  gamle,  mere  er- 
farne Fugle.  Mange  Eksempler  haves  paa,  at  den  samme 
Fugl  Aar  efter  Aar  søger  sin  vante  Redeplads,  og  Ungerne 
finder  om  Foraaret  tilbage  til  den  Lokalitet,  hvor  de  er 
udklækkede. 

Det  er  saaledes  af  det  forégaaende  let  forstaaeligt, 
at  Danmarks  Fugleverden  er  underkastet  en  lovbunden 
Skiften  og  derfor  er  meget  forskellig  efter  de  forskellige 
Aarstider.  Om  Sommeren  ses  hovedsagelig  kun  vore  egne 
Ynglefugle,  men  ved  Siden  af  disse  ses  dog  ogsaa  mange 
blot  oversomrende  Fugle  hos  os,  hørende  til  Arter, 
der  yngler  i  nordligere  Egne  men  bliver  hos  os,  fordi  de 
endnu  ikke  har  naaet  Kønsmodenhed  (mange  Ænder, 
Lommer,  Maager  o.  a.)  og  derfor  ikke  ulejliger  sig  op  til 
deres  Arts  Ynglepladser,  men  søger  deres  Udkomme  hos 
os.  Om  Efteraaret  indfinder  sig  mange  Fugle,  der  hører 
til  Arter,  som  ikke  yngler  hos  os,  men  kun  passerer 
Landet  paa  Gennemrejse;  saadanne  lader  sig  altsaa  let 
erkende  som  fremmede  Gæster  (f.  Eks.  Pibeænder,  Strand- 
hjejler,  Kobbersnepper,  Dværgryler,  Islandske  Ryler,  Vin- 

drosler,  Sjaggere  o.  m.  a.);  efter  kortere  eller  længere 
Ophold  drager  de  videre  mod  Syd  eller  overvintrer  delvis 
hos  os.  Naar  vore  egne  Ynglefugle  drager  bort,  indtræffer 
derimod  gerne  Individer  af  de  samme  Arter  paa  Gennem- 
rejse fra  Nord;  let  er  det  derfor  ikke  i  disse  Tilfælde  at 
afgør,  naar  vore  egne  Ynglefugle  egentlig  drager  væk.  Som 
egentlige  Vintergæster  viser  sig  endelig  mange  Arter 
fra  nordligere  Egne,  Fugle,  der  agter  at  overvintre  paa 
vore  Bredegrader.  Klimaets  forskellige  Varme  med  følgende 
Is  og  Sne,  driver  da  disse  mere  eller  mindre  regelmæssige 
Gæster  frem  og  tilbage;  ofte  synes  de  helt  at  overvintre 
hos  os,  ofte  drives  de  længere  mod  Syd  eller  ud  til 
Atlanterhavets  varmere  Kyster;  ved  mildere  Vejr  for- 
svinder de  igen  mod  Nord  og  Nordøst.  Om  Foraaret  gen- 
tager de  samme  Fænomener  med  gennemrejsende  Arter 
(Foraarstrækket)  sig  atter,  men  i  omvendt  Orden;  de 
nordlige  Ynglefugle  af  vore  egne  Arter  rejser  først  gennem 
Landet,  derpaa  viser  vore  egne  Fugle  sig  i  deres  Hjem- 
stavn og  slaar  sig  ned  paa  Ynglepladserne. 

I  Danmark  forløber  Fugletrækket  omtrent  paa  følgende 
Maade.  Først  om  Foraaret,  gerne  allerede  i  Januar  og 
Februar,  begynder  Stære  og  Lærker  at  vise  sig  i  stadig 
tiltagende  Tal;  først  i  Marts  kommer  gerne  Viberne,  og 
derefter  følger  snart  Alliker,  Krager,  Raager,  Hulduer, 
Musvaager  o.  a.  mere  haardføre  Fugle.  I  Løbet  af  Marts 
og  Begyndelsen  af  April  kommer  mange  Finker  og  Ver- 
linger  tilbage,  ligeledes  Drosler,  Rødkælke,  Engpibere, 
Hvid  Vipstjert,  Stensmutter,  Skovsnepper  og  mange  andre 
Vadefugle,  Storke,  Traner,  Moseænder,  Gæs,  Lappedykkere, 
Blishøns  o.  m.  a.;  hen  i  sidste  Halvdel  af  April  kommer 
først  Gransangeren,  dernæst  Løvsanger,  Træpiber,  Gul 
Vipstjert,  Landsvale,  og  i  de  sidste  Dage  af  April  og  først 
i  Maj  begynder  alle  de  andre  smaa  insektædende  Sang- 
fugle at  komme,  saaledes  Munkesanger,  Gærdesanger, 
Bynkefugl,  Digesvale,  Sivsanger  og  Bysvale,  stadig  sti- 
gende i  Antal;  henimod  Midten  af  Maj  viser  de  første 
Sejlere,  Graa  Fluesnappere,  Tornsangere,  Rørsangere  o.  a. 
sig;  først  henimod  Slutningen  af  Maj  eller  endog  i  Be- 
gyndelsen af  Juni  er  alle  de  smaa  Sangere  komne;  blandt 
de  sidste  er  Havesangeren  og  Gulbug,  allersidst  ofte  Kær- 
sangeren; saa  godt  som  alle  kommer  de  om  Natten.  Sidst 
blandt  de  større  Fugle  kommer  Vepsevaagerne  i  Slutningen 
af  Maj  paa  Gennemrejse. 

Efteraarstrækket  begynder  saa  smaat  allerede  i  Slut- 
ningen af  Juni,  da  Storspoverne  viser  sig  paa  Træk,  snart 
efterfulgte  først  i  Juli  af  Rødben,  Mudderklirer  o.  a.  Vade- 

fugle;  midt  i  Juli  viser  flere  Smaasangere,  som  f.  Eks. 
Løvsanger  og  Rødstjert,  sig  paa  Vandring,  og  deres  Tal 
tiltager  nu  jævnt  og  stærkt  i  Løbet  af  August  og  Septem- 
ber og  ud  i  Oktober;  blandt  de  sidste,  der  rejser,  er 
Munkesangeren;  sidst  i  August  er  gerne  Sejlere  og  Gul- 
buge borte,  derpaa  forsvinder  Havesangerne;  henimod 
Slutningen  af  August  kommer  mange  Fugle,  som  f.  Eks. 
Skovpibere  og  Rødkælke  paa  Gennemvandring.  Gærde- 
sangere og  Tornsangere  er  gerne  borte  først  i  September, 
derpaa  forsvinder  Digesvaler,  Gul  Vipstjert  o.  m.  a.  By- 
og  Landsvaler  rejser  for  største  Delen  i  September,  men 
navnlig  den  sidste  kan  forblive  her  langt  ud  i  Oktober, 
ja  endog  ind  i  November.  Sejlere,  Gøge,  Hvepsevaager, 
Storke  og  mange  mindre  Vadefugle  forlader  os  ogsaa  i 
August  og  September.  Henimod  Slutningen  af  September 
begynder  Engpibere,  Lærker,  Bogfinker,  Kvækere,  Fugle- 
konger, Gærdesmuttere,  Drosler,  Rødkælke  o.  m.  a.  at 
vandre  gennem  Landet;  først  hen  i  Oktober  begynder 
Krager,  Alliker,  Raager,  Drosler  og  Stære  at  vandre. 

Efteraarstrækket  unddrager  sig  i  højere  Grad  Kon- 
trollen end  Foraarstrækket;  efterhaanden  forsvinder  Fuglene 
i  Stilhed,  idet  de  i  det  hele  gør  sig  mindre  bemærkede 
om  Efteraaret,  end  naar  de  om  Foraaret  henimod  Parrings- 
tiden syngende  og  livlige  nærmer  sig  deres  Ynglepladser. 
Mængden  af  Fugle,  der  vandrer  gennem  Landet  om  Efter- 
aaret, er  paa  Grund  af  den  store  Tilgang  af  alle  Ungerne 
langt  større  end  om  Foraaret. 

Fuglene  kan  aabenbart  opnaa  en  meget  betydelig 
Alder,  og  man  har  i  adskillige  Tilfælde  nøjere  kunnet 
konstatere  dette,  f.  Eks,  at  en  Maage  er  bleven  64  Aar, 
en  Albatros  over  34  Aar  o.  s.  v.  Som  Regel  omkommer 
dog  sikkert  Smaafuglene  ret  hurtigt,  enten  ved  Vejrligets 
Indflydelse  eller  ved  Rovfugles  Efterstræbelse,  Sygdomme 
o.  1.  At  den  aarlige  Dødelighed  hos  Smaafuglene  maa  være 
meget  stor,  indses  let,  naar  man  betænker,  at  hvis  f.  Eks. 
et  Par  af  disse  har  faaet  op  mod  20  Unger  i  Sommerens 
Løb,  skal  blot  2  Individer  af  hele  denne  store  Familieflok 
næste  Foraar  møde  paa  Ynglepladsen,  for  at  Arten  skal 
kunne  holde  sit  normale  Individantal;  de  andre  omkom- 
mer altsaa  som  Regel  i  Aarets  Løb. 

Efter  de  forekommende  Fuglefamilier  og  ejendomme- 
ligere Arter  er  Jorden  delt  i  endel  Regioner;  Danmarks 
Fugle  henhører  hovedsagelig  til  den  palæarktiske  Re- 
gions, der  omfatter  Europa  og  Asien  ned  til  Himalaja, 
Arabien  og  Nordafrika,  ligesom  Island  og  Færøerne  hen- 
regnes hertil.   Vintergæster  kommer  jævnlig  til  os  fra  de 

arktiske  Egne,  hvortil  henregnes  de  Egne,  der  i  Europa, 
Asien  og  Amerika  ligger  Nord  for  Trægrænsen.  At  en 
Fugl  har  cirkumpolær  Udbredelse  vil  sige,  at  den  er  ud- 
bredt i  et  Bælte  gennem  alle  disse  arktiske  Egne.  Den 
nearktiske  Region  omfatter  Nordamerika  Syd  for  Træ- 
grænsen ned  til  Nord-Meksiko. 

Af  Verdens  c.  20.000  kendte  Fuglearter  vides  gennem 
Tiderne  omkring  310  at  have  vist  sig  i  Danmark.  Af  disse 
kan  dog  meget  højt  regnet  kun  omkring  190  anses  for  at 
høre  eller  have  hørt  til  Landets  faste  Fugleverden,  for 
saa  vidt  som  de  har  ynglet  her,  tildels  dog  meget  sjældent 
og  faatalligt.  Mellem  disse  Arter  har  5  (Tjur,  Rype,  Gejr- 
fugl,  Krøltoppet  Pelikan  og  Sortspette)  allerede  i  forhisto- 
risk Tid  opgivet  Danmark  som  Yngleplads,  nærmest  paa 
Grund  af  forandrede  Naturforhold;  i  Løbet  af  nyere  og 
nyeste  Tid  er  imidlertid  en  længere  Række,  navnlig  af 
vore  større  og  ejendommeligste  Arter,  stadig  aftaget  i  Tal, 
eftersom  Landet  er  blevet  tættere  bebygget  og  mere  op- 
dyrket; adskillige  af  disse  er  allerede  fortrængte  og  ud- 
ryddede som  Ynglefugle,  saaledes  Trappe,  Rovterne,  Trane, 
Skarv,  Kongeørn,  Havørn,  Fiskeørn,  Glente,  Stor  Horn- 
ugle, Ellekrage  og  Hærfugl;  paa  Grænsen  af  Udryddelse 
eller  stærkt  truede  er  Rørhøg,  Vandrefald,  Rørdrum,  Ravn, 
Duehøg,  Knobsvane,  Sort  Stork  o.  fl.  a.  Stadig  øges  Tallet 
paa  de  truede  Arter,  og  Fremtiden  tegner  sig  meget  mørk 
for  hele  den  Del  af  vor  Fuglefauna,  der  udmærker  sig 
ved  betydelig  Størrelse,  altsaa  just  for  de  Fugle,  der  er 
særlig  interessante  og  værd  at  beholde.  Naar  man  tillige 
fradrager  de  ikke  faa  Arter,  hvis  Ynglezones  Grænser 
gaar  gennem  Danmark  og  som  derfor  af  denne  Grund 
altid  har  været  faatallige  som  ynglende,  bliver  der  i  Nu- 
tiden kun  omtrent  150  Arter  tilbage,  der  kan  siges  at  yngle 
nogenlunde  regelmæssigt  i  Landet. 

Omkring  45  Arter  viser  sig  endvidere  her  som  regel- 
mæssige eller  ret  regelmæssige  Vintergæster  eller  kommer 
her  paa  Gennemrejse.  Endelig  er  c.  75  kun  ganske  til- 
fældige Gæster,  der  ret  faa  Gange  eller  blot  ved  en  enkelt 
Lejlighed  vides  at  have  forvildet  sig  til  Landet;  deres  Tal 
vil  stadig  stige,  næsten  aarlig  meldes  der  om  en  eller 
flere  „nye"  Arter,  men  med  Landets  Fauna  har  de  strengt 
taget  intet  at  gøre;  i  mange  Tilfælde  drejer  det  sig  om 
Arter,  der  holdes  tamme  eller  fangne  her  eller  i  nær- 
liggende Lande,  og  vanskeligt  er  det  ofte  at  afgøre,  om 
de  er  komne  hertil  paa  naturlig  Maade  og  ved  egen  Hjælp 
eller  ved  Menneskets  Indgriben;  de  sidste  har  absolut 
intet  at  gøre  med  Danmarks  Fauna. 

Efter  deres  naturlige  Slægtskabsforhold  kan  de  i  Dan- 
mark forekommende  Fugle  henføres  til  følgende  14  Ordener, 
der  saa  vidt  muligt  anføres  i  Rækkefølge  fra  de  lavest  til 
de  højst  udviklede  Grupper,  mellem  hvilke  Grænserne 
dog  ofte  er  noget  usikkre  og  vilkaarlige.  Slægtskabet  kan 
ingenlunde  altid  helt  let  erkendes  af  Fuglenes  Ydre,  men 
betinges  for  en  Del  af  en  meget  lang  Række  indre  eller 
finere  anatomiske  Karakterer,  hvis  systematiske  Betydning 
dog  endnu  ikke  med  fuld  Sikkerhed  er  klarlagt.  Da  mindre 
Hensyn  her  er  taget  til  de  umaadelig  mange  eksotiske 
Underordener  og  Familier,  er  her  sammenfattet  mere  i 
fælles  Ordener,  end  man  maaske  ellers  vilde  være  til- 
bøjelig til  at  gøre. 

Oversigt  over  de  danske  Fugleordener. 

lste  Orden.  Andefugle  (Lamellirostres). 

2den  Orden.  Hønsefugle  (Rasores). 

3dje  Orden.  Gumpefodede   ell.  Lomfugle  (Colymbi- 

formes). 
4de  Orden.    Stormfugle  (Tubinåres). 
5te  Orden.     Vandhøns  (Ralliformes). 
6te  Orden.     Vade-Maage- Alkefugle   (Charadriifor- 

mes). 
7de  Orden.    Hejrefugle  (Ciconiiformes). 
8de  Orden.    Aarefodede  ell.  Pelikanfugle  (Stegano- 

podes). 
9de  Orden.    Rovfugle  (Raptatores). 
10de  Orden.  Ugler  (Striges). 
Ilte  Orden.  Duefugle  (Columbiformes). 
12te  Orden.  Skrigefugle  (Clamatores). 
13de  Orden.  Klattrefugle  (Scansores). 
14de  Orden.  Spurvefugle  (Passeres). 

Paa  Grund  af  en  stærkt  fremtrædende  Uensartethed 
hos  Familierne  indenfor  flere  af  disse  Ordener,  særlig  i 
Vade-Maage-Alkefugleordenen,  er  det  vanskeligt  at  opstille 
disse  i  naturlig,  systematisk  Nøgleform  efter  rent  ydre, 
let  iøjnefaldende  Ejendommeligheder  og  Kendemærker; 
Undtagelser  vil  stadig  melde  sig  og  sprænge  Rammerne. 
I  den  følgende  Nøgle  er  gjort  et  Forsøg  til  Orientering  i 
Ordnerne,  idet  dog  Vade-Maage-Alkefugle-Ordenen  indgaar 
i  denne  spaltet  ud  i  sine  enkelte  Familier.  Om  Fuglenes 
virkelige  Slægtskab  og  om  det  naturlige,  systematiske 
Stamtræ  giver  denne  Nøgle  altsaa  kun  ringe  eller  ingen 
Besked. 

A.  Fortæerne  forbundne  med  Svømmehud.    Skinnebenets 
øvre  Del  omsluttet  af  Krophuden. 

I.  Bagtaaen  fri  (eller  manglende),  ikke  forbunden  med 
2den  Taa  ved  en  Svømmehud. 

a.  Næbbet   blødhudet,   i    Kanten    besat    med    Horn- 
lameller .  *. 

....  Andefuglenes  Orden  (Lamellirostres). 

b.  Næbbet   hornklædt,   Kanterne    ikke    besatte    med 
Hornlameller. 

I.  Næseborene  runde,  mundende  i  2  Hornrør  paa 
Næbbets  Overside;  Bagtaaen  blot  bestaaende 
af  en  tresidet,  spids,  lige  Klo  (eller  manglende). 
Næbhornet  delt  i  flere  Plader,  hvoraf  den  yderste 
danner  en  skarp  Krog. 

Stormfuglenes  Orden  (Tubinåres). 

2.  Næseborene  spalteformede,  ligger  paa  Næb- 
bets Sider,  ofte  ved    dets  Rand.    Hvis  Bag- 
taa  findes,  er  dens  Klo  kortere  end  den  øvrige 
Bagtaa;  Næbhornet  ikke  delt  i  Plader,  hvoraf 
den  yderste  ender  i  en  Krog. 
a1.  Vingerne  korte;   naar  sammenlagte   ikke 
ud   over  Haleroden;    Styrefjerene   meget 
korte    eller   skjulte    i    Fjerene.     Benene 
sidder  langt  tilbage. 

a*.  Tarsen  sammentrykt.  Bagtaaen  velud- 
viklet  

...Lomfuglenes  Orden  ( C  o  1  y  m  b  i  - 
formes), 
b'.  Tarsen   trind.    Bagtaaen   mangler .... 
....Alkefuglenes  Fam.  (Alcidæ); 
se  Charadriiformes. 
b\  Vingerne  lange;  naar  sammenlagte  langt 
ud   over  Haleroden;    Styrefjerene  velud- 
viklede   og    lange.     Benene    sidder    ikke 
langt  tilbage. .. .  Maagefuglenes  Fam. 
(Låridæ);  se  Charadriiformes. 
II.  Bagtaaen    forbunden    med   2den  Taa   ved    en    stor 

Svømmehud 

Aarefodedes  Orden  (Steganopodes). 

B.  Fortæerne   ikke   forbundne   ved  Svømmehud.    Skinne- 
benets øvre  Del  fri,  ikke  omsluttet  af  Krophuden. 

I.  Bagtaaen  fæstet  nøjere  end  Fortæerne. 

a.  Fjerklædningen  naar  ned  til  Hælen  eller  ned  paa 

Tarsen.  Skrabefod  (sml.  Fig.  23) 

Hønsefuglenes  Orden  (Rasores). 

b.  Fjerklædningen  naar  ikke  ned  til  Hælen,  Skinne- 
benets nedre  Del  nøgen  (Vadefødder). 

1.  Kroppen  meget  smal  og  sammentrykt;  paa  hver 
Side  af  Brystbenets  Bagrand  et  meget  dybt 
Indsnit,  der  omtrent  spalter  hele  Brystbenet. 
Fortæerne  meget  lange.  Bagtaaen  veludviklet 
og  lang. 

Vandhønsenes  Orden  (Ralliformes). 

2.  Kroppen  kraftig  og  bred.  Brystbenet  med  smaa 
eller  ingen  Indsnit  i  Bagranden.  Bagtaaen  kort 
eller  manglende. 

al.  Næbbet    blødhudet,    højst    med    hornklædt 

Spids Sneppe-Brokfuglenes  Fam. 

(Charadriidæ);  se  Charadriiformes. 
b1.  Næbbet  helt  hornklædt. 

a*.  Næbbet  kortere  end  Hovedet,  bredt  og 
but.  Fortæerne  tykke  og  korte  med  korte, 
brede,  stumpe  Kløer.  Bagtaa  mangler  . . 

Trappernes  Fam.  (Otididæ);  se 

Charadriiformes. 
b2.  Næbbet   længere   end   Hovedet,  lige   og 
spidst.     Fortæerne     lange     med     smalle 
Kløer,  Indertaaens  stærkt  krummet.  Bag- 
taa findes Tranernes  Fam. 

(Gruidæ);  se  Charadriiformes. 

II.  Bagtaaen  fæstet  i  samme  Højde  som  Fortæerne. 

a.  Benet  nøgent  højt  op  over  Hælen  (hertil  Storkene 

med  lille,  højtsiddende  Bagtaa) 

....   Hejrefuglenes  Orden  (Ciconiiformes). 

b.  Fjerklædningen    gaar   til    Hælen    eller    ned    paa 
Tarsen. 

1.  Næbbet   et   kort,  kraftigt,  krogformet   Rovnæb 
med  Vokshud.  Rovfødder. 
al.  Fødderne  nøgne,  eller  blot  Tarsen  fjerklædt. 
Ydertaaen  ikke  Vendetaa  (undt.   hos  Fiske- 
ørn).   Foden  sml.  Fig.  21 

....  Rovfuglenes  Orden  (Raptatores). 
b1.  Fødderne  fjerklædte  til  Kløerne.  Ydertaaen 

Vendetaa  (sml.  Fig.  22) 

Uglernes  Orden  (S  t  rig  es). 

2.  Næbbets  ydre  Ende  haardhornet,  men  svag, 
buet,  dog  ikke  krogformet;  dets  indre  Del  blød- 
hudet, opsvulmet  over  Næseborene 

Duernes  Orden  (Columbiformes). 

3.  Næbbet  helt  hornklædt,  uden  Vokshud. 

a1.  Bagtaaens  Klo  lille  og  altid  mindre  end  For- 
tæernes. Tarsens  Bagside  klædt  med  smaa 
Skæl.  Bagtaaen  kan  ikke  bevæges  uafhængigt 
af  Fortæerne. 

a2.  Bagtaaen  lille  (eller  fremadrettet).  Yder- 
taaen  ikke  nogen  Vendetaa.  Fortæerne 
mere  eller  mindre  sammenvoksede  ved 

deres  Grunddel 

Skrigefuglenes  Orden  (C  lamatore  s), 
b'.  Bagtaaen  ret  stor,  altid  bagudvendt.  Yder- 
taaen  en  veludviklet,  bagudvendt  Vende- 
taa. Fortæerne  ikke  sammenvoksede  ved 

deres  Grunddel 

Klattrefuglenes  Orden  (Scansores). 
bl.  Bagtaaens  Klo  meget  veludviklet,  altid  større 
end  Fortæernes.  Tarsens  Bagside  klædt  med 
1  eller  flere  lange  Hornskinner.  Bagtaaen 
bevæges  uafhængigt  af  Fortæerne  (Spring- 
fod, sml.  Fig.  20) 

...  Spurvefuglenes  Orden  (Passeres). 

lste  Orden.  Andefugle  (Lamellirostres). 

Næbbet  som  Regel  bredt  og  ret  fladt,  dækket 
af  blød,  følsom  Hud,  blot  i  Næbspidsen  med  en 
større  eller  mindre,  neglformet,  nedbøjet  Horn- 
plade, Næbneglen.  Overnæbbets  Inderrande  og 
Undernæbbets  Yderrande  besatte  med  smaa,  tæt- 
stillede Tværlameller  af  Horn,  der  danner  et  Si- 
apparat  eller,  naar  de  er  mere  haarde  og  spidse, 
danner  Horntænder,  der  gør  Næbbet  særlig  egnet 
til  at  fastholde  Byttet.  Næseborene  ovale  med 
bløde  Hudkanter,  staar  indbyrdes  i  Forbindelse 
og  sidder  som  Regel  nær  Midten  af  Næbbet. 
Tungen  bred  og  kødfuld,  paa  Siderne  frynset  eller 
besat  med  bløde  Torne,  særlig  bagtil.  Næsekirt- 
lerne store,  ofte  meget  stærkt  udviklede,  breder 
sig  op  over  Pandebenene  og  Øjenhulerne.  Fjer- 
klædningen tæt  og  fast,  stærkt  vandskyende,  hvilket 
ialtfald   delvis   skyldes   det   fedtholdige   Sekret   fra 

de  veludviklede  Gumpekirtler.  Tæt  Dunlag  over 
hele  Kroppen.  Fjerene  uden  Bifaner.  Fældningen 
som  Regel  mere  eller  mindre  dobbelt,  hos  Ænderne 
med  en  tydelig  Sommer-  og  Vinterdragt.  Vingerne 
middellange,  spidse;  10  Haandsvingfjer,  15-24  Arm- 
svingfjer. Halen  ret  kort,  12 — 24  Styrefjer.  Benene 
lave,  sidder  som  hos  svømmende  Fugle  ret  langt 
tilbage,  kun  fri  af  Krophuden  fra  midt  paa  Skinne- 
benet. Tarsen  ret  kort,  sjelden  synderlig  længere 
end  Mellemtaaen.  De  tre  Fortæer  forbundne  med 
en  blød  Svømmehud  helt  ud  til  eller  endog  ud 
under  de  korte,  butte  Kløer.  Bagtaaen  kort,  højt- 
siddende. Spiserøret  uden  Kro,  Kirtelmaven  lille, 
Kraasen  stor  og  tykvægget.  Blindtarmene  som  Regel 
lange  (korte  hos  Skalleslugerne).  Luftrøret  med 
stærkt  forbenede  Bruskringe,  visende  ejendomme- 
lige Bygningsforhold  hos  mange  Grupper,  snart 
med  et  eller  to  udvidede  Partier,  snart  stærkt  for- 
længede, liggende  i  Slynger,  snart  med  store  for- 
benede, flerkamrede  Udposninger  ved  det  nedre 
Strubehoved,  stærkest  udviklede  hos  Hannerne. 
Hannerne  har  lang,  spiralformet  penis;  Parringen 
foregaar  altid  paa  Vandet.  Angaaende  Skelettet  kan 
anføres,  at  Vingebenene  ved  deres  forreste  Ende 
staar  i  Forbindelse  med  Kilebenet  ved  store  virke- 
lige Led-  eller  Glideflader,  Halshvirvlernes  Tal 
\6 — 25.  Brystbenet  stort,  baade  bredt  og  langt, 
med  stor  Kam,  bagtil  med  to  store  Indsnit,  der 
hos  mange  af  de  dykkende  Former  bagtil  er  luk- 
kede, dannende  et  Vindue  paa  hver  Side  af  Bryst- 
benets Bagende. 

Andefuglene  er  iøvrigt  alle  i  deres  hele  Bygning  stærkt 
specialiserede  til  Ophold  ved  og  i  Vand,  hvor  de  tilbringer 
hele  deres  Liv,  snart  i  ferske  Søer,  snart  i  Havene  og 
ved  Kysterne.  Svømmeevnen  er  stærkt  udviklet  hos  dem 
alle,  men  Evnen  til  at  dykke  er  meget  forskellig,  mang- 


75 


lende  eller  ringe  udviklet  hos  de  Former,  der  søger  deres 
Føde  i  Vandets  Overflade  eller  paa  lavt  Vand  og  paa  Enge 
og  Marker  ved  Søbredderne,  stærkt  udviklet  hos  dem,  der 
søger  deres  Føde  paa  Bunden  af  dybt  Vand  (Dykænder 
og  Skalleslugere);  som  Ællinger  kan  de  alle  dykke.  Af  de 
ikke  dykkende  søger  Svømmeænder  og  Gæs  Redning  under 
Vandet,  naar  de  er  saarede  eller  ude  af  Stand  til  at  flyve 
paa  Grund  af  Fældning;  for  Svanerne  er  dette  umuligt. 
Gangen  daarlig,  vraltende;  Flugten  paa  Vingerne  hurtig, 
men  ret  tung  og  støjende.  Æggenes  Tal  stort,  6 — 15;  de 
er  glatskallede,  ensfarvet  graagrønlige,  gulbrunlige  eller 
næsten  hvide,  altid  uden  Pletter  eller  Tegning.  Ungerne 
kommer  helt  dunklædte  ud  af  Ægget,  forlader  Reden,  saa- 
snart  de  er  tørre  og  søger  da  straks  Vandet;  mades  ikke 
af  Forældrene,  men  følges  og  hjælpes  snart  af  begge 
Forældre,  snart  kun  af  Moderen. 

Ordenen  omfatter  omkring  190  Arter,  udbredte  over 
alle  Verdensdele.  Andefuglene  har  allerede  tidligt  udskilt 
sig  som  en  særlig  Type;  Ænder  kendes  saaledes  allerede 
fra  nedre  miocene  Lag,  Gæs  og  Svaner  fra  lidt  yngre 
miocene  Dannelser.  Kun  1  Familie  (Anatidæ),  der  deles 
i  5  Underfamilier. 

Oversigt  over  de  danske  Underfamilier  af  Andefuglene. 

1.  Bagtaaen  med  en  ganske  smal  Svømmehudlap,  smallere 
end  Taaens  Bredde.  Tarsen  paa  sin  Forkant  med  flere 
Rækker  store,  tværstillede  Skælplader 

1.  Svømmeænder  (Anatinæ). 

2.  Bagtaaen  med  en  bred  Svømmelap,  meget  bredere  end 
Taaens  Tykkelse.  Tarsen  paa  sin  Forkant  med  flere 
Rækker  store,  tværstillede  Skælplader. 

a.  Næbbet  bredt,  mere  eller  mindre  fladt,  i  sin  ydre 
Del  altid  bredere  end  højt.  Hornlamellerne  lave,  brede 
og  ret  bløde.  Ganen  uden  Hornlameller.  Næbneglen 
ikke  nedbøjet  til  en  lang,  smal,  kraftig  Krog  af  hele 
Næbbets  Bredde....  3.  Dykænder  (Fuligulinæ). 

b.  Næbbet  smalt  og  trindt,  i  sin  ydre  Del  lige  saa  bredt 
som  højt.  Hornlamellerne  formede  som  meget  spidse 
og  haarde  Horntænder,  mere  eller  mindre  bagud- 
rettede.    En    Række    Horntænder   paa    hver   Side    af 

Ganen.   Næbneglen  af  Næbbets  Bredde,  nedbøjet  til 

en  kraftig  Krog...    4.  Skalleslugere  (Merginæ). 

3.  Bagtaaen   trind,   ganske   uden    Svømmehudlap.    Tarsen 

helt  klædt  med  smaa,  uregelmæssige  Skæl,  uden  store 

Tværskæl  paa  Forkanten. 

a.  Halsen  lige  saa  lang  som  Kroppen  eller  længere 
(23—25  H aishvirvler).  Næbbet  bredt  og  fladt,  med 
parallelle  Rande.  Huden  mellem  Næb  og  Øje  nøgen. 
Tarsen   meget  kortere  end  Mellemtaaen  (uden  Klo). 

2.  Svaner  (Cygninæ). 

b.  Halsen  kortere  end  Kroppen  (under  20  Halshvirvler). 
Næbbet  højt  og  kraftigt,  smallere  ud  mod  Spidsen. 
Huden  mellem  Næb  og  Øje  fjerklædt.  Tarsen  lige  saa 
lang  som  eller  længere  end  Mellemtaaen  (uden  Klo). 

5.   Gæs  (Anserinæ). 

lste  Underfam.  Svømmeænder  (Anatinæ). 

Søger  deres  Føde  i  Vandets  Overflade  eller 
paa  lavt  Vand,  idet  de  uden  at  dykke  søger  at  naa 
Bunden  ved  at  staa  paa  Hovedet  i  Vandskorpen 
med  Halen  lige  i  Vejret.  Halsen  ikke  synderlig 
forlænget,  men  ret  slank  og  bevægelig.  Næbbet 
fladt  og  ret  bredt,  egnet  til  Gennemsnadring  af 
Overfladevegetationen  og  Bunden.  Næbneglen  meget 
smallere  end  Næbspidsen,  i  det  hele  lille.  Bagtaaen 
trind,  kun  med  en  ganske  smal  Svømmebremme. 
Brystbenet  med  en  Indskæring  paa  hver  Side  af 
Bagkanten.  Ribbenene  korte,  naar  langtfra  bagom 
Brystbenets  Bagkant.  Næsekirtlerne  ikke  særlig 
stærkt  udviklede,  danner  ikke  synderlig  Indtryk  i 
Næse-  og  Pandebenene.  Hos  os  som  Regel  Træk- 
fugle, der  overvintrer  paa  Vest-  og  Sydeuropas 
Kyster. 

Oversigt  over  Slægterne. 

1.  Lavbenede,  Tarsen  kortere  end  Mellemtaaen  (uden  Klo). 
Styrefjerene  lancetformede,  tilspidsede.  Halen,  kile- 
formet      1 .  Moseænder  (Anas). 

2.  Ret  højbenede.  Tarsen  lige  saa  lang  som  eller  længere  end 
Mellemtaaen  (uden  Klo).  Styrefjerene  i  Spidsen  meget 
brede,  ret  lige  afskaarne,  lidt  afrundede.  Halen  afrundet. 

2.  Gravænder  (Tadorna). 

1.  Moseandsslægten  (Anas  Linné). 

Lavbenede  Ænder,  hvis  Tarse  er  kortere  end 
Mellemtaaen.  Fødderne  smaa.  Legemsformen  ret 
langstrakt  og  slank,  Halsen  ret  lang.  Stor  Køns- 
forskel i  Fjerdragten,  Hannen  større'  end  Hunnen. 
Hannen  i  Vinterdragt  eller  Pragtdragt,  der  bæres 
om  Vinteren  og  i  Forsommeren  under  Parringen, 
med  smukke,  rene  Farver,  meget  forskellig  fra 
Hunnen,  der  er  uanseeligt  farvet  med  mørke 
Skaftpletter  paa  Hoved,  Hals  og  Underside  og  gul- 
brune Fjerkanter  paa  den  iøvrigt  mørkebrune  Over- 
side. Ydre  Armsvingfjer  afvigende  farvede,  ofte 
prægtigt  metalglinsende,  danner  paa  den  sammen- 
lagte Vinge  et  „Spejl",  baade  hos  Han  og  Hun. 
Halen  mere  eller  mindre  kileformet  og  spids.  De 
unge  Fugle  ligner  Hunnen.  To  Fjerdragter  aarligt. 
Efter  Yngletiden  begynder  Hannen  at  fælde  sin 
Pragtdragt  og  gaar  efterhaanden  over  i  sin  Sommer- 
dragt, hvori  den  ligner  Hunnen,  blot  Vingen  er 
uforandret;  gerne  i  Juli  fælder  den  paa  én  Gang 
alle  Svingfjerene  og  mister  derved  helt  Evnen  til 
at  flyve;  lever  da  skjult  og  undgaar  Forfølgelse 
ved  at  svømme  under  Vandet  med  Hovedet  i  Vand- 
skorpen eller  ved  at  dykke,  kaldes  da  „Roandrik". 
Sommerdragten  bæres  kun  kort  Tid  i  August,  hvor- 
paa  den  ny  Vinterdragt  atter  begynder  at  bryde 
frem  ved  jævn  Fældning,  der  ofte  ikke  afsluttes 
før  sent  paa  Efteraaret;  ved  denne  Efteraarsfæld- 
ning  skiftes  Sving-  og  Halefjer  ikke.  Hunnerne 
fælder  ikke  før  i  August,  naar  Ungerne  er  flyve- 
færdige; de  har  en  mere  eller  mindre  tydelig, 
kortvarig  Sommerdragt,  der  ligner  Vinterdragten. 
De  unge  Fugle  fælder  først  sent  ud  paa  Efter- 
aaret, gerne  i  Oktober,  deres  Ungfugledragt  og  faar 
deres  første  voksne  Dragt;  de  bibeholder  ved  denne 
Fældning  deres  Sving-  og  Styrefjer;  de  sidste  af- 

giver  ved  deres  kølleformede  Skaftspidser  et  ud- 
mærket Middel  til  at  kende  de  unge  Fugle.  Vore 
Moseænder  faar  alle,  Pibeanden  blot  undtagen, 
deres  Pragtdragt  og  yngler  i  Løbet  af  deres  første 
Leveaar.  Moseænderne  optræder  saaledes  i  særlig 
mange  Dragter,  der  vanskeliggør  Bestemmelsen, 
nemlig:  Han  i  Pragtdragt,  Han  i  Sommerdragt, 
Hun  i  Vinterdragt  (og  ufuldstændig  Sommerdragt), 
Ungfugledragten,  de  unge  Fugles  første  voksne 
Dragt,  der  navnlig  for  Hannens  Vedkommende  kan 
være  forskellig  fra  den  voksnes,  og  endelig  Dun- 
ungedragten;  naar  hertil  føjes,  at  de  selvfølgelig 
meget  ofte  ses  i  Blandings-  og  Overgangsdragter, 
forstaas  Grundene  til  disse  Ænders  stadig  for- 
skellige og  skiftende  Udseende. 

Moseænderne  holder  i  overvejende  Grad  til  ved  ferske 
Vande,  Moser,  Kær  og  Sumpe,  hvor  de  yngler  mellem 
Siv  og  Græs,  og  de  søger  kun  til  Havet  paa  Træk,  eller 
naar  Frosten  driver  dem  derud.  Reden  paa  Jorden,  simpel, 
af  tørt  Græs  og  Straa,  dunforet.  Efter  Æglægningen  for- 
lader Hannen  Hunnen,  der  ene  passer  Ungerne.  Føden 
baade  animalsk  og  vegetabilsk;  Orme,  Insekter  og  deres 
Larver,  Vandsnegle  og  Muslinger,  Frø,  Bær,  friske  Skud, 
Spirer  o.  1.  hører  til  deres  almindeligste  Føde;  Græs  æder 
de  ikke.  Hovedsagelig  Natdyr,  der  tilbringer  Dagen  i  Ro, 
men  kommer  i  livlig  Bevægelse  i  Skumringen.  Udbredte 
i  et  Antal  af  over  60  Arter  over  største  Delen  af  Jorden; 
udspaltede  i  mange  Slægter.  De  hos  os  forekommende 
8  Arter  henføres  saaledes  til  Slægterne  Nettion,  Querque- 
dula,  Mareca,  Chaulelasmus,  Dafila,  Anas  og  Spatula,  men 
samles  her  naturligere  til  blot  en  Slægt. 

Oversigt  over  de  danske  Moseænder. 

I.  Næbbet  uforholdsmæssigt  langt,  bredt,  skovlformet  mod 
Spidsen,  med  stærkt  forlængede,  smalle,  børsteformede 
Lameller 8.  Skeand  (A.  clypeåta). 

II.  Næbbet   hverken    uforholdsmæssigt    langt    eller    bredt 
skovlformet  mod  Spidsen;   Lamellerne  lave   og  brede. 

A.  Fødderne  gulrøde  eller  gule. 

1.  Vingespejlet  metalskinnende  blaat,  baade  fortil 
og  bagtil   kantet  med   en   smal  sort  og  en  smal 

hvid  Stribe.  Forvingen  uden  kastaniebrunt 

7.  Stokand  (A.  boscas). 

?.  Vingespejlet  hvidt,  nedadtil  sort  eller  sortegraat 
kantet.  Forvingen  med  flere  eller  færre  kastanie- 
brune Fjer 5.  Knarand  (A.  strépera). 

B.  Fødderne  mørke,  graalige  eller  brunlige. 

1.  Næbbet  fra  Næseborene  til  Spidsen  kortere  end 

Indertaaen  (uden  Klo) 

4.  Pibeand  (A.  pénelops). 

2.  Næbbet  fra  Næseborene  til  Spidsen  længere  end 
Indertaaen  (uden  Klo). 

a.  Større;  Vingelængden  24—29  cm.  Vingespejlet 
grønligt  med  stærk  bronzepurpurfarvet  Glans 

(c?),  eller  graaligt  (?) 

6.  Spidsand  (A.  acuta). 

b.  Mindre;  Vingelængden  under  20  cm.  Vinge- 
spejlet er  ikke  grønligt  med  stærk  bronze- 
purpurfarvet  Glans. 

al.  Vingespejlet  skinnende  metalgrønt,  dets 
nedre  Del  fløjelssort,  fortil  kantet  med  en 
rusthvid    Stribe.   Forvingen    mørk   brunlig- 

graa.  Næbneglen  3  mm.  bred 

1.  Krikand  (A.  crécca). 

bl.  Vingespejlet  helt  grønt,  uden  fløjelssort  paa 
sin  nedre  Del,  fortil  kantet  med  renhvidt. 
Forvingen  skinnende  lazurblaa.  Ingen  hvid 
Øjebrynstribe.  Næbneglen  5  mm.  bred.  .  .  . 
3.  Blaavinget  And  (A.  discors). 

c1.  Vingespejlet  mat  grønt,  uden  fløjelssort  paa 
sin  nedre  Del,  fortil  hvidkantet.  Forvingen 
blaaliggraa.    En  bred  hvid  eller  lys  Øjen- 

brynstribe.  Næbneglen  5  mm.  bred 

2.  Atling  (A.  querquédula). 

1.  Krikand  (Anas  crécca.   Linné). 

Norkand,  Rødand,  Rødnakke,  Tagand  (Querquédula 
crécca  Stephens,  Nettion  crécca  Kaup).  Norsk:  Krikand. 
Svensk:  Kricka.  Tysk:  Krickente.  Engelsk:  Teal. 

Han  i  Pragtdragt:  Hoved  og  Overhals  kastanie- 
brune;  paa   hver  Side   af  Hovedet  en   bred,  grøn 

eller  blaalig,  metalglinsende  Længdestribe,  stræk- 
kende sig  fra  Egnen  omkring  Øjet  ud  i  Nakken;  den 
forreste  Del  kantet  af  en  smal,  hvid  Stribe,  der  fortsættes 
ud  langs  Næbroden  ned  til  Mundvigen.  Hagen  sort.  For- 
ryg, indre  Skulderfjer  samt  Kroppens  Sider  fint  sort  og 
hvidt  tværvatrede;  Bagryg  sortebrun  med  graa  Fjerkanter. 
Brystet   hvidt   med   spredte,  runde,  sorte   Pletter,  tættest 


-   ^-^nvrv'. 


Fig.  34.   Krikænder,  Han  og  Hun.    (Efter  Cordeaux). 

paa  Forbrystet.  Bugen  hvid,  henimod  Undergumpen  sort- 
vatret;  dennes  bageste  Del  rensort  med  en  skarpkantet, 
gulhvid  Plet  paa  hver  Side;  Under-  og  Overhaledækfjer 
sorte  med  hvide  Kanter;  Vingedækfjerene  mørk  graabrune, 
de  store  nederste  med  rusthvide  Spidser,  dannende  et 
Baand  foran  det  glinsende,  grønne  Spejl;  dette  er  nedadtil 
kantet  med  fløjelssort;  nedad  de  forlængede  ydre  Skulder- 
fjer skarpe,  hvide  og  fløjelssorte  Striber. 

Hunnen  mørkebrun  paa  Rygsiden,  hver  Fjer  med 
rustbrune  Kanter,  paa  Ryg  og  Skulder  tillige  med  2  gul- 
brune   Tværbaand.     Issen    sortebrun    med    brune    Fjer- 

bremmer;  Hovedets  Sider  og  Struben  hvidlige,  fint  sort- 
plettede, tættest  paa  Kinderne;  en  mørk  Stribe  bagud  fra 
Øjet.  Kroppens  Underside  hvidlig  eller  lys  brungul,  hver 
Fjer  med  en  mørk  Midtplet,  denne  savnes  dog  paa  Bugens 
Fjer.  Vingespejlet  som  hos  Hannen. 

Næbbet  smalt,  med  parallelle  Rande,  Næbneglen  smal, 
ikke  over  3  mm.  bred.  Næbbet  35—37  mm.  langt,  c.  11  mm. 
bredt;  Farven  graalig  sort.  Legemslængde  35—39  cm., 
Vingelængde  17 — 19  cm. 

Hannen  i  Sommerdragt  ligner  Hunnen,  men  har  som 
Regel  Spor  af  Vatringen  paa  Ryggen.   Struben  hvid. 

Den  unge  Fugl  har  i  det  væsentlige  Hunnens  Ud- 
seende, men  har  bredere,  mat  rustfarvede  Fjerkanter  og 
mørke  Pletter  over  hele  Undersiden. 

Dunungen  brunsort  paa  hele  Rygsiden,  hvidgul  paa 
Undersiden  og  paa  Hovedets  Sider;  en  mørk  Længdestribe 
gennem  Øjet,  en  lignende  fra  Næbbet  hen  under  Øjet; 
2—3  hvidgule  Pletter  paa  hver  Bagkropside. 

Blandt  danske  Ænder  kendes  Krikanden  let  paa  sin 
ringe  Størrelse;  Forveksling  er  for  Hunnens  og  de  unge 
Fugles  Vedkommende  kun  mulig  med  Atlinganden,  men 
denne  er  betydelig  større  med  bredere  Næb  og  forholds- 
vis bredere  Næbnegl  (over  5  mm.)  samt  en  tydelig  lys 
Øjenbrynstribe;  den  mangler  ogsaa  Krikandens  smukke 
metalgrønne,  nedadtil  sortkantede  Spejl. 

Udbredt  som  ynglende  i  hele  den  palæarktiske  Region; 
Trækfugl,  der  overvintrer  i  Syd-  og  Vesteuropa,  Nordafrika, 
Asiens  sydlige  Dele,  Kina  og  Japan;  er  lejlighedsvis  truffet 
i  Grønland  og  paa  Nordamerikas  Østkyst.  I  Nordamerika 
yngler  en  ganske  nærstaaende  Art  eller  Race,  A.  caroli- 
n  én  si  s  Gmelin,  hvis  Han  skelnes  ved,  at  den  mangler 
de  hvide  Skillelinier  paa  Hovedet  og  har  en  hvid  Tvær- 
linie paa  hver  Side  af  Forbrystet  foran  Vingen;  Hunnerne 
kan  neppe  skelnes;  denne  Art  viser  sig  i  Grønland  og  nu  og 
da  paa  Europas  Vestkyster.  Krikanden  yngler  almindeligt  i 
England,  sparsomt  paa  Færøerne,  men  meget  almindeligt 
paa  Island;  over  hele  den  skandinaviske  Halvø  og  Finland 
yngler  den  almindelig,  talrigst  i  de  nordlige  Egne. 

I  Danmark  yngler  Krikanden  særdeles  hyppig,  somme 
Steder,  særlig  i  Jylland,  endog  ret  talrig;  den  holder  til  i 

R.  Hørring:   Fugle  I.  6 

Smaasøer,  Kær  og  Moser  og  stiller  kun  ringe  Fordringer 
til  Vandmængden;  den  er  i  det  hele  i  særlig  stærk  Grad 
bunden  til  ferske  Vande,  ses  selv  udenfor  Yngletiden  kun 
meget  sjældent  i  aabent  salt  Vand,  saaledes  som  Tilfældet 
f.  Eks.  er  med  Stokanden. 

Reden  ved  Vandet  eller  noget  fra  dette,  under  Buske, 
mellem  Græs,  Siv  el.  1.,  ofte  paa  en  Tue,  jævnlig  helt  skjult 
og  overdækket  af  Græsset;  Rededunene  mørkebrune  med 
hvidlig  Midtplet.  Æglægningen  foregaar  henimod  Midten 
af  Maj;  oftest  8—11,  endog  indtil  14  Æg,  gulagtig  hvide; 
Længde  43—46  mm.,  Bredde  32 — 34  mm. 

Krikanden  kommer  allerede  i  Marts  og  April;  største 
Parten  trækker  bort  i  Slutningen  af  September  og  i  Ok- 
tober, men  endel  bliver  her  jævnlig  til  ind  i  November 
og  December;  enkelte  overvintrer.  Paa  Gennemvandring 
For-  og  Efteraar  er  den  meget  talrigere,  særlig  i  Septem- 
ber og  Oktober,  da  den  i  Tusindvis  fanges  i  Fuglekøjerne 
paa  Fanø.  Vore  Krikænder  synes  at  overvintre  i  Irland 
og  i  Vest-  og  Sydeuropas  Kystegne. 


2.   Atlingand  (Anas  querquédula  Linné). 

Sommerkrikand,  Fjordand  (Querquédula  circia  Stephens, 
Cyanopterus  querquédula  Hartlaub).  Norsk:  Knækand. 
Svensk:  Årta.   Tysk:  Knackente.    Engelsk:  Garganey. 

Han  i  Pragtdragt:  Isse  og  Nakke  brunsorte,  paa 
hver  Side  kantede  af  en  bred,  hvid  Øjenbrynstribe, 
der  strækker  sig  helt  ned  ad  Baghalsen.  Panden  sorte- 
brun med  fine,  hvide  Skaftstriber.  Hovedets  Sider  og 
Halsen  chokoladebrune  med  smaa,  hvide  Skaftstriber. 
Struben  sort.  Rygsiden  sortebrun  med  olivengraa  Fjer- 
kanter. De  forlængede,  spidse  Skulderfjer  sortebrune  med 
skarpe,  hvide  Skaftstriber  og  blaaliggraa  Yderfaner.  Brystet 
gulbrunt,  dækket  med  sortebrune,  halvmaaneformede  Tvær- 
pletter; Bagbryst  og  Bug  hvide,  sidstnævnte  fint  mørk- 
vatret.  Kropsiden  hvid  med  sort  Vatring;  over  de  bageste 
forlængede  Kropsidefjer  et  bredt  hvidt,  smalt  sortkantet 
Tværbaand  foran  de  blaalig  askegraa  Fjerspidser.  Under- 
gump og  nedre  Haledækfjer  med  brune  Pletter.  Vinge- 
dækfjerene ensfarvede  lyst  blaaliggraa;  de  store  nederste 
med    brede,   hvide   Spidser,   der   danner   et    hvidt   Baand 

foran  det  metalglinsende,  matgrønne  Spejl;  bag  dette  atter 
et  hvidt  Baand.  Haandsvingfjerene  graabrune  med  hvide 
Skafter,  de  indre  graahvidt  bremmede  paa  Yderfanerne. 
Armsvingfjerene  hvidspidsede,  de  indre  med  hvide  Yder- 
faner. 

Hunnen   mørkebrun   paa  Oversiden,  hver  Fjer  med 
lys,   rustgraa   Kant.    Issen   brunsort  med   rustbrune   Fjer- 


Fig.  35.   Atlingand.    (Efter  Cordeaux). 

bremmer.  Fra  Øjet  bagud  en  sortebrun  Stribe,  opadtil  be- 
grænset af  en  tydelig,  hvidlig  Øjenbrynstribe,  nedadtil  af 
et  lyst  Strøg.  Hovedets  og  Halsens  Sider  hvidlige  med 
sorte  Længdepletter,  Hage  og  Strube  hvidlige.  Forbrystets 
Fjer  sortebrune  med  brede,  hvidlige  Kanter.  Bryst  og  Bug 
hvide.  Kropsiderne  og  Undergumpen  hvide  med  sortebrune 
Pletter.  Vingedækfjerene  graabrune,  graatkantede;  Spejlet 
mørkt,  brungraat,  hos  gamle  Hunner  med  svag,  grønlig 
Metalglans,  fortil  og  bagtil  med  smal  hvid  Indfatning. 

Næbbet  sort,  Undernæbbet  kødfarvet  ved  sin   Basis; 
Næbneglen  ret    bred,    c.  5  mm.    eller   derover;    Næbbets 

6* 

Længde  40—42  mm.,  Bredden  c.  15  mm.  Fødderne  graa- 
brune  med  mørkere  Svømmehud.  Legemslængde  39—41  cm. 
Vingelængde  18—19,5  cm. 

Hannen  i  Sommerdragt  ligner  Hunnen,  men  kan  altid 
skelnes  ved  sin  blaagraa  Vinge  og  grønne  Spejl. 

Den  unge  Fugl  ligner  ligeledes  Hunnen,  men  er 
mørkere  og  stærkere  rustfarvet  paa  Bryst  og  Sider.  Hele 
Undersiden  hvidlig  med  udviskede,  sortebrune  Pletter. 

Dunungen  ligner  Krikandens;  de  sortebrune  Striber 
paa  Hovedets  Sider  skarpere  tegnede,  med  en  Forbindelses- 
linie foran  Øjet. 

Mellem  vore  danske,  smaa  Ænder  er  Atlingens  Han 
altid  kendelig  paa  den  kraftige,  hvide  Øjenbrynstribe  og 
den  graablaa  Vinge;  Hunnen  minder  om  Krikandens,  men 
er  tydelig  større  og  mangler  dennes  smukke,  grønne,  sort- 
kantede  Spejl;  iøvrigt  altid  kendelig  paa  den  bredere  Næb- 
negl (5  mm.  eller  bredere)  og  den  tydelige  Øjenbrynstribe. 

Atlingen  er  udbredt  som  Ynglefugl  over  den  palæ- 
arktiske Regions  mellemste  og  sydlige  Dele,  men  optræder 
som  Regel  ikke  i  synderlig  stort  Tal;  overvintrer  i  Syd- 
europa, Nordafrika,  Sydasien,  Kina,  Japan  og  de  ostindiske 
Øer.  Almindelig  Ynglefugl  flere  Steder  i  Tyskland,  Ungarn 
og  Holland.  Yngler  spredt  og  sparsomt  i  Syd-  og  Mellem- 
sverrig;  i  Norge  viser  den  sig  ret  sjældent,  i  England 
yngler  den  faatallig,  men  er  talrigere  paa  Gennemvandring, 
og  enkelte  synes  at  overvintre  der. 

I  Danmark  yngler  den  ret  almindeligt  i  vore  Søer  og 
Moser,  men  altid  spredt  og  ret  faatallig,  talrigst  i  Vest- 
jyllands Søer;  den  synes  dog  maaske  at  brede  sig  i  Landet 
i  de  senere  Aar.  Atlingen  er  en  udpræget  Trækfugl,  der 
ankommer  først  i  April  og  allerede  trækker  bort  i  Slut- 
ningen af  August  eller  i  Begyndelsen  af  September. 

Reden  nær  Vandet,  gerne  paa  lidt  mere  aabne  Pladser 
mellem  Siv  og  Vegetation;  den  er  meget  dyb,  bygget  af 
tørt  Græs,  stærkt  udforet  med  Dun;  Rededunene  mørke 
med  hvide  Spidser.  Æggene  lægges  henimod  Slutningen 
af  April  og  ruges  i  21—22  Dage.  Æggene,  hvis  Tal  gerne 
er  8 — 11,  gulagtig  hvide,  noget  større  end  Krikandens. 
Længde  44—52,  Bredde  32—36  mm. 

Ligner  i  Levevis  Krikanden,  med  hvilken  den  sikkert 
ofte  er  forvekslet,  men  er  mindre  sky  end  denne.  Flugten 

hurtig,  let  og  lydløs.  I  Parringstiden  lader  Hannen  jævnlig 
en  ejendommelig  haard,  rallende  Lyd  høre.  Ligesom 
Krikanden  ses  den  saa  godt  som  aldrig  i  aabent  salt  Vand. 

3.  Blaavinget  And  (Anas  discors  Linné). 

(Querquedula  discors  Stephens,  Cyanopterus    discors 
Eyton).  Tysk:  Weissziigelente.  Engelsk:  Blue-winged  Teal. 


Fig.  36.  Blaavinget  And.  (Efter  Fotografi  af  Winge). 

Han  i  Pragtdragt:  Isse,  Pande  og  Hage  sorte, 
mellem  Øje  og  Næb  en  stor,  halvmaaneformet, 
renhvid,  fint  sortkantet  Plet;  det  øvrige  Hoved  mørkt 
skifergraat.  Underhals,  Forbryst  og  Kropsider  lyst  gul- 
brune, dækkede  med  smaa,  sorte,  runde  Pletter.  Bagbryst 
og  Bug  mere  rødbrune,  med  sorte  Tværstriber  og  Tvær- 
pletter. Underhaledækfjerene  sorte,  en  hvid  Plet  paa  hver 
Side  af  Gumpen.  Ryggen  brunsort  med  skarpe,  lysebrune 
Tværpletter  og  Fjerkanter;  Overgump  og  Overhaledækfjer 

mørkere  med  lysere  Kanter.  De  forlængede  Skulderfjer 
sorte  med  lysebrune  Længdestriber,  de  yderste  med  lyse- 
blaa  Yderfaner.  De  øvre  Vingedækfjer  ensfarvede,  skin- 
nende graablaa.  Vingespejlet  grønt,  fortil  kantet  med 
hvidt.  Haandsvingfjer  og  Hale  sorte. 

Hunnen  mørkebrun  paa  Oversiden,  hver  Fjer  kantet 
med  hvidbrunt.  Issen  sort  med  lidt  lysere  Fjerbremmer. 
Hovedets  Sider  og  den  øverste  Del  af  Halsen  lyse  med 
fine  sorte  Længdepletter,  tættere  stillede  foran  og  bagved 
Øjet,  dannende  en  Stribe  gennem  dette.  Kroppens  Under- 
side mørkebrunlig  med  brede,  hvidlige  Fjerkanter  og 
uregelmæssige  Tverstriber.  Skulderfjerene  uden  lyseblaa 
Yderfaner.  Vingen  som  hos  Hannen,  men  Spejlet  mattere 
grønt,  og  det  hvide  Baand  foran  dette  ganske  smalt. 

Næbbet  sort,  bredere  og  mere  nedbøjet  paa  Siderne 
end  hos  Atlingen.  Fødderne  gulbrune.  Legemslængden 
35 — 40  cm.,  Vingelængden  17 — 19  cm. 

Unge  Fugle  har  hvidlig  Underside  med  udflydende, 
mørke  Pletter;  Spejlet  mat  graabrunt,  uden  Metalglans. 

Med  vore  andre  Smaaænder  er  Forveksling  kun  mulig 
for  Hunnens  Vedkommende,  men  denne  er  altid  kendelig 
paa  sin  smukke,  graablaa  Vinge. 

Yngler  i  det  mellemste  Nordamerika,  hovedsagelig 
øst  for  Klippebjergene;  overvintrer  i  Centralamerika  og 
det  nordlige  Sydamerika.  Vildfarne  Individer  har  nu  og 
da  vist  sig  langt  fra  Hjemstavnen,  saaledes  er  den  adskil- 
lige Gange  truffet  i  Vesteuropa,  særlig  i  England,  een  Gang 
endogsaa  i  Australien.  To  Gange  er  den  skudt  i  Grønland. 

Til  Danmark  har  den  Blaavingede  And  ogsaa  forvildet 
sig  een  Gang,  idet  en  smuk,  gammel,  udfarvet  Han  blev 
skudt  midt  i  April  1886  ved  Sæby,  hvor  den  var  i  Selskab 
med  endel  andre  Ænder;  da  denne  smukke,  lille  And  ikke 
helt  sjeldent  har  været  holdt  i  Fangenskab  i  Parker,  baade 
i  Frankrig  og  England,  kan  en  Mulighed  for,  at  det  her 
drejer  sig  om  et  flygtet  Individ,  maaske  ikke  helt  udelukkes. 

4.   Pibeand  (Anas   pénelops  Linné). 

Brunnakke,  Blisand,  Blyand  (Mareca  penelope  Selby). 
Norsk:  Brunnakke.  Svensk:  Blåsand.  Tysk:  Pfeifente. 
Engelsk:  Wigeon. 

Han  i  Pragtdragt:  Pande  og  Isse  lyst  brunliggule, 
det  øvrige  Hoved  og  Overhalsen  mørkt  rødbrune 
med  spredte,  smaa,  grønsorte  Fjerspidser,  tættest  omkring 
Øjet.  Hage  og  Strube  mere  eller  mindre  sorte.  Ryg  og 
Skulder  fint  sort  og  hvidt  vatrede.  Overhaledækfjerene 
sorte  med  hvide  Inderfaner.  Forbrystet  og  Brystets  Sider 
graaligt   vinrøde,   det    øvrige    Bryst    og    Bugen    renhvide. 


Fig.  37.  Pibeænder,  Han  og  Hun.  (Efter  Cordeaux). 

Kropsiderne  graa  med  fin  sort  Vatring.  Underhaledæk- 
fjerene  sorte.  Vingedækfjerene  renhvide,  de  store 
nederste  med  sorte  Spidser.  Spejlet  grønt,  fortil  og  bagtil 
sortkantet.  Indre  Armsvingfjer  med  sorte,  bredt  hvidkantede 
Yderfaner.  De  midterste  Styrefjer  lidt  forlængede  og 
spidse. 

Hunnen:  Hoved  og  Hals  gulbrune,  helt  dækkede  af 
tætstillede,  sorte,  smaa  Pletter,  størst  og  tættest  paa  Issen. 
Struben  næsten  hvid,  uden  Pletter.  Ryg  og  Skuldre  mørke- 
brune, hver  Fjer  med  rustbrune  eller  graahvide  Kanter. 
Overgumpen  brunsort  med  smallere,  graa  Fjerkanter.  For- 

hals  og  Kropsiderne  rødbrune  eller  gulbrune  med  lysere 
Fjerkanter.  Bryst  og  Bug  renhvide,  Underhaledæk- 
fjerene  hvide  med  uregelmæssige  brune  Tværpletter. 
Vingedækfjerene  brungraa  med  lysegraa  eller  hvide  Fjer- 
kanter,  de  store  nederste  med  hvide,  tildels  sort  vatrede 
Spidser.  Spejlet  brunsort  vatret,  smalt  hvidbremmet  for- 
og  bagtil,  bredt  hvidkantet  indadtil.  Indre  Armsvingfjer 
sortebrune  med  gulbrune  Kanter. 

Næbbet  paafaldende  kort  og  smalt,  sjeldent  mere  end 
c.  33  mm.  langt;  dels  Farve  blaagraat  med  sort  Spids. 
Fødderne  mørkebrune  eller  blyfarvet  graa  med  mørkere 
Svømmehud.  Legemslængde  43—50  cm.  Vingelængde 
23—26  cm. 

Hannen  i  Sommerdragt  ligner  endel  Hunnen,  men 
Grundfarven  paa  Hoved,  Hals,  Rygsidens  Fjerkanter  og 
særlig  paa  Forbrystet  og  Kropsiderne  er  langt  kraftigere 
og  renere  rødbrune  eller  næsten  kastaniebrune.  Struben 
tegnet  og  farvet  som  det  øvrige  Hoved.  Paa  Ryggen  findes 
altid  i  højere  eller  mindre  Grad  Spor  af  Vinterdragtens 
Vatring.  Den  hvide  Forvinge  og  det  grønne  Spejl  gør  den 
iøvrigt  altid  kendelig  i  denne  Dragt. 

De  unge  Fugle  ligner  Hunnen,  men  Struben  er  mørk- 
plettet, ikke  omtrent  hvid.  Rygsidens  Fjer  mørkere  og 
deres  rødbrune  Kanter  mattere  farvede;  Skulderfjerenes 
Kanter  stærkere  rødbrune.  Vingedækfjerene  hos  de  unge 
Hunner  mørkebrune  med  graabrune  Kanter;  Spejlet  graa- 
brunt,  mere  eller  mindre  vatret,  indad  graat  kantet.  De 
unge  Hanner  har  sort  Spejl  med  Antydning  af  grøn 
Metalglans  og  brede,  hvidgraa  Kanter  paa  de  graalige 
Vingedækfjer,  men  viser  iøvrigt  mange  Overgangsdragter, 
inden  den  udfarvede  Dragt  naas  i  Dyrets  3dje  eller  4de 
Leveaar. 

Dunungen  mørkebrun,  Hovedets  Sider  rustbrune, 
Strube  og  Bug  hvidgule.  Skilles  let  fra  andre  Ællinger 
ved  at  mangle  det  lyse  Baand  gennem  Øjet  og  ved  næsten 
helt  at  mangle  de  lyse  Pletter  paa  Kropsiderne. 

Blandt  danske  Svømmeænder  kendes  Pibeanden  lettest 
paa  sit  korte  Næb,  kortere  eller  højst  af  samme  Længde 
som  Indertaaen  uden  Klo.  Hannen  kendes  i  alle  sine 
Overgangs-  og  Blandingsdragter  paa  sin  hvide  Forvinge 
og  det  grønne  Spejl;  Hunnen  og  Ungerne  paa  det  rust- 
brune, tæt  sortplettede  Hoved  og  Hals  og  særlig  paa  det 
altid  renhvide  Bryst  og  den  hvide  Bug,  med  rustbrune 
eller  rødbrune  Fjer  paa  Kropsiderne. 

Udbredt  som  ynglende  i  hele  den  palæarktiske  Regions 
nordlige  Dele,  lige  fra  Island  til  Kamtschatka,  overvin- 
trende i  Vesteuropa,  Afrika,  Sydasien,  Kina  og  Japan; 
forvilder  sig  nu  og  da  til  det  østlige  Nordamerika  og 
Alaska.  I  Finland  og  de  nordlige  Dele  af  den  skandina- 
viske Halvø  er  den  en  ganske  overordentlig  almindelig 
og  talrig  Ynglefugl,  aftagende  i  Tal  mod  Syd;  i  Sverrig 
er  den  saaledes  Syd  for  Vårmland  meget  faatallig;  langs 
Norges  Vestkyst  yngler  den  almindelig.  I  Skotland  yngler 
den  ret  almindelig,  men  sjeldent  i  England;  viser  sig 
derimod  som  overvintrende  ved  Englands  og  Irlands  Kyster 
i  umaadelig  Mængde.  I  Tyskland  er  den  en  sjelden  og 
spredt  Ynglefugl. 

I  Danmark  er  det  noget  tvivlsomt,  om  Pibeanden 
yngler;  usandsynligt  er  det  ikke,  men  med  Sikkerhed  er 
det  neppe  nogensinde  godtgjort;  ret  jævnligt  ses  gamle 
eller  saa  godt  som  udfarvede  Fugle  her  i  Sommermaane- 
derne,  men  det  drejer  sig  neppe  om  andet  end  om  over- 
somrende  Individer,  der  ikke  yngler  her. 

Paa  Gennemrejse  For-  og  Efteraar  og  som  over- 
vintrende er  den  derimod  overordentlig  talrig  og  træffes 
særlig  om  Efteraaret  og  i  Vintermaanederne  i  store  Flokke 
i  vore  indre  Farvande  og  større  Søer.  Allerede  midt  i 
Marts  høres  den  om  Foraaret  trække  over  Landet  nordpaa 
til  Ynglepladserne,  og  til  langt  ind  i  April  høres  om  Natten 
deres  ejendommelige  pibende  Skrig,  lydende  som  pi-u 
eller  vi-viv.  Om  Efteraaret  høres  Trækket  fra  midt  i  Sep- 
tember til  ind  i  Oktober  og  November.  I  Fuglekøjerne 
fanges  de  i  Mængde  om  Efteraaret. 

Yngler,  i  Modsætning  til  vore  andre  Svømmeænder, 
neppe  før  den  er  2  Aar  gammel.  Reden  ved  ferske  Vande, 
ved  Elve,  Søer  og  Sumpe,  som  Regel  nær  Vandet  i  Græsset, 
mellem  Tuer,  under  Pilekrat  og  anden  Vegetation.  Æggene, 
gerne  8—10,  er  gullig  hvide.  Deres  Længde  50—58  mm., 
Bredden  36 — 40  mm. 

5.  Knarand  (Anas  strépera  Linné). 

Græsand,  Perleand  (Chaulelasmus  streperus  Gray). 
Norsk:  Snadderand.  Svensk:  Snatterand.  Tysk:  Schnatter- 
ente.  Engelsk:  Gadwall. 

Han  i  Pragtdragt:  Isse  og  Nakke  brunsorte  med 
utydelige,  graabrune  Fjerkanter.  Panden,  Hovedets  Sider  og 
Overhalseri  hvidlige,  sidstnævnte  med  rustbrunt  Anstrøg, 


Fig.  38.   Knarand.  (Efter  Cordeaux). 


alle  tæt  og  fint  sortbruntplettede;  et  ret  tydeligt  mørkt 
Baand  gaar  bagud  fra  Øjet.  Hage  og  Strube  næsten  hvide. 
Ryg  og  Skuldre  mørkt  graabrune  med  hvidlig  Tværvatring. 
Bagryggen  næsten  ensfarvet  sortebrun,  gaaende  jævnt  over 
i  Overgumpens  fløjelssorte  Farve.  Øvre  og  nedre  Hale- 
dækfjer sorte.  Underhalsen  og  hele  Forbrystet  graasorte 
med  buede,  hvide  Tværstriber  paa  hver  Fjer,  saaledes  at 
Forbrystet  faar  et  ejendommeligt  skællet  Udseende;  denne 
Tegning  gaar  jævnt  over  i  Brystets  renhvide  Farve.  Bugen 
hvid,    fint   graat   tværvatret.     Kropsiderne    sort   og    hvidt 

vatrede.  Af  Vingedækfjerene  er  de  smaa  øvre  ens- 
farvet brunliggraa,  de  mellemste  mørkt  kastaniebrune, 
de  store  nederste  fløjelssorte.  Vingespejlet  renhvidt,  udad 
sort,  indad  graat  kantet  af  de  graa,  indre  Armsvingfjer. 
Haandsvingfjerene  med  mørkebrune  Yderfaner.  Halefjerene 
brungraa  med  hvidlige  Spidser. 

Hunnen:  Issen  sort  med  smalle,  lysere  Fjerbremmer. 
Panden  og  Hovedets  Sider  hvidlige  med  fine,  smaa,  sorte- 
brune Skaftepletter;  et  mørkere  Strøg  gennem  Øjet.  Strube 
og  Hage  renhvide.  Ryg  og  Skulderfjer  sortebrune  med 
hvidlig  rustbrune  Fjerkanter  og  skjulte  Tværbaand  af 
samme  Farve.  Overgumpen  sortebrun  med  gulbrune  Fjer- 
kanter. Underhals  og  Forbryst  lyst  rustbrune,  hver  Fjer 
med  en  bred,  sortebrun  Midttegning.  Bagbryst  og  Bug 
omtrent  helt  hvide,  Undergumpen  og  Underhaledækfjerene 
hvide  med  mørkebrune  Midtpletter.  Af  Vingedækfjerene 
er  de  smaa  øvre  graabrune  med  lysegraa  Kanter,  de 
mellemste  prydet  med  mere  eller  mindre  kastaniebrunt, 
iøvrigt  graa  og  sorte  med  gulbrune  Kanter,  de  nederste 
sorte  med  brunvatrede  Kanter.  Spejlet  hvidt,  indad  gul- 
brunligt, udad  sortebrunt  kantet.    . 

Overnæbbet  sortebrunt  paa  Næbryggen,  bredt  gult 
langs  Næbkanterne,  Undernæbbet  helt  gult;  hos  Hannen 
i  Pragtdragt  næsten  helt  graasort.  Næblængden  40  — 42  mm. 
Fødderne  gule  eller  rødgule,  Svømmehuden  næsten  sort. 
Legemslængden  50—55  cm.,  Vingelængden  21—27  cm. 

Hannen  i  Sommerdragt  ligner  endel  Hunnen,  idet 
Forbryst  og  Kropsider  ikke  er  tværvatrede,  men  gulgraa 
med  brede,  brunsorte  Tværpletter;  hele  Rygsiden  brun- 
sort med  brede,  lysebrune  Fjerkanter;  iøvrigt  altid  kende- 
lig paa  Vingens  rene  Farver,  der  er  uforandrede. 

De  unge  Fugle  ligner  ogsaa  Hunnen,  men  Issen  er 
ren  sodsort;  en  tydelig  sort  Streg  gennem  Øjet.  Rygsiden 
meget  mørkere,  sortebrun  med  matte,  mørkt  rustbrune 
Kanter.  Bryst  og  Bug  hvide,  helt  dækkede  af  sortebrune 
Længdepletter. 

Dunungen    mørkebrun   paa   Oversiden;   Issen   og   en 

Streg  fra  Næbbet  gennem  Øjet  skarpt  sorte.  Undersiden 
hvidgul,  Forbrystet  med  rødbrunligt  Anstrøg;  3  gule 
Pletter  paa  Kroppens  Sider,  en  rødliggul  Tværstribe  over 
Vingen. 

Blandt  danske  Ænder  kan  Hannen  altid  let  kendes 
paa  sin  kastaniebrune  Forvinge  og  hvide  Spejl;  Knar- 
andens  Hun  ligner  vel  endel  Stokandens  Hun,  men 
skelnes  fra  denne  foruden  ved  sin  ringere  Størrelse  ved 
at  have  hvidt,  ikke  metalgrønt,  Spejl  og  som  Regel  ved 
flere  eller  færre  kastaniebrune  Fjer  paa  Forvingen. 

Knaranden  yngler  over  største  Parten  af  den  nord- 
lige tempererede  Zone  baade  i  den  gamle  og  den  nye 
Verden,  de  koldere  Egne  dog  undtagne;  overvintrer  ved 
Vesteuropas  og  Middelhavets  Kyster,  Sydasien,  Kina,  Japan 
og  i  Amerika  i  Meksiko  og  Vestindien.  Den  ruger,  omend 
faatallig,  i  Island,  England,  Nordsverrig  og  Nordtyskland, 
langt  talrigere  i  det  østligere  Mellemeuropa.  I  Norge  viser 
den  sig  kun  tilfældigt. 

I  Danmark  yngler  den  rimeligvis  hist  og  her,  men 
er  sikkert  ikke  talrig,  iagttages  i  det  hele  sjældent;  den 
angives  tidligere  at  være  fundet  ynglende  i  Ringkøbing 
Fjord  og  Fiilsø,  ved  Gedserodde,  muligvis  ved  Bøtø  o.  a.  St. 
Trækfugl,  der  aldrig  ses  her  om  Vinteren,  men  vel  nok 
er  noget  hyppigere  paa  Gennemvandring  om  Efteraaret, 
da  den  nu  og  da  skydes.  De  foretrækker  større  Sumpe 
og  Søer  som  Ynglepladser;  i  Island  yngler  den  saaledes 
hovedsagelig  ved  Myvatn.  Reden  ved  Vandet  eller  nær 
dette,  mellemVegetationen.  9—  1 0  Æg,  guliggraa  med  blaalig- 
grønt  Anstrøg.  Længde  52—58  mm.,  Bredde  36—38  mm. 

6.  Spidsand  (Anas  acuta  Linné). 

Stjertand,  Rumpeand,  Vinterand,  Strekand  (Dafila  acuta 
Eyton).  Norsk:  Piland.  Svensk:  Stjårtand.  Tysk:  Spiess- 
ente.  Engelsk:  Pintail. 

Han  i  Pragtdragt:  Hovedet  ensfarvet  mørkt 
kaffebrunt,  med  Purpurglans  i  Tindingerne.  Overhalsens 
Rygside  sort,  paa  hver  Side  med  en  bred,  renhvid 
Længdestribe,  der  nedad  staar  i  Forbindelse  med  den 
renhvide  Underhals.  Bryst  og  Bug  renhvide,  den  sidste 
med  fin,  graa  Tværvatring.  Undergumpen  rensort,  de  sorte 

Underhaledækfjer  med  hvide  Yderfaner.  Ryggen  og  Krop- 
siderne  fint  sort  og  hvidt  vatrede.  Øvre  Haledækfjer  sorte, 
de  midterste  bredt  kantede  med  graat.  De  forlængede 
Skulderfjer  fløjelssorte  med  hvide  Kanter.  Vingedækfjerene 
ensfarvet  brungraa,  de  store  nederste  med  bredt  rust- 
brune Spidser,  der  danner  en  rustbrun  Tværlinie  foran 
Vingespejlet,  som  er  metalskinnende  grønt  med  stærkt 
bronzepurpurfarvet  Skær;  bag  Spejlet  først  en  fløjelssort, 


Fig.  39.  Spidsand.  (Efter  Cordeaux). 


dernæst  en  hvid  Kant.  Indre  Armsvingfjer  spidse,  aske- 
graa  med  fløjlssort  Midtstribe.  Styrefjerene  graabrune 
med  bredt  hvidkantede  Yderfaner,  de  midterste  sorte, 
stærkt  forlængede,  smalle  og  spidse. 

Hunnen:  Hovedets  Overside  rødligbrun  med  fine, 
sorte  Længdepletter;  Kinder  og  Strube  hvidbrune  med 
endnu  finere  smaa,  sorte  Skaftpletter;  Hagen  hvidlig. 
Halsen  og  hele  Undersiden  med  mere  hvidgraalig  Bund- 
farve og  større,  mørkebrune  eller  sortebrune  Midtpletter, 
tættest  paa  Forbrystet,  størst  paa  Undergumpen.  Ryg  og 
Skulderfjer  sortebrune  med  gulbrune  Fjerkanter,  hver  Fjer 
med  et  gulbrunt,  uregelmæssigt  Længdebaand  ned  ad  hver 

Fane.  Overgumpen  omtrent  sort  med  graahvide  Fjerkanter. 
Styrefjerene  mørkebrune  med  uregelmæssige,  gulbrune 
Tværbaand.  Vingedækfjerene  brungraa  med  ganske  fine, 
hvidgraa  Kanter,  de  store  nederste  med  hvidlige  Spidser, 
kun  med  svag  rustbrun  Tone.  Spejlfeltet  graabrunt,  uregel- 
mæssigt mørkere  vatret,  uden  Metalglans,  bagtil  blot  be- 
grænset af  en  hvidlig  Stribe. 

Næbbet  mørkt  graablaat,  hos  Hannen  i  Pragtdragt 
lyst  graablaat  med  sort  Næbryg,  forholdsvis  langt  og  smalt 
med  parallelle  Siderande;  Næbneglen  smal.  Næblængde 
50 — 55  mm.,  Næbbets  Bredde  15— 17  mm.  Fødderne  graa- 
blaa  med  sortagtig  Svømmehud.  Iris  gul  hos  gamle,  brun 
hos  yngre  Fugle.  Vingelængde  24 — 27  cm. 

I  Sommerdragten  (Juli-September)  ligner  Hannen  endel 
Hunnen;  Ryggen  sortebrun  med  askegraa  Fjerkanter,  men 
viser  altid  mere  eller  mindre  Spor  af  Vatring,  mindende 
om  Vinterdragtens.  Vingedækfjerene  graa.  I  denne  Dragt 
altid  kendelig  paa  det  metalglinsende,  udfarvede  Vinge- 
spejl, som  Hunnen  mangler.  De  to  midterste  Styrefjer 
meget  kortere  end  i  Vinterdragten,  kun  c.  12  cm. 

De  unge  Fugle  ligner  meget  Hunnen,  men  kan,  for- 
uden paa  de  ungdommelige  Styrefjer,  kendes  paa,  at  Ryggens 
Fjer,  foruden  de  graalige  Fjerkanter,  har  2  hvidgraa,  skarp- 
vinklede  Tværlinier.  Næbbet  graat,  sjældent  over  45  mm. 
langt.  Vingedækfjerene  med  bredere,  brungraa,  indadtil 
sortrandede  Kanter.  De  unge  Hanner  har  allerede  endel 
Metalglans  paa  Spejlet  og  skelnes  alene  herved  fra  den 
gamle  Hun. 

Dunungen  mørkebrun  paa  Rygsiden.  Hovedets  Sider 
og  hele  Undersiden  graalig  hvide;  en  mørk  Stribe  gennem 
Øjet  og  en  under  dette;  tre  hvidgraa  Pletter  paa  Krop- 
siden. 

Blandt  danske  Ænder  er  Spidsandens  Han  altid  kende- 
lig paa  sin  lange,  spidse  Hale  og  de  to  hvide  Længde- 
striber paa  Halsen.  Hunnen  og  Ungerne  kan  nærmest 
forveksles  med  Stokandens,  men  gode  Skelnemærker  haves 
i  Mangelen   af  det  metalglinsende   blaa  Spejl,  i  det  ens- 

farvede,  graablaa  Næb  og  det  rustgraa  Baand  foran  Spejlfeltet. 
Dens  ejendommelig  lyst  lerbrune  Grundfarve  og  fine  sorte 
Pletter  paa  Hoved  og  Hals  gør  den  ogsaa  let  at  skelne 
fra  vore  andre  Moseænder.  Spidsanden  er  altid,  selv  paa 
Afstand,  kendelig  paa  sin  lange  og  spinkle  Hals  og  den  i 
det  hele  slanke  og  elegante  Legemsbygning. 

Vidt  udbredt  som  almindelig  Ynglefugl  over  alle  de 
nordlige  Dele  af  Europa,  Asien  og  Amerika;  talrigst  er 
de  længst  mod  Nord,  aftagende  i  Tal  mod  Syd;  de  over- 
vintrer i  Kina,  Japan,  Sydasien,  Nordafrika,  ved  Europas 
Syd-  og  Vestkyster  og  i  Amerika  i  Centralamerika  og 
Vestindien.  Yngler  almindelig  i  Norge  og  det  nordlige 
Sverrig,  sjelden  og  faatallig  i  Sydsverrig.  Paa  Island  yngler 
den  almindelig,  sjelden  og  faatallig  i  England  og  Tyskland. 

I  Danmark  er  Spidsanden  ret  almindelig  ynglende, 
men  hundet  til  visse  Egne  og  bestemte  Lokaliteter,  stadig 
kun  ret  faatallig;  den  foretrækker  til  Ynglepladser  aabne 
Lagunesøer  og  Sumpe,  Græsenge  eller  Smaaøer  i  vore 
indre  Farvande,  men  gaar  ikke  gerne  ind  i  Smaasøer  og 
Moser;  den  er  saaledes  fundet  ynglende  i  Ringkøbing 
Fjord,  Fiilsø,  i  adskillige  Klitsøer  i  Vendsyssel,  paa  ad- 
skillige Øer  i  Kattegat  og  Bælterne,  Falster,  Saltholmen 
o.  m.  andre  Steder. 

Reden  ret  stor  og  dyb,  bygget  af  tørre  Plantedele, 
Siv,  Rør,  Straa  o.  1.,  oftest  i  Enge  og  paa  Tuer  i  Sumpe, 
jævnlig  nær  Havkyster  mellem  Marehalm  og  Malurt.  Spids- 
anden yngler  først  af  alle  danske  Ænder,  og  Æglægningen 
begynder  allerede  ved  Slutningen  af  Marts.  Æggene  er 
blegt  graagrønne,  oftest  7-  10  i  Tal.  Længde  51—57  mm., 
Bredde  36—40  mm. 

Paa  Gennemrejse  For-  og  Efteraar  er  den  langt  tal- 
rigere; de  viser  sig  da  allerede  i  August  og  September 
og  bliver  her  til  midt  i  November,  af  og  til  overvintrende. 
I  Fuglekøjerne  paa  Fanø  fanges  den  i  store  Mængder. 

7.  Stokand  (Anas  boscas  Linné). 

Graaand,  Vildand,  Moseand,  Græand,  Bygand.  Norsk: 
Stokand.  Svensk:  Gråsand.  Tysk:  Stockente.  Engelsk: 
Maliard. 

Han  i  Pragtdragt:  Hoved  og  Overhals  smukt 
skinnende  metalgrønne,  det  grønne  paa  Halsen  af- 
sluttet af  en  skarp,  hvid  Ring.  Forryg  rødligbrun,  graa- 

vatret.  Skuldrene  og  de  forlængede  Skulderfjer  graa,  med 
mere  eller  mindre  brunligt  Anstrøg,  fint  brunvatrede. 
Bagryg  mørkebrun,  Overgump  og  Overhaledækfjer  sorte 
med  svag  grøn  Metalglans.  Forhals  mørkere,  Forbrystet 
lysere  kastaniebrune,  sidstnævnte  med  hvidlige  Fjerkanter. 


S 


.:-'        -    ■ 


Fig.  40.  Stokænder,  Han  og  Hun.  (Efter  Cordeaux). 


Bagbryst,  Kropsider  og  Bugen  hvide,  fint  graavatrede. 
Bageste  Del  af  Undergumpen  og  Underhaledækfjerene 
sorte.  Vingedækfjer  brungraa,  de  nederste  hvide  med  sorte 
Spidser,  dannende  et  hvidt  og  et  sort  Baand  foran  det 
purpurblaa,  metalskinnende  Spejl,  der  ogsaa  bagtil  er 
kantet  af  et  sort  og  et  hvidt  Baand;  indadtil  er  det  bredt 
kantet  med  fløjelssort.  Haandsvingfjerene  brungraa;  inder- 
ste Armsvingfjer  med  brede,  graa  og  rødlig  mørkoliven- 
brune    Faner.    De  4   midterste    Styrefjer    sorte    og   opad- 

rullede,  de  øvrige  Halefjer  graa  med  hvide  Kanter.  Vægten 
gennemsnitlig  c.  1200  gr. 

Hunnen:  Issen  sort  med  smaa,  gulbrune  Længde- 
pletter, øvrige  Hoved  og  Overhals  gulbrunlig  hvide  med 
smal,  sort  Længdeplet  paa  hver  Fjer;  et  mørkere  Strøg 
fra  Næbbet  bagud  gennem  Øjet.  Hage  og  Strube  uplettede, 
hvidbrune.  Ryg,  Skuldre  og  Overgump  brunsorte  med 
brede,  gulbrune  Fjerkanter  og  Tværbaand.  Underhals  og 
Forbryst  rødligbrune  med  ringformede,  mørkebrune  Midt- 
pletter. Kropsidens  Fjer  mørkebrune  med  brede,  brungule 
Fjerkanter.  Bagbryst,  Bug  og  Undergump  brunlighvide 
med  sortebrune  Pletter.  Vingedækfjerene  mørk  graalig- 
brune  med  lysere  Fjerkanter,  Spejlet  og  dets  Indfatning 
som  hos  Hannen.  Indre  Armsvingfjer  langt  fra  saa  brede 
og  smukt  farvede  som  hos  Hannen,  uden  rent  askegraat. 

Næbbet  hos  Hannen  gulgrønt  med  sort  Næbnegl, 
Undernæbbet  gulrødt  ved  Grunden;  Længde  c.  53  mm. 
Hos  Hunnen  er  Næbbet  kortere,  c.  48  mm.,  sort  paa 
Næbryg  og  Negl,  rødgult  langs  Kanterne.  Fødderne 
orangerøde.  Legemslængde  51 — 62  cm.  Vingelængde 
25—29  cm. 

I  Sommerdragten  ligner  Hannen  endel  Hunnen,  men 
har  langt  mørkere  Ryg,  ensfarvet  brunsort  Overgump, 
Forbrystet  langt  mørkere  og  stærkere  rødbrunt  farvet. 
Bagbryst  og  Bug  med  rundagtige,  mørke  Pletter.  Som 
Regel  lidt  Spor  af  Vatring  paa  Forryg  og  Kropsider  og 
grønlige  Fjer  i  Tindingerne.  Vingedækfjer  ensfarvede  graa, 
Spejlet  og  de  prægtige  inderste  Armsvingfjer  uforandrede. 

Unge  Fugle  ligner  Hunnen,  men  kan,  foruden  paa 
de  ungdommelige  Styrefjer,  kendes  paa  deres  i  det  hele 
mørkere  Farve  med  mattere  Fjerkanter,  deres  mattere 
Spejl  og  deres  mere  gullige  Ben  med  mørk  Svømmehud; 
denne  Dragt  fælder  de  i  Oktober;  de  unge  Hanner  har 
dog  først  deres  første  Pragtdragt  langr  ind  i  November. 

Fældningen  foregaar  iøvrigt  for  de  gamle  Hanners 
Vedkommende  allerede  i  Juni  og  Juli,  og  de  erholder  da 
deres  Sommerdragt;  længe  bærer  de  ikke  denne  ublandet 

R.  Hørring:   Fugle  I.  7 

og  ren,  men  faar  allerede  fra  August  til  ud  i  November 
atter  deres  Pragtdragt,  dog  mister  de  ved  denne  sidst- 
nævnte Fældning  ikke  deres  Sving-  og  Styrefjer.  De 
gamle  Hunner  fælder  først  i  August,  naar  Ungerne  kan 
klare  sig  selv. 

Dunungen  har  mørk  olivenbrun  Overside;  Hovedets 
og  Halsens  Sider  rustgule,  den  øvrige  Underside  gul  eller 
graagul;  Struben  og  Undergumpen  mere  hvidlige.  Et 
Baand  fra  Næbbet  gennem  Øjet  ud  i  Nakken  og  en  Plet 
ved  Øret  brunsorte.  Tre  hvidlige  Pletter  paa  Kroppens 
Sider. 

Stokanden,  der  er  Stamformen  til  vor  Husand,  er  for 
Hannens  Vedkommende  velkendt;  Hunnen  og  Ungerne 
kan  mellem  danske  Ænder  altid  kendes  paa  deres  metal- 
skinnende, blaa  Spejl,  fortil  og  bagtil  kantet  med  et  smalt 
sort  og  et  smalt  hvidt  Baand. 

Vidt  udbredt  som  almindelig  Ynglefugl  næsten  over- 
alt i  Europa,  særlig  talrig  i  Nord-  og  Mellemeuropa,  i 
Nordasien  og  Nordamerika.  Om  Vinteren  søger  den  delvis 
sydligere  eller  varmere  Egne  og  træffes  da  talrigere  i 
Middelhavslandene,  ved  Vesteuropas  Kyster,  i  Nordafrika, 
Sydasien,  Kina,  Japan  og  i  Nordamerika  helt  ned  i  Meksiko 
og  Panama.  Stokapden  er  den  haardføreste  blandt  Svømme- 
ænderne, og  den  forlader  først  sit  Sommeropholdssted, 
naar  Frosten  tvinger  den  dertil,  idet  Vandene  dækkes  af 
Is;  ofte  er  den  da  kun  Strejffugl,  søgende  aabent  Vand  i 
rindende  Aaer  og  Floder;  kun  fra  de  store  Fastlande  driver 
Vinterkulden  den  paa  egentlig  Træk,  saaledes  fra  det  nord- 
lige Rusland  ud  til  Vesteuropas  Kyster.  I  Grønland  trodser 
den  Kulden  og  søger  om  Vinteren  sin  Føde  i  Vaager  i 
Fjordene;  ogsaa  i  Island  overvintrer  den. 

I  Danmark  er  den  som  ynglende  vor  almindeligste 
og  langt  den  talrigeste  And;  yngler  i  de  fleste  af  vore 
Søer,  Moser,  Tørvegrave,  Damme,  Aaer  og  Fjorde  med 
rørdækkede  Bredder;  ogsaa  paa  fugtige  Steder  i  Skove 
og  paa  Smaaholme  i  vore  indre  Farvande  yngler  den. 
Saa  snart  Isen  er  borte,  plejer  den  at  indfinde  sig  paa 
Ynglepladsen.  Reden  anlægges  da,  helst  hvor  Dækning 
kan  findes  mellem  Siv  og  Rør,  men  Stokanden  er  iøvrigt 
ogsaa  i  denne  Henseende  meget  nøjsom;  den  anlægges 
paa  Jorden,  paa  en  Tue,  Rørbunke  eller  i  vissent  Græs, 
jævnlig  under  Buske,  helst  nær  Vandet  eller  paa  en  lille 

Holm  ude  i  dette,  men  ikke  sjældent  et  godt  Stykke  borte 
fra  nærmeste  Vand.  Undtagelsesvis  lægger  de  Reden  i  et 
hult  Træ,  forladte  Kragereder  ell.  lignende  Steder,  ofte 
højt  over  Jorden;  i  disse  Tilfælde  kaster  de  nylig  udklæk- 
kede Unger  sig  ud  af  Reden  og  kommer  uskadte  ned  paa 
Jorden,  hvor  Moderen  da  venter  dem  og  fører  dem  til 
nærmeste  Vand;  det  angives  dog  ogsaa,  at  Moderen  skal 
kunne  bringe  dem  bort  fra  Reden,  bærende  dem  i  Næbbet, 
en  efter  en.  Reden  er  blot  en  Fordybning,  udforet  med 
vissent  Græs;  rigeligt  Rededun. 

Æglægningen  rinder  Sted  i  første  Halvdel  af  April, 
for  yngre  Fugles  Vedkommende  ofte  lidt  senere,  og  disse 
har  da  som  Regel  færre  Æg.  Æggenes  Antal  er  oftest  10 
eller  deromkring,  jævnlig  11  — 12,  sjeldent  endog  op  til  16. 
Farven  hvid  med  gulgrøn  eller  graagrøn  Tone,  af  og  til 
næsten  bleggrønne.  Længde  52—60  mm.  Bredde  40—47  mm. 
Rugetiden  angives  at  vare  26 — 28  Dage.  Ællingerne  er 
flyvefærdige  2  Maaneder  gamle. 

Om  Efteraaret,  allerede -fra  August  Maaned,  efter  at 
Ungerne  er  flyvefærdige,  hvilket  oftest  er  Tilfældet  i  Slut- 
ningen af  Juli,  samler  Stokænderne  sig  i  Selskaber  og 
søger  da  oftest  til  større  Søer  og  Fjorde;  om  Dagen  holder 
de  sig  mere  skjulte  og  i  Ro,  men  ved  Solens  Nedgang 
letter  de  og  søger  til  Smaasøer  og  Moser,  hvor  de  Aftenen 
og  Natten  igennem  er  i  livlig  Bevægelse  for  at  søge  deres 
Føde.  Flugten  er  hurtig,  Vingeslagene  hastige,  ledsagede 
af  en  pibende  Lyd.  Ud  paa  Efteraaret,  særlig  i  Oktober  og 
November,  forøges  Tallet  jævnt  paa  vore  Stokænder,  idet 
store  Mængder  kommer  paa  Træk,  vistnok  fra  Rusland, 
Finland  og  Sverrig,  og  disse  overvintrer  for  en  stor  Del 
hos  os,  medens  vore  egne  Ynglefugle  delvis  synes  at 
strejfe  til  lidt  sydligere  Egne. 

I  de  senere  Tider  er  den  paa  adskillige  Steder  her  i 
Landet  ved  kunstig  Fodring,  ved  Opsættelse  af  Redekasser 
og  ved  andre  Midler  delvis  bragt  ud  af  sin  naturlige  Til- 
stand og  ses  da  at  blive  hvidspættet,  plumpere  og  viser 
andre  Degenerationstegn. 

8.  Skeand  (Anas  clypeåta  Brisson). 

Skjoldnæb,  Kropand  (Spatula  clypeåta  Boie,  Rhyn- 
chaspis  clypeåta  Leach).  Norsk:  Skovland.  Svensk:  Sked- 
and.  Tysk:  Loffelente.  Engelsk:  Shoveller. 

Han  i  Pragtdragt:  Hoved  og  Overhals  sorte,  paa 
Siderne  med   blaagrøn  Metalglans.    Underhals,   hele   For- 

brystet,  den  forreste  Del  af  Ryggen  samt  Skulderfjerene 
hvide;  særlig  paa  Forbrystet  findes  oftest  spredte  Fjer 
tegnede  med  halvmaaneformede,  mørke  Tværstriber;  hos 
gamle  Hanner  i  ren  Vinterdragt  er  dog  Forbrystet  helt 
renhvidt.  Midtryggen  og  en  Stribe  op  til  Baghalsen  mørke- 
brune, Fjerene  med  graalige  Kanter.  Overgumpen  og  Over- 
haledækfjerene sorte,  blaagrønt  glinsende.    Underbryst 


Fig.  41.  Skeænder,  Han  og  Hun.    (Efter  Cordeaux). 

og  Bug  smukt  ensfarvet  kastaniebrune,  Krop- 
siderne prægtigt  kastaniebrune,  opadtil  gullige  med  sort 
Vatring.  Underhaledækfjerene  dels  sorte  med  grøn  Metal- 
glans, dels  vatrede  med  sort  og  gulbrunt.  Paa  hver  Side  af 
Gumpen  en  hvid  Plet.  De  forlængede  Skulderfjer  sorte 
med  silkehvide  Længdestriber,  et  Par  brede  Yderfaner 
smukt  lazurblaa.  Øvre  Vingedækfjer  lyst  graablaa  eller 
lazurblaa;  de  store  nederste  med  hvide  Spidser,  der  danner 
et  hvidt  Baand  foran  det  store,  stærkt  metalglinsende, 
grønne  Vingespejl.  Styrefjerene  hvide,  spredt  plettet  med 
graabrunt,  de  midterste  sortebrune  med  hvide  Kanter. 
Hunnen   er  af  almindelig  Andehuntype;    Hoved  og 

Hals  hvidbrune,  tæt  besatte  med  smaa,  mørke  Skaftpletter, 
blot  manglende  paa  Hage  og  Strube;  Issen  næsten  sort, 
et  mørkere  Strøg  bag  Øjet.  Hele  Rygsiden  sortebrun  med 
gulbrune  Fjerkanter,  Overgumpen  med  lidt  grønlig  Metal- 
glans. Forbryst  og  Kropsider  mørk  rødliggulbrune  med 
brede,  straagule  Fjerkanter.  Bryst,  Bug  og  Undergump 
mørkebrune  med  brede,  gulbrune  eller  straagullige  Fjer- 
kanter. Vingedækfjerene  graablaa,  mattere  og  navnlig 
mørkere  end  hos  Hannen;  Spejlet  som  hos  denne,  men 
mindre  metalglinsende.  Styrefjerene  hvidlige  med  brede, 
brune  Tværbaand. 

Næbbet  højst  ejendommeligt,  udformet  til  et  ufor- 
holdsmæssigt stort,  skovlformet  Siapparat.  Næbbets 
Længde  c.  65  mm.,  men  medens  Overnæbbet  ved  sin  Rod 
kun  er  c.  16  mm.  bredt,  er  det  ud  mod  Spidsen  udbredt 
til  en  c.  30  mm.  bred  Skovl;  Næbneglen  smal,  c.  5  mm. 
bred.  Undernæbbet  ogsaa  mod  Spidsen  udbredt  til  en  c. 
20  mm.  bred  Plade.  Overnæbbets  Lameller  stærkt  for- 
længede (c.  5  mm.)  og  tilspidsede.  Undernæbbets  alminde- 
lige Lameller  normale,  men  ved  deres  øvre  eller  indre 
Ende  staar  paa  Gummen  en  tæt  Række  lange,  smalle,  fine, 
børsteformede,  stive  Bilameller,  der,:naar  Næbbet  lukkes, 
lægger  sig  op  ad  Overkæbelamellernes  Inderside;  derved 
dannes  et  fortrinligt  Siapparat,  der  nærmest  maa  sammen- 
lignes med  Hvalernes  Barder.  Næbfarven  hos  Hannen 
blaaligsort,  hos  Hunnen  "graagrøn  med  gullige  Kanter, 
hos  Ungerne  askegraa.  Øjet  med  gul  Iris  hos  de  gamle 
Fugle.  Fødderne  hos  de  unge  kødfarvede,  hos  de  gamle 
Fugle  orangerøde.  Legemslængde  48— 50,mm  Vingelængde 
22—24  cm. 

Hannen  i  Sommerdragt  ligner  noget  Hunnen,  men 
Forbrystet  er  gulbrunt  med  store,  halvmaane  forme  de 
Pletter  over  hver  Fjer,  givende  Forbrystet  et  skællet 
Udseende;  Bug  og  Bagbryst  ensfarvet  rødbrune;  kendes 
iøvrigt  paa  sin  renere  lazurblaa  Forvinge  og  stærkere 
metalgrønne  Spejl.  Hovedets  og  Halsens  Grundfarve  mere 
hvidgraa. 

Unge  Fugle  ligner  Hunnen  særdeles  meget,  men 
kendes,  foruden  paa  de  ungdommelige  Styrefjer,  for  Hun- 
nernes Vedkommende  paa  den  mørkt  brungraa  Forvinge, 
kun  med  blaalig  Tone,  særlig  paa  Fjerrandene;  Spejlet 
mørkebrunt,  kun  med  svag  grøn  Metalglans. 

Dunungen  har  som  lille  ikke  spatelformet  Næb,  dette 
erholdes  først  under  Væksten.  Oversiden  mørk  olivenbrun. 
Hovedets  Sider  og  Undersiden  hvidgule;  Issen,  en  Streg 
fra  Næbroden  gennem  Øjet  og  en  Plet  ved  Øret  sortebrune. 

Blandt  danske  Ænder  kan  Skeanden  altid  let  kendes 
paa  sit  ejendommelige  Næb  i  Forbindelse  med  den  blaa 
Forvinge,  Hannen  endyderligere  paa  sin  pragtfulde,  farve- 
rige Dragt.  Trods  sin  afvigende  Næbform,  er  den  dog  i 
alle  andre  Bygningsforhold  ganske  overensstemmende  med 
vore  andre  Moseænder. 

Udbredt  som  ret  almindelig  Ynglefugl  i  Europa,  Nord- 
asien og  Nordamerika,  ingen  Steder  længere  mod  Nord 
end  omtrent  til  68°,  altsaa  ikke  i  arktiske  Egne.  Trækfugl, 
der  tilbringer  Vinteren  i  Syd-  og  Vesteuropa,  Nordafrika 
ned  til  Senegal,  Arabien,  Persien,  Sydasien,  Sydkina  og 
Japan.  I  Amerika  gaar  den  saa  langt  sydpaa  som  til  Vest- 
indien, Columbia  og  Guatamala.  I  Grønland  og  Island 
findes  den  ikke.  I  Sverrig  er  den  ingenlunde  almindelig, 
men  forekommer  dog  paa  mange  Steder.  I  Norge  er  den 
sjelden,  neppe  eller  kun  nu  og  da  ynglende.  I  England 
yngler  den  ret  almindelig,  ligeledes  i  Tyskland,  særlig 
talrig  i  Tysklands  østlige  Dele,  i  Ungarn  og  i  Tyrkiet. 

I  Danmark  er  den  ret  almindelig  som  ynglende,  dog 
særlig  paa  bestemte  Lokaliteter;  faa  Steder  findes  den  dog 
i  større  Tal,  og  i  større  Flokke  eller  Selskaber  ses  den 
aldrig  her.  Som  Steder,  hvor  den  findes  ret  almindelig, 
kan  nævnes  Klitsøerne  i  Thy,  Fjordene  langs  Jyllands 
Vestkyst,  særlig  Ringkøbing  Fjord,  Lolland,  Bøtø  Nor, 
Søborg  Mose  ved    København,  Saltholmen  og  Saltbækvig. 

Skeanden  ankommer  til  Ynglepladsen  i  Marts  og  April; 
hertil  foretrækker  den  Moser,  Kær,  rigt  bevoksede  Ind- 
søer og  side,  vandrige  Engstrækninger  med  frodig  Græs- 
vækst, helst  ikke  for  langt  fra  Havet,  jævnlig  paa  Smaa- 
holme  i  vore  indre  Farvande.  Her  anlægger  den  Reden, 
der  er  bygget  af  Straa  og  vissent  Græs,  paa  Jorden,  godt 
skjult  mellem  Græs  og  Siv;  efterhaanden  udfores  den 
stærkt  med   Dun.    Æglægningen   foregaar  i  Slutningen   af 

April  eller  i  Begyndelsen  af  Maj.  Æggenes  Tal  mellem 
7  og  14,  rustgulhvide  eller  gullige.  Længden  50—56  mm., 
Bredden  35—38  mm.  Den  angives  at  ruge  i  22—23  Dage. 
Ællingerne  viser  sig  i  Begyndelsen  af  Juni. 

Ikke  synderlig  sky,  flyver  hurtigt,  let  og  behændigt, 
med  svagere  pibende  Lyd  end  Stokanden.  Føden  over- 
vejende animalsk,  særlig  Insekter,  Larver,  Orme,  Snegle 
og  Muslinger,  som  den  snadrende  frasier  Vand  og  Dynd. 
Om  Efteraaret  kommer  endel  paa  Gennemvandring  til 
Danmark.  I  September  og  Oktober  forlader  den  Danmark 
og  vandrer  til  Vinterkvarteret. 


2.  Gravandeslægten  (Tadorna  Leach). 

Mere  højbenede  Ænder,  Mellemfoden  længere 
eller  ligesaa  lang  som  Mellemtaaen  uden  Klo.  I 
Ydre  minder  de  lidt  om  Gæs.  Ingen  synderlig 
Kønsforskel,  Farverne  pragtfulde  hos  begge  Køn. 
Halen  lige  afskaaret  i  Spidsen,  de  14  Styrefjer 
brede  og  afrundede  i  Spidsen.  Hannen  forlader 
ikke  Hunnen  efter  Æglægningen,  men  Han  og  Hun 
passer  og  forsvarer  i  Fællesskab  Ungerne.  Reden 
saa  godt  som  altid  i  Jordhuler.  Lever  hovedsageligt 
ved  Havkyster  og  ved  Bredderne  af  store  Indlands- 
søer,  ruger  dog  nu  og  da  i  Moser  og  Kær.  I  Dan- 
mark er  truffet  2  Arter. 

1.  Næbbet  rødt,  tydelig  opadbøjet,  Benene  kødfarvede; 
Fjerdragten  sort-,  hvid-  og  rustbrunbroget,  Overgumpen 
hvid 1.  Gravand  (T.  cornuta). 

2.  Næbbet  blaasort,  ikke  opadbøjet,  Benene  blaasorte; 
Fjerdragten  overvejende  rustrød,  Overgumpen  sort. 

2.  Rustand  (T.  rutila). 

1.  Gravand  (Tadorna  cornuta  Gmelin). 

Gravgaas,  Brandgaas,  Fagergaas  (Anas  tadorna  Linné, 
Tadorna  vulpanser  Fleming,  Vulpanser  tadorna  Keyser- 
ling  &  Blasius).  Norsk:  Fagergaas.  Svensk:  Grafand.  Tysk: 
Brandgans.  Engelsk:  Common  Sheld-Duck. 

Han  i  Pragtdragt:  Hoved  og  Overhals  sorte  med 
grønlig  Metalglans.   Underhals  og  Forbryst  renhvide. 

Hele  Forbrystet,  i  bred  Forbindelse  foran  Vingen  med 
Forryggen,  smukt  og  kraftigt  rødbrune.  Bagryg, 
Overgump  og  Overhaledækfjer  renhvide.  Skulderens  ydre 
Del  sort  med  grønlig  Metalglans,  dens  indre  Del  ind 
mod  Ryggen  hvid.  Bugens  og  Bagkroppens  Sider 
hvide,  midt  ned  ad  Bryst  og  Bug  en  sort  Stribe,  smal 
paa    Brystet,    bred    paa    Bugen,    brat    afsluttet    ved    den 


Fig.  42.  Gravænder,  Han  og  Hun.  (Efter  Cordeaux). 


rusthvide  Undergump.  Alle  Vingedækfjerene  renhvide, 
Haandsvingfjerene  brunsorte.  Det  meget  store  Vingespejl 
metalglinsende  grønt  med  stærkt  Purpurskær,  indad  af- 
grænset af  de  inderste  Armsvingfjers  brede,  smukt  rød- 
brune Yderfaner;  de  indre  Armsvingfjer  iøvrigt  hvide,  det 
hvide  og  det  rødbrune  adskilte  ved  sorte  Længdestriber. 
Styrefjerene  hvide  med  sorte  Spidser. 

Næbbet,  der  er  smallere  ved  Roden  end  ud  mod  den 
bredere  og  flade  Spids,  er  tydeligt  opadbøjet,  med  en 
stor,  fremstaaende,  men  ret  smal  Pandeknude.  Farven 
koralrød,   Næbneglen  smal,  sort.   Næblængden   c.  55  mm. 

Fødderne  kødfarvet  lyserøde.  Legemslængde  61—66  cm. 
Vingelængde  34—35  cm. 

Hunnen  er  betydelig  mindre,  men  ligner  iøvrigt 
Hannen;  Farverne  er  dog  i  det  hele  mattere  og  urenere; 
saaledes  har  det  sorte  Hoved  kun  ringe  eller  ingen  grønlig 
Metalglans;  Panden  delvis  hvidbrun.  Det  rødbrune  Baand 
over  Forbrystet  er  meget  smallere  end  hos  Hannen  og 
mørkere,  næsten  kastaniebrunt.  Forryggen  rødbrun  med 
indblandet  sort  Vatring.  Den  mørke  Bryst-  og  Bugstribe 
er  meget  smallere,  udflydende  mørkebrun.  Undergumpen 
hvid,  blot  med  rustgult  Anstrøg.  Vingen  som  hos  Hannen, 
men  Spejlet  med  mindre  Metalglans.  Næbbet  mangler 
Pandeknude,  kun  gamle  Hunner  faar  en  Antydning  af  en 
saadan.  Næbbet  45—47  mm.  langt.  Legemslængde  54 — 59 
cm.  Vingelængde  29 — 30  cm. 

De  unge  Fugle  er  uanseeligere  farvede  og  mangler 
bl.  a.  de  voksnes  brogede  Farver.  Hovedets  Overside,  den 
bageste  Del  af  Kinderne,  Egnen  om  Øjet,  Nakken  og  Bag- 
halsen sodsorte  med  fine,  graahvide  Fjerbremmer.  Panden, 
den  forreste  Del  af  Kinden  og  hele  Dyrets  Underside 
renhvide.  Forryg  og  Skulderfjer  snavset  graabrune  med 
lysere  Fjerkanter.  Bagryg  og  Overgump  hvide,  sidstnævnte 
med  sortebrune  Fjerspidser.  De  smaa  Vingedækfjer  hvide 
med  graabrune  Kanter,  de  store  nederste  mørkegraa. 
Spejlet  sort,  hos  Hunnerne  med  ringe,  hos  Hannerne  med 
endel  grønlig  Metalglans,  bagtil  begrænset  af  et  renhvidt 
Baand.  Indre  Armsvingfjer  brunliggraa  med  graalig  rust- 
brune Yderfaner.  Styrefjerene  graabrune  med  hvide  Kanter 
og  Spidser,  de  yderste  næsten  helt  hvide. 

Dunungen  er  let  kendelig  blandt  vore  Ællinger,  idet 
Panden,  Hovedets  og  Halsens  Sider  samt  hele  Dyrets 
Underside  er  renhvide.  Issen,  en  lille  Plet  ved  Øret, 
en  Stribe  ned  ad  Nakken  og  Baghalsen  samt  Rygsiden 
er  sodsorte.  En  Streg  over  Vingen  og  2  store,  tildels 
sammenflydende  Pletter  paa  hver  Kropside  ligeledes  hvide. 

Gravanden  er  ved  sin  Størrelse,  sine  ejendommelige 
Farver  og  opadbøjede  Næb  altid  let  kendelig  og  kan  ikke 

forveksles  med  nogen  anden  dansk  And;  den  er  noget 
mere  højbenet  end  sædvanligt  for  Ænder,  Gangen  bedre 
og  lettere,  idet  Kroppen  holdes  mere  oprejst;  i  det  hele 
minder  den  i  Ydre  noget  om  Gæssene  og  er  ofte  regnet 
•for  disses  nærmere  Slægtning,  men  blandt  andet  Næbbets 
og  hele  Skelettets  Bygning  anviser  den  tydelig  Plads  ved 
Svømmeænderne.  Anseelig  og  prægtig  ser  den  ud,  naar 
den  gaar  omkring  paa  Kysten  eller  vader  i  det  lave  Vand. 

Udbredt  som  almindelig  Ynglefugl  fra  de  britiske  Øer 
og  Holland  over  det  tempererede  Europa,  Rusland,  Mellem- 
og  Sydsiberien  til  Japan,  sjælden  eller  aldrig  nord  for 
Polarkredsen.  I  Sydrusland  er  den  talrig,  særlig  ved  det 
sorte  og  det  kaspiske  Havs  Bredder,  og  ved  de  asiatiske 
Saltsøer  yngler  den  i  Mængde.  Overvintrer  i  Sydeuropas 
Middelhavslande,  Nordafrika,  Nordindien,  Sydkina  og  For- 
mosa.  I  Sverrig  er  den  almindelig  ved  de  sydlige  Kyster, 
særlig  talrig  ved  Øland  og  Gotland,  sjælden  og  faatallig  i 
den  botniske  Bugt.  Langs  Norges  Kyster  ruger  den  al- 
mindelig i  Skærgaardene  .op  til  Lofoten,  nu  og  da  over- 
vintrende. 1  England  er  den  almindelig  som  ynglende  og 
overvintrer  talrigt  der,  ligeledes  ved  Nordtysklands  Kyster, 
medens  den  sjældnere  viser  sig  inde  i  det  mellemeuro- 
pæiske Fastland. 

I  Danmark  ruger  Gravanden  meget  almindeligt  saa 
godt  som  paa  alle  Smaaøer  og  Holme  i  vore  Farvande  og 
ved  vore  Havkyster,  hvor  blot  Ro  og  passende  Rede- 
pladser kan  findes. 

Trækfugl,  der  ankommer  i  Begyndelsen  af  Marts,  saa- 
snart  Isen  er  borte;  enkelte  Individer  overvintrer  dog  hos 
os  i  milde  Vintre.  I  Begyndelsen  eller  henimod  Midten 
af  Maj  anlægges  Reden;  denne  findes  saa  godt  som  altid 
dybt  inde  i  Bunden  af  Jordhuler,  gravede  ind  i  Brinke  og 
Skrænter  eller  blot  i  Diger  og  Gærder,  saa  godt  som  altid 
lige  ud  mod  Havet.  Disse  Huler,  som  de  godt  kan  grave 
selv,  bruges  Aar  efter  Aar,  men  ofte  bruger  den  ogsaa 
Kaninhuler,  Ræve-  eller  Grævlingeboer,  hvor  den  da  an- 
lægger Reden  dybt  inde  i  Rørene,  selv  om  disse  ikke  er 
forladte  af  deres  Beboere,  af  hvilke  de  i  saa  Tilfælde 
mærkelig  nok  ikke  synes  at  blive  forulempede.  Nu  og  da 
lægges  Reden  blot  under  Tjørnebuske,  inde  under  tætte 
Risbunker  eller  i  Skure,  Baadhuse  og  Udhuse;  de  benytter 
gerne  kunstigt  opførte  Redepladser  byggede  af  Tørv  og  Sten. 
Naar  passende  Redeplads  ved  Havet  savnes,  bygger  de 
længere  fra  Vandet,  af  og  til   endogsaa  forbavsende  langt 

inde  i  Landet,  og  da  oftest  i  Ræve-  og  Grævlingeboer. 
Undtagelsesvis  bygger  de  i  hule  Træer  eller  Klippehuler, 
ofte  højt  overjorden.  Selve  Reden  bestaar  blot  af  sammen- 
hobet Græs,  Straa  og  Fjer,  udforet  med  graa  eller  hvid- 
lige Dun. 

Æglægningen  finder  Sted  i  Slutningen  af  Maj  eller 
Begyndelsen  af  Juni.  Æggenes  Tal  gærne  7—16,  oftest 
10—12.  Farven  hvid  med  svagt  rustgult  Anstrøg,  nu  og  da 
spillende  i  det  grønlige;  temmelig  store,  Længden  65—69 
mm.,  Bredden  42—49  mm.  Angives  at  udruges  i  27—28 
Dage. 

Gravandens  Han  forlader  ikke  Hunnen  efter  Æglæg- 
ningen, saaledes  som  Tilfældet  er  med  vore  andre  Ænder, 
men  Parret  holder  troligt  sammen  og  passer  i  Fællesskab 
Ungerne,  naar  disse  kommer  ud'  af  Æggene  og  sammen 
med  Forældrene  søger  ud  paa  Havet  mellem  Øer  og  Holme 
og  i  lune  Vige.  Den  ses  hos  os  aldrig  i  større  Flokke, 
mest  i  Smaaselskaber  eller  blot  sammen  med  Ungerne. 
Dykker  ikke,  men  staar  paa  Hovedet  i  Vandet  søgende 
Føden,  der  bestaar  af  Orme,  Snegle,  Muslinger,  Krebsdyr, 
Fiskeyngel  o.  1.,  dog  ogsaa  af  Plantedele,  Frø,  Spirer  o.  a. 

I  Fangenskab  avler  Gravanden  Bastarder  med  Tam- 
anden (Anas  boscas  domestica).  Hvor  den  ruger  i  kunstigt 
anlagte  Redekolonier,  saaledes  som  Tilfældet  f.  Eks.  er 
paa  Øerne  ved  Holstens  Vestkyst,  paa  List  o.  a.,  hvor 
man  graver  hele  Systemer  af  Gange  med  Reder  i  Siderør, 
samler  man  Æggene,  efterhaanden  som  de  lægges,  og  har 
da  iagttaget,  at  Hunnen  under  saadanne  Forhold  lægger 
indtil  30  Æg.  Gravanden  trækker  for  største  Delen  bort 
fra  vore  Kyster  i  September  og  Oktober. 


2.  Rustand  (Tadorna  casårca  (Linné)). 

(Anas  rutila  Pallas,  Tadorna  rutila  Boie,  Casarca  rutila 
Bonaparte).  Norsk:  Rustand.  Svensk:  Rostand.  Tysk: 
Rostgans.  Engelsk:  Ruddy  Sheld-Duck. 

Han  i  Pragtdragt:  Hoved  og  Overhals  hvid- 
lige med  rustbrunt  Anstrøg,  stærkest  paa  Halsen,  om 
Sommeren  næsten  graahvid  paa  Hovedet.  Denne  lyse 
Farve  er  paa  Halsen  afsluttet  af  en  smal,  sort  Ring,  der 
dog  synes  at  mangle  hos  yngre  Fugle,  ialtfald  om 
Sommeren.  Underhals,  Forryg,  alle  Skulderfjerene, 
Bryst,    Kropsider    og    Underhaledækfjer     smukt 

rustrøde.  Bugen  mørk  kastaniebrun.  Bagryggen  gulbrun, 
stærkt  sortvatret.  Overgump,  Overhaledækfjer,  Svingfjer 
og  •  Styrefjer  sorte.  Vingedækfjerene  renhvide,  Spejlet 
stort,  glinsende  purpurgrønt.  Indre  Armsvingfjer  med 
smukt  rustrøde  Yderfaner. 

Næbbet  med  parallelle  Rande,  ikke  opadkrummet, 
uden  Pandeknude.  Farven  baade  paa  Næb  og  Fødder  blaa- 
sort.    Legemslængde  53 — 61  cm.  Vingelængde  34—36  cm. 


Fig.  43.  Rustænder.   (Efter  Cordeaux). 

Hunnen  ligner  Hannen,  men  har  mindre  prægtige 
Farver,  er  lysere  og  mangler  det  sorte  Halsbaand.  Skulder- 
fjerene lidt  mørkvatrede.  Vingedækfjerene  med  gulbrune 
Bremmer. 

Unge  Fugle  ligner  Hunnen,  men  kan,  foruden  paa  de 
ungdommelige  Styrefjer,  kendes  paa  deres  mattere  Farver; 
Vingedækfjerene  graalige. 

Dunungen  ligner  Gravandens,  men  er  blegere  brun, 
og  Undersidens  hvide  Farve  er  paa  Bryst  og  Bug  blandet 
med  brunt. 

Paa  sin  overvejende  rustrøde  Farve  og  hvide  For- 
vinge kan  Rustanden  straks  kendes  mellem  de  i  Danmark 
forekommende  Ænder. 

Udbredt  som  ynglende  fra  Sydøsteuropa  og  Nord- 
afrika østpaa  gennem  Centralasien,  Turkestan,  Mongoliet 
til  Kina  og  Japan  og  op  til  Baikalsøen  og  Amurdalen. 
Overvintrer  i  umaadelige  Flokke  i  Persien  og  Indien.  Tal- 
rigst er  den  ved  Centralasiens  Saltsøer,  ved  Aralsøen  og 
det  kaspiske  Hav,  allerede  sjeldnere  ved  det  sorte  Hav; 
Vestgrænsen  for  dens  Yngleomraade  i  Europa  falder  i 
Tyrkiet  og  Rumænien;  ynglende  er  den  dog  truffet  i 
Spanien.  I  det  øvrige  Europa  viser  den  sig  kun  som  til- 
fældig Gæst,  idet  den  nu  og  da  synes  at  strejfe  bort  fra 
sit  egentlige  Omraade;  saaledes  synes  den  særlig  i  1892 
at  have  begivet  sig  paa  Vandring  mod  Nord-Vest,  ind  over 
Europa.  I  større  Tal  viste  den  sig  da  paa  de  britiske  Øer, 
hvor  mindst  60  Stk.  fra  Juni  til  September  vides  at  være 
skudte  ud  af  Flokkene.  I  Juli  og  August  viste  to  Smaa- 
flokke  sig  i  Island,  og  flere  Steder  paa  Vestgrønlands 
Kyster  blev  den  set  og  skudt,  endogsaa  helt  oppe  ved 
Upernivik;  til  Norge  og  Sverrig  kom  ogsaa  nogle  Stykker.. 

I  Danmark  har  den  ogsaa  vist  sig  som  en  sjælden 
og  tilfældig  Gæst;  saaledes  blev  et  Individ  fundet  dødt  i 
Slutningen  af  August  1866  ved  Faaborg  og  en  Han  skudt 
d.  26.6.  1893  ud  af  en  Flok  paa  10  Fugle  ved  Stranden 
Sydøst  for  Vordingborg;  senere  er  en  Han  skudt  den 
29.  6.  1914  i  Limfjorden. 

I  Yngleforhold  og  Levevis  ligner  Rustanden  særdeles 
meget  Gravanden;  den  holder  sig  i  det  hele  mindre  til 
Havkysterne  end  denne,  søger  hellere  ind  til  de  store 
Indlandssøer,  baade  ferske  og  salte,  og  ruger  ogsaa  ved 
Floder.  Reden  findes  under  de  samme  Forhold  som  Grav- 
andens, og  den  lægges  ogsaa  i  meget  udstrakt  Grad  i 
Pattedyrboer,  særlig  hyppigt  i  de  asiatiske  Murmeldyrs 
underjordiske  Huler.  8— 16  Æg.  Rustænderne  holder  ogsaa 
parvis  sammen  efter  Æglægningen. 

Ikke  sjeldent  ses  denne  smukke  And  holdt  halv- 
tæmmet  i  europæiske  Parker,  hvor  den  trives  ypperligt. 


2den  Underfamilie:  Svaner  (Cygnfnæ). 

Store  Fugle,  de  største  mellem  Andefuglene, 
let  kendelige  paa  deres  meget  lange  og  tynde  Hals, 
længere  end  Kroppen;  dette  ejendommelige  Byg- 
ningsforhold  sætter  disse  Fugle,  der  ikke  formaar 
at  dykke,  i  Stand  til  at  naa  Bunden  paa  ret  dybt 
Vand,    særlig    naar    de    endyderligere    staar    paa 

Hovedet  i  Vandskorpen  med  Halen  lige  op  i 
Luften.  Hvirvlernes  Tal  er  større  end  hos  andre 
Andefugle,  23—25. 

Næbbet  ret  langt,  længere  end  Hovedet,  bredt 
og  fladt  mod  Spidsen.  Lamellerne  kraftige  og  vel- 
udviklede; Overnæbbets  Rande  dækker  næsten  helt 
Undernæbbets,  naar  Munden  lukkes.  Næseborene 
ovale,  ligger  omtrent  paa  Midten  af  Næbbet. 
Vingerne  meget  store,  idet  Armknoglerne  er  lange; 
Haandsvingfjerene  forholdsvis  korte,  omtrent  af 
samme  Længde  som  de  inderste  Armsvingfjer; 
2den  og  3dje  Haandsvingfjer  længst.  De  sammen- 
lagte Vinger  naar  neppe  til  Halespidsen.  Halen 
ret  kort,  18 — 24  Styrefjer.  Kroppen  svær  og 
lang,  Brystet  bredt  og  fladt.  Benene  lave  med  lange 
Tæer;  Mellemfoden  meget  kortere  end  Mellem- 
taaen,  uden  tværstillede  Hornskinner,  kun  dækket 
af  smaa,  kantede  Skæl.  Kløerne  stumpe,  halvvejs 
inddragne  i  Svømmehuden;  Bagtaaen  lille  og  trind, 
ganske  uden  Hudlap.  Da  Benene  sidder  langt  til- 
bage, er  Gangen  besværlig  og  vraltende,  derimod 
svømmer  de  fortrinligt  og  hurtigt.  Opflyvningen 
vanskelig,  men  naar  de  først  er  paa  Vingerne,  er 
Flugten  udholdende,  omend  tung,  ledsaget  af  en 
stærk  Susen,  der  høres  meget  langt  bort.  Ned- 
flyvning  foretages  saa  godt  som  altid  paa  en 
Vandflade. 

Fælder  kun  een  Gang  aarlig,  vore  Arter  i  Juli  og 
August.  Svingfjerene  fældes  samtidigt.  Han  og  Hun  holder 
sammen  efter  Æglægningen  og  passer  i  Fællesskab  Ungerne; 
i  Udseende  er  de  ens,  Hannen  blot  lidt  større  end  Hunnen. 
Yngler  ved  ferske  Vande.  4 — 8  ensfarvede,  hvidlige  Æg. 
Ruger  35—37  Dage.  Ungerne  har  kort  Hals,  først  under 
Væksten  faar  denne  sin  usædvanlige  Længde;  de  er  først 
helt  udfarvede  og  forplantningsdygtige  i  deres  3dje  Leve- 
aar.  De,  der  yngler  i  nordlige  eller  kolde  Egne,  trækker 
om  Vinteren  til  varmere  Have.  Dagfugle,  der  baade  trækker 

og  er  i  Bevægelse  om  Dagen.  Underslægten,  der  kun 
omfatter  8  Arter,  deles  ofte  i  2—3  Slægter,  men  disse  staar 
hinanden  meget  nær.  Udbredt  i  Europa,  Asien,  Australien, 
Nord-  og  Sydamerika.  De  i  Danmark  forekommende  Arter 
henhører  alle  til  Slægten  Cygnus. 

Svane-Slægten.  (Cygnus  Bechstein). 
Huden    mellem    Næb   og   Øje    nøgen;    de    ud- 
voksne    Fugle    helt    hvide;     iøvrigt    med    Under- 
slægtens  Ejendommeligheder. 

Oversigt  over  de  danske  Svanearter. 

1.  En  rund,  fremstaaende  Knop  paa  Panden  ved  Næb- 
roden. Huden  mellem  Næb  og  Øje  sort.  Halen  kile- 
formet,   spids,    22   Styrefjer.     Luftrøret    danner    ikke 

nogen  Slynge  ned  i  Brystbenskammen 

1.  Knopsvane  (C.  olor). 

2.  Uden  Pandeknop  Huden  mellem  Næb  og  Øje  gul. 
Halen  afrundet,  18—20  Styrefjer.  Luftrøret  danner 
en  Slynge  ned  i  Brystbenkammen. 

a.  Større.  Legemslængden  over  130  cm.  Vingelængden 
over  55  cm.  Næblængde  over  10  cm.  Næbspidsens 
sorte  Farve  naar  ikke  synderlig  længere  op  ad 
Næbbet  end  til  Næseborene,  paa  Næbkanten  kun 
halvvejs  til  Mundvigen.  Næbrodens  gule  Farve  naar 
hen  under  Næseborene.  Luftrøret  danner  en  lodret 

Slynge  i  Brystbenskammen 

2.  Sangsvane  (C.  musicus). 

b.  Mindre.  Legemslængden  under  130  cm.  Vingelængden 
under  55  cm.  Næblængde  under  9  cm.  Næbspidsens 
sorte  Farve  naar  højt  op  bag  Næseborene,  Næb- 
kanten sort  helt  ind  til  Mundvigen.  Næbrodens  gule 
Farve  naar  langtfra  hen  under  Næseborene.  Luft- 
røret danner  en  vandret  Slynge  i  Brystbenskammen. 

3.  Pibsvane  (C.  minor). 

1.  Knopsvane  (Cygnus  olor  (Gmelin)). 

Cygnus  gibbus  Bechstein.  Norsk:  Tamsvane.  Svensk: 
Knolsvan.  Tysk:  Hockerschwan.  Engelsk:  Mute  Swan. 

Fjerdragten  helt  hvid.  Næbbet  ved  Roden  med  en 
stor,  fremstaaende  Pandeknude;  denne  er  større 
hos  Hannen,  noget  mindre  hos  Hunnen.  Næbneglen  aflang, 

omtrent  med  parallelle  Sidekanter,  smallere  end  Næbbets 
halve  Bredde.  Den  nøgne  Hud  mellem  Næbrod  og  Øje, 
Pandeknuden,  Grunddelen  af  Overnæbbet,  Egnen  om  Næse- 
boret, Næbneglen  og  Overnæbbets  Rande  sorte,  det  øvrige 
Overnæb  højrødt  eller  lidt  orangerødt.  Undernæbbet  sort. 
Næblængde  10—12  cm.,  dets  Bredde  c.  3—3,5  cm.  Iris  brun. 
Halen  kileformet,  spids;  22—24  Styrefjer.  Fødderne 
sorte.  Mellemfoden  c.  12  cm.,  Mellemtaaen  c.  16  cm.  lang. 
Legemslængde    136 — 152   cm.    Vingelængde    56 — 68   cm. 

Hannen  er  større 
end  Hunnen,  angi- 
ves at  veje  omkring 
13  kg.,  Hunnen  kun 
omkring  10  kg.  løv- 
rigt er  Han  og  Hun 
ens  i  Ydre. 

Unge  Fugle  er 
graabrunlige  eller 
smudsiggraa,  Egnen 
om  Øjet  og  Næb- 
roden lysere;  Hal- 
sen og  Kroppens 
Underside  samt  Vin- 
gerne ligeledes  ly- 
sere. Næbbet  blyfarvet,  Næseborene,  Næbkanten  og  Næb- 
roden sorte;  de  yngre  kun  med  Spor  af  Næbknude.  Ved 
deres  første  Fældning,  et  Aar  gamle,  bliver  de  overvejende 
hvide  med  spredte,  indblandede,  graabrune  Fjer;  ved  anden 
Fældning,  naar  de  er  to  Aar  gamle,  bliver  de  hvide,  men 
de  faar  først  de  gamle  Fugles  Udseende  og  yngler  først  i 
deres  tredje  Leveaar. 

Dunungen  smudsiggraa  eller  askegraa,  lysere  paa  For- 
hals og  Bryst,  uden  nøgen  Hud   mellem  Næbrod  og  Øje. 
Knopsvanens  Strube  og  Brystben  af  normal  Bygning. 

Udbredt  som  Ynglefugl  i  Danmark,  Sydsverrig,  Nord- 
tyskland, Central-  og  Sydrusland,  Donaulandene,  Balkan- 
halvøen, i  Egnene  ved  det  nordlige  kaspiske  Hav,  øst  paa 


Fig.  44.  Hoved  af  Knopsvane. 
(Efter  Cordeaux). 

gennem  Turkestan  og  Mongoliet  op  i  Sydøst-Sibirien.  Over- 
vintrer i  det  sydlige  kaspiske  Hav,  nu  og  da  i  Nordvest- 
Indien  og  i  Middelhavslandene.  I  Sydsverrig  yngler  den 
ikke  helt  sjælden  helt  op  til  Uppland.  I  Norge  er  den  kun 
truffet  nogle  Gange  som  tilfældig  Gæst.  I  England  findes 
den  ikke  ynglende  som  vild,  men  baade  her  og  i  Mellem- 
Europa  har  den  fra  gammel  Tid  været  holdt  som  halv- 
tæmmet  overalt  i  Parker  og  Søer,  saaledes  at  denne  Arts 
naturlige  Udbredelse  i  disse  Egne  neppe  kan  udredes,  idet 
forvildede  Individer  strejfer  bort  og  blander  sig  mellem 
de  vildtlevende.  I  Nordtyskland  er  den  saaledes  meget 
almindelig  som  vild  og  halvvild. 

Yngler  i  Nutiden  kun  meget  faatallig  i  Danmark  som 
vild  og  synes  desværre  stadig  at  aftage  i  Tal;  fandtes 
saaledes  aarlig  ynglende  i  adskillige  Søer  i  Nordsjælland, 
f.  Eks.  i  Damhussøen,  Søborg  Mose,  Fuglesangsøen,  Hjorte- 
kæret, Gentofte  Sø,  Lyngby  Sø,  Strandmølleaaen,  Furesø, 
Søerne  ved  Hellebæk  o.  s.  v.,  men  er  allerede  forsvundet 
fra  flere  af  disse.  Mangfoldige  Steder  holdes  den  i  Dan- 
mark i  halvtæmmet  Tilstand.  Paa  Falster  har  den  ynglet 
ved  Bøtø  og  paa  Lolland  i  Vesterborg  Sø,  og  den  synes  i 
det  hele  at  have  været  almindeligst  i  det  østligste  Dan- 
mark, vistnok  kun  sjælden  i  Jylland,  hvor  den  angives  at 
have  ynglet  i  Vendsyssel  i  Begyndelsen  af  forrige  Aar- 
hundrede  i  Nørøxe  Sø.  Hvor  talrig  den  har  været  i  tid- 
ligere Tider,  ses  af  Beretningerne  om  de  oldenborgske 
Kongers  Svanejagter  ved  Øresundets  Kyster,  hvor  flere 
Hundrede  Svaner  kunde  nedlægges  paa  en  enkelt  Jagt,  der 
afholdtes  i  den  Tid,  da  Dyrene  ikke  kunde  flyve.  Uden 
særlig  energisk  Fredning  vil  denne  smukke  Art  snart  være 
udryddet  i  Danmark.  Fund  af  Knogler  i  Køkkenmøddinger 
og  Moser  viser,  at  Arten  længe  har  været  bosat  i  Landet. 

Yngler  altid  ved  ferske  Vande,  helst  i  Søer  med  rige- 
lig og  tæt  Bevoksning  af  Siv  og  med  frodig  Bundvegetation, 
ofte  i  Skovsøer.  Kommer  til  Ynglepladsen,  saasnart  Isen 
er  borte,  og  tager  snart  fat  paa  Redebygningen.  Reden 
anlægges  helst  paa  Smaaøer  eller  blot  i  Sivholme,  altid 
paa  vanskelig  tilgængelige  Steder;  den  er  meget  stor,  c. 
1.5  m.  i  Tværmaal,  bestaaende  af  store  Mængder  ophobede 
Vandplanter,  Rør,  Siv  o.  1.;  i  selve  Reden  tørt  Græs,  Blade 
og  andet,  lidt  finere  Materiale,  ogsaa  endel  Fjer  og  Dun, 
hvormed  Æggene  dækkes,  naar  Hunnen  forlader  Reden 
for  at  søge  Føde.  Baade  Han  og  Hun  bygger  Rede,  og 
Hannen  holder  sig  stadig  i  Hunnens  Nærhed  under  Rug- 
ningen, der  angives  at  vare  36—39  Dage.  Æggenes  Tal 
som  Regel  fra  5  til  8,  højst  11,  men  et  eller  flere  er  gerne 

R.  Hørring:   Fugle  I.  o 

fordærvede.  Farven  lys,  graagrønagtig.  Længde  110 — 121 
mm.,  Bredde  72—75  mm. 

Hannerne  er  bidske  og  stridbare  i  Parringstiden  og 
kæmper  indbyrdes,  idet  de  bider  og  slaar  med  Vingekanten. 
Under  Svømning  bæres  som  Regel  Albuen  mere  eller 
mindre  løftet,  hvorved  Armsvingfjer  og  Skulderfjer  løftes 
som  Sejl  op  fra  Ryggen;  Halsen  bæres  da  oftest  S-formet 
bøjet.  Føden  ganske  overvejende  Sump-  og  Vandplanter, 
især  deres  friske  Skud.  Rødder,  Blade  og  Frø;  dels  afriver 
de  Føden,  dels  snadrer  de  den  i  sig,  f.  Eks.  Andemad  o.  1.; 
ogsaa  Insekter,  Snegle,  Orme,  Frøer  o.  1.  siges  de  at  for- 
tære. Fældningen  foregaar  i  Juli  og  August,  og  de  mister 
da  i  nogen  Tid  Flyveevnen. 

Naar  Ungerne  om  Efteraaret  er  flyvefærdige,  forlader 
de  de  ferske  Vande  og  søger  ud  paa  Havet,  hvor  de  holder 
til  i  Fjorde  og  Vige,  helst  hvor  der  er  lavt  Vand;  derfra 
foretager  de  idelig  Udflugter  om  Dagen  ind  til  de  ferske 
Vande  for  at  søge  Føde.  Hos  os  nærmest  Standfugle;  kun 
naar  stærk  Kulde  tvinger  dem  til  at  søge  fjernere,  aabent 
Vand,  forlader  de  os;  deres  Tal  forøges  stærkt  i  Vinter- 
maanederne  af  overvintrende  Individer  fra  andre  Egne, 
vel  nærmest  fra  Sydsverrig. 

I  Fangenskab  danner  de  Bastarder  med  Tamgaasen. 


2.  Sangsvane  (Cygnus  musicus  Bechstein). 

(Cygnus  ferus  Brisson,  Anas  cygnus  Gmelin).  Norsk: 
Sangsvane.  Svensk:  Sångsvan.  Tysk:  Singschwan.  Engelsk: 
Whooper  Swan. 

Hele  Fjerklædningen  hvid.  Næbbet  uden  Pande- 
knude, fladt  mod  Spidsen.  Pande  og  Næbryg  omtrent  i 
samme  Linie.  Næbbets  Længde  10 — 12  cm.,  Bredden  c. 
3  cm.  Næbneglen  bred,  c.  16  mm.,  bredere  end  Næbbets 
halve  Bredde.  Næbneglen  og  den  forreste  Del  af 
Næbbet  sort  til  lige  bag  Næseborene  eller  blot  til 
disse;  langs  Næbkanten  strækker  den  sorte  Farve  sig 
halvvejs  til  Mundvigen.  Næbbets  bageste  Del  og  den 
nøgne  Hud  mellem  Øje  og  Næbrod  lys  svovlgul  eller 
citrongul;  den  gule  Farve,  gaar  paa  Siden  af  Næbbet  ud 
under  og  foran  Næseborene.  Iris  brun.  Fødderne  sorte. 
Mellemfoden  c.  11  cm.,  Mellemtaaen  c.  14.5  cm.  Halen 
afrundet,     20    Styrefjer.      Legemslængde     135—162    cm. 

Vingelængde  55—65  cm.  Vægten  9—13  kg.   Hannen  større 
end  Hunnen. 

Unge  Fugle  er  lyst  graabrune,  Vingen  lysere.  Næbbet 
først  mørkt  kødfarvet  med  sort  Næbryg  og  sorte  Næb- 
rande, senere  med  et  rødligt  Baand  ved  Næseborene. 
Fødderne  graalige  med  lidt  kødfarvet  Anstrøg. 


mm 


m 


_ 


Fig.  45.  Sangsvaner.  (Efter  Cordeaux). 

Dunungen  lysegraa  med  hvidlig  Underside. 

Det  stærkt  forlængede  og  noget  fladtrykte  Luftrør  har 
et  ejendommeligt  Leje,  idet  det  gaar  i  en  lang,  lodret  stillet 
Slynge  dybt  ned  i  den  brede,  fortil  aabne  Brystbenskam 
og  derfra  i  en  Bue  op  mellem  Gaffelbensgrenene  ind  i 
Brysthulen,  hvor  det  paa  normal  Maade  deler  sig.  Luft- 
rørsslyngen  er  større  hos  Hannen  end  hos  Hunnen  (sml. 
Fig.  46). 

Udbredt  som  ynglende  i  hele  det  nordlige  Europa  og 
Asien,  som  Regel  kun  Nord  for  Polarkredsen;  i  Finland 
gaar  den  ned  til  62°.   Trækfugl,  der  om  Vinteren  vandrer 

til  Vest-  og  Mellemeuropa,  Middelhavslandene,  Mellem- 
asien, Kina  og  Japan.  I  England  er  den  almindelig  Vinter- 
gæst og  skal  tidligere  have  ynglet  paa  Orknøerne;  paa 
Færøerne  viser  de  sig  i  Flokke  paa  Gennemrejse  i  Marts 
og  April,  medens  den  paa  Island  er  en 
meget  almindelig  Ynglefugl  oppe  i  Fjeld- 
søer og  ved  Søerne  i  Øens  Indre,  over- 
vintrende ved  de  isfri  Kyster.  I  Sverrig 
yngler  den  i  Lapland,  i  Torne-,  Lule-  og 
Pite-Lapmarker,  og  i  Norge  er  den  alminde- 
lig i  Finmarkens  Indre  og  overvintrer  langs 
Kysterne. 

Danmark   ligger   langt   Syd    for   dens 
Ynglezone,  og   den    er  aldrig   truffet  yng- 
lende her;   nu  og  da  kan  enkelte  Stykker 
oversomre  hos  os,  vist  sygelige  eller  unge 
Individer,  men   om   Efteraaret,   allerede   i 
Oktober,   kommer  Sangsvanen  trækkende 
om  Dagen   i   større  og  mindre  Flokke  fra 
Fig.  46.  Luftrør    Nord  og  Nordøst,  dels  paa  Gennemrejse, 
og  Brystben  af    dels  for  at  overvintre  i  vore  Farvande;  de 
Sangsvane.  (Efter  søger  særligt  ind   i   lavvandede  Fjorde  og 
Jågerskiold).       Vige,   men    gaar  ogsaa   ind   i   store   Søer; 
trækkende  og  strejfende  rundt  i  vore  Far- 
vande  søger  de  gode  Foderpladser;    de  ses   i   større  Tal 
til  ud  i  April.   Trækker  i   en  lang,  skraa  Linie,  ikke  som 

Gæssene  i  Kile.  De 
kendes  let  fra  Knop- 
svanen, selv  paa  lang 
Afstand,  idet  de  lig- 
gende paa  Vandet  aldrig 
bærerVingerne  løftede, 
og  Halsen  bæres  altid 
strakt  lige  i  Vejret. 
Deres  Skrig  er  et  me- 
get karakteristisk,  vidt- 
lydende,  stadig  gentaget 
ang-ang,  endel  min- 
dende om  Klokkeklang, 
og  kan  i  stille  Vejr 
høres  paa  meget  lang 
Afstand,  særlig  naar  de 


Fig.  47.   Hoved  af  Sangsvane. 
(Efter  Cordeaux). 


ligger  i  Flokke  ude  paa  Havet,  „Svanesang". 

Yngler  i  de  arktiske  Egnes  ferske  Vande,  helst  i  Fjeld- 
søer og  i  afsides  Søer  i  Ødemarkerne,  hvor  Vegetationen 
ofte   er  sparsom;  jævnlig  yngler  mange  Par  i   Nærheden 

af  hinanden  i  samme  Indsø;  den  er  i  det  hele  mere  fred- 
sommelig end  Knopsvanen.  Allerede  i  Slutningen  af  April 
kommer  de  til  Ynglepladsen,  hvis  denne  blot  er  isfri. 
Reden  oftest  paa  Holme  i  Søerne,  bygget  som  Knop- 
svanens af  Riskviste,  Vandplanter,  Stargræs  o.  1.,  ofte  høj 
og  synlig  paa  lang  Afstand;  udforet  med  Fjer  og  Dun. 
Æggene  lægges  i  Maj,  4—6,  sjældent  x,  i  Tal;  Farven 
smudsighvid.  Længde  106— 115  mm.,  Bredde  68—74  mm. 
I  Begyndelsen  af  Juni  er  Ungerne  gerne  udrugede. 

Fælder  i  Juli  og  August  og  er  da  en  Tid  ude  af  Stand 
til  at  flyve;  ofte  er  de  i  denne  Tilstand  Genstand  for  ivrig 
Forfølgelse,  saaledes  f  Eks.  paa  Island,  hvor  de  da  dræbes 
i  Mængde  sammen  med  Ungerne.  Naar  Fjeldsøerne  alle- 
rede i  Oktober  begynder  at  fryse  til,  forlader  Sangsvanen 
Ynglepladsen  og  trækker  med  Ungerne  til  Havet.  Paa  Land 
gaar  Sangsvanen  ret  godt,  bedre  og  lettere  end  Knopsvanen. 


3.  Pibsvane  (Cygnus  minor  Pallas). 

(Cygnus  bewickii  Yarrell).  Norsk:  Mindre  Sangsvane. 
Svensk:  Mindre  Sångsvan.  Tysk:  Zwergschwan.  Engelsk: 
Bewick's  Swan. 

Ligner  i  Ydre  ganske  Sangsvanen,  men  er  meget 
mindre  og  spinklere;  denne  Størrelsesforskel  er  saa  be- 
tydelig, at  den  straks  falder  i  Øjnene  selv  paa  Afstand. 
Legemslængden  kun 
116—127  cm.  Vinge- 
længden  47  —  55  cm. 
Vægten  4—5.5  kg.  Han- 
nen altid  større  end 
Hunnen.  Næbbets  Far- 
ver er  de  samme  som 
hos  Sangsvanen,  men 
Udstrækningen  af  Næb- 
rodens gule  Farve  er 
meget  forskellig  og  af- 
giver hos  de  voksne 
Fugle  et  udmærket  Skelnemærke.  Hos  Pibsvanen  naar 
nemlig  det  gule  paa  Næbroden  langtfra  hen  til 
Næseborene,  endsige  hen  under  dette.  Det  sorte  paa 
Næbbets  yderste  Del  har  saaledes  langt  større  Udbredelse 


Fig.  48.   Hoved  af  Pibsvane. 
(Efter  Cordeaux). 

og  strækker  sig  langs  Næbkanten  helt  ind  til  Mundvigen  og 
paa  Næbbet  højt  op  ad  Næbryggen  (sml.  Fig.  48).  Næbbets 
Længde  8.5—9  cm.,  Bredden  c.  2.7  cm.  Fødderne  sorte. 
Mellemfoden  9.5  cm.,  Mellemtaaen  11.5  cm. 

De  unge  Fugle  og  Dunungen  skal  ligne  Sangsvanens, 
men  er  naturligvis  forholdsvis  mindre. 

Pibsvanen  har  en  mere  østlig  Udbredning  end  Sang- 
svanen, findes  saaledes  ynglende  i  det  arktiske  Rusland, 
øst  for  det  hvide  Hav,  i  Sibirien  til  Lenafloden  og  paa 
Øerne  i  Ishavet,  særlig  talrig  paa  Novaja  Semlja;  herfra 
vandrer  de  om  Vinteren  dels  ned  til  det  kaspiske  Hav, 
Sydsiberien,  Mongoliet,  Kina  og  Japan,  dels  trækker  de 
ogsaa  mod  Vest  eller  Sydvest,  ud  til  Vesteuropas  Kyster, 
og  besøger  saaledes  regelmæssigt  og  meget  almindeligt 
England,  navnlig  særdeles  talrig  ved  Skotlands  og  Irlands 
vestlige  Kyster.  Fra  Island  og  Grønland  er  den  ikke  kendt. 
I  Norge  træffes  den  nu  og  da,  dog  sjeldent  synderlig  talrig; 
ogsaa  i  Sverrig  er  den  truffet  nogle  Gange,  medens  den 
i  det  tyske  Fastland  kun  viser  sig  enkeltvis  og  sjelden. 

I  Danmark  træffes  den  som  en  ret  regelmæssig,  men 
neppe  synderlig  talrig  Vintergæst;  den  synes  navnlig  at 
forekomme  i  Ringkøbing  Fjord  og  Fiil  Sø,  hvor  den  aarlig 
endog  skal  være  meget  almindelig;  ogsaa  ved  Ribe  og 
andre  Steder  ved  Vestkysten  er  den  truffet.  Kommer  i 
Oktober,  efter  Sigende  noget  senere  end  Sangsvanen,  og 
bliver  Vinteren  over,  særlig  talrig  i  Marts;  i  første  Halv- 
del af  April  drager  den  bort  fra  vore  Kyster. 

Reden  skal  være  bygget  ganske  som  Sangsvanens, 
dog  for  en  stor  Del  opført  af  Mos;  anlægges  ved  Smaa 
søer,  er  meget  stor,  c.  2  m.  i  Tværmaal  ved  Grunden,  og 
høj;  kan  i  det  aabne,  øde  Land,  hvor  denne  Svane  yngler, 
ses  langt  fra.  Æggene  graalighvide,  3— 4  i  Kuldet;  Længden 
96—109  mm.,  Bredden  64—67  mm. 

Ligesom  hos  Sangsvanen  sender  Luftrøret  en  Slynge 
ned  i  Brystbenskammen,  men  hos  de  gamle  Fugle  ligger 
denne  ikke  lodret  i  Kammen,  men  drejer  sig  og  ligger 
vandret. 

3dje  Underfamilie:  Dykænder  (Fuligulinæ). 

Søger  hovedsagelig  deres  Føde  paa  Bunden  af 
Vandet,  derfor  i  alle  Bygningsforhold  stærkt  spe- 
cialiserede til  Dykning.  Fjerklædningen  meget  tæt; 
Gumpekirtlerne,    hvormed    Fjerene    ved    Næbbets 

Hjælp  indfedtes,  særdeles  veludviklede.  Hovedet 
stort  og  ret  tykt  med  tæt  Fjerklædning,  ofte  med 
Topdannelser.  Næbbet  meget  forskelligt  formet 
hos  de  forskellige  Slægter,  snart  bredt  og  langt, 
snart  smallere  og  kort,  og  afgiver  sammen  med 
Næbneglens  Form  gode  Adskillelsesmærker.  Næse- 
kirtlerne særdeles  veludviklede,  hvilket  sikkert  staar 
i  Forbindelse  med  det  dykkende  Liv,  udbredte  højt 
op  over  Øjnene,  Panden  og  en  Del  af  Issen,  dannende 
tydelige  Indtryk  paa  Pande-  og  Issebenene.  Halsen 
ret  kort  og  svær,  ikke  synderlig  bevægelig.  Luftrøret 
hos  endel  Hanner  med  Udvidelser,  og  det  nedre 
Strubehoved  kompliceret  bygget  med  større  eller 
mindre  forbenede  Siderum,  Bentrommer.  Iris  hos 
de  voksne  ofte  kraftigt  farvet,  hvid,  gul,  rød  o.s.v. 
Kroppen  kort,  bred  og  kraftig  med  bredt  og  fladt 
Bryst  og  kraftigt,  bagtil  bredere  Brystben.  Benene 
sidder  langt  tilbage.  Mellemfoden  kort  og  sammen- 
trykt, Tæerne  ganske  overordentlig  veludviklede 
og  lange,  Mellemtaaen  og  Ydertaaen  ofte  dobbelt 
saa  lange  som  Mellemfoden,  omtrent  af  samme 
Længde,  4de  Taa  dog  ofte  lidt  længere.  Foden 
bliver  saaledes  et  overordentlig  kraftigt  Svømme- 
redskab,  der  i  Forbindelse  med  den  veludviklede 
Laar-  og  Skinnebensmuskulatur  er  vel  egnet  til  at 
drive  Fuglen  hurtigt  frem  gennem  Vandet  under 
Dykningen.  Vingerne  korte,  hvælvede,  med  stive 
Svingfjer,  uden  metalglinsende  grønt  eller  blaat 
Spejl  som  hos  mange  Svømmeænder,  idet  Spejlet 
som  Regel  er  hvidt,  graat  eller  mangler,  o:  er  ikke 
særlig  farvet.  Halen  som  Regel  tilspidset,  12 — 18 
Styrefjer. 

Fortrinlige  Dykkere,  der  saa  godt  som  ikke  bruger 
Vingerne  under  Dykningen,  men  blot  holder  dem  lidt  ud 
fra  Kroppen  som  Støtte-  og  Styremiddel,  idet  de  alene 
driver  sig  frem  ved  Føddernes  Hjælp;  de  indleder 
Dykningen     med     et    lille    Spring    op    i     Luften,     hvor- 


120 


paa  de  bøjer  Halsen  og  skyder  ned  i  Vandet  (Spring- 
dykkere); de  kan  opholde  sig  adskillige  Minutter  under 
Vandet,  gennemsøgende  Bunden  og  Bundvegetationen, 
hvor  deres  Føde  hovedsagelig  er  smaa  Muslinger  og 
Snegle,  men  ogsaa  Krebsdyr  o.  1.,  men  de  formaar  ikke 
under  Vandet  at  jage  og  fange  større,  bevægeligere  Dyr, 
som  Fisk  o.  1.;  flere  Arter  æder  ogsaa  Vegetabilier.  Nogle 
Arter  formaar  at  dykke  ned  til  100  m.  (Ederfugle),  de  fleste 
neppe  mere  end  10—15  m.  Paa  Land  er  Gangen  vraltende 
og  besværlig,  med  opret  Krop.  Paa  Vandet  ligger  de  meget 
dybt,  saaledes  at  kun  Ryggen  er  over  Vandet.  Flugten 
hurtig;  letter  som  Regel  helst  mod  Vinden.  Færdes  helst 
i  Selskab,  ofte  i  mægtig  store  Flokke,  ligeledes  under 
Dykningen,  idet  de  da  ofte  stadig  svømmer  i  samme  Ret- 
ning, stedse  dukkende  op  foran  Flokken.  Dykænderne 
holder  sig,  ialtfald  uden  for  Yngletiden,  omtrent  stedse 
paa  Havet  eller  store  Indsøer,  oftest  et  godt  Stykke  fra 
Kysten,  hvor  de  sover  svømmende;  langt  op  paa  Land 
gaar  de  aldrig.  Yngler  alle,  blot  Ederfuglene  undtagne, 
ved  ferske  Vande. eller  i  Lagunesøer,  hvor  Reden  lægges 
mellem  Rør  og  Siv  paa  Jorden,  altid  godt  udforet  med 
Fuglens  egne  Dun.  Æggene  ensfarvede,  uplettede,  oftest 
gulgraa,  mere  eller  mindre  grønlige,  som  Regel  i  Antal 
af  8 — 12,  jævnlig  flere,  men  mere  end  een  Hun  har  da 
som  oftest  benyttet  samme  Rede.  Hannen  forlader  straks 
Hunnen,  naar  Parringstiden  efter  Æglægningens  Afslutning 
er  forbi.  Fjerskiftet  som  hos  Svømmeænderne,  men  de 
fleste  Arter  er  2—3  Aar  om  at  faa  den  udfarvede  Pragt- 
dragt. Stor  Kønsforskel  i  Fjerdragten,  Hannen  altid  større 
end  Hunnen,  ofte  endog  i  stærkt  iøjnefaldende  Grad.  Vidt 
udbredt  i  alle  Verdensdele,  særlig  Jordens  nordlige  Egne 
huser  mange  Arter. 

Oversigt  over  de  danske  Dykandeslægter. 

A.  Den  nøgne  Næbhud  fortsættes  ikke  som  to  lange,  smalle 
eller  brede,  nøgne  Hudflige  op  i  Pandens  Fjerklædning; 
Grænsen  mellem  Næbhud  og  Fjerene  med  en  kort,  spids 
Vinkel  paa  hver  Side  af  Panden  eller  omtrent  lige. 

I.  Næbneglen  tydelig  afgrænset  mod  Næbbets  bløde 
Hud.  Næbneglen  nedbøjet  i  Spidsen.  Næbranden  paa 
Næbbets  ydre  Del  ikke  indrullet,  saaledes  at  Næbbet 
bliver  meget  smallere  i  sin  yderste  Halvdel  (dog 
indbøjet  hos  Havlitten). 

a.  Næbryggen  meget  længere  end  Mellemfoden,  læn- 
gere eller  mindst  lige  saa  lang  som  Indertaaen 
uden  Klo.  Næbbet  stort,  bredt  og  fladt  ud  mod 
Spidsen  med  omtrent  parallelle  Rande. 

1.  Næbneglen  meget  smallere  end  Næbspidsen  .  . 
1.  Troldænder  (Fuligula). 

2.  Næbneglen  meget  bred,  dækkende  omtrent  hele 
Næbspidsen 4.  Sortænder  (Oedémia). 

b.  Næbryggen  kortere  eller  af  samme  Længde  som 
Mellemfoden,  meget  kortere  end  Indertaaen  uden 
Klo.  Næbbet  kort  og  ret  smalt,  hvælvet  helt  ud 
mod  Spidsen,  der  er  smallere  end  Næbroden. 

1.  Overnæbbets  Kant  paa  Næbbets  ydre  Del  indad- 
bøjet.  Næseborene  meget  nærmere  ved  Næb- 
roden end  ved  Næbspidsen.  Næbbet  ved  Roden 
lavere  end  bredt.  Næbneglen  omtrent  af  Næb- 
spidsens Bredde.  Hovedet  broget  farvet,  ikke 
ensfarvet    sort    eller   brunt   og   aldrig   efter   en 

skarp  Linie  anderledes  farvet  end  Halsen 

2.  Havlitter  (Pagonétta). 

2.  Overnæbbets  Kant  ikke  indadbøjet.  Næseborene 
nærmere  ved  Næbspidsen  end  ved  Næbroden. 
Næbbet  ved  Roden  højere  end  bredt.  Næbneglen 
meget  smallere  end  Næbspidsen.  Hovedet  sort 
eller  brunt,  efter  en  skarp  Linie  anderledes 
farvet  end  Halsen.  3.  Hvinænder  (C långul a). 

II.  Hele  Næbspidsen  forhornet,  uden  tydelig  afgrænset 
Næbnegl;  den  forhornede  Næbspids  er  lige  afskaaret 
og  ikke  synderlig  nedbøjet  i  Spidsen,  med  en  ned- 
bøjet Tap  paa  hver  Side  af  Næbspidsen.  Næbranden 
paa  Næbbets  ydre  Del  indrullet,  hvorved  Næbbet 
bliver  paafaldende  smalt  og  næsten  rendeformet  i  sin 

ydre  Del 5.  Stellers  And  (Somatéria). 

B.  Den  nøgne  Næbhud  fortsætter  sig  som  to  lange,  smalle 
eller  brede,  Hudflige  højt  op  i  Pandens  Fjerklædning, 
en  paa  hver  Side 5.  Ederfugle  (Somatéria). 

/.  Troldandeslægten  (Fuligula  Stephens). 
Næbbet  meget  længere  end  Mellemfoden,  bredt, 
med  omtrent  parallelle  Rande.    Næbneglen  meget 

smallere  end  Næbspidsen.  Næseborene  aabner  sig 
en  Tredjedel  af  Næblængden  fra  Næbroden. 
Grænsen  mellem  Næbhud  og  Fjer  med  en  kort, 
spids  Vinkel  paa  hver  Side  af  Panden.  Halen  af- 
rundet, med  14  Styrefjer.  Et  stort  Indsnit  paa  hver 
Side  af  Brystbenets  Bagrand,  delvis  eller,  omend 
sjældnere,  helt  lukket  af  en  smal  Benbro,  udgaaende 
fra  Brystbenets  Midterdel. 

Slægten  omfatter  16  Arter;  udbredt  i  alle  Verdensdele, 
ofte  udkløftet  i  4  Slægter;  af  de  danske  Arter  henføres 
saaledes  Kolbeanden  til  Slægten  Netta,  Taffelanden  og 
den  Hvidøjede  And  til  Slægten  Nyroca,  de  øvrige  til 
Slægten  Fuligula;  her  samles  de  naturligt  alle  i  en  Slægt. 

Oversigt  over  de  danske  Troldandearter. 

A.  Næbbet  sort  eller  graat,  ikke  fortykket  ved  Rodens 
Sider  og  aldrig  smallere  mod  Spidsen.  Hovedet  aldrig 
med  bred,  opstaaende,  busket  Top. 

I.  Næbbet  med  parallelle  Siderande. 

a.  Spejlet  hvidt.  Iris  hvidlig  eller  hvid 

4.  H  v  i d ø  j  e t  And  (F.  nyroca). 

b.  Spejlet  graat.  Iris  ikke  hvidlig 

3.  Taffeland  (F.  ferina). 

II.  Næbbet  bredere  mod  Spidsen. 

a.  Med  bagud  nedhængende  Top.  Ryggen  ensfarvet 
brunsort,  fint  lystpudret,  uden  Spor  af  Tværvatring. 
Mindre;  Næblængde  c.  40  mm.  Vingelængde  19.5 
—21  cm 1.  Troldand  (F.  criståta). 

b.  Uden  bagud  nedhængende  Top.  Ryggen  stærkere 
eller  svagere  tværvatret.  Større;  Næblængde  43 — 

46  mm.  Vingelængde  23—24  cm 

2.  B  j  e  r  g  a  n  d  (F.  m  a  r  i  1  a). 

B.  Næbbet  rødt  eller  rødligt,  noget  fortykket  paa  Næb- 
rodens Sider,  smallere  mod  Spidsen.  Hovedet  med  en 

bred,  busket,  opstaaende,  kamlignende  Top 

5.  Rødhovedet  And  (F.  rufina). 

1.   Troldand  (Fuligula  criståta  (Ray)). 

Topand,  Vibeand,  Blyand  (Anas  fuligula  Linné,  Fulix 
criståta  Swinh.).  Norsk:  Topand.  Svensk:  Vigg.  Tysk: 
Reiherente.    Engelsk:  Tufted  Duck. 

Han  i  Pragtdragt.  Hoved,  Hals,  Forryg  og  For- 
bryst rensorte,  sidstnævnte  med  hvide  Fjerbremmer.  Isse- 
fjerene  forlængede  til  en  lang,  bagudhængende  Top. 
Hovedets  Sider,  set  mod  Lyset,  med  stærk  Purpurglans, 
set  med  Lyset  med  stærk  grøn  Metalglans.  Mellemryg  og 
Skulderfjer  brunsorte  med  ganske  svag,  hvid  Pudring.  Bag- 


Fig.  49.  Troldænder,   Han  og  Hun.  (Efter  Cordeaux). 


ryg  og  Overgump  rensorte.  Bagbryst,  Bug  samt  Kroppens 
Sider  renhvide.  Undergumpen  sort.  Vingerne  sorte,  de 
indre  Armsvingfjer  med  grønlig  Metalglans.  Spejlet  hvidt, 
bagtil  sortkantet.   Halen  sort. 

Hunnen  har  meget  mindre  Top  end  Hannen.  Hoved, 
Hals,  hele  Oversiden  og  Forbrystet  mørkebrune,  paa  For- 
ryg og  særlig  paa  Forbryst  med  straagulbrunt  skinnende 
Fjerkanter,  uden  hvid  Pudring.  Fjerene  ved  Næbrodens 
Sider  brunlighvide,  aldrig  renhvide.  Bagbrystet  delvis  hvidt, 
men  med  mange  indblandede  brune,  hvidkantede  Fjer,  nu 

og  da  helt  hvidt;  Bugen  overvejende  med  brune  Fjer 
mellem  de  hvide.  Grænsen  mod  det  brune  Forbryst  ud- 
flydende. Kropsidernes  Fjer  olivenbrune  med  gulbrune 
Fjerkanter.  Vingen  som  hos  Hannen,  men  de  indre  Arm- 
svingfjer har  mindre  Metalglans. 

Næbbet  lidt  bredere  mod  Spidsen  end  ved  Roden; 
Næbneglen  ret  smal.  Næblængde  40  mm.,  største  Bredde 
21  mm.  Farven  blaagraa  med  sort  Negl.  Iris  skinnende 
gul.  Fødderne  mørkt  graablaa  med  sort  Svømmehud. 
Legemslængde  41—46  cm.,  Vingelængde  19.5—21  cm. 

Hannen  i  Sommerdragt  ligner  Hunnen,  men  er  mere 
sortebrun  paa  Hoved  og  Overside,  Toppen  længere,  For- 
brystet sort  med  brune  Fjerkanter  og  Bagbrystet  renhvidt. 

De  unge  Fugle  ligner  ligeledes  Hunnen,  men  kan, 
foruden  paa  de  afbrudte  Styrefjerskafter,  kendes  paa 
deres  renhvide  Bagbryst;  Bugen  er  brungraa  med  smaa, 
rundagtige,  hvide  Pletter  paa  Fjerspidserne;  de  unge 
Hanner  er  allerede  kendelige  paa  deres  mere  brunsorte, 
mørkere  Farver  og  deres  større  Top;  denne  er  hos  de 
unge  Hunner  meget  lille.  Allerede  i  deres  første  Leveaar 
naar  de  at  blive  udfarvede  og  yngledygtige. 

Dunungen  er  ensfarvet  mørkt  olivenbrun  paa  Over- 
siden; Hovedets  Sider  smudsigt  brunliggule  med  meget 
udflydende  mørke  Striber,  en  gennem  Øjet  og  en  over 
Kinden.  Undersiden  lyst  graagul.  Antydning  af  en  gul 
Plet  paa  Ryggen,  bag  hver  Vinge.  Forbryst  og  Undergump 
mørkebrunlige. 

Blandt  vore  Ænder  kan  Troldanden  kun  forveksles 
med  Bjerganden,  men  den  er  betydelig  mindre  end  denne 
og  kendes  let  paa  sin  Nakketop.  Hannen  skelnes  yder- 
ligere paa  sin  sortebrune,  fint  hvidpudrede  Ryg,  uden  stærk 
Vatring  som  hos  Bjerganden.  Hunnen  skelnes  let  ved 
Mangelen  af  Bjergandens  renhvide,  brede,  hvide  Baand 
om  Næbroden;  ogsaa  det  mindre  og  smallere  Næb  er  et 
godt  Skelnemærke. 

Vidt  udbredt  som  ynglende  i  Europas  og  Asiens  palæ- 
arktiske Egne  op  til  omkring  Polarkredsen;   endel  Steder 

findes  den  ynglende  langt  mod  Syd,  saaledes  i  Nordafrika, 
Abyssinien,  Transkaukasien  og  almindelig  i  Sydsiberien  og 
Pamir.  Den  overvintrer  i  Syd-Kina,  Japan,  Indien,  ved  det 
kaspiske  Hav,  i  Middelhavslandene  og  op  langs  hele  Vest- 
europas Kyster.  I  England  yngler  den  ret  almindeligt,  særlig 
talrig  og  stadig  tiltagende  i  Tal  i  Skotland.  Paa  Island 
fandt  jeg  den  ret  almindelig  som  ynglende,  endog  meget 
talrig  i  Myvatn.  Grønland  gæster  den  ikke.  I  Norge  yngler 
den,  omend  ret  faatallig,  langs  Skærgaardene  helt  op  i 
Finmarken,  og  i  Sverrig  er  den  ret  almindelig  lige  fra  de 
nordlige  Egne  helt  ned  i  Mellemsverrig,  hvor  den  paa 
mange  Steder  yngler  i  betydeligt  Tal;  sjælden  i  Skaane 
og  i  Vestsverrig.  Spredt  og  faatallig  yngler  den  i  Nord- 
tyskland. 

I  Danmark  yngler  Troldanden  ogsaa  paa  adskillige 
Steder,  omend  spredt  og  i  ret  ringe  Tal,  dog  synes  den 
heldigvis  baade  at  brede  sig  her  og  at  tiltage  betydeligt  i 
Antal.  Hyppigst  er  den  fra  ældre  Tid  i  det  nordlige  Jyl- 
lands Søer,  saaledes  i  Nors-  og  Nebel-Søer,  Ove  Sø  o.  a., 
men  ogsaa  paa  Sjælland  er  den  nu  ret  udbredt,  yngler 
saaledes  i  Saltbækvig,  Søborgmose  o.  a.  St.;  den  fore- 
trækker til  Yngleplads  større  Søer,  helst  ikke  med  for 
stærk  Bevoksning,  hvor  den  holder  til  i  de  mere  aabne 
Partier. 

Reden  anlægges  nær  Vandet,  helst  paa  Holme  eller 
Tuer,  gemt  i  det  visne  Græs  eller  mellem  Stargræs  og  Siv. 
Æggene  lægges  i  Maj,  oftest  henimod  Slutningen  af  denne 
Maaned.  6—8  eller  10  Æg  er  det  almindeligste;  deres 
Farve  er  grønliggraa,  Længden  55—61  mm.,  Bredden  40—43 
mm.;  de  ruges  i  4  Uger. 

Overvintrer  særdeles  talrig  og  almindelig  i  Danmark, 
kommende  fra  Nord  og  Nordøst.  Den  foretrækker 
særlig  at  tage  Ophold  i  store  ferske  Søer  (Furesøen  o.  1.), 
hvis  disse  blot  er  isfri,  og  her  kan  de  ses  i  store 
Flokke;  i  Søerne  i  København  er  den  saaledes  i  de 
senere  Aar  blevet  talrigere  og  talrigere,  op  til  c.  800  Fugle 
har  været  at  se  paa  én  Gang  i  Sortedamssøen.  De  kommer 
trækkende  her  til  Landet  allerede  i  Oktober,  men  bliver 
som  Regel  først  talrige  i  Januar  og  Februar,  hvis  det 
falder  ind  med  Kulde;  de  bliver  her  til  langt  ud  paa  For- 
aaret  og  forlader  os  først  i  April  for  at  drage  til  deres 
Sommerplads;  endnu  langt  ind  i  Maj  ses  de  her  nu  og 
da,  for  en  Del  vel  nok  Fugle,  der  vil  forblive  her  for  at 
yngle.  Hvis  Isen  dækker  vore  ferske  Vande,  søger  de  til 
Fjorde  og  Vige,  hvor  Føden  da  ganske  hovedsagelig  er 
Snegle  og  Smaamuslinger. 

2.  Bjergand  (Fu  li  gu  la  marila  (Linné)). 

Blaanæb,  Skæland,  Lysand  (Anas  marila  Linné,  Fulix 
marila  Sundevall).  Norsk:  Bjergand.  Svensk:  Bjergand. 
Tysk:  Bergente.  Engelsk:  Scaup-Duck. 

Han  i  Pragtdragt.  Hoved,  Hals,  Forryg  og  For- 
bryst sorte,  Hoved  og  Hals  med  grøn  Metalglans  paa 
Siderne.    Bagryg  og  Skulder  fjer  hvide  med  sort 

Fig.  50.   Bjergænder,  Han  og  Hun.  (Efter  Cordeaux). 


Tværvatring.  Overgumpen  samt  Over-  og  Underhale- 
dækfjer  sorte.  Bagbryst  og  Kropsidens  store  Fjer  ren- 
hvide, med  skarp  Grænse  mod  det  sorte  Forbryst.  Bugen 
hvid,  graavatret  henimod  den  sorte  Undergump.  Øvre 
Vingedækfjer  sortebrune,  fint  hvidvatrede.  Spejlet  hvidt, 
bagtil  sortkantet.  Indre  Armsvingfjer  sorte  med  grønlig 
Metalglans.    Halen  sort. 

Hunnen  har  brunsort  Hoved  og  Overhals;  omkring 
Næbroden  en  bred,  renhvid  Stribe.  Forryg,  Underhals  og 
Forbryst  mørkt  rødbrune,  det  sidste  med  graabrune  og 
hvidlige  Fjerkanter.  Ryggen  mørkebrun  med  ret  svag  graa 
Vatring.  Overgumpen  brunsort,  Overhaledækfjerene  mørke- 

brune.  Bagbrystet  hvidt.  Bugen  hvidlig,  bagtil  mere  eller 
mindre  graabrun  med  hvidlige  Fjerkanter.  Undergump  og 
Underhaledækfjer  mørkebrune  med  hvid  Vatring.  Krop- 
sidens Fjer  mørkebrune  med  hvid  Vatring.  Vingedækfjerene 
sortebrune,  de  øvre  og  mellemste  lidt  hvid- 
pudrede.  Spejlet  hvidt. 

Næbbet  meget  bredt  og  ret  fladt,  Far- 
ven blaalig  blygraa.  Næbneglen  sort.  Næb- 
længde 43—45  mm.,  Bredden  23—24  mm. 
Iris  skinnende  gul.  Fødderne  blygraa  med 
sort  Svømmehud.  Mellemfoden  36—38  mm. 
Mellemtaaen  c.  68  mm.  Legemslængde 
44 — 51  cm.  Vingelængde  21—23  cm. 

Unge  Fugle  ligner  Hunnen,  men  er 
lysere,  mere  gulbrunt  farvede;  det  hvide 
om  Næbbet  mindre  udbredt  og  ikke  ren- 
hvidt.  Forbryst  og  Forryg  har  brede,  gul- 
brune Fjerkanter.  Ryggen  brun  med  svag 
Vatring,  stærkest  hos  de  unge  Hanner. 
Bug  og  Undergump  brungraa,  uden  Vatring. 
De  unge  Hanner  bliver  snart  kendelige 
paa  det  mere  eller  mindre  sorte  Hoved  med  grønlig  Metal- 
glans. Iris  gulbrun.  Udfarvede  og  yngledygtige  allerede  i 
deres  første  Leveaar. 

Dunungen  ligner  ganske  Troldandens. 

Blandt  danske  Dykænder  kan  Bjerganden  lettest  kendes 
paa  sit  særlig  brede  Næb.  Hannen  kendes  altid  paa  sit 
sorte,  metalglinsende  Hoved  uden  Top  og  paa  sin  hvid- 
og  sortvatrede  Ryg.  Hunnen  ligner  Troldandens,  men  er 
kendelig  paa  sit  brede,  renhvide  Baand  om  Næbbet  og 
ved  at  mangle  enhver  Antydning  af  Top;  Taffelandens 
Hun  har  meget  længere  og  smallere  Næb  og  er  mørk 
ved  Næbroden. 


Fig.  5 1 .    Nedre 

Strubehoved  af 

Bjergand  -  Han. 

(Efter  Yarrel). 


Udbredt  som  ynglende  i  Amerikas,  Asiens  og  Europas 
nordlige  Egne  fra  55°  op  i  de  arktiske  Egne  til  78°.  Om 
Vinteren  trækker  den  sydpaa  og  er  da  meget  almindelig 
ved  Vesteuropas  Kyster,  endog   ned   til   Middelhavet,  det 

sorte  og  det  kasplske  Hav,  nu  og  da  i  Nord-Indien,  og 
overvintrer  i  Baikal-Søen,  i  Kina  og  Japan.  I  Island  yngler 
den  almindeligt,  saaledes  yderst  talrig  i  Myvatn  (Hrafnsdnd); 
kommer  dér  i  Marts  og  rejser  i  Oktober.  I  Grønland  har 
den  vist  sig  et  Par  Gange.  I  Sverrig  yngler  den  almindeligt 
i  Laplands  Fjeldsøer  og  i  Jåmtland,  men  yngler  ogsaa  ret 
almindeligt  sydligere,  f.  Eks.  i  Skærgaarden  ved  Stockholm, 
paa  Øland  og  Gotland.  I  Norge  er  den  særlig  almindelig 
i  Østfinmarken  og  i  Fjeldegnene  Syd  for  Dovre.  En  sjælden 
Gang  har  den  ynglet  i  England,  og  særlig  i  Skotland  er 
den  en  talrig  Vintergæst.  I  Tyskland  og  Mellemeuropa  er 
den  derimod  kun  kendt  som  Vintergæst,  særlig  almindelig 
ved  Østersøkysterne,  kun  fundet  ynglende  der  en  yderlig 
sjælden  Gang. 

I  Danmark  er  Bjerganden  neppe  med  fuldkommen 
Sikkerhed  fundet  ynglende,  men  usandsynligt  er  det  ikke, 
at  den  nu  og  da  gør  det.  Kjærbølling  angiver  saaledes,  at 
han  har  fundet  den  ynglende  i  Nors  Sø  i  Thy.  Ikke  helt 
sjeldent  ses  den  i  danske  Farvande  om  Sommeren,  men 
det  drejer  sig  vist  som  oftest  kun  om  oversomrende  Indi- 
vider. Den  overvintrer  derimod  meget  almindelig  og  talrig 
i  vore  Farvande,  hovedsagelig  holdende  sig  i  store  Flokke 
i  vore  Fjorde  og  Vige,  men  træffes  dog  ogsaa  nu  og  da 
inde  i  større  ferske  Vande.  Den  kommer  allerede  i  Oktober 
og  bliver  til  ud  paa  Foraaret  til  April,  da  Hovedmassen 
drager  bort.  Den  fanges  i  store  Mængder  ved  vore  Kyster 
i  udsatte  Bundgarn,  som  de  under  Dykningen  hilder  sig 
ind  i,  hvorved  de  drukner. 

Reden  ved  ferske  Søer,  nær  Vandet,  mellem  Græs 
eller  under  Pilekrat,  nu  og  da  ganske  udækket.  I  nordlige 
Egne  lægges  Æggene  i  Slutningen  af  Maj.  De  8—10  Æg 
er  blegt  grønliggraa;  deres  Længde  61 — 64  mm.,  Bredden 
41 — 44  mm.  Rededunene  mørkebrune,  lidt  blegere  paa 
Midten. 

Føden  er  særlig  smaa  Muslinger  og  Snegle,  som  de 
henter  op  fra  Bunden,  nu  og  da  ogsaa  Bændeltang. 

3.  Taffeland  (Fuligula  ferina  (Linné)). 

Brunnakke,  Rødnakke  (Anas  ferina  Linné,  Nyroca  ferina 
Fleming).  Norsk:  Taffeland.  Svensk:  Brunand.  Tysk: 
Taffelente.    Engelsk:  Pochard. 

Han  i  Pragtdragt:  Hoved  og  Overhals  eVs- 
farvet  skinnende  brunrøde;  paa  Hagen  er  den 
forreste  befjedrede  Spids  som  Regel  hvid.   Forhals  og 

Forryg  sorte.  Forbrystet  brunsort  med  graalige  Fjer- 
bremmer.  Bagryg  og  alle  Skulderfjerene  samt  Krop- 
siderne smukt  hvidgraa  med  fin  sort  Tværvatring. 
Over-  og  Undergump  sorte.  Bagbryst  hvidgraat  med  ganske 
svag,  mørk  Vatring.  Bugen  lidt  mørkere,  ret  stærkt  vatret. 
Vingedækfjer  brunliggraa,  fint  hvidpudrede.  Spejlet  aske- 
gråt,  oftest   fint   graavatret,  bagtil    smalt  hvidkantet;    de 


Fig.  52.  Taffeland.  (Efter  Cordeaux). 


indre   Armsvingfjer    med    smalle    sorte    Rande    paa  Yder- 
fanerne.    Styrefjerene  graalig  mørkebrune. 

Hunnen:  Issen  sortebrun.  Hovedets  Sider  brune 
med  indblandede  graalige  Fjer;  et  Strøg  fra  Næbbet 
gennem  Øjet  hvidligt.  Hage,  Strube  og  Overhalsens 
Forside  smudsigt  hvide.  Baghals,  Forryg  og  Forbryst  mørke- 
brune, sidstnævnte  med  brede,  kraftigt  gulbrune  eller  hvid- 
lige Fjerkanter.  Ryg  og  Skulderfjer  brunsorte  med  ud- 
flydende, ret  svag  graalig  Vatring.  Overgumpen  sort  med 
svag  hvidlig  Pudring.  Bagbryst  og  Kropsider  brunliggraa, 
denne  Farve  omtrent  helt  dækket  af  brede  smudsighvide 


R.  Hørring:  Fugle  I. 

Fjerkanter,  lidt  mørkvatrede  paa  Kropsiderne.  Bug  og 
Undergump  brungraa  med  svag  graalig  Vatring.  Under- 
haledækfjerene  hvidlige.  Vingen  som  hos  Hannen. 

Næbbet  temmelig  langt  og  forholdsvis  smalt,  kun  lidet 
bredere  i  Spidsen.  Næblængde  45—49  mm..  Bredden  19—20 
mm.  Næbbets  Farve  er  blaaliggraa,  sort  ved  Roden  og 
over  hele  Spidsen.  Iris  hos  Hannen  gulrød,  hos  Hunnen 
okkerbrun.  Fødderne  mørk  blygraa,  Svømmehuden  sort. 
Mellemfoden  34  mm.,  Mellemtaaen  c.  70  mm.  Legems- 
længden  44—47  cm.  Vingelængden  19—22  cm. 

De  unge  Fugle  ligner  Hunnen,  men  hele  Undersiden 
er  overvejende  mørk  graabrun,  idet  de  hvidlige  Fjerbremmer 
langtfra  dækker  Fjerenes  mørke  Farve;  de  unge  Hanner 
har  mere  rødligt  Hoved  og  Overhals.  Yngledygtige  og 
ud  farvede  i  deres  første  Leveaar. 

Hannen  i  Sommerdragt  som  Hunnen,  men  Hoved 
og  Overhals  er  ensfarvede  rødlig  gulbrune,  Vatringen  paa 
Ryggen  stærkere  og  grovere  end  hos  Hunnen. 

Dunungen  mørkebrun  paa  Oversiden,  rustbrunlig  paa 
Hovedet,  Undersiden  smudsig  hvidgul. 

Blandt  danske  Dykænder  er  Hannen  altid  let  kendelig 
paa  sit  smukke,  brunrøde  Hoved  og  den  hvid-  og  sort- 
vatrede  Overside.  Hunnen  og  Ungerne  ligner  nærmest 
Bjergandens  Hun,  men  kan  lettest  skelnes  paa  Mangelen 
af  det  hvide  Baand  om  Næbroden;  paa  sit  askegraa  Vinge- 
spejl og  lange,  ret  smalle,  ganske  lidt  opadbøjede  Næb 
skelnes  den  fra  Hvidøjet  Ands  Hun  og  iøvrigt  fra  alle 
vore  andre  Dykænder. 

Taffelanden  er  udbredt  som  ynglende  i  den  palæ- 
arktiske Regions  vestligere  Dele  fra  de  britiske  Øer  til 
Baikal-Søen,  i  Europa  dog  neppe  ynglende  synderlig  over 
60°.  I  de  senere  Aartier  synes  den  at  tiltage  i  Antat  som 
ynglende  i  det  vestlige  Europa,  men  sin  egentlige  Hjem- 
stavn, hvor  den  yngler  særdeles  talrig,  har  den  i  det  syd- 
lige Rusland  og  Mellemsibirien.  Den  overvintrer  ved 
Europas  Vest-  og  Sydkyster,  i  Lilleasien,  Persien,  Afgani- 
stan,  Indien,  Kina  og  Japan.  I  Nordamerika  findes  en 
meget  nærstaaende  Art  F.  americana,  kendelig  paa  den 
renhvide  Bug  og  paa  det  brunrøde  Hoveds  Purpurglans. 

I  Tyskland  er  den  adskillige  Steder  en  ret  almindelig 
Ynglefugl,  ogsaa  paa  de  britiske  Øer  ruger  den  i  ret  stort 
Tal  hist  og  her  paa  passende  Lokaliteter,  men  er  dér  en 
almindelig  Vintergæst,  ankommende  i  Slutningen  af  Sep- 
tember. Paa  Island  findes  den  ikke,  og  i  Norge  er  den  kun 
en  tilfældig  Vintergæst,  idet  begge  Lande  ligger  Nord  for 
dens  Udbredningszone.  I  Sydsverrig,  hvor  den  tidligere 
var  særdeles  sjelden,  er  den  derimod  i  de  senere  Tider 
blevet  en  ret  almindelig  Ynglefugl,  der  ruger  ret  talrig, 
særlig  i  Upplands  og  Østergotlands  Søer. 

I  Danmark  er  den  en  ret  faatallig  Ynglefugl,  men  dog 
den  almindeligste  mellem  vore  Dykænder,  aabenbart 
betydeligt  tiltagende  i  Tal  i  de  senere  og  sidste  Aar. 
Almindeligst  ynglede  den  tidligere  i  Vestjyllands  Søer, 
Ringkøbing  Fjord,  Husbysø,  Vedersø  o.  m.  a.,  samt  i  de 
større  Søer  i  Thy;  nu  er  den  derimod  ikke  ualmindelig  i 
adskillige  Søer  paa  Sjælland,  saaledes  angives  omkring 
20  Par  at  yngle  i  Søborg  Mose  og  endnu  flere  i  Saltbæk  Vig. 

Til  Rugeplads  foretrækker  Taffelanden  større  Søer, 
Lagunesøer  eller  dybe  Havbugter,  hvor  Vegetationen  er 
frodig  og  rigelig,  aldrig  ved  det  aabne  Hav.  Reden  an- 
lægges, vel  skjult,  mellem  Siv  og  Rør  ved  Vandkanten, 
ofte  paa  Tuer  og  Smaaholme,  bygget  af  tørt  Græs  og  Straa, 
meget  dyb  og  rigelig  udforet  med  Dun,  der  ligner  Stok- 
andens. Den  ankommer  allerede  i  April  til  Ynglepladsen 
og  tager  da  snart  fat  paa  Redebygningen;  i  Søborg  Mose 
angives  den  allerede  at  ruge  i  sidste  Halvdel  af  April, 
men  andre  Steder  skal  den  først  begynde  at  ruge  langt 
hen  i  Maj  Maaned.  De  8— 13  Æg  er  gulgraa  eller  grønlig- 
graa  og  ruges  i  28  Dage;  deres  Længde  er  57 — 65  mm., 
Bredden  41—43  mm. 

I  September  ankommer  Taffelænder  paa  Gennemrejse, 
vel  fra  Rusland,  og  de  ses  da  i  større  og  mindre  Selskaber, 
nu  og  da  i  meget  store  Flokke,  oftest  sammen  med  Bjerg- 
og  Troldænder,  men  aldrig  nær  saa  talrige  som  disse;  de 
tager  med  Forkærlighed  Ophold  i  store  ferske  Søer  og 
Vige  og  undgaar  helst  Ophold  paa  aabent  Hav;  mange 
drager  videre  mod  Syd,  men  ikke  faa  overvintrer  her  og 
forlader  os  først  i  April.  Føden  er,  navnlig  paa  Yngle- 
pladsen, hovedsagdlig  vegetabilsk,  særlig  Rodknolde,  Frø, 
unge  Planteskud  o.  1.,  som  de  delvis  henter  op  fra  Bunden; 
ogsaa  Vandinsekter,  Snegle  og  Muslinger  spiser  de,  de 
sidste  navnlig  naar  de  opholder  sig  i  Fjorde  og  Vige,  hvor 
de  iøvrigt  angives  med  Forkærlighed  at  fortære  Rodstokkene 
af  Bændeltang. 

Deres  Flugt  er  hurtig,  men  tung  og  støjende. 

4.  Hvidøjet  And  (Fulfgula  ny  roca  (Giilden- 
stådt)). 

(Anas  africana  Gmelin,  Anas  ferruginea  Gmelin,  Anas 
leucophthalmus  Borkhausen).  Tysk:  Moorente.  Engelsk: 
White  Eyed  Duck. 

Han  i  Pragtdragt:  Hoved,  Hals  og  hele 
Forbrystet   ensfarvet   mørkt   brunrøde.    Hagen 


Fig.  53.   Hvidøjede  Ænder,  Han  og  Hun.  (Efter  Cordeaux). 


sort,  forrest  med  en  lille,  hvid  Plet.  Midt  omkring  Halsen 
en  bred,  sortagtig  Ring.  Hele  Oversiden  brunsort 
med  lidt  grønlig  Metalglans.  Forryggen  fint  rustrødt  pudret. 
Bagbryst  og  Underhaledækfjer  hvide.  Bugen  hvidlig,  bagtil 
gaaende  jævnt  over  i  Undergumpens  mørkebrune,  lidt 
vatrede  Farve.  Kropsidens  Fjer  mørkt  rødbrune  med  gul- 
brune Fjerkanter.  Vingerne  sortebrune,  Spejlet  hvidt, 
bagtil  sortkantet.  Indre  Armsvingfjer  sorte  med  grøn  Metal- 
glans. 

Hunnen  ligner  Hannen  meget,  men  er  mattere  og 
urenere  i  Farverne:  saaledes  er  Hovedet  mere  brunt  end 

brunrødt,  Forbrystet  ikke  mørkt  brunrødt,  men  rødligt 
gulbrunt  med  endel  indblandede  lyse  Fjerkanter.  Ryg  og 
Skuldre  mørkebrune  med  lysere,  gulbrune  Fjerkanter. 
Vingerne  som  hos  Hannen. 

Næbbet  ret  langt  og  smalt,  nærmest  som  hos  Taffel- 
anden, men  uden  Antydning  af  Opadbøjning,  og  ret  højt 
ved  Roden.  Farven  skiffersort.  Næblængde  38  —  42  mm., 
Bredden  19— 20  mm.  Iris  hos  de  gamle  Fugle  hvid,  hos 
de  unge  Fugle  brunlig.  Fødderne  blyfarvede  med  mørkere 
Svømmehud,  Mellemtaaen  52 — 58  mm.  lang.  Legems- 
længde  34—40  cm.,  Vingelængde  18 — 20  cm. 

Den  Hvidøjede  And  er  den  mindste  blandt  vore  Dyk- 
ænder, endog  paafaldende  mindre  end  Troldanden.  Den 
kendes  let  paa  sine  overvejende  ensfarvede,  mørke,  rødbrune 
Farver  paa  Hoved,  Forbryst  og  Rygside  og  paa  det  derved 
stærkt  fremtrædende  hvide  Spejl.  Fra  Troldandens  Hun, 
som  den  nærmest  kunde  minde  om,  skelnes  den  end- 
yderligere  let  ved  Mangelen  af  Top  og  hvide  Fjer  om 
Næbbet;  endelig  er  den  hvide  Iris,  hvoraf  Arten  har  Navn, 
meget  iøjnefaldende. 

Udbredt  som  ynglende  i  Middelhavslandene,  Mellem- 
og  Østeuropa  og  i  Vestasien  til  Kashmir,  hvor  den  er 
meget  almindelig;  i  Rusland  yngler  den  Syd  for  Moskov — 
Kasan  og  er  en  meget  almindelig  Standfugl  ved  det  sorte 
og  det  kaspiske  Hav,  i  Afganistan  og  Turkestan.  Over- 
vintrer i  Nordafrika  ned  til  Abyssinien  og  i  Sydasien.  Ved 
dens  Nordgrænse  i  Østpreussen  yngler  den  ret  udbredt 
om  end  faatallig,  og  overvintrer  dér  i  milde  Vintre,  men  i 
Holland,  Frankrig  og  England  er  den  kun  en  sjælden,  til- 
fældig Gæst  i  Vinter-  og  Foraarsmaanederne.  I  Island  og 
Skandinavien  viser  den  sig  ikke. 

I  Danmark,  der  jo  altsaa  ligger  betydelig  Nord  for 
dens  Udbredningszone,  har  den  nu  og  da  vist  sig  som  en 
tilfældig  Gæst,  vel  nærmest  strejfende  herop  fra  Yngle- 
pladserne Syd  for  Østersøen.  Den  er  saaledes  skudt  et 
Par  Gange  i  Store-Belt,  senest  blev  en  gammel  Han  skudt 
der  i  April  1863;  ved  Wedellsborg  paa  Fyn  blev  en  Han 
skudt  den  16.  7.  1909.  I  Hertugdømmerne  har  den  oftere 
vist  sig  og  angives  nu  og  da  at  have  ynglet  der. 

Reden  anlægges  ved  mindre,  ferske  Søer  med  rigelig 
og  tæt  Vegetation,  der  udgør  Hovedparten  af  deres  Næring. 

De  8— 10  Æg  er  lyst  brungullige,  i  frisk  Tilstand  med  en 
svag  grønlig  Tone;  deres  Længde  50—53  mm.,  Bredden 
36-39  mm. 

5.  Rødhovedet  And  (Fulfgula  rufina  (Pallas)). 

Kolbeand  (Branta  rufina  Boie,  Netta  rufina  Kaup, 
Callichen  rufinus  Brehm).  Tysk:  Kolbenente.  Engelsk: 
Red-crested  Pochard. 


Fig.  54.   Rødhovedet  And,   Han  og   Hun.    (Efter  Cordeaux). 


Han  i  Pragtdragt:  Hoved  samt  Overhalsens  Sider 
smukt  rødbrune,  lidt  mørkere  paa  Hovedets  Sider,  lysere 
rødbrun  paa  Issen.  Hovedets  Fjer,  der  særlig  i  Issen, 
men  ogsaa  i  Nakken  og  paa  Baghovedets  Sider  er  stærkt 
forlængede,  er  paa  Issen  rettede  op  i  Vejret  til  en 
stor,  bred,  busket  Top  og  paa  Halsen  rettede  bagud,  strøget 
op  i  en  tæt,  bagudrettet  Kam,  der  i  sin  afstudsede  Spids 
er  fløjelssort.  Underhals,  hele  Brystet  og  den  øvrige  Under- 
side sorte,  en  stor  Plet  paa  Bagkroppens  Sider  hvid  med 
rosa  Skær,  sortvatret  i  sin  Forkant,  opad  bredt  olivenbrunt 

kantet.  Forryg  og  Skuldre  rødligt  olivenbrune,  forrest  paa 
hver  Skulder  en  stor  hvid  Tværplet.  Bagryg  og  Overgump 
sorte,  den  sidste  med  grønlig  Metalglans.  Vingedækfjer 
mørkegraa,  Armsvingfjer  graahvide  med  sortebrune  Spidser, 
dannende  et  graahvidt  Spejl.  Indre  Armsvingfjer  rødligt 
askegraa.  Haandsvingfjerene  mørkebrune  med  overvejende 
hvide  Inderfaner.  Styrefjerene  overvejende  graabrune,  lige- 
ledes med  hvidlige  Inderfaner. 

Hunnen  har  Fjerkam  som  Hannen,  blot  meget 
mindre.  Hovedets  Overside  efter  en  skarp  Linie  gennem 
Øjet  ud  i  Nakken  mørkebrun;  Kammens  Spids  ned  ad 
Nakken  og  Baghalsen  lysere  brun.  Kinder,  Strube  og  Over- 
hals graalighvide.  Rygsiden  ensfarvet  graalig  olivenbrun, 
noget  mørkere  paa  Forryg  og  Overgump,  lysere  paa 
Overhaledækfjerene.  Forbryst  og  Kropsider  olivenbrune 
med  gulbrunlige  Fjerkanter.  Bagbryst  og  Bug  graalighvide 
med  indblandet  brunt,  særlig  paa  Bug  og  Undergump. 
Vingedækfjer  graaligbrune,  Vingespejlet  hvidliggraat. 

Næbbet  ensfarvet  rødt,  ret  langt  (c.  50  mm.),  ved 
Grunden  noget  fortykket  paa  Siderne,  endel  smallere  mod 
Spidsen.  Neglen  ret  bred,  stor,  langt  nedbøjet,  hvidlig. 
Fødderne  gulrøde  eller  gule.  Mellemfoden  c.  40  mm., 
Mellemtaaen  c.  68  mm.  Iris  hos  Hannen  skinnende  gul- 
rød, hos  Hunnen   mere  gullig.  Vingelængden  25 — 27  cm. 

De  unge  Fugle  ligner  Hunnen,  men  har  smudsigt 
rødt,  ved  Roden  næsten  sort  Næb,  iøvrigt  kendelige  paa 
de  ungdommelige  Styrefjer. 

Den  Rødhovede  And  slutter  sig  i  Bygningsforhold, 
bl.  a.  i  Næbform,  ikke  helt  nær  til  vore  andre  Arter  af 
Slægten  Fuligula  og  udskilles  ofte  til  en  egen  Slægt. 
Blandt  vore  Dykænder  kendes  den  bedst  paa  sin  store, 
buskede  Top  og  sit  ved  Roden  noget  fortykkede  Næb. 
Hannen  er  let  kendelig  paa  sit  røde  Hoved  og  sin  hele 
pragtfulde  Farvetegning,  og  Hunnen  kendes  paa  den  mørke- 
brune Isse,  der  ved  en  skarp  Linie  er  adskilt  fra  den 
ganske  lyse,  graahvide  Kind;  iøvrigt  gør  dens  i  det  hele 
meget    lyse    Farver    den    kendelig    mellem    vore    andre 

Dykandhunner,    der    alle    er   langt    mørkere    farvede    paa 
Rygsiden. 

Udbredt  som  Ynglefugl  i  den  palæarktiske  Regions 
sydvestlige  Dele,  op  til  50",  særlig  almindelig  i  de  øst- 
ligere Middelhavslande,  i  Syd-Ungarn,  Balkan,  Sydrusland, 
særlig  i  Egnene  om  det  sorte  og  det  kaspiske  Hav  helt 
ud  i  Turkestan;  yngler  ogsaa  i  Nordafrika.  I  Sydfrankrig 
og  Mellemeuropa  findes  den  endnu  ret  almindelig,  men  i 
Tyskland  er  den  en  spredt  og  sjælden,  men  dog  ret  regel- 
mæssig Ynglefugl,  der  endogsaa  er  fundet  ynglende  helt 
op  i  Holsten;  iøvrigt  viser  den  sig  i  Nordtyskland  som 
en  ret  sjælden  Vintergæst  helt  op  i  Østersøprovinserne. 
I  England  har  den  ret  ofte  vist  sig  som  tilfældig  Vinter- 
gæst, derimod  kommer  den  ikke  til  Island  eller  den  skandi- 
naviske Halvø. 

I  Danmark  har  kun  enkelte  Individer  vist  sig  som 
sjældne,  tilfældige  Gæster  i  vore  Farvande;  saaledes  er 
den  skudt  i  Stadilfjord  22.  7.  1872,  ved  Rødvig  15.  1.  1892 
og  i  Vejlen  paa  Taasinge  15.  11.  1914;  de  to  sidstnævnte 
var  Hanner  i  Pragtdragt. 

Holder  hovedsagelig  til  i  Indsøer,  baade  ferske  og 
salte,  og  viser  sig  saa  godt  som  aldrig  paa  aabent  Hav; 
den  foretrækker  som  Yngleplads  vegetationsrige,  jævnlig 
endog  skovomkransede  Søer,  helst  med  stor,  fri  Vandflade, 
hvor  de  særlig  opholder  sig;  de  dykker  efter  Bundvege- 
tationen, der  udgør  deres  Hovednæring,  omend  de  ogsaa 
fortærer  Vandinsekter,  Fiskeyngel  og  Smaasnegle.  Reden 
nær  Vandkanten  mellem  Rør  og  Siv.  7—10  Æg,  hvis  Farve 
er  smudsig  gullighvid;  Længden  53—58  mm.,  Bredden 
41 — 43  mm.  Ruger  i  sidste  Halvdel  af  Maj  og  i  Juni. 

2.  Havlitslægten  (Pagonétta  Kaup). 

Næbbet  kortere  end  Mellemfoden,  stærkt  hvæl- 
vet, med  bred  Næbnegl,  dækkende  omtrent  hele 
Næbspidsen.  Næseborene  nær  Næbroden.  Næb- 
kanten i  Næbbets  ydre  Del  indbøjet.  Grænsen 
mellem  Næbhud  og  Fjerene  omtrent  lige,  uden 
spidse  Vinkler.  Luftrøret  har  i  sin  nedre  Ende  5 
store,  hindeklædte  Vinduer  (sml.  Fig.  55);  Ben- 
trommen ved  det  nedre  Strubehoved  har  et  stort, 
hindedækket  Vindue.  Brystbenet  har  to  store  Ind- 
skæringer  i   sin  Bagrand,  bagtil   halvvejs   lukkede 

af  en  Udvækst  fra  Brystbenets  Midtparti;  en  skjold- 
formet Forlængelse  i  Brystbenets  Bagrand,  bag 
Brystbenskammen.  Skulderfjerene  meget  forlæn- 
gede, lancetformede  hos  Hannen.  14  Styrefjer; 
hos  Hannen  er  de  midterste  meget  længere  end 
de  ydre,  de  to  midterste  stærkt  forlængede  og 
smalle.  Slægten  omfatter  kun   1  Art. 

Havlit  (Pagonétta  glaciålis  (Linné)). 

Havlyk,  Angeltaske  (Anas  hyemalis  Linné,  Hareida 
glaciålis  Stephens).  Norsk:  Isand.  Svensk:  Alfågel.  Tysk: 
Eisente.   Engelsk:  Long-tailed  Duck. 

Han  i  Vinterdragt:  De  forlængede,  lidt  opad- 
rettede  Issefjer,  Nakken, 
Baghalsen,  Struben,  For- 
halsen, Underhalsen  samt 
Forryggen  renhvide.  Pande 
og  Hovedets  Side  aske- 
graa  eller  brunlig  aske- 
graa  med  en  hvid  Ring 
om  Øjet.  Paa  hver  Side 
af  Halsen  en  stor  oval 
Plet,  opadtil  sort,  nedadtil 
graalig  rødbrun.  Bagryg, 
Overgump  og  Vingerne 
brunsorte     eller     næsten 

sorte.  Skulderfjerene,hvor- 

„     ,      ,  j.   Fig.  55.  Struberør  og  nedre  Strube- 

af    de    bageste    er    stærkt  h*ed  af  Havlit-Han    Set  fra  Siden 
forlængede    og    spidse,  er  0g  forfra.   (Efter  Yarrell). 

hvidlig  askegraa,  dannende 

en  skarpkantet,  tresidet  Plet  paa  hver  Skulder.  Hele  Brystet 
sortebrunt  og  danner  paa  den  iøvrigt  renhvide  Underside 
et  mørkt,  skarpkantet  Skjold,  der  paa  Siderne  staar  i  For- 
bindelse med  den  smalle,  sorte  Tværstribe  paa  Forryggen. 
Kropsiderne  hvide  med  stærkt  askegraat  Anstrøg.  De  indre 
Armsvingfjer  mørkebrune  med  purpurrødlig  Metalglans. 
De     to     midterste    Styrefjer    sorte,    meget    lange 

(16—21  cm.),   smalle   og   spidse,  de  ydre    korte   Styrefjer 
hvide. 

Han  i  Sommerdragt:  Hovedet,  Halsen  og  hele 
Brystet  sortebrune,  blot  danner  et  hvidt  Felt  om  og  bag 
Øjet  og  et  askegraat  Parti  mellem  Øje  og  Næb  en  stor 
lys  Plet  paa  hver  Side  af  Hovedet.  Bagryg  og  Overgump 
omtrent  rensorte,  medens  Forryg  og  Skulderfjer  er  sorte 


Fig.  56.   Havlit,   Han  og  Hun.   (Efter  Cordeaux). 


med  brede,  graalig  rødbrune  Fjerkanter.  Undersiden  iøvrigt 
renhvid.  Vingerne  og  Halefjerene  som  i  Vinterdragten. 

Hunnen  er  hvid  eller  graalig  hvid  paa  Hoved  og 
Overhals  med  brunsort  Pande,  Isse  og  Nakke  og  en  sorte- 
brun Plet  paa  hver  Side  af  Overhalsen.  Underhals  og 
Forbryst  ensfarvet  graalig  olivenbrune,  Undersiden  iøvrigt 
hvid.  Vingerne  omtrent  farvede  som  hos  Hannen,  men 
de  indre  Armsvingfjer  har  graabrune  Fjerkanter  paa  Yder- 
fanerne. Halen  uden  forlængede  Styrefjer. 

Næbbet  sortegraat,  hos  Hannen  med  et  bredt  orange- 
gult Baand  over  Midten  mellem  Næseborene  og  den 
sorte  Næbnegl,  der  næsten  er  af  Næbspidsens  Bredde. 
Hos  den  gamle  Hun  en  gullig  Plet  mellem  Næsebor  og 

Næbnegl.  Næbbet  kort,  c.  26  mm.,  ved  Grunden  med 
næsten  parallelle  Kanter,  smallere  mod  Spidsen.  Næb- 
kanten ud  mod  Spidsen  noget  nedad-  og  indadbøjet,  helt 
skjulende  Lamellerne.  Fødderne  grønlig  blysorte  med  sort 
Svømmehud.  Mellemfoden  34—36  mm.,  Mellemtaaen  55—57 
mm.  Legemslængden  36— 40  cm.;  hos  Hannen,  med  Hale- 
fjerene, indtil  60  cm.;  Vingelængde  20—23  cm.  Hunnen 
endel  mindre  end  Hannen. 

De  unge  Fugle  ligner  Hunnen,  men  det  hvide  paa 
Hovedet  er  stærkt  indblandet  med  graat,  særlig  paa  Struben. 
Bagryg  og  Overgump  er  brunsorte,  men  uden  olivenbrune 
Fjerkanter  som  hos  Hunnen.  Kropsidernes  Fjer  brungraa. 
Den  unge  Han  er  i  denne  Dragt  allerede  kendelig  paa  et 
sortebrunt  Baand  over  Forbrystet  og  graabrunligt  Bryst, 
begge  med  lysere  Fjerkanter.  Næbbet  uden  gullig  Plet  eller 
Tværbaand.  De  er  flere  Aar  om  at  blive  udfarvede  og 
kønsmodne. 

Dunungen  er  brunsort  paa  hele  Oversiden.  Kinderne 
sorte  med  skarp  Grænse  mod  den  hvide  Hage,  Strube  og 
Hals;  en  lille  hvid  Plet  over  Øjet,  under  Øjet  og  ved 
Næbroden.  Hele  Undersiden  iøvrigt  hvid,  blot  med  et 
stærkt  fremtrædende  brunsort  Baand  over  Forbrystet. 

Havlitten  er  i  det  hele  meget  varierende  i  Ydre  efter 
Køn,  Aarstid  og  Alder,  hvilket  delvis  er  begrundet  i,  at 
denne  And  baade  for  Hannens  og  Hunnens  Vedkommende 
har  en  saa  fuldstændig  dobbelt  Fældning,  med  vidt  for- 
skellig Sommer-  og  Vinterdragt  hos  Hannen.  Hannens 
Vinterdragt  fældes  saa  tidligt,  at  det  paafaldende  Fænomen 
fremkommer,  at  Hannen  allerede  ved  Parringstidens  Be- 
gyndelse har  sin  rene  Sommerdragt.  Hunnen  har  i  Som- 
merdragten olivengraa  Fjerkanter  paa  Skulderfjerene. 

Blandt  vore  Dykænder  er  Hannen  aldrig  til  at  tage 
fejl  af,  kendelig  som  den  er  paa  de  to  lange  Halefjer,  det 
overvejende  renhvide  Hoved  og  den  ved  Fjerlaget  ejen- 
dommelig høje  og  butte  Pande  og  Isse.  Hunnen  er,  skønt 
mindre  udpræget  farvet,  lettest  at  kende  paa  det  korte 
ejendommelige  Næb,  de  hvidlige  Kinder  med   den   store 

mørke  Plet  under  Øret,  den  overvejende  hvide  Underside 
og  de  usædvanlig  brede,  gulbrune  Fjerkanter  paa  Ryg- 
sidens Fjer. 

Havlitten  er  en  ægte  højnordisk  Fugl,  udbredt  som 
ynglende  i  Europas,  Asiens  og  Amerikas  nordligste  Egne, 
talrigst  nord  for  Polarkredsen,  syd  for  denne  oftest  i  Fjeld- 
egne over  Trægrænsen.  Om  Efteraaret,  naar  Kulde  og  Is 
tvinger  den,  søger  den  sydpaa  eller  vestpaa  til  varmere, 
aabne  Have,  og  om  Vinteren  viser  den  sig  almindeligt  i 
det  øvrige  Europa,  Mellemasien  og  i  Nordamerika  endog- 
saa  ned  til  den  mexikanske  Havbugt.  Selv  i  de  barskeste 
Egne  paa  Spitsbergen  og  i  Nord-Grønland  og  paa  Island 
yngler  den  meget  almindelig.  I  det  nordligste  Skandinavien, 
særlig  i  Lapland  og  Finmarken  og  i  det  nordlige  Finland, 
yngler  den  meget  almindelig;  i  Norge  gaar  den  som  Yngle- 
fugl, om  end  i  ringe  Tal,  ned  til  Valders  og  Dovre.  Om 
Vinteren  er  den  yderst  almindelig  og  talrig  ved  Vesteuropas 
Kyster  og  i  Østersøen,  men  gaar  kun  i  ringe  Tal  ind  i 
det  mellemeuropæiske  Fastland;  ogsaa  ned  til  Middelhavet 
gaar  den. 

I  Danmark  er  den  en  ganske  overordentlig  talrig  og 
almindelig  Vintergæst,  der  allerede  kommer  i  Oktober  og 
November,  men  først  dog  viser  sig  i  mægtige  Flokke  i 
December  og  Januar,  hvis  Kulden  bliver  strængere;  den 
bliver  her  da  helt  ud  til  April  Maaneds  Slutning  eller 
længere.  Udenfor  Yngletiden  holder  Havlitten  som  en  ægte 
Havfugl  saa  godt  som  udelukkende  til  ude  paa  aabent 
Hav,  hvor  den,  fremragende  Dykker  som  den  er,  formaar 
at  dykke  paa  ret  dybt  Vand,  ofte  paa  5 — 10  m.;  kun  ganske 
undtagelsesvis,  tvungen  af  Forholdene,  kan  den  vise  sig 
i  store  Indsøer,  hvor  den  da  stadig  holder  til  ude  paa 
Midten.  Om  Dagen  nærmer  den  sig  Havkysterne,  men 
søger  om  Natten  atter  ud  paa  Havet.  I  strenge  Isvintre 
holder  den  sig  flokkevis  saa  længe  som  muligt  i  Vaagerne, 
travlt  optaget  af  at  dykke;  først  naar  disse  lukkes,  søger  de 
aabent  Vand  andetsteds.  I  vore  Farvande  ses  denne  meget 
selskabelige  And  ofte  i  store  Selskaber,  men  ogsaa  jævnlig 
i  uhyre  Flokke,  og  deres  stadig  gentagne,  ejendommelige 
Skrig  av — av — avlit,  hvoraf  Navnet  kommer,  høres  viden 
om.  Havlitten  er  en  særdeles  livlig  og  rastløs  lille  And, 
der,  lidet  sky,  stadig  er  i  Bevægelse  for  at  søge  Føden,  der 
saa  godt  som  udelukkende  bestaar  af  Snegle  og  særlig  Smaa- 
muslinger,  hvormed  man  ofte  finder  deres  Mave  helt  fyldt. 
I  Slutningen  af  April  og  Begyndelsen  af  Maj  høres  den  om 
Natten  paa  Gennemrejse  mod  Nordvest  til  Ynglepladserne. 

Paa  de  højnordiske  Ynglepladser,  der  altid  findes  ved 
ferske  Vande  lige  nede  fra  Lagunesøerne  op  til  Fjeldsøerne, 
viser  den  sig,  ligesaasnart  disse  er  isfri  i  April  eller  Maj. 
Reden  nær  Vandkanten,  jævnlig  lidt  dækket  under  Polar- 
pil eller  anden  arktisk  Vegetation,  er  udforet  med  lysebrune 
Dun.  Hannerne  er  meget  stærkt  ophidsede  i  Parringstiden 
og  ses  ofte  i  større  Tal  samlede  om  en  enkelt  Hun,  stadig 
skrigende  åu-åu-a,  kredsende  om  dem  med  de  lange  Hale- 
fjer rettede  højt  i  Vejret,  stadig  nikkende  med  Hovedet, 
idet  de  snart  bøjer  det  helt  tilbage  over  Ryggen,  snart  jager 
det  ned  mod  Vandspejlet.  Sidst  i  Maj  eller  først  i  Juni 
lægges  de  5  —  10,  oftest  8,  graagrønne  eller  graalig  gul- 
hvide Æg.  Paa  Island  viser  Ællingerne  sig  i  Slutningen 
af  Juni  og  i  Begyndelsen  af  Juli.  Æggenes  Længde  50— 56 
mm.,  Bredden  34—38  mm. 

[Strømandslægten  (Cosmonétta  Kaup). 
Næbbet   kort   og   smalt,  særlig  mod  Spidsen,  kortere 
end  Hovedet;  ved  Roden  højere  end  bredt.  Næbneglen  af 
Næbspidsens  Bredde.  Lamellerne  smaa.  Kun  1  Art. 

Strømand   (Cosmonétta   histrionica   (Linné)). 

Clangula  histrionica  Fleming,  Histrionicus  torquatus 
Bonaparte.  Norsk  og  Svensk:  Strømand.  Tysk:  Kragen- 
ente.  Engelsk:  Harlequin  Duck. 

Han  i  Pragtdragt.  Fra  Næbbet  en  smal,  sort  Stribe 
midt  ad  Issen  ud  i  Nakken,  fortil  hvidkantet,  bagtil  bredt 
kastaniebrunt  kantet.  Mellem  Øje  og  Næb  en  stor, 
hvid,  skarpkantet,  omtrent  tresidet  Plet,  ved 
Øret  en  mindre,  rund,  hvid  Plet  og  en  lignende  aflang  paa 
Halsens  Sider.  Hovedes  Sider  iøvrigt  blaalig  sortegraa; 
Hage,  Strube  og  Underhals  sorte,  foran  Grænsen  mod  det 
mørkt  blaalig,  askegraa  Forbryst  en  smal,  skarpkantet 
hvid  Ring  omkring  hele  Underhalsen.  Ryggen,  endel  af 
Skulderfjerene  og  Forvingen  mørkt  graablaa,  den  sidste 
med  et  Par  hvide  Draabepletter.  Bagbryst  og  Bug  mørke- 
brune, Undergumpen  rensort  med  en  lille  hvid  Plet  paa  hver 
Side.  Kropsidens  Fjer  smukt  ensfarvet  kastaniebrune.  Paa 
hver  Side  af  Brystet  en  bred,  hvid,  bredt  sort- 
kantet  Tværstribe   foran  Vingen.    Skulderfjerene 

delvis  hvide  med  sorte  Yderfaner.  Nedre  Vingedækfjer 
hvidspidsede,  Spejlet  sort  med  Purpurglans.  Indre  Arm- 
svingfjer hvide  med  sorte  Kanter.  Halen  ret  lang  og  spids. 
Hunnen  overvejende  olivenbrun  med  et  hvidligt  Parti 
mellem  Næb  og  Øje,  en  hvid  Plet  ved  Øret  og  udviskede, 
brede,  hvidlige  Tværstriber   over   Fjerene   paa   Midten   af 


Fig.  57.  Strømand,  Han  og  Hun.  (Efter  Cordeaux). 

Bryst  og  Bug.  Hage,  Strube  og  Forhals  graalige.  Sving- 
og  Styrefjer  helt  brunligsorte  med  svag  Purpurglans. 

Næbbet  ganske  lille  og  fintbygget,  Næbryggen  kun 
25—26  mm.,  Bredden  ved  Roden  c.  14  mm.,  mod  Spidsen 
9  mm.,  smalnende  stærkt  af  ud  mod  Spidsen,  der  er  helt 
dækket  af  den  store  Næbnegl,  hvis  Grænser  er  udviskede. 
Farven  sortagtig  olivengrøn.  Fødderne  af  samme  Farve, 
forholdsvis  smaa,  Mellemfoden  36—38,  Mellemtaaen  53—55 
mm.  lange.  Legemslængden  39—45  cm.,  Vingen  19—21  cm. 

Hannen  i  Sommerdragt  ligner  Hunnen,  men  Ryggen 
er  blaaligsort,  og  det  purpurblaalige,  fortil  hvidkantede  Spejl 
gør  den  kendelig. 

De  unge  Fugle  ligner  ogsaa  Hunnen,  men  hele  Under- 
siden er  hvidliggraa,  hver  Fjer  med  en  udvisket  graabrun 
Tværplet  foran  den  smalle,  hvidlige  Fjerkant. 

Dunungen  olivenbrunsort  paa  hele  Oversiden;  Under- 
siden renhvid,  dog  graalig  paa  Forbrystet.  Kinderne  ren- 
hvide, en  stor  sort  Plet  foran  Øjet  og  en  lille,  skarpkantet 
rund  Plet  over  hvert  Øje;  en  hvid  Streg  over  Vingen. 

Denne  lille  Dykand  kendes  lettest  paa  sit  usædvanlig 
lille,  smalle  Næb,  kortere  end  Hovedet.  Hannens  pragtfulde 
Farver  gør  den  let  kendelig   blandt   alle  Nordens  Ænder. 

Udbredt  i  det  nordlige  Amerika  fra  45°  op  i  de  ark- 
tiske Egne,  tillige  ynglende  i  Østsiberien  fra  Kamtschatka 
til  Baikal-Søen.  I  Grønland  yngler  den  ikke  sjeldent  op 
til  Upernivik,  og  i  Island  er  den  meget  almindelig  over- 
alt, nærmest  som  Standfugl.  Strejfende  Individer  kommer 
til  Færøerne,  og  til  de  britiske  Øer  er  de  ikke  helt  sjeldent 
naaet.  I  Mellemeuropa  har  den  vist  sig  nu  og  da,  saaledes 
kendes  en  Række  Tilfælde  fra  Tyskland,  særlig  fra  de 
østlige  Østersøkyster.  I  Norge  skal  den  være  iagttaget  et 
Par  Gange,  og  ligeledes  i  Sverrig  er  den  skudt  nogle  faa 
Gange,  saaledes  sydligt  ved  Karlskrona. 

I  Danmark  er  denne  lille  prægtige  And  mærkelig  nok 
endnu  aldrig  med  Sikkerhed  iagttaget,  men  da  dens  lejlig- 
hedsvise Forekomst  hos  os,  efter  det  anførte,  ikke  er 
usandsynlig,  medtages  den  her,  tilmed  da  der  i  ældre  Tid, 
ifølge  en  Optegnelse  af  Kjærbølling,  skal  være  skudt  et 
Eksemplar  ved  Frijsenborg,  uden  at  der  dog  paa  anden 
Maade  foreligger  en  Bekræftelse  herpaa. 

Lever  i  sin  Hjemstavn  saagodt  som  udelukkende  ved 
rivende  Elve,  hvor  den  med  stor  Forkærlighed  dykker  og 
færdes  i  Strømhvirvlerne  og  ved  Faldene,  søgende  Insekter 
og  deres  Larver  samt  Planteføde.  Ved  Vintertid  træffes 
den  ved  Hav  kysterne  ved  Brændingerne;  der  lever  den  af 
Bløddyr,  Krebsdyr  o.  1.  Ruger  ved  Elvebredder  og  paa 
Øer  i  Elvene,  i  Klipperevner,  mellem  Sten  eller  paa  andre 
dækkede  Steder,  oftest  under  Vegetationen.  Reden  udforet 
med  Græs  og  graa  Dun.  Æggene  lægges  midt  i  Juni,  oftest 
5—7,  af  og  til  flere,  hvide  med  stærk  gulbrun  Tone; 
deres  Længde  56—59,  Bredden  41—44  mm.]. 

3,  Hvinandslægten  (Cldngula  Leach). 
Næbbet  kort,  noget  smallere  mod  Spidsen,  meget 
højt  ved  Roden;  Grænsen  mellem  Næbhud  og  Fjer 

med  en  kort,  spids  Vinkel  paa  hver  Side  af  Panden. 
Næbneglen  langt  smallere  end  Næbspidsen.  Meget 
luftfyldte,  opdrevne  og  tykke  Pandeben,  særlig  hos 
Hannerne,  dannende  ligesom  en  Hue  ovenpaa  hele 
Panden  og  Issen.  Næsekirtlerne  overordentlig  stærkt 
udviklede  og  store,  liggende  helt  ovenpaa  Hovedet; 
da  tillige  Pande  og  Issefjer  er  meget  tætte  og 
delvis  oprette,  bliver  disse  Ænders  Hoved  ganske 
paafaldende  stort,  med  stejlt  opstigende,  høj  og 
but  Pande.  Luftrøret  hos  Hannen  med  en  stor 
Udvidelse,  og  ved  det  nedre  Strubehoved  en  meget 
stor,  særdeles  kompliceret  Bentromme,  delt  i  to 
Rum,  med  tre  store  hindedækkede  Vinduer.  Bryst- 
benet bagtil  meget  bredt,  med  fortykket  Bagkant 
og  et  lille  rundt  Vindue  paa  hver  Side  af  Bag- 
enden. Halen  afrundet,  16  Styrefjer. 

Slægten  er  udbredt  over  den  nordlige  Halvkugles 
arktiske  og  subarktiske  Egne  og  indeholder  kun  3  Arter, 
af  hvilke  1  forekommer  i  Danmark;  en  anden  nævnes  her, 
da  den  mulig  kunde  vise  sig  i  vore  Farvande. 

Hvinand  (Clångula  glå~ucion  (Linné)). 

Firøje,  Bruskop,  Hvidøje,  Splitdykker  (Anas  clångula 
Linné,  Anas  glaucion  Linné,  Fuligula  clångula  Bonaparte, 
Clångula  vulgaris  Fleming,  Clångula  glaucion  Brehm). 
Norsk:  Hvinand.  Svensk:  Knipa.  Tysk:  Schellente. 
Engelsk:  Goldeneye. 

Han  i  Pragtdragt.  Hoved  og  Overhals  sorte  med 
stærk  Metalglans,  purpurfarvet  mod,  grøn  med  Lyset; 
Grænsen  mod  den  hvide  Hals  skarp.  Fjerene  paa  Hovedets 
Overside  noget  forlængede  og  oprette,  saaledes  at  Issen 
syner  meget  but  og  høj.  Ved  Næbroden  paa  hver  Side  en 
stor  rund,  skarpkantet  hvid  Plet.  Hage  og  Strube 
sorte,  uden  Metalglans.  Ryg  og  Overgump  rensorte.  De 
indre  Skulderfjer  sorte,  de  ydre  hvide  med  sorte  Fjer- 
kanter, dannende  skarpe,  sorte  Længdestriber.  Bryst  og 
hele  Undersiden  renhvide,  et  Parti  paa  Bugens  Sider  om- 

kring  Benene  mørkt  brunliggraat.  Kropsidernes  Fjer  hvide, 
de  øverste  opad  skarpt  sortkantede.  De  smaa  øvre  Vinge- 
dækfjer sorte,  de  mellemste  hvide;  af  de  store  nedre  Vinge- 
dækfjer er  de,  der  sidder  over  de  mellemste  Armsvingfjer, 
som  danner  et  stort  hvidt  Spejl,  renhvide,  de  øvrige  lige- 
som de  andre  Svingfjer  sorte.  Halen  sort  med  graalig 
Silkeglans. 

Hunnen    er   meget    mindre  end  Hannen.    Hoved  og 


Fig.  58.  Hvinænder,  Han  og  Hun.  (Efter  Cordeaux). 

Overhals  ensfarvet  mørkebrune,  uden  hvid  Plet  ved 
Næbbet,  med  skarp  Grænse  mod  den  paa  Forsiden  hvide 
Hals.  Rygsiden  brunsort  med  graalige  Fjerkanter  paa  Ryg 
og  Skuldre.  Forbrystet,  med  et  bredt,  graat  Tværbaand  med 
hvidlige  Fjerkanter,  hele  Undersiden  hvid.  Brystet  og 
Kroppens  Sider  graaligsorte  med  hvidgraa  Fjerkanter, 
Benenes  Fjer  mørkt  graabrune.  Vingedækfjerene  hvide 
med  to  sortebrune  Tværbaand.  Spejlet  hvidt.  Halen  og 
Svingfjerene  som  hos  Hannen. 

Næbbet  hos  Hannen  blaasort,  35  mm.  langt,  18  mm. 
bredt  ved  Roden,  22  mm.  højt  sammesteds.  Hunnens  Næb 
blaasort  med  et  rødligt  Parti  omkring  den  sorte  Næbnegl; 
Næblængde  30  mm.,  ved  Roden  15  mm.  bredt,  c.  18  mm.  højt. 

R.  Hørring:   Fugle  I.  10 

Iris  gyldengul.  Fødderne  orangegule  med  graasorte  Kløer 
og  Svømmehud.  Mellemfoden  hos  $  40,  hos  $  33—35  mm. 
lang.  Mellemtaaen  hos  $  70,  hos  $  57—60  mm.  lang. 
Legemslængden  hos  $  c.  50  cm.,  hos  $  41 — 42  cm.  Vinge- 
længden hos   <£  c.  22,  hos  $  c.  19  cm. 

I  Sommerdragten  ligner  den  gamle  Han  Hunnen,  men 
er  kendelig  paa  sin  meget  hvidere  Vinge  og  paa  sin 
Størrelse. 

De  unge  Fugle  ligner  meget  Hunnen,  men  er  mere 
brunlige  paa  Ryggen;  de  øvre  smaa  Vingedækfjer  er  ikke 
hvide,  men  af  Ryggens  og  Skuldrenes  Farve;  de  unge 
Hanner,  der  først  faar  deres  Pragtdragt  2  Aar  gamle,  har 
indblandede  hvidlige  Fjerspidser  paa  Vingedækfjerene  og 
er  iøvrigt  lette  at  kende  paa  deres  Størrelse. 

Dunungen  er  mørkebrun  paa  Oversiden;  Strube  og 
Forhals  gullighvide,  Forbrystet  mørkt  brunsort,  Undersiden 
iøvrigt  graahvid.  Paa  Rygsiden  er  paa  hver  Side  af  Skul- 
drene og  bag  Vingen  en  utydelig  hvid  Plet. 

Hvinanden  kan  ikke  forveksles  med  nogen  anden 
dansk  Dykand,  let  kendelig  som  den  i  alle  Dragter  er 
paa  sit  sorte  eller  brune,  store,  højissede  Hoved,  skarpt 
afgrænset  fra  den  hvide  Hals,  og  paa  de  orangegule  Ben; 
den  hvide,  runde  Plet  ved  Næbbet  og  de  smukke  sorte 
og  hvide  Farver  gør  ogsaa  Hannen  til  en  af  vore  ejen- 
dommeligste og  pragtfuldeste  Dykænder. 

Udbredt  som  ynglende  i  alle  arktiske  og  subarktiske 
Egne  af  den  gamle  og  den  ny  Verden,  i  Europa  sydligst, 
om  end  sjælden,  i  Nordtyskland,  i  Asien  til  Kaukasus  og 
Sydsiberien  og  i  Amerika  til  Maine  og  Kanada,  men  over- 
alt talrigst  i  de  nordlige  Egne.  Den  amerikanske  Hvinand 
er  af  nogle  udskilt  som  en  særlig,  omend  meget  nær- 
staaende,  Lokalrace  (var.  amerlcana  Bonaparte).  Trækfugl, 
der  overvintrer  i  sydligere  eller  varmere  Egne,  saaledes 
ved  alle  Vesteuropas  Kyster,  Middelhavslandene,  sorte  og 
kaspiske  Hav,  Persien,  Nordindien  og  Kina,  i  Nordamerika 
ned  til  Mexico  og  de  vestindiske  Øer.  I  Norge  yngler  den 
almindelig  syd  for  Dovre,  særlig  paa  Østlandet;  norden- 
fjælds  skal  den  være  talrig  paa  Lavlandet.  I  Sverrig  yngler 
den  almindelig  i  Laplands  Skove,  og  dens  Sydgrænse  gaar 

gennem  Gestrike,  nordlige  Dalarne  og  Vårmland,  men  den 
kan  træffes  ynglende  sydligere,  f.  Eks.  ved  Venern,  Tåkern 
og  i  Smaaland.  I  Finland  er  den  ganske  overordentlig  al- 
mindelig ynglende,  overalt  hvor  Skov  findes.  Til  Grønland 
og  Island  kommer  den  ikke.  I  England  er  den  kun  nogle 
sjældne  Gange  iagttaget  som  ynglende,  men  den  er  en 
særdeles  talrig  Vintergæst  der.  I  Tyskland  er  den  mærke- 
lig nok  ikke  helt  sjælden  som  Ynglefugl,  saaledes  i  Meck- 
lenborg,  Pommern,  Holsten,  Brandenborg  og  i  Østpreussen. 

I  Danmark  kendes  Hvinanden  ikke  som  ynglende, 
skønt  dette  efter  Fuglens  ovennævnte  Udbredelse  i  og  for 
sig  langt  fra  ligger  udenfor  Mulighedens  Grænser;  der- 
imod er  den  en  særdeles  almindelig  og  talrig  Vintergæst; 
den  ankommer  paa  Træk  gerne  i  Oktober  og  November 
og  ses  derefter  hele  Vinteren  gennem  til  langt  ud  paa 
Foraaret;  Tilbagetrækket  finder  Sted  i  Marts  og  April;  en- 
del  Individer,  vistnok  mest  yngre  ikke  yngledygtige  Fugle, 
ses  helt  ud  i  Maj  Maaned  og  oversomrer  endogsaa  delvis 
hos  os.  Talrigst  ses  den  i  strenge  Vintre,  og  den  opholder 
sig  da  flokkevis  i  Bælter,  Fjorde  og  Vige,  overalt  ved 
vore  Kyster;  ofte  kommer  de  ind  i  vore  større,  ferske 
Indsøer,  hvor  de  da  ses  idelig  og  ihærdigt  dykkende,  helst 
paa  lavere  Vand,  idet  denne  And  helst  undgaar  at  dykke 
paa  større  Dybder.  Føden  som  hos  de  andre  Dykænder 
hovedsagelig  smaa  Muslinger  og  Snegle  samt  andre  Bund- 
dyr. Den  er  ret  sky  og  forsigtig,  men  i  strænge  Vintre 
kan  man  ved  Isvaager  komme  den  ganske  nær,  naar  Sult 
og  Kulde  gør  den  mere  tillidsfuld.  Naar  de  flyver,  frem- 
bringer de  ved  Vingeslaget  en  ejendommelig  klingende 
Lyd,  mindende  lidt  om  Bjældeklang,  stærkest  hos  de  voksne 
Hanner;  heraf  Navnet.  Fanges  meget  almindeligt  i  Fiskernes 
udsatte  Bundgarn. 

Reden  anlægges  som  Regel  helst  i  hule  Træer,  gamle 
Sortspættereder  er  meget  yndede,  ofte  højt  over  Jorden 
med  ganske  snever  Redeindgang,  saa  Anden  blot  kan  knibe 
sig  gennem.  Reden  godt  udforet  med  Dun.  Jævnlig  ses 
Reden  anlagt  paa  Træstubbe,  under  store  Sten  eller  endog, 
naar  bedre  Redeplads  mangler,  paa  Jorden,  nær  Vandet 
mellem  Rør  og  Siv,  under  Vidiebuske  o.  1.  St.  I  Sverrig 
og  Finland  yngler  de  alm.  i  højt  ophængte  Redekasser 
nær  ved  Husene,  hvor  Æggene  da  kan  indsamles.  Ungerne 
styrter  sig,  kort  efter  at  de  er  udklækkede,  alle  paa  én 
Gang  ud  af  Reden  ned  til  Moderen,  der  venter  dem  paa 
Jorden  for  at  føre  dem  til  nærmeste  Vand,  ofte  ad  lang 
og  besværlig  Vej,  da  Reden  ingenlunde  altid  ligger  nær 
Søer  eller  Elve;   Faldet  synes   Dunungerne  saa  godt  som 

altid  at  komme  uskadte  fra.  I  sin  Hjemstavn,  f.  Eks.  i 
Skandinavien,  foregaar  Æglægningen  gerne  omkring  Midten 
af  Juni,  ofte  medens  Sneen  endnu  ligger  om  deres  Rede- 
plads. Medens  Hunnerne  ruger,  tilbringer  Hannerne  Som- 
meren flokkevis  i  Fjordbunde  o.  1.  St.  Æggenes  Antal  6—8 
indtil  14,  oftest  dog  10—12.  Farven  er  blaagrøn,  grønlig 
eller  grøngraa.  Længden  54—62  mm.,  Bredden  40—43  mm. 


[Islandsk  Hvinand  (Clångula  islåndica 

(Gmelin)). 

Clångula  barrowi  Swainson  &  Richardson. 

Hannen  i  Pragtdragt  ligner  endel  den  alminde- 
lige Hvinands,  men  er,  foruden  paa  sin  meget  betydeligere 
Størrelse,  kendelig  paa,  at  den 
hvide  Plet  ved  Næbbet  ikke 
er  rund,  men  halvmaanefor- 
met,  med  Spidserne  vendende 
bagud.  Hovedet  er  set  med  Lyset 
ikke  metalglinsende  grønt,  men 
metalglinsende  blaat.  Skulder- 
fjerene overvejende  sorte  med 
nogle  skarpkantede  hvide  Pletter. 
Vingedækfjerene  ligeledes  over- 
vejende sorte  med  et  Par  hvide 
Strøg  over  de  mellemste  og  ne- 
derste. Næbhøjden  28  mm.  Næb- 
bredden 21  mm.  Vingelængden 
23.5  cm. 

Hunnen  ligner  meget  Hvinandens,  men  det  graa 
Baand  over  Forbrystet  er  bredere  og  mørkere,  Hovedets 
Nakkefjer  er  meget  forlængede.  Alle  de  smaa  Vingedækfjer 
sorte  med  graa  Kanter.  Størrelsesforskellen  er  iøjnefal- 
dende. Næbhøjden  21   mm.,  Vingelængden  22.5  cm. 

Arten  er  hjemmehørende  i  Nordamerika,  men  yngler 
paa  et  lille  Omraade  i  Vestgrønland  og  i  stort  Tal  paa 
Island,  især  ved  Myvatn  (Isl.  Husond).  Begge  Steder  er 
den  Standfugl.  1  Norge  har  den  nogle  Gange  vist  sig,  saa- 
ledes  ved  Vardø  og  ved  Varangerfjorden,  ligeledes  enkelte 
Gange  i  Vesteuropa,  og  den  nævnes  derfor  her,  da  den 
mulig  kunde  vise  sig  her  i  Landet. 

Yngler  i  de  træløse  Egne  paa  Jorden  mellem  Sten  og 
Krat.  Æggene  blaaliggrønne,  62—67  mm.  lange,  43 — 45 
mm.  brede]. 


Fig.  59.   Hoved  af  Islandsk 
Hvinand-Han.  (Efter  Slater). 

4.  Sortandslægten  (Oedémia  Fleming). 
Næbbet  bredt,  fladt  i  sin  ydre  Del,  omtrent 
med  parallelle  Siderande,  længere  end  Mellemfoden. 
Næbneglen  flad  og  bred,  omtrent  af  hele  Næb- 
spidsens Bredde.  Hannerne  med  opsvulmet  Næb- 
rod. Fjerklædningen  ved  Næbroden  kort  og  fløjels- 
agtig.  Farverne  overvejende  rensorte  (Hannerne) 
eller  mørkebrune  med  et  Par  lysere  Kindpletter 
(Hunnerne).  Halen  ret  afrundet  hos  Hunnerne, 
mere  tilspidset  hos  Hannerne;  14  Styrefjer.  Tæerne 
meget  lange  med  stor  Svømmehudflade.  Brystbenet 
med  et  stort,  bagtil  helt  aabent  Indsnit  paa  hver 
Side.  Udprægede  Havfugle,  der  som  Regel  kun  i 
Yngletiden  viser  sig  i  ferske  Vande.  De  unge  Fugle 
er  mindst  2  Aar  om  at  naa  Kønsmodenhed.  Over- 
somrer  ofte  i  sydligere  eller  varmere  Egne. 

Slægten  indeholder  6  Arter,  udbredte  i  den  nordlige 
Halvkugles  kolde  og  tempererede  Egne.  To  Arter  fore- 
kommer i  Danmark,  en  er  funden  i  de  omliggende  Lande 
og  kunde  derfor  mulig  træffes  her. 

Oversigt  over  de  nordiske  Sortænder. 

1.  Fjerene  paa  Næbryggen  naar  ikke  til  Næseborene  og 
gaar  ikke  saa  langt  frem  som  Næbsidernes  Fjer,  der 
strækker  sig  langt  frem   foran  Mundvigen. 

a.  Vingen  uden  hvidt  Spejl.  Vingelængden  under  25  cm. 
1.  Sortand  (O.  nigra). 

b.  Vingen  med  hvidt  Spejl.  Vingelængden  over  26  cm. 
2.  Fløjlsand  (O.  fusca). 

2.  Fjerene  paa  Næbryggen  gaar  ud  i  Højde  med  Næse- 
borene og  gaar  omtrent  3  cm.  længere  frem  end  paa 
Næbsiderne,  der  er  ganske  nøgne  helt  ind  i  Højde  med 
Mundvigen 3.  Brilleand  (O.  p  e  rs  p  i  c  1 1 1  ata). 

1.  Sortand  (Oedémia  nigra  (Linné)). 

Kuland,  Sværten,  Sort  Himmelhund,  Lille  Runddykker 
(Anas  nigra  Linné).  Norsk:  Svartand.  Svensk:  Sjoorre. 
Tysk:  Trauerente.   Engelsk:  Common  Scoter. 

Han  i  Pragtdragt:  Hele  F  j  er  kl  ædn  ingen 
sort,  Hoved  og  Hals  med  purpurblaa  Metalglans,  Ryggen 
med  svag  grønlig  Glans.  Bugen  falder  nu  og  da  i  det 
brunsorte.  Haandsvingfjerene  sortebrune  med  delvis  hvid- 
brune Inderfaner;  intet  hvidt  Vingespejl.  Halen  lang,  kile- 
formet, meget  tilspidset.  Fjerene  paa  Panden  og  Næbbet 
korte,  opstaaende,  fløjlsagtige.  Næbbet  sort^med  en  gulrød 


Fig.  60.  Sortand,   Han  og   Hun.   (Efter  Cordeaux). 


Længdeplet  midt  ned  ad  Overnæbbets  Ryg,  et  godt  Stykke 
frem  foran  Næseborene.  Overnæbbet  stærkt  opsvulmet 
ved  sin  Grund,  dannende  en  sort,  skarpt  afsat  Knop  foran 
Panden,  delt  i  Midten  ved  en  gal  Længdefure.  Øjenlaags- 
kanterne  gule. 

Hunnen  overvejende  mørkebrun  og  graalig.  Hele 
Hovedets  Overside  og  Baghalsen  brunsorte  med  skarpt 
fremtrædende  Grænse,  løbende  gennem  Øjet  bagud  i 
Nakken,  mod  det  øvrige  lyse  Hoved  og  Overhalsen,  der  er 
hvidgraa    med    spredte,    smaa,    mørkebrune    Fjerspidser; 

Fjerene  om  Næbroden  mørkebrune.  Hele  Rygsiden  mørk 
olivenbrun  med  lysere  olivenbrune  Fjerkanter;  Vingedæk- 
fjerene falder  mere  i  det  graabrune.  Forbryst  og  Kropsider 
mørk  olivenbrune  med  brede,  straagulbrune  Fjerkanter. 
Brystet  mørkt  graabrunt  med  lysere,  graalige  Fjerkanter, 
særlig  midt  paa  Brystet.  Hele  Undergumpen  mørk  oliven- 
brun som  Ryggen,  ensfarvet,  uden  lysere  Fjerkanter.  Vinge- 
og  Styrefjer  sortebrune,  intet  kendeligt  Spejl.  Halen  meget 
mindre  spids  og  mere  afrundet  end  hos  Hannen.  Næbbet 
ensfarvet  sort,  hos  yngre  Hunner  uden  Spor  af  Pukkel; 
hos  den  gamle  Fugl  findes  to  lave  Længdeknuder  ved 
Næbroden. 

Næbbet  hos  $  c.  47  mm.,  hos  $  c.  45  mm.  langt  og 
20—21  mm.  bredt.  Iris  mørkebrun.  Tunge  og  Svælg  rød- 
gule. Fødderne  mørk  olivengrønne,  Leddene  og  Svømme- 
huden mat  sorte.  Mellemfoden  c.  40  mm.,  Mellemtaaen 
73  mm.  Vingelængde  21.5  til  23.5  cm.  Legemslængden  hos 
Hannen  44—52  cm.,  hos  Hunnen  blot  38—40  cm. 

Luftrøret  har  hos  Sortandens  Han  ingen  forbenede 
Udvidelser  eller  Bentromme,  blot  .er  Luftrøret  tykkere  i 
sin  øvre  Del  end  hos  Hunnen,  og  de  to  Hovedbronkier  er 
bredere. 

De  unge  Fugle  ligner  meget  Hunnen,  men  Største- 
parten af  Brystet  er  saa  godt  som  hvidt,  gennem  Fjer 
med  hvidlige  Fjerkanter  jævnt  gaaende  over  i  de  om- 
givende Partiers  mørkt  graabrune  Farver.  Bugen  og  Under- 
gumpen mere  graabrune  med  fine,  hvidgraa  Fjerkanter. 
Kropsidernes  Fjer  mørk  graabrune,  uden  lysere  Fjerkanter; 
disse  er  ogsaa  mindre  fremtrædende  paa  Rygsiden. 

Dunungen  usædvanlig  mørk  med  udviskede  Farver, 
allerede  kendelig  paa  den  meget  brede  Næbnegl.  Hele 
Oversiden  og  Kroppens  Sider  graalig  sortebrune,  uden 
lysere  Pletter.  Hage  og  Strube  hvidgraa.  Forbryst  og  Bug 
mørkt  graabrune,  Brystet  smudsigt  brunliggraat,  alle  Farver 
udviskede  og  uden  skarpe  Grænser. 

Blandt  danske  Dykænder  er  Sortanden  ikke  til  at  for- 
veksle med  nogen  anden,  kendelig  som   den  altid  er  paa 

sine  sorte  eller  overvejende  mørke  Farver,  hos  Hunnen 
med  den  sortebrune  Kalot  paa  det  graahvide  Hoved;  ved 
Mangelen  af  det  hvide  Spejl  skelnes  den  let  fra  sin  Slægt- 
ning Fløjlsanden.  Det  usædvanlig  flade  Næb  med  den 
meget  brede  Næbnegl  og  det  rødgule  Svælg  er  ogsaa  et 
godt  Skelnemærke  fra  Ænder  af  de  andre  Dykandeslægter. 

Udbredt  som  Ynglefugl  i  den  palæarktiske  Regions 
nordlige  Del,  fra  Island  mod  Øst  til  Taimyr-Halvøen,  tal- 
rigst fra  omkring  Polarkredsen  op  til  74°.  Overvintrer  i 
Østersøen,  ved  Vesteuropas  Kyster  og  i  Middelhavet.  I 
Nordøstasien  og  i  Nordamerika  findes  en  meget  nær- 
staaende  Art  eller  Underart  (Oedemia  americana 
Sw.  &  Rich.),  der  bl.  a.  skal  kunne  skelnes  paa  sin  mere 
nedadbøjede,  spidsere  Næbnegl,  sit  bredere  Næb  og  større, 
orangerøde  Plet  paa  Næbryggen.  Paa  Island  yngler  den 
almindelig  ved  Myvatn  (Hrafnsond)  og  i  et  Par  andre 
Smaasøer.  I  Skandinaviens  nordligste  Egne  er  den  yderlig 
almindelig  som  ynglende  i  Fjeldsøerne  og  i  lavere  liggende 
Vande,  mange  Steder  langt  den  almindeligste  Dykand;  i 
Norge  yngler  den  endnu  talrig  i  Fjeldsøerne  i  de  indre 
Dele  af  Throndhjem-Stift,  men  kun  faatallig  i  det  sydligere 
Norge;  i  Sverrig  træffes  den  ynglende  helt  ned  i  Jemtland. 
I  England  er  den  overordentlig  almindelig  ved  Kysterne 
som  Vintergæst  og  ligeledes  ret  talrig  som  oversomrende, 
men  den  yngler  derimod  kun,  omend  faatallig,  paa  for- 
skellige Steder  i  Nord-Skotland. 

I  Danmark  er  denne  højnordiske  Fugl  selvfølgelig 
aldrig  fundet  ynglende,  men  den  er  en  overordentlig  talrig 
og  almindelig  Vintergæst  overalt  i  vore  Farvande.  Sort- 
anden er  en  udpræget  Havfugl,  der  aldrig  gaar  ind  i  vore 
ferske  Søer,  endogsaa  nødigt  ind  i  sivbevoksede  Fjorde 
og  Vige;  sikrest  og  bedst  befinder  den  sig  i  store  Flokke 
ude  paa  aabent  Hav,  hvor  den  har  fri  Udsigt  til  alle  Sider, 
sky  og  forsigtig  som  den  er  aF  Naturen;  paa  Landjorden 
opholder  den  sig  kun  i  Yngletiden.  Ankommer  paa  Træk 
om  Efteraaret  allerede  i  September  og  Oktober  Maaned 
og  bliver  da  stadig  talrigere,  eftersom  Kulden  driver  den 
bort  fra  de  nordligere  og  østligere  Egne;  de  høres  træk- 
kende om  Natten  i  store  Flokke,  jævnlig  udstødende  deres 
ejendommelige  Skrig  gyv-gyv,  gyv-gyv,  der  blandt  Nattens 
Trækfugle  gør  denne  Art  saa  let  kendelig;  om  Foraaret 
høres  Tilbagetrækket  mod  Ynglepladserne  gerne  fra  sidst 
i  Marts,  gennem  April  til  de  første  Dage  i  Maj,  som  Regel 
stærkest   i   April    Maaneds    sidste    Halvdel.     Mange    ikke 

ynglende,  vel  særlig  unge  ikke  ynglemodne,  Sortænder 
oversomrer  i  vore  Farvande,  og  saavel  Smaaselskaber 
som  Flokke  paa  op  over  100  Stkr.  ses  ret  almindeligt  i 
Sommermaanederne  strejfe  rundt,  ligeledes  ladende  deres 
gyv-gyv  høre.  Fortrinlige  Dykkere,  der  angives  at  kunne 
opholde  sig  indtil  45  Sekunder  og  længere  under  Vandet. 
Føden  hovedsagelig  smaa  Muslinger  og  Snegle.  Under 
Vinteropholdet  hos  os  baade  skydes  den  og  fanges  i  Bund- 
garn i  store  Mængder  og  er  derfor  en  af  de  Ænder,  der 
talrigst  og  stadigst  ses  falbudt  i  vore  Vildthandler. 

Reden  altid  ved  ferske  Vande  i  Fjeld-  og  Tundraegne, 
aldrig  ved  Havet,  oftest  skjult  under  Pilekrat  eller  høje 
Urter.  Under  Rugningen  ses  Hannerne  slet  ikke  ved 
Ynglestederne,  idet  de  søger  ud  paa  Havet,  hvor  de  samler 
sig  i  store  Flokke.  Æglægningen  foregaar  i  Skandinavien 
fra  Begyndelsen  af  Juni  til  henimod  Slutningen  af  samme 
Maaned,  alt  eftersom  Ynglepladserne  bliver  isfri.  6  — 10  Æg, 
gulbrunlige  eller  gulagtig  hvide;  Længde  62  til  65  mm., 
Bredden  42—43  mm.;  Skallen  glat. 


2.   Fløjlsand  (Oedémia  fusca  (Linné)). 

Hvidvinget  Himmelhund,  Stor  Himmelhund,  Svartand, 
Stor  Runddykker,  Torskand  (Anas  fusca  Linné).  Norsk: 
Sjoorre.  Svensk:  Svart.  Tysk:  Samtente.  Engelsk:  Velvet- 
Scoter. 

Han  i  Pragtdragt:  Fjerklædningen  ensfarvet  sort, 
Hovedet  med  Purpurskær,  Ryggen  med  svag  grønlig  Glans. 
Øjelaaget  og  en  lille  Plet  under  hvert  Øje 
hvide.  Sving-  og  Styrefjer  sorte,  de  første  med  brunlige 
Inderfaner;  et  stort  V  ingespej  1  hvidt.  Halen  afrundet, 
lidt  tilspidset.  Næbroden,  baade  paa  den  befjerede  og' 
den  nøgne  Del,  stærkt  opsvulmet,  særlig  ud  til  Siderne. 
Næbbet  ved  sin  Grund  og  paa  Feltet  mellem  og  omkring 
Næseborene  samt  langs  hele  Næbranden  sort,  iøvrigt  rød- 
gult; fra  hvert  Næsebor  ud  til  den  brede,  rødgule  Næb- 
negl en  smal,  sort  Stribe.  Næblængden  c.  46  mm.,  Bredden 
c.  27  mm.   Iris  hvid. 

Hunnen  er  paa  Hoved,  Hals  og  hele  Rygsiden  mørk 
olivenbrun,  med  brede,  lidt  lysere,  graalig  olivenbrune 
Fjerkanter  paa  Ryg-  samt  Skulder-  og  Vingedækfjer.  Hele 

Undersiden  mørkebrun,  paa  Brystet  med  spredte  ind- 
blandede, hvidlige  Fjerkanter  eller  synlige,  hvidlige  Grund- 
dele af  Fjerene.  Issen  mørkere  end  Ryggen,  med  svag 
Purpurglans.  To  hvidlige  Pletter  eller  Partier  paa  hver 
Side  af  Hovedet,  et  bag  Næbbet  og  et  ved  Øjet.  Arm- 
svingfjer og  nederste  store  Vingedækfjer  brunsorte.  Spejlet 
hvidt.    Næbbet   brunsort   eller   sort,    ikke    opsvulmet   ved 


Fig.  61.   Fløjlsænder,   Han  og  Hun.  (Efter  Cordeaux) 


Grunden.  Næblængde  c.  43  mm.,  Bredden  c.  24  mm. 
Iris  brun. 

Fødderne  røde,  blegere  hos  Hunnen,  med  sort  Svømme- 
hud. Mellemfoden  40—42  mm.,  Mellemtaaen  74—80  mm. 
lang.  Legemslængden  48—56  cm.,  Vingelængden  26—28  cm., 
Hannen  stadig'større  end  Hunnen. 

Luftrøret  hos  $  med  en  stor,  fast,  forbenet  Udvidelse; 
om  den  øvre  Ende  en  forbenet  Kapsel,  omsluttende  et 
Hulrum,  der  staar  i  Forbindelse  med  Luftrøret  gennem 
et  Par  Aabninger. 

Unge  Fugle  ligner  Hunnen,  men  kendes  paa  yderes 
overvejende  graalige  (Hunnerne)  eller  hvidlige  (Hannerne) 
Bryst,  blot  med  indblandede,  smaa,  mørkebrune  Pletter. 

Dunungen  sortebrun  paa  hele  Oversiden  og  Vingerne, 
Issen  mørkere;  Strube,  Bagkinder  og  Overhalssiden  ren- 
hvide, Underhals  og  Forbryst  sortebrune,  Bagbryst' og  hele 
den  øvrige  Underside  hvide.  Næbbet  viser  allerede  den 
brede  Næbnegl  og  de  gamle  Fugles  brede  Næbform. 

Fløjlsanden  er,  ligesom  Sortanden,  altid  kendelig 
mellem  vore  Dykænder  paa  de  sorte  og  mørkebrune 
Farver;  fra  Sortanden  skelnes  den  lettest,  foruden  paa  sin 
betydeligere  Størrelse,  ved  sit  store,  hvide  Vingespejl,  der 
ogsaa  er  synligt  og  gør  den  kendelig  i  Flugten. 

Udbredt  som  Ynglefugl  fra  Skandinavien  gennem  hele 
det  nordlige  Europa  ind  i  Nordvest-Asien,  i  det  hele  i 
noget  sydligere  Egne  end  Sortanden,  neppe  synderlig  nord- 
ligere end  til  69°  N.  B.  Overvintrer  ved  Vesteuropas  Kyster, 
i  Middelhavet,  i  det  sorte  og  det  kaspiske  Hav,  ogsaa  i  de 
større  ferske  Vande  i  det  europæiske  Fastlands  Indre.  I 
Nordøst-Siberien  og  i  Nordamerika  er  den  erstattet  af  et 
Par  nærstaaende  Arter  eller  Underarter. 

I  Grønland  har  den  vist  sig  nogle  Gange,  derimod 
ikke  paa  Island;  paa  den  skandinaviske  Halvø  er  den 
meget  udbredt,  ynglende  almindelig  i  Smaasøerne  i  Norges 
sydlige  Højfjelde  og  i  Laplands  Fjeldsøer,  talrig  helt  ned  i 
Jemtland;  ved  Østersøens  Kyster  yngler  den  ligeledes 
almindelig  fra  Estland  langs  Finlands  og  Sverrigs  Kyster 
helt  ned  til  Blekinge,  ligeledes  meget  almindelig  paa 
Øland  og  Gotland;  den  yngler  ikke  i  Sydsverrigs  ferske 
Vande,  men  er  nærmest  Danmark  truffet  ynglende  i  Hal- 
land, i  de  sydlige  Egne  dog  stærkt  aftaget  i  Tal  i  de  senere 
Tider.  I  England  og  Vesttyskland  yngler  den  ikke,  men 
er  en  ret  almindelig  Vintergæst. 

I  Danmark  er  den  aldrig  fundet  ynglende,  men  den 
er  en  særdeles  almindelig  og  talrig  Vintergæst  overalt  i 
vore  salte  Vande.  Til  vore  Farvande  ankommer  den  endel 
senere  end  Sortanden  og  viser  sig  først  i  betydeligt  Antal 
i  November  Maaned  og  da  talrigere,  jo  stærkere  Kulden 
bliver;  mange  viser  sig  kun  paa  Gennemrejse  til  det  syd- 
ligere Vesteuropas  Kyster  og  til  Floder  og  Søer  i  det 
europæiske  Fastland.  Den  ses  gerne  i  mindre  Flokke  og 
er  ikke  i  slet  saa  høj  Grad  bunden  til  det  aabne  Hav  som 
Sortanden,  omend  den  kun  meget  sjeldent  viser  sig  inde 
i  vore  ferske  Vande  eller  ved  Kysterne  i  sivklædte  Fjorde 
og  Vige,  hvilket  derimod  er  almindeligere  i  Sverrigs  og 
Tysklands  Indsøer.  Medens  den  allerede  i  April  kommer 

til  Ynglepladsen  paa  Øland,  foregaar  det  store  Træk  nord- 
paa  først  i  Maj  eller  endog  først  ind  i  Juni,  idet  Fløjls- 
anden  i  Skandinavien  angives  at  yngle  senere  end  nogen 
anden  And.  Trækket  gaar  mest  langs  Kysterne,  sjeldnere 
over  Land.  Mange  oversomrer  i  danske  Farvande. 

Udenfor  Yngletiden  kommer  Fløjlsanden  sjeldentj eller 
aldrig  paa  Land.  Gangen  er  meget  besværlig  og  vraltende, 
Opflyvningen  vanskelig  og  tung,  men  Flugten  er  hurtig, 
oftest  lav  over  Vandet,  kun  højt  oppe,  naar  Fuglen  trækker. 
Dykker  fortrinlig  paa  ret  store  Dybder,  ofte  ned  til  16 — 20 
m.;  Føden  Muslinger,  Snegle,  Krebsdyr  o.  a.  Bunddyr,  der 
sluges  hele,  skønt  de  jævnlig  er  af  betydelig  Størrelse. 
Dens  Stemme  angives  at  minde  om  Raagens.  Fløjlsanden 
er  langt  mindre  sky  og  forsigtig  end  Sortanden;  som  de 
fleste  andre  Dykænder  i  vore  Farvande  aftager  de  stadig  i 
Tal,  særlig  fordi  den  hensynsløse  Jagt  fra  hurtiggaaende 
Motorbaade  tynder  altfor  stærkt  ud  i  deres  Rækker. 

Reden  anlægges  dels  ved  ferske  Vande,  men  oftest,  i 
Modsætning  til  hvad  Tilfældet  er  hos  Sortanden  og  saa 
godt  som  alle  Dykænderne,  ved  selve  Havet  paa  Strand- 
bredden, ofte  i  Skærgaarde  o.  1.  Steder,  skjult  mellem  Græs 
og  under  Buske;  i  Lapland  skal  de  nu  og  da  findes  i  Skove, 
ret  langt  fra  nærmeste  Vand.  Æglægningen  foregaar  sent, 
oftest  i  Slutningen  af  Juni  eller  ind  i  Juli  Maaned,  stun- 
dom endog  senere.  De  8—10  glatskallede,  lidt  langstrakte 
Æg  er  hvidlige,  ofte  med  et  svagt  gulbrunligt  Skær.  Læng- 
den er  70 — 75  mm.,  Bredden  44—50  mm.  Ligesom  Til- 
fældet er  med  Sortanden,  forlader  Hannerne  helt  Yngle- 
stedet og  samler  sig  paa  Havet  i  særlige  Flokke. 


[Brilleanden  (Oedémia  perspicfllata  (Linné)). 

Svensk:  Hvitnackad  Svart. Tysk:  Brillen-Ente.  Engelsk: 
Surf-Scoter. 

Han  i  Pragtdragt  ligner  nærmest  i  Størrelse  og 
Form  Fløjl-sandens  og  er  ligesom  denne  rensort,  men 
skelnes  let  fra  denne  paa  en  skarpkantet,  hvid,  om- 
trent trekantet  Plet  paa  Panden  mellem  Øjnene  og 
Næbroden  og  en  lignende  større,  aflang,  trekantet,  hvid 
Plet  ned  ad  Nakken  og  Baghalsen.  Mangler  hvidt  Spejl. 
Overnæbbet  gulrødt,  stærkt  opsvulmet  og  nøgent  paa 
Næbrodens  Sider,  paa  hver  Side  med  en  omtrent  firesidet, 
skarpkantet,  sort  Plet,  omgivet  af  gult. 

Hunnen  og  Ungfuglene  ligner  i  Farve  og  Tegning 
særdeles  meget  Fløjlsandens,  men   de   kan  altid,  ligesom 

iøvrigt  Hannen  i  Sommerdragt,  skelnes  derpaa,  at  Pandens 
Befjering  gaar  i  en  lang  Tunge  ned  ad  Næbryggen  til 
i  Højde  med  Næseborenes  Bagkant,  medens  Næbrodens 
Sider  er  nøgne  helt  ind  i  Højde  med  Mundvigen;  hos 
Fløjlsanden  gaar  Fjerklædningen  derimod  længere  frem 
paa  Næbbets  Sider  end  i  Panden.  Mangler  ligeledes  hvidt 
Spejl.  Hovedets  Overside  er  endelig  langt  mørkere, 
næsten  sort. 

Brilleanden  er  hjemmehørende  i  det  nordlige  Nord- 
amerika og  paa  de  asiatiske  Kyster  af  Beringsstrædet,  men 
den  forvilder  sig  ret  ofte  til  Europa,  saaledes  har  den  vist 


Fig.  62.   Brilleand.   (Efter  Cordeaux). 

sig  nogle  Gange  paa  Færøerne,  ret  jævnlig  paa  de  britiske 
Øer,  en  Gang  i  Norge  og  flere  Gange  i  Sverrig,  f.  Eks. 
ved  Kalmar,  og  i  Finland,  ogsaa  ved  Helgoland;  mulig 
kunde  den  derfor  ogsaa  træffes  i  Danmark. 

Hannen  i  Pragtdragt  vil  altid  være  let  kendelig,  me- 
dens Hunnerne  og  de  unge  Fugle  let  kunde  tænkes  at 
have  undgaaet  Opmærksomheden  mellem  Fløjlsænderne 
i  danske  Farvande;  en  nøjere  Undersøgelse  af  de  oven- 
anførte Kendetegn  paa  Næbbet  vil  let  føre  til  deres  Arts- 
bestemmelse. 

I  Levevis  og  Yngleforhold  minder  den  meget  om 
Fløjlsanden.] 

5.  Ederfugleslægten  (Somatéria  Leach). 
Næbbet  ret  langt,  smallere  mod  Spidsen.  Næb- 
neglen   meget    stor    og    kraftig,    af   hele    Næbbets 
Bredde,  uden  tydelige  Grænser.  Pande  og  Næbryg 

ligger  i  samme  Plan.  Næsekirtlerne  store,  danner 
tydelige  Indtryk  paa  Pandebenene.  Brystbenet  med 
et  stort  Indsnit  i  hver  Side  af  Bagkanten.  Rib- 
benene lange,  naar  langt  bagom  Brystbenets  Bag- 
rand. Stor  Kønsforskel.  Hannerne  med  meget 
brogede  Farver,  bl.  a.  altid  med  ejendommelige 
søgrønne,  stive,  fløjlsagtige  Fjerpartier  paa  Hovedet. 
Hunnerne  rødbrunlige  med  sorte  Tværpletter  og 
Fjergrunddele.  Skulder-  og  Armsvingfjer  ofte  ejen- 
dommeligt formede.  Dunklædningen  særlig  vel- 
udviklet. 2 — 3  Aar  om  at  blive  udfarvede  og  køns- 
modne. Fortrinlige  Dykkere,  der  blandt  Dykænderne 
naar  højst  i  Evne  til  at  dykke  paa  dybt  Vand. 
Havfugle,  der  yngler  ved  Havets  Bredder  paa  Skær 
og  Holme,  ofte  i  Kolonier,  Æggene  graagrønne, 
forholdsvis  faa  i  Tal,  gerne  5—6,  sjeldnere  9. 

Udbredte  i  den  nordlige  Halvkugles  arktiske  og  sub- 
arktiske Egne.  7  Arter,  oftest  udspaltede  i  4  Slægter,  hvoraf 
en  er  uddød  (Labradorederfuglen,  Camptolæmus 
labradorius,  fra  Nordøst- Amerika).  I  Danmark  træffes 
3  Arter,  der  ofte,  og  med  Rette,  henføres  til  2  Slægter, 
Eniconetta  og  Somateria,  men  her  dog  samles  til 
1   Slægt,  Somateria. 

Oversigt  over  de  danske  Arter. 

1.  Den  nøgne  Næbhud  gaar  ikke  op  ad  Panden  i  lange, 
smalle  eller  brede  Flige;  Fjergrænsen  ved  Næbroden 
ret  lige,  blot  med  en  kort  Vinkel  paa  hver  Side.  Vinge- 
længden under  22  cm.     1.  Stellers  And  (S.  dispar). 

2.  Den  nøgne  Næbhud  gaar  paa  hver  Side  langt  op  ad 
Panden,  enten  som  en  lang,  smal  og  spids  eller  som 
en  lang,  bredt  afrundet  Flig.  Vingelængden  over  25  cm. 

a.  Spidsen  af  Pandens  Fjerklædning  naar  langtfra  ud  i 
Højde  med  Næseborenes  Bagkant.  Fjerklædningen 
paa  Næbbets  Sider  naar  helt  ud  til  eller  hen  under 
Næseborenes  Bagkant.  2.  Ederfugl  (S.  mollissima). 

b.  Spidsen  af  Pandens  Fjerklædning  naar  ud  i  Højde 
med  Næseborenes  Bagkant.  Fjerklædningen  paa  Næb- 
bets Sider  naar  langtfra  ud  til  Næseborene 

3.  Konge-Ederfugl  (S.  spectåbilis). 


59 


1 .  Stellers  And  (Somatéria  dispar 

(Sparrmann)). 

Anas  stelleri  Pallas,  Stelleria  dispar  Bonaparte,  Eni- 
conetta  stelleri  Gray.  Norsk:  Stellers  And.  Svensk:  Al- 
forrådar.  Tysk:  Scheckente.  Engelsk:  Steller's  Eider. 

Han  i  Pragtdragt:  Hovedet  og  Overhalsen  over- 
vejende hvide,  dog  er  en   Plet   omkring  Øjet,  en  lille 


Fig.  63.  Stellers  And.   Han.  (Efter  Cordeaux). 


Plet  paa  hver  Side  af  Nakken  samt  hele  Hagen  og 
Struben  metalglinsende  sorte.  Et  Parti  mellem 
Øjet  og  Næbroden  samt  et  Tværbælte  i  Nakken,  omtrent 
mellem  de  sorte  Pletter,  søgrønne  med  stive,  oprette, 
fløjlsagtige  Fjer.  Underhalsen  samt  hele  Ryggen  og  Over- 
gumpen sorte  med  blaalig-purpurrødlig  Metalglans.  Skulder- 
fjerene hvide,  de  bageste  stærkt  forlængede  og  smalle 
med  sorte,  purpurmetalskinnende  Yderfaner.  Undersiden 
rustgullig  hvid  nedenfor  den  sorte  Halsring  og  ned  ad 
Forbrystet  og  Kroppens  Sider,  livlig  rustgulbrun  paa 
Brystets  og  Bugens  Sider,  mørkebrun  midt  ned  ad  Bag- 
brystet og  paa  hele  Bugens  Midte,  gaaende  jævnt  over  i 
den  helt  sorte  Undergump.  En  Tværplet  paa  hver  Side  af 
Brystet  ved  Vingen  metalglinsende  sort.  Vingedækfjerene 
rustgulligt  hvide.  Haandsvingfjerene  brunsorte.  Armsving- 

fjerene  med  brede,  purpurmetalskinnende  Yderfaner  samt 
hvide  Spidser  og  Inderfaner;  de  inderste  er  forlængede  og 
seglformet  nedhængende.  Halen  brunsort,  kileformet  til- 
spidset. 

Hunnen.  Hoved  og  Overhals  mørkebrune,  Fjerene 
med  udviskede  lysere  Tværbaand  uden  sorte  Skaftpletter, 
mørkere,  omtrent  ensfarvet  i  Isse  og  Pande,  lysere  bag 
Øjet.  Rygsiden  og  Skuldrene  brunsorte,  Fjerene  med  gul- 
brune Kanter  eller  Tværbaand;  de  bagerste  Skulderfjer 
ikke  synderlig  forlængede,  ensfarvet  mørkebrune  uden 
lysere  Tegning.  Hele  Forbrystet  ret  kraftigt  rødbrunt  med 
et  bredt,  mørkebrunt  Baand  over  hver  Fjer.  Bagbryst,  Bug 
og  Undergump  ret  ensfarvet  mørkebrune,  blot  med  lidet 
fremtrædende  lysere  Fjerkanter.  Vingedækfjerene  brun- 
sorte med  brungraa  Fjerkanter,  de  store  nederste  med 
hvide  Spidser.  Svingfjerene  brunsorte,  de  indre  Armsving- 
fjer med  svag  blaalig  Metalglans,  de  mellemste  med  hvide 
Spidser,  saaledes  at  Spejlfeltet  altsaa  fortil  og  bagtil  er 
begrænset  af  et  hvidt  Tværbaand. 

Næbbet  ejendommeligt  formet,  idet  den  forhornede 
Næbspids  er  lige  afskaaret  og  ikke  synderlig  nedbøjet  i 
Spidsen,  med  en  nedbøjet  Tap  paa  hver  Side  af  Næb- 
spidsen. Næbranden  er  i  Næbbets  ydre  Del  stærkt  ind- 
bøjet eller  indrullet,  hvorved  Næbbet  næsten  bliver  rende- 
formet  i  sin  ydre  Del.  Den  nøgne  Næbhuds  Grænse  mod 
Fjerene  omtrent  lige,  blot  med  et  Par  ganske  smaa  Pande- 
vinkler. Næbryggen  37—42  mm.  Farven  mørk  olivengrøn- 
lig blyfarvet  med  lysere  Næbnegl.  Fødderne  mørkt  grønlig 
blyfarvede.  Mellemfoden  34—37  mm.,  Mellemtaaen  59—60 
mm.  Legemslængde  45—50  cm.,  Vingen  21—23  cm. 

Hannen  i  Sommerdragt  ligner  Hunnen,  men  er 
kendelig  paa  sin  hvide  Forvinge. 

De  unge  Fugle  ligner  ligeledes  Hunnen,  men  er 
mørkere  og  mattere  farvede,  Strube  og  Hals  ensfarvede 
uden  lysere  Tegning,  Bugen  mørkebrun  med  fine  gulbrune 
Tværstriber  paa  Fjerene.  De  unge  Hanner  faar  allerede  i 
første  Vinter   sort   Strube   og   Hage   og  viser   særlig   paa 

Skuldrene    Spor   af   den    kommende    Pragtdragr,    som    de 
angives  at  erholde  i  den  næstpaafølgende  Vinter. 

Denne  pragtfulde  lille  Ederfugleform  afviger  saa  stærkt 
fra  de  andre  Ederfugle,  særlig  i  Næbform  og  ved  Mangelen 
af  disses  ejendommelige  nøgne  Pandeflige,  at  den  oftest, 
og  med  megen  Ret,  udskilles  fra  disse  i  en  særlig  lille 
Slægt  Eniconetta  eller  Stelleria,  men  Hannernes  ejen- 
dommelige brogede  Farver  med  søgrønne,  fløjelsagtige 
Fjerpartier  paa  Hovedet  og  Hunnens  prunkløse,  rødbrune, 
tværplettede  Fjerdragt  viser  alligevel  dens  nære  Slægt- 
skab med  vore  andre  Ederfugle.  Med  disses  Hunner  kunde 
Hunnen  mulig  ved  overfladisk  Betragtning  forveksles,  men 
dens  langt  ringere  Størrelse  gør  den  ialtfald  let  kendelig. 

Udbredt  som  ynglende  fra  den  russiske  Finmark  og 
Kola  langs  Nordruslands  og  Nordsibiriens  Kyster  til 
Beringsstrædet  og  Alaska;  særlig  talrig  paa  Taimyr  og 
Kamtschatka.  Paa  flere  Steder  er  den  saa  godt  som  Stand- 
fugl, men  oftest  drives  den  om  Vinteren  til  lidt  varmere 
Egnes  mere  isfri  Kyster  og  kan  da  som  en  sjelden  Gæst 
vise  sig  i  Vesteuropa.  I  Grønland  har  den  en  enkelt 
Gang  vist  sig,  derimod  kendes  den  ikke  fra  Island  og 
Færøerne;  ved  Englands  Kyster  har  den  vist  sig  nogle 
faa  Gange.  Ved  Finmarkens  Kyster  overvintrer  den  aarligt, 
særlig  til  Varangerfjord  kommer  den  regelmæssigt  i  ret 
stort  Antal,  og  den  angives  at  have  ynglet  dér  en  sjelden 
Gang;  i  større  Tal  træffes  den  ikke  Vest  for  Porsanger- 
fjorden,  enkelte  Individer  træffes  dog  helt  ned  til  Tromsø. 
Ved  Vintertid  viser  den  sig  ret  almindelig  i  den  botniske 
Bugt  og  nu  og  da  helt  ned  i  Østersøen  ved  svenske  Kyster, 
ofte  helt  ned  til  Skaane,  men  dog  jævnligst  i  Østergotland 
og  Sodermanlands  Skærgaarde  og  paa  Gotland;  ikke  saa 
faa  Gange  er  den  iagttaget  ved  Nordtysklands  Kyster. 

Ved  Danmarks  Kyster  er  den  saaledes  ogsaa  en  sjælden 
Gæst,  der  blot  nu  og  da  er  skudt  i  de  strængeste  Vinter- 
perioder, saaledes  ved  Gilleleje  Febr.  1830,  Helsingør  "/i 
1849  og  14/*  1855,  2  Hunner  ved  Gjorslev  Bøgeskov  ved 
Køge  Bugt  14/i2  1887,  ved  Rødby  14/>  1892  og  ved  Ribe  8/u 
1894.  Blandt  de  skudte  Individer  er  baade  udvoksede 
Hanner  og  Hunner  samt  Ungfugle. 

Fortrinlig  Dykker;  Føden  Smaasnegle,  Muslinger, 
Krebsdyr,  Pighude  o.  1.  Ynglepladserne  vælges  i  Kystegne; 
Reden    dyb,    oftest    anlagt    paa    Tundraens    Moslag    eller 

R.  Hørring:   Fugle  I.  11 

mellem  vissent  Græs,  stærkt  dunforet;  nu  og  da  skal  den 
anlægges  paa  utilgængelige  Klipper.  Æglægningen  foregaar 
oftest  omkring  Midten  af  Juni.  7— 9  grøngraa  Æg,  forholdsvis 
store,  idet  Længden  er  56 — 64  mm.,  Bredden  39—41  mm. 
Paa  sine  Overvintringspladser  i  Asien,  f.  Eks.  i  Berings- 
havet,  træffes  den  i  umaadelige  Flokke  liggende  paa  Havet 
og  angives  da  at  være  meget  sky  og  forsigtig;  ved  Reden 
kan  man  derimod  gaa  Hunnen  ganske  nær.  I  Østersøen 
ses  den  først  paa  Vinteren,  oftest  i  Selskab  med  de  første 
Havlitter,  hvilket  har  givet  Anledning  til  det  ejendomme- 
lige svenske  Navn  Alforrådaren  (den  der  røber  Havlitten). 

2.  Ederfugl  (Somatéria  mollissima  (Linné)). 

Ederand,  Uhand,  Ørfugl  (Anas  mollissima  Linné). 
Norsk:  Efugl.  Svensk:  Ejder.  Tysk:  Eiderente.  Engelsk: 
Eider  Duck. 

Han  i  Pragtdragt:  Hovedets  Overside,  efter  en 
Linie  fra  Næseborene  hen  lige  under  Øjet,  dækket  af 
en  bagtil  afrundet,  fløjelssort  Kalot  med  en  grøn- 
hvid  Stribe  midt  ned  ad  Issen  ud  i  Nakken;  iøvrigt  er 
Hovedet  og  Overhalsen  hvide,  blot  er  hele  Nakken  og  et 
stort  Felt  under  og  bag  Øret  dækkede  af  stive,  silkeglin- 
sende,  søgrønne  Fjer;  nu  og  da  kan  Individer  med  Antydning 
af  et  sort  V  paa  Struben  træffes.  Underhals  og  Forbryst 
hvide  med  stærkt  vinrødligt  Anstrøg,  ved  skarp  Skillelinie 
skilt  fra  det  sorte  Bagbryst.  Baghalsen,  hele  Ryggen, 
Skulderfjerene  samt  den  forreste  Del  af  Overgumpen 
hvide,  den  bageste  Del  af  Overgumpen  og  en  bred  Stribe 
fra  denne  midt  op  ad  Bagryggen  sorte.  Bagbryst,  Bug, 
Undergump  og  Kropsider  skinnende  rensorte.  De  smaa 
øvre  og  de  mellemste  Vingedækfjer  samt  alle  de  indre, 
lidt  seglformet  nedbøjede  Armsvingfjer  hvide,  iøvrigt  er 
Vingen  sort.  Halen  stærkt  afrundet,  brunsort. 

Hunnen  er  uanseeligt  farvet.  Hoved  og  Hals  gul- 
brune eller  brungulgraa,  overalt  med  smaa  sorte  Skaft- 
pletter paa  Fjerene.  Issen  og  Nakken  mørkere,  varmere 
rødbrunlige  med  større  Skaftpletter.  Hele  Rygsiden  samt 
Skulder-  og  Vingedækfjer  sortebrune  med  brede,  rødlig- 
brune Fjerkanter,  paa   Bagryg   og   Overgump  tillige  med 

1  eller  2  gulbrune  Tværstriber  paa  hver  Fjer.  Forbryst, 
Kropsider  og  Undergump  rødligt  gulbrune  med  brede, 
ret  lige,  brunsorte  Tværstriber  paa  Fjerene.  Bagbryst  og 
Bug  mørkebrune,  ofte  med  Antydning  af  lysere  og  mørkere 
Tværbaand  paa  Fjerene.  Spidserne  af  de  mellemste  Arm- 
svingfjer og    de   tilsvarende    store  Vingedækfjer  er  hvide, 


Fig.  64.   Ederfugle.    Han  og  Hun.    (Efter  Cordeaux). 


hvorved  der  dannes  to  hvide  Baand  over  den  iøvrigt  brun- 
sorte Vinge;  dog  har  de  indre  Armsvingfjer  brede,  rød- 
brune Yderfaner  med  tydelig  Purpurglans.  Om  Sommeren 
efter  Rugningen  er  Hunnens  Farver  stærkt  afblegede,  Ryg- 
sidens Fjer  med  gulgraa  eller  graalige  Fjerkanter. 

Næbbet  graaligt  grøngult,  de  to  nøgne  Pandelapper 
lange  (c.  16 — 25  mm.)  og  ret  smalle,  bredest  hos  Hannen 
i  Parringstiden.  Den  befjerede  Spids  ned  i  Panden  naar 
langtfra  ned  i  Højde   med  Næseborene,  medens  Kindens 

Fjer  paa  Næbsiderne  naar  helt  ud  til  eller  hen  under  Næse- 
borene. Næblængden  fra  Pandespids  til  Næbspids  hos  <J 
53 — 58,  hos  $  51—56  mm.;  Næbbredden  foran  Næseborene 
18—21.  Fødderne  graagule  eller  lyst  olivengrønne,  Mellem- 
foden hos  S  52—58,  hos  $  47—54  mm.,  Mellemtaaen  73—87 
mm.  Legemslængden  59  —  68  cm.,  Vingelængden  26—30  cm. 

Hannen  i  Sommerdragt  ligner  Hunnen,  men  dens 
hvide  Forvinge  gør  den  altid  let  kendelig,  og  sædvanlig 
rindes  indblandede  hvide  Fjer  paa  Hoved,  Hals,  Forbryst 
og  Ryg,  enten  af  den  gaaende  eller  kommende  Vinterdragt 
(Pragtdragt). 

De  unge  Fugle  ligner  ligeledes  Hunnen,  men  Fjer- 
kanterne paa  Oversiden  er  smallere  og  mattere  farvede, 
mere  graa  og  brunliggraa,  paa  Overgumpen  kun  lidet 
fremtrædende.  Bryst  og  Bug  brunliggraa  med  smalle, 
lysere  Fjerbremmer.  Strube  og  Hals  ensfarvet  mørkegraa, 
uden  mørke  Skaftpletter.  De  hvide  Tværbaand  over  Vingen 
mangler.  De  unge  Hanner  allerede  kendelige  paa  deres 
mørkere  Ryg  og  lysere  Forbryst,  og  allerede  i  deres  første 
Vinter  er  de  let  kendelige  paa  de  frembrydende  hvide  og 
sorte  Fjer;  i  deres  anden  Vinter  er  de  saa  godt  som  ud- 
farvede, blot  med  broget  Forvinge  og  urenere  Farver; 
i  deres  tredje  Efteraar  er  de  helt  udfarvede,  naar  de  har 
fældet  deres  Sommerdragt,  og  kan  da  yngle  i  det  kom- 
mende Foraar,  omtrent  3  Aar  gamle.  De  unge  Hunner  er 
udfarvede  og  kønsmodne  2  Aar  gamle. 

Dunungen,  der  allerede  er  kendelig  paa  de  nøgne 
Pandeflige,  er  mørkebrun  paa  Rygsiden  med  olivengrøn- 
ligt Skær.  Undersiden  graalig,  mørkere  paa  Forbryst,  Bug 
og  Undergump.  Kind  og  Isse  mørkere,  en  lysegraabrun, 
skarpt  afgrænset  Stribe  over  Øjet  ud  mod  Nakken,  længst 
hos  Hanællingerne. 

Ederfuglen  er  blandt  vore  Dykænder  kendelig  paa  sin 
Størrelse  og  paa  de  to  lange,  smalle,  nøgne  Hudflige  i 
Panden.  Forveksling  er  kun  mulig  for  Hunnens  Vedkom- 
mende med  den  hos  os  særdeles  sjeldne  Konge-Ederfugls 
Hun,  men  de  anførte  Kendetegn  ved  Næbhudens  Grænser, 

adskiller  dem  altid  let.  Man  gør  vel  i  at  efterse  dette 
Kendetegn  nøje  paa  den  Mængde  Ederfugle,  der  aarlig 
dræbes  og  falbydes  hos  os,  mulig  skjuler  der  sig  nu  og  da 
upaaagtede  Konge-Ederfugle  mellem  disse. 

Udbredt  som  ynglende  ved  det  nordlige  Atlanterhavs 
Kyster  og  i  de  tilgrænsende  arktiske  Egne  fra  Island  mod 
Øst  til  Karahavet,  tillige  hyppig  paa  Novaja  Semlja  og  de 
mange  mindre  Øer  i  det  nordlige  Ishav.  Mere  eller  mindre 
nærstaaende  Arter  eller  Underarter  er  udbredte  i  alle  Asiens 
og  Nordamerikas  nordlige  Egne,  saaledes  S.  dresseri 
ved  de  amerikanske  Atlanterhavskyster  fra  Maine  til 
Labrador,  S.  borealis  i  det  arktiske  Nordamerika  og 
Grønland  og  S.  v-nigra  i  det  vestlige  Nordamerika  og  i 
Nordøstasien  langs  Sibiriens  Kyster,  den  sidste  bedst 
kendelig  paa  en  tydelig  V-formet  sort  Tegning  paa  Struben, 
noget  der  iøvrigt  ogsaa  kan  rindes  antydet  hos  vore  Eder- 
fugle.  Med  sin  vide  geografiske  Udbredelse  viser  den  i 
det  hele  stor  Tendens  til  Variation  og  Udspaltning  i  Racer, 
mere  eller  mindre  tydeligt  afgrænsede;  saaledes  kan 
indenfor  de  europæiske  Ederfugle  de  i  Norge,  paa  Fær- 
øerne og  Island  rugende  ved  nøje  Sammenligning 
skelnes  fra  hinanden.  I  de  fleste  Egne  er  de  Standfugle 
eller  blot  Strejffugle,  fra  andre  koldere  Egne  drives  de 
delvis  mod  Syd,  saaledes  overvintrer  de  i  Mængde  i  de 
mere  isfri  Have  ved  Skandinaviens  og  Englands  Kyster 
samt  i  Østersøen;  kun  undtagelsesvis  naar  de  ind  i  Mellem- 
europas ferske  Vande  eller  endog  til  Sydeuropas  Kyster. 
Yngler  overordentlig  almindelig  i  Island  og  ret  hyppig 
paa  Færøerne  og  i  Skotland  med  omliggende  Øer,  sydligst 
paa  Farne  Islands  ved  Englands  Nordøst-Hjørne.  Ruger 
ligeledes  særdeles  almindelig  i  Skærgaardene  langs  alle 
Norges  Kyster,  særlig  talrig  i  de  nordlige  Egne;  ogsaa 
overalt  ved  Sverrigs  Kyster  findes  dens  Reder  almindeligt, 
men  ret  spredte,  talrigst  i  Bohuslens  Skærgaard;  endelig 
er  den  særdeles  talrig  ved  den  botniske  Bugts  Kyster, 
særlig  paa  Aalandsøerne  og  i  Finlands  Skærgaarde,  her 
aftagende  i  Tal  mod  Nord. 

I  Danmark,  der  ligger  lige  paa  Sydgrænsen  af  dens 
Ynglezone,  er  den  i  Nutiden  ikke  synderlig  talrig,  sikkert 
paa  Grund  af  Mangel  paa  fredede  Ynglepladser,  stadig  af- 
tagende i  Tal,  idet  Beretninger  fra  ældre  Tid  skildrer  den 
som  særdeles  talrig  paa  visse  Rugepladser;  blandt  disse 
kan  nævnes  Christiansø,  hvor  den  i  gammel  Tid  var  meget 
talrig,  Saltholmen',  Smaaøerne  ved  Samsø,  Hesselø,  Anholt, 
tidligere  ogsaa  paa  Nordre  Rønner  ved  Læsø  og  paa  Hirts- 


166 


holmene,  hvorfra  den  nu  skal  være  forjaget;  endelig  kan 
Fanø  nævnes  som  Yngleplads.  Som  overvintrende  findes 
de  derimod  i  meget  store  Flokke  særdeles  almindelig 
overalt  ved  vore  Kyster,  kommende  som  Gæster  fra  Sverrig 
og  Norge  allerede  i  Oktober  og  November,  flakkende  rundt 
Vinteren  gennem  paa  de  næringsrigeste  Steder,  altid  ude 
paa  aabent  Hav  paa  dybere  Vand,  sjældent  nær  Kysten; 
kun  særlig  stærk  Kulde  driver  dem  længere  ud  mod  Vest 
og  Sydvest. 

Blandt  Dykænderne  hører  den  til  de  fortrinligste, 
mest  udholdende  Dykkere,  der  henter  Føden  op  fra  Bunden 
paa  Dybder  indtil  60  m.;  sædvanlig  arbejder  de  dog  paa 
Dybder  mellem  20  og  30  m.  eller  mindre,  og  de  angives 
at  kunne  opholde  sig  2—3  Minutter  eller  endog  længere 
under  Vandet.  Føden  er  ganske^overvejende  Muslinger  af 
alle  Slags,  men^ogsaa  Snegle,  Krebsdyr,  særlig  Krabber, 
Søpindsvin,  og  nu  og  da  har  man  undtagelsesvis  fundet 
Fiskerester  i  deres  Mave.  I  Slutningen*af  Marts  forlader 
de  vore  Farvande  og  søger  i  April  til  Ynglepladserne; 
mange  Ederfugle,  hovedsagelig  unge,  ikke  yngledygtige 
Dyr,  forbliver  dog  i  vore  Farvande  Sommeren  over. 

Rugepladsen  vælges  saa  godt  som  udelukkende  ved 
Havet  eller  inde  i  Fjorde  og  Skærgaarde,  næsten  altid 
paa  lave  græsklædte  Øer  og  Holme,  hvor  der  er  Fred  for 
Ræve  og  andre  Rovdyr;  kun  som  sjælden  Undtagelse 
findes  Redepladsen  fjernt  fra  Havet  ved  fersk  Vand.  Reden 
anlægges  paa  den  bare  Jord,  ofte  i  Læ  af  en  stor  Sten 
eller  mellem  Tuer;  den  er  ret  flad  og  kunstløs,  kun  med 
et  Underlag  af  Tang,  Mostotter,  Græs  eller  Rødder,  om- 
givet af  en  bred  Bremme  eller  Vold  af  dens  usædvanlig 
bløde  og  elastiske,  mørkegraa,  lidt  brunlige  Dun,  der 
lægges  ind  over  Æggene,  naar  Fuglen  forlader  Reden. 
Æglægningen  finder  hos  os  Sted  i  Slutningen  af  April 
Maaned  eller  lidt  senere,  saaledes  at  Ungerne  kommer 
ud  af  Ægget  i  Slutningen  af  Maj;  i  nordlige  Egne  fore- 
gaar  Æglægningen  indtil  en  Maaned  senere.  Æggenes  Tal 
5—6.  Farven  graaliggrøn.  Skallen  tyk,  finkornet  og  ret 
glat.  Længden  72—84  mm.  Bredden  48—55  mm. 

Hunnens  i  Rugetiden  meget  afblegede  Farver  falder 
fortrinligt  sammen  med  Omgivelsernes  visne  Græs,  Tang 
o.  1.,  og  i  Samklang  med  denne  forbløffende  Beskyttelses- 
lighed  holder  den  rugende  Hun  meget  stærkt  paa  Reden, 
idet  den  trykker  sig  med  Næbbet  under  Vingen,  ganske 
ubevægelig;  meget  let  undgaar  den  da  Opmærksomheden, 
selv  om  man  staar  tæt  foran  Reden.  Paa  fredede  Holme 
kan  man  som  Regel  tage  den  rugende  Hun  med  Hænderne; 

opskræmt  basker  den  forskrækket  bort,  idet  den  over- 
sprøjter Æg  og  Dun  med  sine  tyndflydende  Ekskrementer. 

Hannen  følger  i  Parringstiden  stedse  Hunnen;  flyver 
denne,  følger  den  efter  i  et  Par  Alens  Afstand,  og  er  Hunnen 
ved  Reden,  ligger  den  paa  en  Tue  ved  dens  Side,  jævnlig 
udstødende  sit  ejendommelige,  knurrende,  lavmælte  a— oh; 
en  Ynglekoloni  er  derfor  i  Parringstiden  kendelig  paa  lang 
Afstand  paa  de  hvide  Hanner;  naar  Æglægningen  er  færdig, 
forlader  Hannerne  derimod  Stedet  og  intet  af  Kolonien 
ses  da  paa  Afstand.  Hannerne  samles  til  Havs  i  særlige 
Flokke  eller  sammen  med  Ungfuglene,  og  hen  i  Juni  be- 
gynder deres  Fældning  til  den  kortvarige  Sommerdragt; 
i  den  Tid  de  har  mistet  Flyveevnen,  holder  de  sig  sky  og 
forsigtige  langt  fra  Kysterne. 

Ederfuglen,  der  af  Natur  er  meget  selskabelig,  ruger 
paa  Steder,  hvor  den  har  Fred,  som  Regel  i  Kolonier,  og 
Rederne  kan  da  ligge  ganske  nær  ved  hverandre.  Øko- 
nomisk Betydning  faar  den  flere  Steder  i  Norge,  paa  Fær- 
øerne og  særlig  paa  Island,  hvor  saadanne  Ederfuglevarp 
fredes  og  plejes  og  derved  oftest  vokser  i  Indbyggertal. 
Ederdunene  samles  første  Gang  lige  efter  Æglægningen, 
anden  Gang  som  Regel  efter  Rugningens  Ophør.  Paa 
Island  giver  Dunene  fra  32—33  Reder  1  Pund  Dun;  Kolo- 
nier paa  op  til  3000  Par  Rugefugle  er  dér  ikke  sjeldne, 
endog  en  Koloni  med  8000  Reder  findes  (250  Pund  Dun). 
Danske  Rugepladser  plyndres  hensynsløst,  og  intet  synder- 
ligt Udbytte  vindes  deraf. 

3.  Konge-Ederfugl  (Somatéria  spectåbilis 

(Linné)). 

Pragt-Ederfugl,  Pragt-Ederand,  Pukkelnæbbet  Ederfugl 
(Anas  spectåbilis  Linné).  Norsk:  Ekonge.  Svensk:  Prakt- 
ejder.  Tysk:  Prachtente.  Engelsk:  King  Eider. 

Han  i  Pragtdragt:  Let  kendelig  paa  sit  orange- 
røde Næb,  der  ved  Grunden,  fra  Næseborene  op  ad 
Panden,  bærer  en  meget  stor,  høj,  skarpt  afsat,  sammen- 
trykt, kamlignende  Knop,  der  paa  Siderne  er  dækket 
af  nøgen,  blød,  rødgul  Hud,  men  derimod  fjerklædt  paa  hele 
Forkanten;  denne  er,  ligesom  en  smal  Fjerkrans  om  hele 
den  nøgne  Næbhud,  fløjelssort.  Panden,  Issen  og  hele 
Nakken  ensfarvet  blaalig  askegraa.  Øjet  oventil 
hvidt-,  nedadtil  sortkantet.    Hovedets  Sider  hvidlige  med 

søgrønt  Anstrøg,  et  stort  Parti  paa  Forkinden  og  en  skarp 
Stribe  fra  Øjet  ned  over  Øret  dækkede  af  søgrønne,  glin- 
sende, fløjelsagtige  Fjer.  Hage,  Strube,  Overhals  og  For- 
ryg renhvide,  paa  Struben  en  stor,  skarpttegnet,  sort, 
V-formet  Figur.  Underhalsen  og  hele  Forbrystet  fløde- 
hvide  med  skarp  Grænse  mod  det  sorte  Bagbryst;  iøvrigt 
er  hele  Undersiden,  Kropsiderne,  Bagryggen  og  Over- 
gumpen glinsende  sorte,  blot  med   en   stor  hvid  Plet  paa 


Fig.  65.   Konge-Ederfugle,  Han  og  Hun.  (Efter  Cordeaux). 

hver  Side  af  Gumpen.  Skulderfjerene  brunlig  olivensorte, 
særdeles  brede,  et  Par  af  de  bageste  tvespidsede,  idet 
Yderfanen  er  uddraget  i  en  spids,  opadkruset  Flig.  Øvre 
og  mellemste  Vingedækfjer  hvide,  den  øvrige  Vinge  samt 
Halen  brunsorte.  Indre  Armsvingfjer  forlængede,  stærkt 
seglformet  nedhængende  med  glinsende  sorte  Yderfaner. 
Hunnen  mangler  ganske  Knop  paa  Næbbet,  ligner 
iøvrigt  Ederfuglens  Hun  endel  i  Farve  og  Tegning,  men 
er  kendelig  mindre  og  skelnes  altid  lettest  paa,  at  den 
fjerklædte  Spids  midt  ned  ad  Næbryggen  naar  helt  ned  i 
Højde  med  Næseborenes  Bagkant,  medens  Fjerene  paa 
Næbbets  Sider  langtfra  naar  ud. til  Næseborene;  de  nøgne 
Pandeflige  bredere  og  kortere.  Hagen  omtrent  uden  Skaft- 

pletter.  Hele  Forbrystet  med  skarpttegnede,  ret  smalle,  sorte, 
halvmaaneformede  Striber  indenfor  Fjerspidserne,  hvor- 
ved Forbrystet  hen  paa  Sommeren  faar  et  skællet  Udseende, 
løvrigt  er  Fjerkanterne  paa  Overside  og  Forbryst  mere 
varmt  rødbrunt  farvede,  bredere  og  mere  dækkende.  Bag- 
bryst og  Bug  ensfarvet  mørkebrune.  To'  hvide,  smalle 
Baand  over  Vingen. 

Næbbet  hos  Hannen  gulrødt  helt  op  paa  de  brede 
Pandeflige,  der  i  Parringstiden  bliver  c.  25  mm.  brede; 
Næbryggen  op  til  Knoppen  c.  30  mm.  Hos  Hunnen  er 
Afstanden  mellem  Næbspids  og  Pandefligens  Spids  kun 
52  mm.  Næbbet  hos  Hunnen  grønbrunt.  Fødderne  hos 
Hannen  smukt  orangerøde  med  mørk  Svømmehud,  hos 
Hunnen  gulbrune.  Mellemfoden  42—48  mm.  Mellemtaaen 
65—73  mm.  Legemslængden  55—60  cm.  Vingen  26—28  cm. 

I  Sommerdragten  ligner  Hannen  Hunnen,  men  er 
kendelig  paa  sin  Næbknop  og  hvide  Forvinge. 

De  unge  Fugle  ligner  Hunnen,  men  er  mørkere  og 
mattere  i  Farverne.  Bagbryst  og  Bug  mørkebrune,  over- 
alt med  fine,  lysere  Tværlinier.  De  unge  Hanner  er  alle- 
rede i  første  Vinter  kendelige  paa  indblandede  sorte  og 
hvide  Fjer  og  gennemgaar  flere  blandede,  urene  Dragter, 
før  Pragtdragten  naas  i  deres  3dje  Aar. 

Dunungerne  ligner  Ederfuglens,  men  kan  ogsaa  skelnes 
paa  Næbbets  Fjergrænser.  Oversiden  er  noget  mere  rød- 
brunlig, medens  Kinderne  og  hele  Undersiden  skal  være 
lysere  og  mere  gullige. 

Udbredningszonen  falder  i  langt  nordligere  Egne  end 
Ederfuglens,  idet  den  hovedsagelig  er  indskrænket  til  den 
nordlige  Halvkugles  arktiske  Egne,  udbredt  circumpolart 
baade  ved  Amerikas,  Europas  og  Asiens  nordligste  Kyster; 
ligeledes  paa  Spitsbergen,  Franz  Josephs  Land,  .Novaja 
Semlja  og  de  andre  Øer  i  Ishavet  langs  hele  den  sibiriske 
Kyst,  helt  ud  til  Beringsstrædet.  I  Amerika  gaar  den  som 
ynglende  dog  helt  ned  til  60°  og  er  fundet  rugende  saa 
nordlig  som  paa  Grinnell-Land  til  op  over  82°.  I  Grøn- 
land yngler  den  talrig  nord  for  Polarkredsen,  ogsaa  paa 
Nordkysten.  Den  er,  saa  vidt  mulig,  Standfugl  og  forlader  % 
saa  nødig  sine  højnordiske  Hjemegne,  at  den  ofte  bliver 

et  Bytte  for  disse  Egnes  ublide  Klima.  Om  Vinteren  viser 
de  sig  dog  i  sydligere  Egne,  saaledes  almindeligt  i  Syd- 
grønland, enkelte  ses  jævnlig  ved  Island,  mulig  ogsaa  der 
nu  og  da  ynglende,  og  som  sjælden  Gæst  viser  den  sig 
ved  Færøerne  og  de  britiske  Øer.  Til  Norge  kommer  den 
regelmæssigt,  ofte  særdeles  talrig,  lige  ned  til  Tromsø, 
kun  enkelte  naar  til  Sydnorge.  Ved  Sverrigs  Østkyster 
viser  den  sig  ikke  saa  sjeldent,  endog  helt  ned  til  Skaane, 
ved  Vestkysterne  derimod  meget  sjeldent.  Spredte  og 
enkelte  Individer  er  nogle  Gange  skudte  ved  Tysklands 
Kyster,  og  helt  ned  til  Italien  har  den  forvildet  sig. 

Ved  Danmarks  Kyster  er  den  derfor  en  sjelden  Gæst, 
der  kun  er  skudt  her  et  begrænset  Antal  Gange,  saaledes 
bl.  a.  ved  Skovshoved  19/4  1849,  Sæby  9h*  1853,  Kalund- 
borg Febr.  1865,  Lynæs  27/s  1865,  Isefjord  20/5  1865  og 
"yu  1869,  Holbæk  "/«  1873,  Sprogø  7«  1881,  Romsø 
Beg.  af  Marts  1887  og  ved  Langsand  SV.  for  Nyborg  ai/n 
1898;  oftest  er  den  saaledes  set  i  Begyndelsen  af  Vinteren 
og  hen  paa  Foraaret;  alle  de  anførte  Individer,  undtagen 
Stykkerne  fra  Lynæs  og  Romsø,  er  Hanner,  hvilket  vel 
nok  har  sin  Grund  i,  at  Hunnerne  let  overses,  og  det 
kan  derfor  formodes,  at  den  vel  nok  i  Grunden  fore- 
kommer noget  hyppigere,  end  de  nævnte  Forekomster 
skulde  lade  formode;  oftest  er  den  set  og  fanget  i  Selskab 
med  de  almindelige  Ederfugle. 

I  Levemaade  ligner  den  meget  denne,  men  den  er 
haardførere  og  i  endnu  mere  udpræget  Grad  Standfugl; 
den  ses  i  sin  Hjemstavn  i  mægtige  Flokke,  helst  langt 
ude  paa  Havet  paa  Banker  i  det  dybe  Vand,  og  dens 
Dykkeevne  er  udviklet  i  endnu  vidunderligere  Grad; 
den  søger  saaledes  sin  Føde  paa  Dybder  over  65  m. 
og  viger  ikke  tilbage  for  at  søge  Bunden  paa  130  m.; 
lang  Tid  tager  det  den  naturligvis  at  naa  Bunden  paa  saa- 
danne  Dybder,  søge  Føden  der  og  atter  komme  til  Over- 
fladen, og  den  er  saaledes  iagttaget  at  være  indtil  9  Mi- 
nutter under  Vandet,  men  almindeligst  er  den  blot  4—6 
Minutter  nede.  Føden  er  udelukkende  Bunddyr,  særlig 
Muslinger  og  Snegle,  men  ogsaa  Krebsdyr,  særlig  Krabber, 
Aktinier,  Slangestjerner,  Søpindsvin  o.  1.  findes  i  deres 
Maver,  derimod  sjeldent  Fisk,  men  nok  Fiskerogn. 

Rugepladsen  vælges  ikke  inde  i  dybe  Fjorde,  men  helst 
ude  paa  Holme  ved  aabent  Hav;  i  Nordøstgrønland  yngler 
den  dog 'med  Forkærlighed  inde  i  ferske  Søer  indtil  1  Kilo- 
meter fra  Havet,  og  den  ernærer  sig  da  her  i  Yngletiden 
af  Plantedele,  Insekter,  Larver  o.  1.  Rederne  som  hos 
Ederfuglen,  men  Dunene  er  meget  mørkere,  næsten  sorte. 

5—6  Æg,  der  ligner  Ederfuglens,  men  er  mere  glinsende, 
iøvrigt  meget  variable  i  Størrelse  og  Form,  som  Regel 
70—80  mm.  lange  og  46—50  mm.  brede. 

Bastarder  mellem  Ederfugl  og  Konge-Ederfugl  ses  nu 
og  da  i  Grønland,  særlig  Hannerne  viser  da  en  Sammen- 
blanding af  de  to  Arters  Farver  og  Tegning. 


4de  Underfamilie:  Skalleslugerne  (Merginæ). 

Staar  i  de  fleste  Bygningsforhold  særdeles  nær 
ved  Dykænderne,  men  er  tilpassede  til  at  jage  og 
fange  Fisk  ved  Dykning  under  Vandet,  ikke  som 
Dykænderne  blot  til  Gennemsnadring  af  Bunden; 
særlig  Hovedets,  Næbbets  og  Halsens  Bygning 
bliver  derfor  afvigende. 

Næbbet  uddannet  som  Griberedskab,  mere  eller 
mindre  langt,  men  altid  trindt.  Hornlamellerne  om- 
dannede til  en  Række^  større,  meget  haarde  og 
spidse,  oftest  bagudrettede  Horntænder  langs  Næb- 
randene; i  Overkæben  findes  tillige  paa  hver  Side 
af  Ganen,  et  Stykke  indenfor  Randtænderne,  en 
ganske  lignende  Række  meget  mindre  Horntænder; 
naar  Munden  lukkes,  gaar  Underkæbens  Horntænder 
op4nellem  Overkæbens.  Næbneglen  af  Næbspidsens 
Bredde,  kraftig,  nedbøjet  til  en  stærk  Krog.  Næbbet 
bliver  saaledes  fortrinlig  egnet  til  at  gribe  og  fast- 
holde Fisk.  Den  iøvrigt  bløde  Næbhud  gaar  paa 
hver  Side  af  Panden  op  i  en  kort,  spids  Vinkel. 
Næseborene  nærmere  Roden  end  Næbspidsen. 
Hovedet  forholdsvis  lille,  men  langt  og  smalt,  ikke 
synderlig  tykkere  end  den  kraftige,  smidige,  lange 
Hals  (15  Halshvirvler),  der  gør  det  muligt  for 
Fuglen  lynsnart  at  strække  Hovedet  ud  til  Siderne 
for  at  snappe  Fisk.  Svælget  meget  udvideligt  og 
kan  lade  endog  paafaldende  store  Fisk  passere,  alt 
Forhold  der  giver  Hoved  og  Hals  et  Ydre  min- 
dende om  Skarvens,  hvis  Føde  og  Fangemaade  er 
den   samme.    Næsekirtlerne   smaa,  efterlader  intet 

Indtryk  paa  Hjernekassen.  Kroppen  langstrakt  og 
slankere  end  hos  Dykænderne;  Brystbenet  ret 
smalt  med  et  stort  Vindue  paa  hver  Side,  bagtil 
lukkede  med  en  smal  Benbro.  Brystbenets  Bagkant 
lige,  blot  ved  Brystbenskammens  Bagende  et  lille 
bagudrettet  Bugskjold.  Brystbenskammen  rager  fortil 
frem  i  en  lang  Spids,  længere  og  lavere  end  hos 
Dykænderne.  Ribbenene,  som  hos  gode  Dykkere, 
meget  lange,  rækker  langt  bagom  Brystbenets  Bag- 
ende. Fødderne  byggede  som  hos  Dykænderne  med 
stor  Hudlap  paa  Bagtaaen,  dog  sidder  denne  noget 
højere  end  hos  disse.  Ligger  meget  dybt  paa  Vandet, 
Halen  holdes  i  Vandskorpen.  Dykker  ned  uden  Spring, 
smidigt  og  elegant;  under  Vandet  angives  de  at  holde 
Vingerne  ind  til  Kroppen.  Fjerskiftet  som  hos  Dyk- 
ænderne, men   den  voksne  Dragt   faas   først   efter 

2  mulig  3  Aar,  og  de  yngler  aldrig  før  2  Aar  gamle. 
7 — 14  Æg,  hvidlige  med  mere  eller  mindre  brun- 
gulligt Skær.  Reden  ofte  i  Træer,  snart  ved  ferske, 
snart  ved  salte  Vande. 

Udbredte  i  de  kolde  og  tempererede  Zoner,  hvor  de 
snart  er  Stand-  eller  Strejffugle,  snart  virkelig  trækkende. 
Underfamilien   omfatter  kun  9  Arter,  der  ofte  udskilles  i 

3  Slægter;  de  danske  Arter  henføres  her  alle  til  Slægten 
Mergus. 

i 
Skalleslugerslægten  (Mérgus  Linné). 

Karakteriseret  ved  de  under  Underfamilien  an- 
førte Ejendommeligheder. 

Oversigt  over  de  i  Danmark  forekommende  Skalleslugere. 

I.  Næbryggen  kortere  eller  højst  af  samme  Længde  som 
Mellemfoden.  Næbbets  Savtænder  ikke  bagudrettede. 
Vingespejlet  sort.  Vingelængden  under  21  cm.  16  Styre- 
fjer     1.  Lille  Skallesluger  (M.  albéllus). 

II.  Næbryggen  meget  længere  end  Mellemfoden.  Næbbets 
Savtænder  stærkt  bagudrettede.  Vingespejlet  hvidt. 
Vingelængden  over  21  cm.   18  Styrefjer. 

a.  Afstanden  fra  Næseborenes  Forkant  til  Næbspidsen 
saa  godt  som  af  samme  Længde  som  Mellemfoden. 
Den  befjerede  spidse  Vinkel  paa  Overnæbbets  Side 
gaar  meget  længere  frem  end  den  tilsvarende  paa 
Underkæbens  Side  (Hannen  med  gulbrunt,  sortplettet 
Forbryst;  Hunnen  og  Ungfuglene  med  graalig,  oliven- 
brun Rygside) 

2.  Toppet  Skallesluger  (M.  ser  rå  tor). 

b.  Afstanden  mellem  Næseborenes  Forkant  og  Næb- 
spidsen meget  kortere  end  Mellemfoden.  Den  befjerede 
spidse  Vinkel  paa  Overnæbbets  Side  gaar  ikke  syn- 
derligt længere  frem  end  den  tilsvarende  paa  Under- 
kæbens Sider  (Hannen  med  hvidt  eller  laksefarvet 
Forbryst;  Hunnen  og  Ungfuglene  med  ren  askegraa 

Rygside,  blot  med  mørke  Fjerskafter) 

3.  Stor  Skallesluger  (M.  mergånser). 

1.  Lille  Skallesluger  (Mérgus  albéllus  Linné). 

Hvid  Skallesluger,  Nonne,  Hvidside,  Hvidskrække 
(Mergulus  albéllus  Selby).  Norsk.  Hvid  Fiskeand.  Svensk: 
Salskrak.  Tysk:  Zwergsåger.  Engelsk:  Smew. 

Han  i  Pragtdragt:  Pandens  og  Issens  Fjer  for- 
længede til  en  bagudrettet  Top.  Hoved,  Hals,  For- 
brystet og  dets  Sider  samt  hele  Undersiden  ren- 
hvide, blot  er  Egnen  om  og  under  Øjet  ud  til  Næbroden 
sort  og  en  V-formet  Figur  i  Nakken,  bagfra  omsluttende 
den  hvide  Nakketop,  sort  med  grøn  Metalglans.  To  skarpe, 
smalle,  sorte  Tværbaand  over  Forbrystets  Sider;  Krop- 
siden graa  med  fin,  sort  Tværvatring.  Hele  Ryggen  ren- 
sort, Overhaledækfjerene  graa  med  lystvatrede  Rande, 
Halen  graa.  Skulderen  renhvid  med  en  skarptegnet  smal, 
sort  Yderkant.  De  øvre  og  mellemste  Vingedækfjer  ren- 
hvide, dog  er  Vingekanten  og  Vingeranden  bredt  sorte; 
de  store  nederste  Vingedækfjer  er  ligesom  de  mellemste 
Armsvingfjer  sorte  med  hvide  Spidser;  de  indre  Arm- 
svingfjer askegraa,  den  yderste  af  disse  med  hvid  Yderfane. 

Hunnen  har  meget  mindre  Top,  indskrænket  til 
Issen  og  Nakken.  Hovedets  Overside  og  dets  Sider  samt 
Nakken  og  Baghalsen  mørkt  kastaniebrune,  særlig  paa 
Hovedets   Sider   med   skarp   Grænse   mod   den    renhvide 

Hage,  Strube,  Øreegn  og  Overhals.  Fjerene  mellem  Øje 
og  Næbrod  brunsorte.  Underhals,  Forbryst  og  Forryg 
brunliggraa,  navnlig  de  førstnævnte  med  hvidlige  Fjer- 
kanter;  den  øvrige  Rygside  og  Skulderfjerene  mørkt  graalig 
olivenbrune.  Hele  Undersiden  iøvrigt  hvid,  Kropsiderne 
af   Ryggens   Farve.   Vingerne   farvede   som   hos   Hannen, 


Fig.  66.  Lille  Skallesluger,  Han  og  Hun.   (Efter  Cordeaux). 

men    med    urenere    Farver,  og   de   indre  Armsvingfjer  er 
mørkt  graaligbrune. 

Næbbet  lyst  blaaliggraat  med  mørk  Næbnegl,  forholds- 
vis kort,  ikke  saa  langt  som  Hovedet;  Underkæbens  Sav- 
tænder ikke  bagudrettede,  den  indre  Række  Savtænder  i 
Overkæben  svagt  udviklet.  Hannen  i  det  hele  endel  større 
end  Hunnen.  Næbryggen  hos  <$  29—32  mm.,  hos  $  c.  25 
mm.,  Næbhøjden  ved  Roden  13—14  mm.,  Bredden  foran 
Næseborene  7—8  mm.  Fødderne  lyst  blaagraa,  Svømme- 
huden skiffersort.  Mellemfoden  hos  $  33—34,  hos  $  c. 
26  mm.,  Mellemtaaen  hos  $  55—56,  hos  $  46  mm.  Legems- 
længden  35—44  cm.  Vingelængden  hos  $  20—20.5  cm., 
hos  $  kun  18—18.5  cm.  Luftrøret  hos  Hannen  uden 
Udvidelser. 

Hannen  i  Sommerdragt  ligner  Hunnen,  men  de  to 
mørke  Tværbaand  paa  Forbrystets  Sider  gør  den  ogsaa 
kendelig  i  denne  Dragt. 

Unge  Fugle  ligner  meget  Hunnen,  men  mangler  helt 
Top,  de  mellemste  Vingedækfjer  er  hvidlige  med  graabrune 
Fjerkanter,  Egnen  mellem  Øje  og  Næbrod  er  ikke  brun- 
sort men  rødbrun  og  Undergumpen  er  graabrunligt  plettet. 
De  unge  Hanner  er  allerede  kendelige  paa  deres  betyde- 
ligere Størrelse  og  renere  Farver. 

Dunungen  er  sortebrun  paa  Oversiden  og  har  en  hvid 
Plet  ved  Vingeroden  og  to  Pletter  paa  Ryggens  Sider.  Hove- 
dets Sider  og  hele  Undersiden  hvid,  Brystet  dog  graaligt. 

Den  Lille  Skallesluger  er  som  langt  den  mindste  af 
vore  Skalleslugere  ikke  til  at  forveksle  med  nogen 
anden  Art. 

Udbredt  som  Ynglefugl  i  den  gamle  Verdens  nordlige 
Egne  fra  det  nordøstlige  Skandinavien  lige  til  Bering- 
strædet, talrigst  i  Østrusland  og  i  Sibirien.  Overvintrer 
ved  Vesteuropas  Kyster  og  fra  Middelhavet  og  det  sorte 
Hav  til  Nordindien,  Kina  og  Japan.  Findes  aldrig  i  Grøn- 
land og  Island,  men  viser  sig  ret  almindlig  som  Vinter- 
gæst i  England  uden  dog  nogensinde  at  yngle  der.  I 
Sverrig  er  den  som  Ynglefugl  meget  sjælden,  kun  fundet 
enkelte  Steder  i  Lapland  og  en  Gang  i  Stockholms  Skær- 
gaard,  men  om  Vinteren  er  den  ret  almindelig.  I  Norge 
viser  enkelte  Individer  sig  nu  og  da  i  Landets  sydlige  og 
sydvestlige  Dele  fra  December  til  April  Maaned,  men 
ynglende  kendes  den  ikke  der. 

I  Danmark  har  den  Lille  Skallesluger  aldrig  ynglet, 
men  den  viser  sig  ligeledes  kun  om  Vinteren,  som  Regel 
ret  sjælden  og  faatallig,  enkelte  Aar  dog  noget  mere 
hyppig,  saaledes  i  Vinteren  1916—17.  Den  viser  sig  alle- 
rede i  Oktober,  men  langt  de  fleste  ses  fra  December  til 
Februar  og  Marts  Maaned,  enkelte  helt  ind  i  April.  Den 
ynder  ikke  det  aabne  Hav,  men  holder  sig  hos  os  til 
de  indre  Farvande,  helst  inde  i  dybe,  smalle  Fjorde  og 
Vige  nær  Land  og  gaar  ofte  og  gerne  ind  i  vore  Fersk- 
vandssøer, hvor  de  regelmæssigt  iagttages,  oftest,  ja 
næsten  altid,  i  Selskab  og  Flok  med  Hvinænderne.  For- 
trinlige Dykkere,  der  ses  ivrigt  og  stadigt  dykkende  paa 
jagt  efter  alle  Slags  smaa  Bundfisk,  der  udgør  deres 
Hovednæring;  dog  fanger  de  ogsaa  Rejer  og  andre  Krebs- 

dyr,  Vandinsekter  o.  ].,  og  undtagelsesvis  fortærer  de 
Plantedele.  Den  er  sky  og  forsigtig,  Flugten  hurtig  og  lydløs. 
Reden  anlægges  i  dens  Hjemlande  som  Regel  i  hule 
Træer,  nu  og  da  i  de  for  Hvinænder  ophængte  Redekasser, 
men  ogsaa  i  Klippehuller  eller  i  Huller  under  Sten  og 
Trærødder;  den  udforer  den  med  sine  graahvide  Dun. 
Æggenes  Tal  oftest  7—8;  ruger  i  Juni  og  første  Halvdel 
af  Juli.  Æggene  gulagtig  hvide,  Længden  48—53  mm., 
Bredden  36—39  mm. 

Naturlige  Bastarder  mellem  den  Lille  Skallesluger  og 
Hvinanden,  der  ruger  i  samme  Egne  og  paa  samme 
Lokaliteter,  synes  nu  og  da  at  forekomme;  saaledes  er  et 
Par  Stykker  skudt  i  Sverrig  (1881  og  1885),  et  i  Braun- 
schweig  (1825)  og  et  i  Mecklenburg  (1887). 

De  udfarvede  Bastardhanner  ligner  i  Størrelse  og 
Ydre,  særlig  i  Hoved-  og  Næbform,  mest  den  Lille  Skalle- 
sluger, men  Hovedet,  der  bærer  Top,  er  overvejende  sort 
med  grøn  Metalglans;  fra  den  hvide  Hage  og  Strube  gaar 
en  bred,  hvid  Stribe  gerne  op  foran  Øjet  langs  Næbroden, 
og  paa  et  af  de  svenske  Eksemplarer  breder  det  hvide 
sig  videre  helt  op  over  Øjet  og  Issens  Sider  samt  ind  paa 
Kinden;  det  hvide  gaar  oftest  ret  højt  op  i  Nakken,  bag- 
fra omfattende  Nakketoppen;  som  hos  begge  Stamarterne 
er  Halsen,  hele  Undersiden,  Skulderfjerene  og  Vingedæk- 
fjerene renhvide,  men  den  Lille  Skalleslugers  Vatring  paa 
Kropsiderne  er  kun  lidet  fremtrædende,  medens  dennes 
sorte  Tværstriber  paa  Forbrystets  Sider  er  ret  tydeligt  til- 
stede. Fødderne  rødgule  som  hos  Hvinanden. 

I  Danmark  blev  en  saadan  Bastard  skudt  i  Februar 
1843  i  Issefjorden  og  af  Kjærbølling  opstillet  som  en  egen 
Art,  Anas  (Clangula)  mergoides.  Dette  Individ,  der  ogsaa 
i  Størrelse  og  Ydre  mest  minder  om  den  Lille  Skallesluger, 
er  sikkert  en  ung  Han,  idet  den  viser  fremtrædende  Træk 
fra  Skalleslugerens  hunlige  Type,  men  har  spredte  sorte, 
metalglinsende  Fjer  frembrydende  paa  Hovedet,  der  bærer 
en  tydelig  Top,  og  indblandede  hvide  Fjer  paa  Skuldrene. 
Benene  synes  at  have  været  rødgule.  Atter  d.  14.  3.  1888 
blev  en  lignende  Bastard  skudt  i  Odense  Fjord. 

2.  Toppet  Skallesluger  (Mérgus  serråtor 
Linné). 

Topskrække,  Bøgeskrække,  Fiskand,  Strømgaas.  Norsk : 
Liden  Fiskeand.  Svensk:  Småskrake.  Tysk:  Mittlerer  Sager. 
Engelsk:  Red-breasted  Merganser. 

Han  i  Pragtdragt:  Hoved  og  Overhals  sorte,  grønlig 
Metalglans  paa  Issen  og  Hovedets  Sider.  Isse  og  Nakke- 
fjer smalle  og  stærkt  forlængede  til  en  bagudrettet  Top. 
Midt  omkring  Halsen  en  bred,  hvid  Ring,  paa  Halsens 
Rygside  gennembrudt  af  en  smal,  sort  Længdestribe  fra 
Nakke  til  Forryg.  Forhals  og  Forbryst  rustgulbrune 
med  sorte,  lidt  vatrede,  Længdepletter;   Bagbryst  og  hele 


Fig.  67.   Toppet  Skallesluger,   Han.  (Efter  Cordeaux). 

den  øvrige  Underside  hvid  med  rødgult  Anstrøg.  For- 
ryggen, den  indre  Del  af  de  forlængede  Skulderfjer  samt 
Forbrystets  Sider  sorte;  den  ydre  Del  af  Skulderfjerene 
samt  nogle  iøjenfaldende,  store,  skarpt  afgrænsede,  runde 
Midtpletter  paa  de  sorte  Sidebrystfjer  foran  Vingen  ren- 
hvide. Bagryg,  Overgump  og  Kropsiderne  fint  hvidt  og 
graat  vatrede.  Øvre  smaa  Vingedækfjer  sorte,  de  mellemste 
hvide  og  de  store  nederste  hvide  med  sorte  Grunddele. 
Armsvingfjerene  renhvide,  de  indre  med  sorte  Bremmer 
paa  Yderfanen,  de  inderste  helt  sorte.  To  sorte  Tværbaand 
over  den  hvide  Vinge  dannes  af  de  sorte  Grunddele  paa 
de  store  nederste  Vingedækfjer  og  paa  Armsvingfjerene. 
Haandsvingfjerene  og  deres  Dækfjer  sorte.  Halen  brungraa. 
Hunnen:  Nakketop  som  Hannen;  Hovedets  Overside 
mørkebrun,    iøvrigt    er    Hoved    og    Overhals    rødligbrune 

R.  Harring:  Fugle  I.  12 

med  hvidlig  Strube  og  Forhals.  Fra  Næb  til  Øje  et  mørkere  og 
derunder  et  lysere  Strøg.  Fjerene  bag  og  under  Øjet  sorte. 
Ryg,  Skuldre  og  Brystets  Sider  mørk  olivenbrune  med 
brede,  lysere  olivengraa  Fjerkanter.  Overgump  og  Over- 
haledækfjer graalig  olivenbrune  med  askegraalige  Fjer- 
kanter. Underhals  og  den  forreste  Del  af  Forbrystet  rød- 
brunlige med  brede,  hvide  Fjerkanter,  hele  den  øvrige 
Underside  hvid  med  rødgulligt  Anstrøg.  Kropsiderne 
olivengraabrurie  med  brede,  graalige  Fjerkanter.  Vinge- 
dækfjerene overvejende  mørkebrune  med  lysebrune  eller 
graalige  Fjerkanter;  de  store  Vingedækfjer  og  mellemste 
Armsvingfjer  som  hos  Hannen  renhvide  med  sorte  Grund- 
dele. De  inderste  Armsvingfjer  askegraa  med  sorte  Kanter 
paa  Yderfanerne. 

Næbbet  meget  langt  og  smalt,  en  ubetydelig  Kende 
opadbøjet,  Overkæben  med  34—36  Randtænder.  Farven 
hos  Hannen  zinnoberrød  med  en  sort  Stribe  ned  ad 
Næbryggen,  hos  Hunnen  gulrød  med  mørkebrun  Stribe. 
Næbryggen  hos  $  58 — 62  mm.,  hos  $  c.  52,  Næbhøjden 
ved  Roden  c.  12  mm.,  Næbbredden  foran  Næseborene  c. 
8  mm.  Føddernes  Farve  hos  $  kraftig  gulrød,  hos  $  mere 
gullig.  Svømmehuden  brunlig.  Mellemfoden  hos  $  c.  44  mm., 
hos  $  c.  41  mm.,  Mellemtaaen  68—62  mm.  Legems- 
længden  51—63  cm.,  Vingelængden  hos  $  24—25.5  cm., 
hos  9  21—22.5  cm.   Iris  hos  $  rød,  hos  $  gulbrun. 

Hannen  i  Sommerdragt  ligner  Hunnen,  men 
Hagen  er  renhvid,  Ryggens  Fjer  overvejende  sorte  med 
graalige  Kanter,  iøvrigt  altid  kendelig  paa  de  mere  eller 
mindre  tydelige  Spor  af  Vatringen,  paa  de  hvide  mellemste 
Vingefjer  og  paa  sin  betydeligere  Størrelse. 

De  unge  Fugle  ligner  særdeles  meget  Hunnen,  men 
Toppen  er  langt  mindre  udviklet  uden  stærkt  forlængede, 
smalle  Fjer,  og  Undergumpen  er  ikke  renhvid,  men  graa- 
brun  med  hvidgraa  Fjerkanter;  endelig  mangler  de  de 
sorte  Fjer  om  Øjet.  De  unge  Hanner  udmærker  sig  alle- 
rede ved  deres  betydeligere  Størrelse  og  renere  Farver; 
hos  de  unge   Hanner,  over  et  Aar   gamle,  viser  der  sig 

Spor   af  Vatringen,  og    hvide,  brun-  og  sortbrogede  Fjer 
paa  Skulderen  foran  Vingen   røber  ofte  deres  Køn. 

Dunungen  mørk  olivenbrun  paa  Oversiden.  Under- 
siden hvid,  Kinderne  og  Halsens  Sider  rødbrune,  fra  Næb 
til  Øje  en  hvid,  mørkkantet  Streg.  Kropsiden  med  2  hvide 
Pletter  og  Vingen  med  en  hvid  Tværplet.  Næbbets  ejen- 
dommelige Form  er  allerede  kendelig  hos  Ungen. 

Paa  Luftrøret  findes  hos  denne  Art 
hos  Hannen,  c.  5  cm.  nedenfor  det  øvre 
Strubehoved, en  stor  forbenet  Udvidelse, 
16  mm.  bred  og  noget  fladtrykt.  Ben- 
trommen ved  det  nedre  Strubehoved 
er  mægtig  udviklet  med  4  hudklædte 
Ruder  (sml.  Fig.  68). 

Blandt  Skalleslugerne  kan  denne 
Art  kun  tænkes  forvekslet  med  den 
Store  Skallesluger;  Hannen  kendes  dog 
altid  let  og  hurtigt  paa  det  brede,  sort- 
plettede, gulbrune  Baand  over  For- 
brystet, der  ganske  mangler  hos  den 
Store  Skallesluger,  hvor  Forbrystet  er 
hvidt  eller  laksefarvet  som  hele  den 
øvrige  Underside.  Sværere  er  det  med 
Hunnen,  men  dens  hele  Overside  er 
olivenbrun,  aldrig  som  hos  den  Store  Skalleslugers  Hun 
og  Ungfugl  ren  askegraa  med  sorte  Fjerskafter;  dette 
Skelnemærke  svigter  aldrig;  iøvrigt  gør  dens  mindre  Stør- 
relse og  dens  alligevel  længere  omend  meget  spinklere 
Næb  den  ved  nøjere  Eftersyn  let  at  skelne  fra  sin  større 
Slægtning.? 

Udbredt  som  Ynglefugl  i  Kystegnene  over  hele  den 
ny  og  gamle  Verdens  nordlige  Dele,  idet  den  dog  ikke 
gaar  særlig  højt  imod  Nord,  neppe  over  74°,  i  Asien  ned 
til  50°,  i  Amerika  til  45°.  Overvintrer  langs  Vesteuropas 
Kyster,  i  Middelhavet,  det  sorte  og  det  kaspiske  Hav, 
Nordindien  og  Kina;  i  Amerika  trækker  den  om  Vinteren 
helt  ned  i  de  sydlige  forenede  Stater  og  til  Bermudas- 
Øerne.  I  Grønland  yngler  den  som  en  faatallig  Standfugl, 

Fig.  68.  Nedre 
Strubehoved  af 
Toppet  Skallesluger- 
Han.   (Efter  Yar- 
rell). 

i  Islands  Indsøer  derimod  yderlig  almindelig,  ligeledes  i 
Skotland,  Irland  og  de  omliggende  Øer  samt  paa  Fær- 
øerne, i  England  kun  faatallig.  Paa  hele  den  skandinaviske 
Halvø  yngler  den  særdeles  almindelig  lige  op  til  Nordkap, 
i  Norges  nordlige  Egne  mest  ved  Havet,  i  de  sydligere 
mere  ved  Indsøer  og  Elve,  i  Fjeldene  op  over  Trægrænsen. 
I  Tyskland  yngler  den  kun  i  de  nordligste  Dele,  ret  al- 
mindelig særlig  i  Kystegnene,  men  ogsaa  i  Indlandssøerne; 
viser  sig  om  Vinteren  i  Mellemeuropas  Ferskvandssøer. 

I  Danmark  er  den  en  særdeles  almindelig  Ynglefugl, 
hos  os  rugende  omkring  paa  omtrent  alle  vore  Øer  og 
Holme  i  salte  Vande  eller  i  Lagunesøer,  hvor  den  blot 
kan  faa  nogen  Fred;  kun  undtagelsesvis  finder  man  her 
dens  Rede  inde  ved  ferske  Vande.  Først  imod  Slutningen 
af  Maj  søger  den  sig  en  Redeplads.  Reden  blot  en  For- 
dybning i  Jorden,  foret  med  vissent  Græs  og  Dyrets  lyse- 
graa,  blot  mod  Spidsen  hvidlige  Dun;  den  ligger  oftest 
nær  Kysten  mellem  store  Sten  eller  gemt  mellem  Mal- 
urter og  andre  Strandplanter  eller  inde  i  tæt  Græsbevoks- 
ning, ofte  dækket  under  Tjørne,  Hybenbuske  eller  lign.; 
nu  og  da  findes  Reden  i  Brinke  eller  oppe  i  Træer,  særlig 
i  gamle  Kragereder. 

Æglægningen  foregaar  meget  sent,  som  Regel  senere 
end  hos  nogen  anden  dansk  Andeart,  nu  og  da  i  de  sidste 
Dage  af  Maj,  men  almindeligst  først  ind  i  Juni  Maaned 
eller  hen  i  denne  Maaneds  Midte.  Ruger  omkring  30  Dage; 
6—9—13  Æg,  oftest  8—10,  langstrakte,  hvidlig  gulgraa, 
nu  og  da  med  svagt  olivengrønligt  Skær;  Skallen  stærk, 
meget  finkornet,  glat  og  svagt  glinsende.  Længden 
59—68  mm.,  Bredden  40  —  47  mm.  Fra  midt  i  Juli  ses  den 
almindelig  i  vore  Fjorde  og  Vige  med  sin  Ællingeflok, 
nu  og  da  med  nogle  Unger  paa  Ryggen;  Dunællinger  ses 
ofte  ind  i  August,  ja  kan  træffes  endog  i  September;  haardt 
forfulgte  spreder  Ællingerne  sig,  dykkende  til  alle  Sider. 
Medens  Hunnerne  ruger,  samler  Hannerne  sig  i  Flokke, 
blandede  med  de  unge  ikke  yngledygtige  Fugle. 

Ved  Ynglestederne  eller  Havet  ved  disses  Nærhed 
holder  de  sig  saa  længe  som  muligt  og  fortrækker  kun 
tvungne  af  Kulde  og  Is;  de  ses  hos  os  hele  Aaret  rundt, 
talrigere  om  Vinteren  ved  Gæster  fra  Nord,  da  oftest  i 
Smaaselskaber  og  gaar  da  af  og  til  ind  i  ferske  Vande. 
Føden  søger  de  fornemmelig  langs  Kysterne  paa  lavere 
Vand,  og  den  bestaar  saa  godt  som  udelukkende  af  Smaa- 
fisk,  særlig  Bundformer  som  Aalekvapper,  Flynderunger 
o.  1.;  Hundestejler  finder  man  særlig  ofte  i  dens  Mave; 
ofte   jager  de  i  Selskab   dykkende   i   samme  Retning,  idet 

de  driver  Fiskene  foran  sig,  og  man  ser  dem  da  stadig 
komme  op  med  en  Fisk  i  Munden  for  at  fortære  den  over 
Vandet;  ogsaa  Rejer  og  Krabber  skal  de  fortære,  og  paa 
Ynglepladser  i  ferske  Vande  forsmaar  de  ikke  Orme,  In- 
sektlarver o.  1.  Den  Toppede  Skallesluger  er  en  yderst 
aarvagen,  sky  og  forsigtig  Fugl;  Flugten  paa  Vingerne  let 
og  hurtig;  den  dykker  glimrende  og  meget  udholdende, 
og  saaret  søger  den  oftest  med  Held  Redning  ved  Dyk- 
ning, kommer  da  først  til  Overfladen  langt  fra  Stedet,  hvor 
den  forsvandt,  blot  for  at  sætte  Næbbet  i  Vandskorpen  og 
drage  Vejret  for  saa  atter  at  dykke  ned  og  fortsætte  Flugten 
under  Vandet;  forsvunden  fra  Pladsen  paa  denne  Maade 
giver  den  ofte  Anledning  til  den  Tro,  at  den  bider  sig  fast 
i  Tanden  og  dør  paa  Havbunden. 

3.   Stor  Skallesluger  (Mérgus  mergånser 
Linné). 
Gulskræp,  Gul  Skallesluger,  Skjørand,  Stor  Havgasse, 
Bøgeskrække  (Mergånser  castor  Linné).  Norsk:  Stor  Fisk- 
and.   Svensk:   Storskraken.    Tysk:   Gansesåger.    Engelsk: 
Goosander. 

Han  i  Pragtdragt:  Hoved  og  Overhals  sorte  med 
grøn  Metalglans.  Isse-  og  Nakkefjer  forlængede  uden  dog 
at  danne  nogen  egentlig  Top.  Underhals,  Forbryst  og 
hele  den  øvrige  Underside  samt  Kropsiderne  hvide 
med  meget  stærkt  laksefarvet,  rødgult  Anstrøg,  det  sidste 
bleger  let  paa  Skind.  Forryg  og  de  lange  indre  Skulderfjer 
sorte,  de  ydre  Skulderfjer  hvide  med  rødgult  Anstrøg. 
Bagryg  og  Overgump  askegraa,  den  sidste  sort  og  hvidt 
vatret  paa  Siderne.  Overhaledækfjerene  graa  med  brunlige 
Skaftstriber.  Vingedækfjerene  samt  de  fleste  Armsvingfjer 
overvejende  hvide,  de  indre  med  fine  sortegraa  Kanter 
paa  Yderfanerne.  Haandsvingfjerene  og  deres  Vingedækfjer 
sortegraa.  Styrefjerene  mørkebrune  med  askegraa  Silke- 
glans. 

Hunnen  er  betydelig  mindre  end  Hannen.  Isse-  og 
Nakkefjer  meget  længere  end  hos  Hannen  og  danner  en 
stor  bagudrettet  Nakketop,  tildels  faldende  i  en  øvre  og 
en  nedre  Del.  Hovedets  Overside  og  Forkinderne  mørke- 
brune,   det   øvrige    Hoved    og    hele    Overhalsen    kraftigt 

brunrøde,  blot  Hagen  og  Struben  renhvide  med  skarpe 
Grænser.  Underhalsen  askegraa,  foran  med  brede,  hvide 
Fjerkanter.  Ryg,  Skuldre,  Overgump,  Overhaledækfjer, 
indre  Armsvingfjer  og  Vingedækfjerene  askegraa,  næsten 
overalt  med  mørke  Skafter.  Hele  Brystet  og  Undersiden 
hvide  med  ret  stærkt  laksefarvet  Anstrøg,  dog  altid  svagere 
end   hos  Hannen.    Underhaledækfjerene  tildels   med   An- 


Fig.  69.  Stor  Skallesluger.   Han  og  Hun.  (Efter  Cordeaux). 

tydning  til  graa  Tværvatring.  Kropsidens  Fjer  med  brunlig 
askegraa  Tværbaand  eller  helt  af  denne  Farve,  dog  stedse 
med  hvidlige  Fjerkanter.  Haandsvingfjerene  og  disses 
Dækfjer  brunsorte;  Spejlet  stort,  hvidt,  delt  af  en  askegraa 
Tværstribe,  dannet  af  de  store,  hvide  Vingedækfjers  mørkt 
askegraa  Spidser.  Halen  som  hos  Hannen. 

Næbbet  hos  Hannen  mørkt  koralrødt,  Overnæbbets 
Ryg,  Negl  og  Savtænder  sorte.  Hunnens  Næb  noget  lysere 
og  blegere  i  Farve.  Næbryggen  hos  <$  c.  56  mm.,  hos  $ 
45—51  mm.  Næbhøjden  ved  Roden  16  mm.,  Bredden 
foran    Næseborene    11    mm.     Iris    hos    Hannen    rødbrun. 


183 


Fødderne  koralrøde  hos  o,  orangerøde  hos  Hunnen  og 
Ungfuglene.  Mellemfoden  43—45  mm.,  Mellemtaaen  65—69 
mm.  Legemslængden  58—72  cm.,  størst  hos  Hannen. 
Vingelængden  hos  S  28—31,  hos  $  25—26  cm. 

Hannen  i  Sommerdragt  ligner  Hunnen,  men 
dens  Ryg  og  Skuldre  er  mørkere;  om  Halsen  en  mere 
eller  mindre  tydelig  sort  Ring;  som  Regel  med  Antyd- 
ninger af  Pragtdragten;  iøvrigt  foruden  paa  sin  Størrelse 
kendelig  paa  sine  hvide  Vingedækfjer. 

De  unge  Fugle  ligner  meget  Hunnen,  men  har  altid 
kortere  Top  og  kan  navnlig  skelnes  paa  deres  mere  ud- 
flydende, hvide  Hage  og  Strube,  der  ved  en  hvid  Stribe 
ned  ad  Halsen  staar  i  Forbindelse  med  det  hvide  Forbryst. 
Hele  Undersiden  hvid,  saa  godt  som  uden  laksefarvet 
Anstrøg,  og  Undergumpens  Fjer  er  mere  eller  mindre 
oversaaet  med  askegraa  Pletter;  de  unge  Hanner  allerede 
kendelige  paa  deres  kraftigere  Farve  og  paa  deres  betyde- 
ligere Størrelse. 

Dun  ungen  ligner  den  Toppede  Skalleslugers. 

Luftrøret  hos  Hannen  med  to  Udvidelser,  begge  noget 
affladede,  den  øverste  størst.  Bentrommen  ved  det  nedre 
Strubehoved  er  trekamret  med  tre  hudklædte  Vinduer. 

Denne  store,  pragtfulde  Skallesluger  kan  blandt  vore 
Arter  kun  forveksles  med  den  Toppede  Skallesluger,  men 
Hannen  skelnes  altid  let  paa  sin  helt  ensfarvede  Under- 
side uden  brunt,  sortplettet  Forbryst,  Hunnen  og  Ung- 
fuglene paa  deres  rent  askegraa  Overside;  iøvrigt  vil  de 
anførte  Forskelligheder  i  Næbform  og  Størrelse  i  alle  Til- 
fælde let  føre  til  deres  Bestemmelse. 

Udbredt  i  den  gamle  Verdens  nordlige  Dele,  noget 
op  i  arktiske  Egne,  ynglende  fra  Island  over  Skandinavien, 
Finland,  Nordrusland  og  Sibirien  til  Kamtschatka;  ud- 
bredt ned  i  Centralasien  til  Himalayas  nordlige  Affald. 
Overvintrer  langsVesteuropas  Kyster,  i  Middelhavslandene, 
det  sorte  Hav,  Nordindien  og  Kina  ned  til  22°.  I  Nord- 
amerika findes  en  meget  nærstaaende  Art  eller  nærmere 
Underart  udbredt  som  Ynglefugl  (M.  americanus  Cassi'n). 

I  Grønland  er  den  ikke  truffet,  medens  den  i  Island 
er   ret   almindelig,   nærmest   som   Standfugl.     I    Skotland 

yngler  den  adskillige  Steder,  i  England  derimod  kun  kendt 
som  Vintergæst.  I  Norge  yngler  den  almindelig  langs 
Skærgaarde  og  i  Indsøer  op  til  Lofoten,  sparsommere  i 
Finmarken,  talrigst  er  den  dog  ved  Søerne  i  Syd-  og  Syd- 
øst-Norges Indre.  I  Sverrig  er  den  vidt  udbredt,  talrigst  i 
Østkystens  Skærgaarde  fra  Blekinge  op  til  Gefle,  aftagende 
i  Antal  mod  Nord,  derimod  ruger  den  ikke  paa  Vestkysten; 
den  ruger  spredt  i  endel  Søer  i  Syd-  og  Mellemskaane, 
talrig  ved  Venern  og  i  Jåmtiands  og  Laplands  Søer. 
Over  hele  den  nordlige  Del  af  Tyskland  er  den  vidt  ud- 
bredt og  yngler  der  helt  ned  i  Schlesien. 

I  Danmark  er  denne  store,  smukke  Skallesluger  kun 
ret  sjelden  og  sikkert  meget  faatallig  som  ynglende,  gennem 
Tiderne  kendt  som  rugende  paa  et  begrænset  Antal  Loka- 
liteter, saaledes  bl.  a.  ved  Esrom  Sø  og  Gurre,  i  Bogenæs 
Skov,  ved  Gaunø  og  Sorø,  i  Oreby  Skov  ved  Vordingborg 
og  paa  Lilleø;  paa  Falster  ved  Orehoved  og  Korselitse, 
maaske  oftest  paa  Møen,  dér  bl.  a.  i  Klinteskrænterne. 
Falster  og  Møen  er  vistnok  i  Nutiden  dens  fornemmeligste 
Tilholdssted  her  i  Landet  som  rugende.  Om  Vinteren  er 
den  langt  talrigere  i  Danmark  ved  tiltrækkende  og  strej- 
fende Fugle  fra  Nord  og  Øst,  og  den  ses  da  ikke  sjeldent 
over  omtrent  hele  Landet;  de  holder  til  inde  i  dybe  Fjorde 
og  Vige,  men  søger  med  Forkærlighed  op  i  Aaer  og  ferske 
Søer  for  at  drive  Fiskefangst,  ofte  i  Smaaselskaber.  Føden 
er  ganske  hovedsagelig  Fisk,  som  de  forfølger  og  fanger 
underVandet,  hvortil  deres  fortrinlige  Dykkeevne,  smidige 
Hals  og  savtakkede  Næb  gør  dem  særlig  egnede:  paa 
Ynglepladserne  i  ferske  Søer  fortærer  den  ogsaa  ofte  Vand- 
insekter, Larver,  Orme  o.  1.,  ja  selv  Vandplanter  kan  man 
da  finde  i  dens  Mave.  Den  er  meget  haardfør,  egentlig 
delvis  Stand- eller  Strejffugl,  der  kun  forlader  Ynglepladsen 
og  dennes  Omegn  tvungen  af  Vinterkulden. 

Ynglepladserne  vælges  helst  og  oftest  ved  skovklædte 
Bredder  af  Søer,  Floder  eller  ikke  for  aabne  salte  Vande, 
Fjorde,  Skærgaarde  o.  1.  Reden  anlægges  nemlig  saa  godt 
som  altid,  hvor  det  blot  er  muligt,  i  hule  Træer,  ofte  højt 
over  Jorden,  ikke  sjeldent  et  godt  Stykke  fra  Vandkanten. 
Jordhuler  og  Klipperevner  forsmaas  dog  heller  ikke,  og  i 
træfattige  Lande,  som  Island,  lægger  den  blot  Reden  under 
Pilebuske  eller  store  Urter,  altid  dog  godt  dækket  og 
skjult,  rigeligt  foret  med  brunliggraa  Dun.  I  Nordsverrig 
ruger  den  jævnligt  i  Redekasser,  ophængte  til  dens  Brug, 
i  den  Hensigt  at  indsamle  Æggene.  De  9-12  Æg  lægges 
meget  tidligere  end  den  Toppede  Skalleslugers,  hos  os 
som  Regel  i  sidste  Halvdel  af  April,  endel  senere  i  nord- 

ligere  Egne,  i  Island  saaledes  først  ind  i  Juni.  Æggene 
gulagtig  hvide,  nærmest  flødefarvede,  med  glat  Skal. 
Længden  64—72  mm  ,  Bredden  45—48  mm. 


5te  Underfamilie:  Gæs  (Anserinæ). 

Store  Fugle.  Næbbet  meget  kraftigt  og  stærkt, 
af  Hovedets  Længde  eller  kortere,  ved  Roden  meget 
højere  end  bredt.  Hornlamellerne  kraftige  og  tykke, 
kegleformede  og  ret  spidse.  Næbneglen  stærk  og 
stor,  dækkende  hele  Næbspidsen.  Næbbet  alt  i  alt 
udformet  som  et  kraftigt  Bideredskab,  egnet  til  at 
af  bide  og  afrive  Alger,  Vandplanter  og  særlig  Græs, 
Urter,  Blade  og  Knopper,  der  udgør  deres  Hoved- 
føde;  animalsk  Føde  søger  de  som  Regel  kun  som 
Ællinger.  Næseborene  omtrent  paa  Næbbets  Midte. 
Halsen  ret  lang,  men  kraftig  og  bevægelig.  Kroppen 
tung  og  stor,  Benene  middelhøje,  Bagtaaen  kort 
og  trind,  uden  Svømmebremme.  Vingerne  ■  med 
lange  Overarme.  Haandsvingfjerene  ret  smalle  og 
spidse.  Mangler  Vingespejl.  Gode  udholdende  Fly- 
vere. Halen  afrundet,  16—18  Styrefjer. 

I  Fjerdragten  ingen  synderlig  Kønsforskel; 
Sommer-  og  Vinterdragt  ens,  idet  de  kun  fælder 
om  Efteraaret.  De  gamle  Fugle,  navnlig  Hannerne, 
har  i  Modsætning  til  Ungerne  Halsens  Fjer  ord- 
nede i  ejendommelige  Rader,  ligesom  „vand- 
kæmmede". 

Trækfugle,  af  hvilke  de  fleste  yngler  højt  mod  Nord, 
flere  er  endog  mellem  de  nordligst  rugende  Fugle.  Yngler 
gerne  i  Kolonier  og  trækker  i  større  eller  mindre  Flokke. 
Dykker  som  Regel  ikke,  men  søger  i  Vandet  at  naa  Bund- 
vegetationen ved  at  staa  paa  Hovedet  i  Vandskorpen.  Paa 
Rugepladsen,  i  Fældningstiden  eller  anskudte  søger  de 
Redning  ved  Dykning,  en  Egenskab,  der  er  normal  for 
deres  Ællinger;  ofte  søger  de  ogsaa  Redning  ved  at  gaa 
i  Land  og  gemme  sig  mellem  Buske  og  Græs.  Hunnerne 

ruger  ene,  beskyttede  og  forsvarede  af  Hannen,  der  del- 
tager i  Yngelplejen.  Meget  sky  og  forsigtige  Fugle.  Om 
Natten  gaar  de  hos  os  ofte  paa  Land  for  at  græsse,  til- 
bringer oftest  Dagen  paa  Vandet  nær  Kysterne.  Opnaar 
neppe  Kønsmodenhed  før  ved  Toaars-Alderen. 

De  c.  25  Arter  er  ganske  overvejende  udbredte  i  den 
nordlige  Halvkugles  koldere  og  koldeste  Egne.  De  i  Dan- 
mark regelmæssigt  forekommende  Arter  kan  henføres  til 
2  Slægter. 

Oversigt  over  danske  Gaaseslægter. 

1.  Næbbet  rødgult  eller  sort  med  rødligt  eller  orangegult 
Midtparti,  aldrig  helt  sort.  Næbbet  stort  og  kraftigt, 
afsmalnende  mod  Spidsen.  Overnæbbets  Siderande  op- 
adbuede,   Lamellerne    helt   synlige    fra   Siden    paa    det 

lukkede  Næb.   Fødderne  røde  eller  orangegule. 

1.  Gæs  (Anser). 

2.  Næbbet  sort,  kort  og  but,  med  omtrent  parallelle  Rande. 
Overnæbbets    Siderande    ikke    opadbuede,    Lamellerne 

ikke  synlige  fra  Siden.    Fødderne  sorte 

. .  • 2.  Rajgæs  (Bernicla). 

1.  Gaaseslægten  (Anser). 
Med  de  i  Nøglen   anførte  Ejendommeligheder. 
Mellemtaaen   af  samme  Længde   eller  større   end 
Mellemfoden. 

Oversigt  over  de  danske  Gaasearter. 

A.  Næbbet  sort  med  rødligt  eller  orangegult  Midtparti. 
Næbneglen  sort. 

1.  Næbbets  Midtparti  orangegult.    Næblængden  57—63 

mm.   Fødderne  kraftigt  rødgule.   Bugen  hvidlig 

1.  Sædgaas  (A.  ségetum). 

2.  Næbbets  Midtparti  blegrødt.  Næblængden  38— 46  mm. 
Fødderne  graaligrøde  eller  blegrøde.  Bugen  graa.  .  . 
2.  Kortnæbbet  Sædgaas  (A.  brachyrhynchus). 

B.  Næbbet  ensfarvet  orangerødt  eller  rødgult.  Næbneglen 
hvidlig. 

1.  Panden  hvid  (hos  Ungerne  brunsort).  Næblængden 
under  55  mm.  De  smaa  Vingedækfjer  og  Vinge- 
kanten brungraa.  Bagryg  og  Overgump  mørk 
graabrune. 

a.  Større.  Legemslængde  over  69  cm.  Næblængde 
48— 55  mm.  Pandens  hvide  (eller  brunsorte)  naar 
langtfra  op  over  Øjnene.  De  sammenlagte  Vinger 

naar  ikke  Halespidsen 

3.  Blisgaas  (A.  ålbifrons). 

b.  Mindre.  Legemslængde  under  63  cm.  Næblængde 
31—34  mm.  Pandens  hvide  (eller  brunsorte)  naar 
op  over  eller  bag  Øjnene.  De  sammenlagte  Vinger 

naar  udenfor  Halespidsen 

4.  Dverggaas  (A.  erythropus). 

2.  Panden  af  samme  Farve  som  det  øvrige  Hoved, 
aldrig  hvid  eller  brunsort.  Næblængden  60— 65  mm. 
De    smaa  Vingedækfjer    og  Vingekanten    hvidgraa. 

Bagryg  og  Overgump  askegraa 

5.  Graagaas  (A.  cinéreus). 

1.  Sædgaas  (Anser  ségetum  (Gmelin)). 

Ruggaas,  Klingergaas  (Anser  arvensis  Brehm,  Anas 
fabalis  Latham).  Norsk:  Storgraagaas.  Svensk:  Sadgås. 
Tysk:  Saatgans.  Engelsk:  Bean  Goose. 

Hoved  og  Overhals  mørkt  graabrune,  mørkere  ved  Næb- 
roden, paa  Issen  og  ned  ad  Baghalsen.  Forryg  og  Skulder- 
fjer graalig  mørkebrune,  hver  Fjer  kantet  med  lyst  graa- 
brunt.  Bagryg  og  Overgump  ensfarvet  sortebrune,  Gumpens 
Sider  og  de  længste  Overhaledækfjer  hvide.  Brystet  lyst 
brungraat,  gaaende  over  i  hvidligt  paa  Bugen  og  i  ren- 
hvidt  paa  Undergumpen.  Kropsiderne  mørkebrune  med 
lyse,  brungraa  Fjerkanter.  Øvre  smaa  Vingedækfjer  graalig 
mørkebrune,  de  mellemste  og  de  store  nedre  mørkebrune 
med  graalig  Glans  samt  hvidlige  Spidser  og  Bremmer. 
•Haandens  Dækfjer  askegraa;  Haandsvingfjerene  sortebrune, 
de  første  askegraalige  paa  Yderfanerne.  Undervingedæk- 
fjerene  mørkt  brungraa.  Styrefjerene  (18)  sortebrune  med 
hvide  Spidser  og  smalle  lyse  Bremmer  paa  Yderfanen,  de 
ydre  med  delvis  hvide  Inderfaner. 

Næbbet  blegt  rødgult  med  sort  Næbnegl  og  et  stort 
sort  Skjold  over  Næseborene  og  Næbryggen  mellem  disse, 
jævnlig  ogsaa  lidt  sort  ved  Næbroden;  Undernæbet  sort 
med  et  bredt  rødgult  Tværbaand  bag  Næbneglen.  Næbbet 
forholdsvis  langt  og  smalt;  Længden  57—63  mm.  Bredden 

ved  Roden  24—28  mm.,  ved  Næseborene  19—21  mm. 
Fødderne  rødgule,  Mellemfoden  76—88  mm.,  Mellemtaaen 
80-90  mm.  Legemslængden  75— 85  cm.,  Vingelængden 
43-49  cm. 

De  unge  Fugle  har  mindre  rødgult  paa  Næbbet,  Næb- 
roden overvejende  sort,  Hovedet  mere  rustgul-brunligt. 
Hunnen  er  noget  mindre  end  Hannen,  ligner  ellers  denne. 


Fig.  70.  Sædgaas.   (Efter  Cordeaux). 


Blandt  danske  Gæs  kan  denne  Art  altid  lettest  kendes 
som  den  eneste,  hvis  Næb  er  sort  og  rødgult  farvet; 
Forveksling  er  kun  mulig  med  den  Kortnæbbede  Sædgaas, 
fra  hvilken  den  let  skelnes  ved  sit  langt  større,  baade 
længere  og  kraftigere  Næb. 

Udbredt  i  den  palæarktiske  Regions  nordlige  Dele, 
rugende  i  Nordasiens  Tundraer,  Nordrusland,  Lapland  og 
det  nordlige  Skandinavien  samt  paa  Novaja  Semlja  og 
Øerne  ved  Nordasiens  Ishavskyster.  Overvintrer  i  Kina, 
Nordindien,  kaspiske  Hav,  i  hele  Syd-  og  Mellemeuropa 
og  i   Nordafrika   helt  ned   til   Madeira.    Paa   Island  viser 

den  sig  kun  lejlighedsvis,  men  ved  de  britiske  Øer  over- 
vintrer den  almindelig  og  er  meget  talrig  i  Træktiderne. 
I  Sverrig  yngler  den  inde  i  Landet  oppe  ved  Fjeldsøerne 
og  i  Skovsumpene  fra  Landets  nordligste  Egne  helt  ned 
i  Jemtland.  I  Norge  yngler  den  fra  Nordkap  helt  ned  til 
Fjeldene  indenfor  Trondhjem,  ogsaa  her  altid  inde  i  Landet, 
aldrig  ved  Kysterne,  talrigst  er  den  dog  i  Finmarken,  men 
den  synes  ikke  at  overvintre  i  Landet. 

I  Danmark  viser  Sædgaasen  sig  almindelig  paa  Gen- 
nemrejse sidst  i  September,  men  navnlig  i  Oktober  og 
helt  ud  i  November;  iøvrigt  overvintrer  den  her  ogsaa 
ringe  Tal,  omend  langt  den  største  Part  drager  videre  til 
sydligere  Lande,  og  viser  sig  meget  talrig  i  Mellem- 
europas større  Søer  og  Sumpe.  Foraarsgennemrejsen 
falder  i  Marts  og  April.  Den  ses  hos  os  i  større  og 
mindre  Flokke  og  er  hos  os  sikkert  den  hyppigste  og 
talrigst  forekommende  Gaaseart.  Dagen  tilbringer  de  i 
vore  Fjorde,  Bredninger  og  Vige,  men  om  Natten  trækker 
de  ind  over  Land  paa  Enge  og  Marker  for  at  søge  Føde; 
sky  og  forsigtig  som  de  er,  kredser  Flokken  gerne  flere 
Gange  over  Stedet,  hvor  de  agter  at  slaa  sig  ned;  Føden 
er  hovedsagelig  Græs  og  Urter,  men  ogsaa  Korn,  Bær, 
Plantefrø  o.  1.;  i  Saltvand  fortærer  de  ogsaa  Bændeltang. 
Hvor  større  Flokke  har  græsset  i  Engene  om  Natten,  ses 
Sporene  om  Dagen  som  nedtrampet  Græs,  Ekskrementer 
og  afplukkede  Dun.  Naar  de  flyver,  lader  de  ofte  deres 
vidtlydende  Skrig  høre,  nærmest  lydende  som  kakak- 
kakakak;  Varselsskriget  lyder  som  et  højt  kep.  Ved 
Nattetid,  naar  de  gaar  og  græsser,  kan  man  komme  dem 
ret  nær,  om  Dagen  tager  de  Flugten  paa  lang  Afstand. 

Først  i  Maj  kommer  de  i  Norge  til  Ynglepladserne, 
og  Æglægningen  finder  Sted  midt  i  denne  Maaned.  Reden 
oftest  paa  græsbevoksede  Holme  i  Elve  eller  skovomkran- 
sede  Søer,  i  nordligere  Egne  jævnlig  i  Læ  af  en  Busk. 
Reden  blot  en  Hulning  i  Jorden,  ofte  paa  en  Tue,  udforet 
med  lidt  Græs,  Mos  og  Fjer,  men  rigelig  forsynet  med 
Fuglens  egne  graalige  Dun,  hvormed  den  dækker  Æggene, 
naar  den  forlader  Reden.  Æggenes  Tal  oftest  6—9,  jævnlig 
mindre;  Farven  graalighvid;  82—90  mm.  lange,  55—60 
mm.  brede. 

2.   Kortnæbbet  Sædgaas  (Anser  brachy- 
rynchus  Baillon). 

Norsk:  Kortnæbbet  Sædgaas.  Svensk:  Spetsbergsgås. 
Tysk:  Kurzschnablige  Gans.   Engelsk:  Pink-footed  Goose. 


190 


Denne  Gaas,  der  af  nogle  kun  regnes  for  en  geografisk 
Race  af  Sædgaasen,  ligner  denne  i  Farver  og  Tegning, 
men  er  oftest  dog  kendelig  mindre,  Legemslængden  59 — 76 
cm.,  Vingelængden  38—45  cm.;  Brystet  og  navnlig  Bugen 
er   mørkegraa    med   lysere   Fjerkanter,   istedetfor   næsten 


Fig.  71.   Kortnæbbet  Sædgaas.  (Efter  Cordeaux). 

hvid  som  hos  Sædgaasen;  Styrefjerene  med  brede,  hvide 
Spidser,  de  ydre  ganske  overvejende  hvide. 

Det  bedste  Skelnemærke  afgiver  dog  Næb  og  Fødder. 
Næbbet  er  nemlig  ganske  paafaldende  kortere,  kun  38—46 
mm.  langt,  Bredden  ved  Roden  c.  24  mm.  Farven  sort 
med  et  rosenrødt  eller  graarødt  Baand  over  Næbbet  bag 
Næbneglen.  Fødderne  har  samme  graalig  blegrøde  Farver, 
uden  nogen  gullig  eller  rødgul  Tone.  Mellemfoden  63 — 75 
mm.,  Mellemtaaen  59 — 77  mm.  lang. 

De  unge  Fugle  har  mørkere  brunt  Hoved,  Oversiden 
og  Kropsiderne  mørkere  med  langt  mindre  fremtrædende 
Fjerkanter.  Bryst  og  Bug  med  udviskede,  mørkere,  graa- 
lige  Pletter  paa  Fjerene. 

Denne  Art  har  en  særdeles  nordlig  Udbredelse,  yngler 
talrig  paa  Spitsbergen  og  vistnok  ogsaa  paa  Franz  Josephs 
Land;  ogsaa  paa  Grønlands  Østkyst  er  den  funden  ynglende, 
og  den  træffes  paa  Gennemrejse  og  som  overvintrende 
i  Vest-Europa  og  ned  i  Mellem-Europa.  I  Island  ses  den 
kun  nu  og  da  paa  Gennemrejse,  men  ved  Englands  Kyster 
viser  den  sig  i  umaadelige  Flokke,  ogsaa  overvintrende. 
Ved  Norges  Kyster  ses  den  ret  ofte,  men  synes  ikke  at 
overvintre  der.  I  Sverrig  viser  den  sig  jævnligt. 

I  Danmark  viser  den  sig  ret  almindeligt  paa  samme 
Tider  og  Steder  som  Sædgaasen,  dog  er  den  her  altid 
langt  faatalligere  end  denne;  hyppigst  iagttages  den  i 
Oktober  og  November. 

Ligner  iøvrigt  i  Levemaade  Sædgaasen.  Reden  an- 
lægges paa  høje  Klipper  eller  paa  Afsatser  i  Klippevægge 
med  fri  Udsigt,  enten  ved  dybe  Fjorde  eller  ferske  Vande 
og  rivende  Elve.  I  Juni  Maaned  lægges  de  4—5  Æg  paa 
et  Underlag  af  Mos  og  Dun;  midt  i  Juli  viser  Dunungerne 
sig.  Æggene  ligner  Sædgaasens,  men  er  noget  mindre, 
76—82  mm.  lange,  52—55  mm.  brede. 

3.  Blisgaas  (Anser  ålbifrons  (Scopoli)). 

Smedegaas.  Norsk:  Blisgås.  Svensk:  Blåsgås.  Tysk: 
Blåssen-Gans.   Engelsk:  White-fronted  Goose. 

Panden  og  et  bredt  Baand  omkring  Næbroden  hvide, 
indad  kantet  med  brunsorte  Fjer.  Hoved  og  Overhals 
iøvrigt  mørkebrune.  Forryg  og  Skulderfjer  mørkebrune 
med  brede,  lyse,  brunliggraa  Fjerkanter.  Bagryg  og  Over- 
gump ensfarvet  sortebrune;  Overgumpens  Sider  og  de 
største  Overhaledækfjer  hvide.  Underhals,  For-  og  Bag- 
bryst graabrune  med  brede,  udviskede,  hvidgraa  Fjerkanter. 
Kropsiderne  mørkebrune  med  lyse,  graabrune  Fjerkanter, 
opadtil  hvidkantede,  bagtil  med  skarpe  Grænser  mod  den 
hvide  Bug  og  Gump.  Bug,  Undergump  og  Underhale- 
dækfjer  hvide.  Spredt  over  Bryst  og  Bug  flere  eller  færre 
rensorte  Fjer,  samlede  i  større,  højst  uregelmæssige,  oftest 

tværgaaende  Pletter.  Vingedækfjerene  mørkt  graabrune 
med  smallere,  lysere  Kanter;  Haandsvingfjerenes  Yder- 
faner samt  deres  Dækfjer  og  Vingeranden  brunliggraa. 
Armsvingfjerenes  store  nedre  Vingedækfjer  med  hvide 
Spidser.  Armsvingfjerene  brunsorte  med  smalle,  hvidlige 
Bremmer  paa  Yderfanerne.  Undervingedækfjerene  mørke- 


Fig.  72.   Blisgaas.   (Efter  Cordeaux). 

graa.  Styrefjerene  (16)  mørkebrune  med  hvide  Spidser  og 
hvide  Bremmer  paa  Yderfanerne. 

Næbbet  orangegult  med  hvidlig  Negl.  Næbryggen 
44—55  mm.;  Bredden  ved  Næbroden  c.  23  mm.,  bag  Næb- 
neglen 16  mm.  Fødderne  orangegule.  Mellemfoden 
70—74  mm.,  Mellemtaaen  c.  77  mm.  Legemslængden 
69 — 75  cm.,  Vingelængden  37—44  cm. 

Hunnen  ligner  Hannen,  men  skal  være  noget  mindre. 
Unge  Fugle  mangler  den  hvide  Pande  og  Næbrod  og  er 
tværtimod  mørkebrune  om  Næbroden;  de  kan  iøvrigt  skelnes 
fra  de  gamle  Fugle  ved  Mangelen  af  de  store  sorte  Pletter 
paa  Bryst  og  Bug;  Brystet  graaligt  med  smaa  mørkegraa 

Midtpletter  eller  lidt  mørk  Vatring  paa  hver  Fjer.  Efter- 
haanden  viser  der  sig  med  Alderen  spredte  sorte  Fjer 
paa  Undersiden.  Næbbet  mere  brunliggult,  oftest  lidt 
kortere,  c.  45  mm. 

Blandt  danske  Gæs  kan  Blisgaasen  altid  kendes  paa 
det  orangegule  Næb  og  den  hvide  eller  afstikkende  mørke- 
brune Pande  og  Næbrod. 

Udbredt  som  Ynglefugl  i  de  nordligste  Egne  af  Rus- 
land og  Sibirien;  tiltager  noget  i  Størrelse  mod  Øst;  en  lidt 
større  Underart  (A.  garn  bel  i  Hartlaub)  udbredt  i  Nord- 
amerikas arktiske  Egne.  Ogsaa  i  Grønland  yngler  den 
mellem  66°  og  68V20.  Paa  Island  yngler  den  ikke,  men 
viser  sig  der  paa  Gennemrejse.  I  England  overvintrer 
den,  ofte  ret  talrig,  fra  Oktober  til  April,  og  i  Mellem- 
europa viser  den  sig  nu  og  da  paa  Gennemrejse  til  Middel- 
havslandene. Yngler  ikke  i  Skandinavien,  men  viser  sig 
jævnlig  paa  Gennemrejse  baade  i  Sverrig  og,  omend  spar- 
sommere, i  Norge. 

I  Danmark  viser  den  sig  jævnlig,  men  faatallig  ved 
vore  Kyster,  naar  den  i  Oktober  og  November  og  om 
Foraaret  i  Marts  og  April  er  paa  Gennemrejse;  hyppigst 
synes  den  at  iagttages  ved  Jyllands  Vestkyst;  ved  Ring- 
købing Fjord  skal  den  saaledes  aarlig  vise  sig;  enkelte 
synes  tildels  at  overvintre,  ialtfald  ses  de  ud  i  December. 
Deres  ejendommelige  Skrig,  som  de  stadig  lader  høre, 
naar  de  kommer  i  Flok,  er  usædvanlig  højtklingende  og 
skarpt,  omtrent  lydende  som  klik- klik,  let  at  skelne  fra 
de  andre  Gaasearters. 

De  6—7,  sjeldnere  indtil  10,  hvidgule  Æg  lægges  paa 
et  Underlag  af  tørt  Græs  og  Fjer;  deres  Længde  er  72—82 
mm.,  Bredden  48—55  mm. 

4.  Dverggaas  (Anser  erythropus  (Linné). 

(Anser  brevirostris  Heckel,  A.  minutus  Naumann). 
Norsk:  Fjeldgås.  Svensk:  Fjållgås.  Tysk:  Zwerg-Gans. 
Engelsk:   Lesser  White-fronted  Goose. 

Denne  Gaaseart  ligner  i  Farve  og  Tegning  særdeles 
meget  Blisgaasen,  men  adskiller  sig  fra  denne  ved  sin 
langt  ringere  Størrelse  og  derved,  at  det  hvide  om  Næb- 
roden er  meget  mere  udbredt  og  naar  langt  opad  Panden 
til   op  over  eller  bagved  Øjnene.    Underhals  og  Forbryst 

R.  Hørring:   Fugle  I.  13 

lysere  graa.  Styrefjerene  med  meget  brede,  hvide  Spidser, 
de  ydre  langt  overvejende  hvide.  Øjenlaagsrandene  gule. 
Næbbet  meget  lille  og  kort,  gerne  omkring  31  mm. 
langt;  dets  Bredde  ved  Grunden  17—19  mm.  Legems- 
længden  kun  50—63  cm.  Vingerne  forholdsvis  længere 
end  hos  Blisgaasen  og  naar  altid  et  godt  Stykke  udenfor 


Fig.  73.   Dværggaas.  (Efter  Akvarel  af  Joh.  Larsen). 


Halespidsen;  Vingelængde  35— 38  cm.  Mellemfoden  55— 58 
mm.,  Mellemtaaen  c.  60  mm. 

Hunnen  ligner  Hannen,  men  er  endel  mindre.  De 
unge  Fugle  skiller  sig  fra  de  gamle  ved  de  samme  Ejen- 
dommeligheder som  hos  Blisgaasen;  spredte  smaa,  uregel- 
mæssige Pletter  paa  Bryst  og  Bug.  De  ganske  unge  Fugle 
har  grønlige  Fødder. 

Udbredt  som  Ynglefugl  fra  det  nordlige  Skandinavien 
gennem  Nordrusland  og  Sibirien;  trækker  om  Vinteren 
mod  Syd  lige  til  Nordindien  og  Nordafrika.  Yngler  ikke 
sjeldent   i    Finmarken    og   Lapland,    hvortil   den    kommer 

allerede  i  Begyndelsen  af  Maj;  Nedtrækket  i  September 
og  Oktober  synes  at  foregaa  østligt  over  Østersølandene 
og  Finland,  og  kun  sjeldent  og  enkeltvis  har  den  vist  sig 
i  Norges  og  Sverrigs  sydlige  Dele,  ligesom  den  ogsaa  i 
Tyskland   og   særlig  i  England   kun   er  en  tilfældig  Gæst. 

I  Danmark  er  den  derfor  ogsaa  kun  en  særdeles  sjelden 
Fugl,  der  kun  nu  og  da,  enkeltvis  og  med  mange  Aars 
Mellemrum  har  vist  sig  i  Landet,  næsten  altid  paa  Gen- 
nemrejse i  September  og  navnlig  i  Oktober,  flere  Gange 
i  Selskab  med  Sædgæs.  Blandt  andet  er  den  saaledes 
skudt  paa  Møen  15.  10.  1825  og  4.  10.  1886,  købt  i  en  Vildt- 
handel i  København  10.  9.  1850,  skudt  ved  Randers  9.  10. 
1880,  ved  Kallundborg  midt  i  Oktober  1886  og  ved  Rønne 
8.  10.  1887;  det  her  afbildede  Eksemplar  blev  skudt  i  Fiil 
Sø  20.  12.  1913. 

Dværggaasen  skal  være  en  udpræget  Ferskvandsfugl, 
der  særlig  holder  til  ved  Vande  med  bevoksede  Bredder 
og  kun  udenfor  Yngletiden  søger  til  salte  Vande.  I  Fin- 
marken findes  Reden  oftest  anlagt  under  Buske  ved  Bredden 
af  Elve  og  Søer;  de  6,  sjeldnere  8  Æg  lægges  allerede  i 
Maj.  Æggene  er  gullighvide;  deres  Længde  oftest  72—76 
mm..  Bredden  47—48  mm. 


5.  Graagaas  (Anser  cinéreus  Meyer). 

Vildgaas  (Anas  anser  Linné,  Anser  ferus  Schåffer). 
Norsk:  Graagaas.  Svensk:  Grågås.  Tysk:  Graugans. 
Engelsk:  Gray  Lag-Goose. 

Hoved  og  Hals  lyst  graabrune,  Isse  og  Baghals 
mørkere;  nu  og  da  nogle  enkelte  smaa,  hvide  Fjer  ved 
Overnæbbets  Rod,  oftest  dog  manglende.  Nakkens  og 
Overhalsens  Fjer  lidt  forlængede,  smalle  og  spidse,  ord- 
nede i  Længderækker,  hvorved  Fjerene  faar  et  „vand- 
kæmmet" Udseende.  Forryg  og  Skulderfjer  graabrune 
med  lysere  Fjerkanter.  Bagryg  og  Overgump  ensfarvet 
lyst  askegraa.  Overgumpens  Sider  og  de  længste  Over- 
haledækfjer renhvide.  Forhalsen  og  hele  Brystet  lyst 
brunliggraa  med  graahvide  Fjerkanter.  Bugen,  Undergumpen 
og  Underhaledækfjerene  renhvide.  Paa  Bagbryst  og  Bug 
spredte  sorte  eller  sortbrune  Fjer.  Kropsiderne  mørkt 
graabrune  med  brunlighvide  Fjerkanter.  Øverste  smaa 
Vingedækfjer,  Vingekanten   og   Haandsvingfjerenes    Dæk- 

fjer  hvidlig  askegraa,  mellemste  og  nedre  Vingedæk- 
fjer mørkebrune  med  hvide  Fjerbremmer.  Ydre  Haand- 
svingfjer  overvejende  askegraa  med  sortebrune  Spidser. 
Armsvingfjerene  brunsorte  med  hvidlige  Bremmer  paa 
Yderfanerne.  Undervingedækfjerene  graalig  hvide.  Styre- 


Fig.  74.  Graagaas.  (Efter  Cordeaux). 

fjerene  graabrune  med  brede,  hvide  Spidser  og  Kanter, 
deres  Inderfaner  og  de  yderste  Styrefjer  hvide,  saaledes 
at  Halen  set  fra  neden  er  helt  hvid. 

Næbbet  meget  stort,  bredt  og  kraftigt,  helt  rødgult 
med  hvidlig  Næbnegl.  Næblængden  60  —  65  mm.,  Bredden 
ved  Roden  c.  29,  bag  Næbneglen  19  mm.,  Fødderne  bleg- 
røde med  hvidlige  Klør.  Mellemfoden  77—87  mm.,  Mellem- 
taaen  '86 — 92   mm.     Legemslængden    74 — 84   cm.,  Vinge- 

længden  hos  g  45—47,  hos  $  43—45  cm.  Hunnerne  i  det 
hele  noget  mindre  end  Hannerne,  men  ligner  ellers  disse. 

De  unge  Fugle  savner  altid  de  hvide  Fjer  ved  Næb- 
roden og  de  spredte  sorte  Fjer  paa  Bryst  og  Bug;  Brystet 
med  lidt  graalig  Vatring  paa  hver  Fjer.  Benene  mere 
brunlige,  iøvrigt  ligner  de  de  voksne. 

Dunungen  olivengulbrun  paa  Oversiden,  Pande  og 
Nakke  lysere;  Undersiden  gul.  Paa  Kropsiderne  og 
Gumpens  Sider  Antydning  af  lysere  Pletter. 

Blandt  danske  Gæs  kan  Graagaasen  med  sit  høje, 
kraftige,  ensfarvede  Næb  kun  tænkes  forvekslet  med  Blis- 
gaasen,  men  Mangelen  af  det  brede,  hvide  eller  sorte- 
brune Baand  om  Næbroden  og  da  særlig  den  lyst  aske- 
graa  Overgump  gør  den  altid  let  kendelig. 

Udbredt  som  Ynglefugl  i  de  nordlige  og  de  mellemste 
Egne  af  hele  den  vestlige  Del  af  den  palæarktiske  Region. 
Yngler  saaledes  i  Island,  Skotland,  Irland,  Skandinavien, 
Nordrusland  Syd  for  Polarkredsen,  de  russiske  Østersø- 
lande, endel  af  Nordtyskland  og  mange  Steder  i  Sydeuropa 
og  Sydrusland.  Om  Vinteren  søger  de  til  sydligere  Egne 
og  ud  til  Atlanterhavskysterne.  Paa  Færøerne  ynglede  den 
tidligere  almindeligt,  men  er  forlængst  udryddet.  I  Norge 
yngler  den  almindelig  fra  Stavanger  op  til  Nordkap,  men 
synes  ikke  at  overvintre  i  Landet.  I  Sverrig  yngler  den, 
omend  faatallig,  hovedsagelig  ved  de  østlige  Kyster  og 
adskillige  Steder  i  de  sydlige  Dele  af  Landet. 

I  Danmark  har  Graagaasen,  som  vor  eneste  ynglende 
Gaaseart,  været  en  særdeles  almindelig  Ynglefugl  ved  de 
fleste  Indsøer  og  Laguner  samt  paa  mange  Holme  og 
kendes  allerede  fra  Stenalderen  og  Jernalderen.  Den  til- 
tagende Bebyggelse  og  Opdyrkning  har,  navnlig  i  de  seneste 
Tider,  indskrænket  dens  Tal  og  Ynglepladser  stærkt,  men 
endnu  findes  den  dog  ynglende  paa  ikke  saa  faa  Steder  i 
Landet,  særlig  paa  Øerne,  vistnok  kun  sjældent  i  Jylland. 
Blandt  Ynglepladser  kan  endnu  nævnes  Søborgmose,  Arresø, 
Saltbækvig,  Borreby  v.  Skelskør,  Holsteinborg  Nor,  Holmene 
ved  Samsø,  Hvidkildesøerne  v.  Svendborg,  Søerne  v.  Korinth, 
Arreskovsø  og  Nørresø  i  Sydfyn;  fra  mange  Smaasøer  paa 
Sjælland,  fra  Sundet  ved  Faaborg  og  mange  andre  Steder 
er  den  derimod  forsvundet  i  de  senere  Aar. 

Fra  nordlige  og  østlige  Egne  kommer  Graagæs  i  store 
Mængder   paa  Gennemrejse   i   Træktiderne    og    slaar   sig 

ofte  i  kortere  eller  længere  Tid  til  Ro  hos  os;  de  ses  da 
almindeligt  i  vore  Farvande,  særlig  i  vore  store  Laguner 
og  Inddæmninger;  i  Ringkøbing  Fjord  er  den  saaledes 
meget  talrig  om  Foraaret.  Ved  Nattetid  søger  de  op  i  Enge 
og  Marker  for  at  græsse;  Ekskrementer  og  afpillede  Dun 
viser  almindeligt,  hvor  de  har  opholdt  sig.  Om  Dagen 
søger  de  ud  paa  Havet  eller  til  Vige  og  store  Søer. 

Om  Efteraaret  kommer  Flokkene  allerede  sidst  i  Sep- 
tember, men  særlig  i  Oktober  er  de  talrige,  ofte  endnu 
ud  i  November;  endel  synes  helt  at  overvintre  hos  os  i 
milde  Vintre.  Foraarstrækket  begynder  allerede  i  sidste 
Halvdel  af  Februar,  da  de  første  store  Flokke  viser  sig; 
trækkende  eller  strejfende  iagttages  de  da  almindeligt  i 
Marts,  ofte  ud  i  April,  da  de  forlader  Landet  eller  søger 
til  Ynglepladserne. 

Graagaasen  er  ganske  overordentlig  sky  og  forsigtig 
og  meget  vanskelig  at  komme  nær,  naar  den  er  i  Flok. 
Føden  er  Græs,  Urter,  Rødder,  Knopper,  Vandplanter, 
Frø  og  Korn.  I  Løbet  af  Juli  fælder  den  og  er  for  en 
Tid  ude  af  Stand  til  at  flyve,  holder  sig  da  afsides  og 
skjult. 

Reden,  der  har  et  Underlag  af  tørt  Græs  og  er  foret 
med  Fjer  og  Dun,  findes  hos  os  som  Regel  paa  sivklædte 
Holme  eller  ved  sumpede,  utilgængelige  Bredder  af  Ind- 
søer og  Laguner,  oftest  anbragt  paa  en  Tue,  jævnlig  under 
Buske  o.  1.  Sidst  i  Marts  eller  først  i  April  lægges  de 
5—8,  sjeldent  10,  Æg,  der  er  graalig  gulhvide;  deres 
Længde  76—88  mm.,  Bredden  53—60  mm.  De  ruges  ene 
af  Hunnen  i  27—28  Dage,  medens  Hannen  stadig  holder 
sig  i  dennes  Nærhed.  I  Slutningen  af  April  eller  først  i 
Maj  ses  Dunungerne,  der  passes  og  vogtes  omhyggeligt 
af  begge  Forældrene.  Først  i  Juli  er  Ungerne  gerne  flyve- 
færdige, og  Forældrene  søger  da  oftest  sammen  med  disse 
ud  til  Havkysterne. 

Stamform  til  vor  tamme  Gaas;  dens  Stemme  ligner 
ganske  dennes. 

[Indisk  Gaas  (Anser  fndicus  (Latham)). 

Hovedet  hvidt  med  to  hesteskoformede,  sorte  Tvær- 
baand  over  Isse  og  Nakke.  Baghalsen  brunsort,  skarpt 
afgrænset  ved  et  hvidt  Længdebaand  ned  ad  hver  Hals- 
side.  Oversiden  iøvrigt  blegt  askegraa  med  hvidlige  Fjer- 
kanter og  med  brunt  Anstrøg  paa  Ryg  og  Skuldre.  Struben 
hvid,  Forhals  askebrun,  gaaende  jævnt  over  i  Brystets 
graahvide.     Bug  og  Undergump   renhvide.     Kropsidernes 

Fjer  brune,  med  rødbrunt  Anstrøg  foran  de  blegere  Spidser. 
Halen  graa  med  hvide  Fjerspidser.  Næbbet  gult  med  sort 
Negl,  c.  50  mm.  langt.  Kroplængde  c.  70  cm.,  Vingelængde 
c.  43  cm.    Fødderne  orangegule. 

Denne  Gaaseart,  der  er  let  kendelig  paa  sine  hvide 
og  graalige  Farver  og  de  to  sorte  Striber  over  Baghovedet, 
er  hjemmehørende  i  Centralasien  og  Nordindien. 

I  Danmark  blev  et  Eksemplar  skudt  i  1892  i  Løgstør- 
egnen; da  Arten  imidlertid  holdes  meget  almindeligt  i 
zoologiske  Haver,  taler  dog  Sandsynligheden  for,  at  det  har 
været  et  Individ  bortfløjet  fra  en  saadan.  Helt  usandsyn- 
ligt er  det  vel  ikke,  at  det  har  været  et  forfløjet  Eksemplar; 
i  det  sydøstlige  Skaane  dræbtes  saaledes  i  1884  fire  Gæs 
af  denne  Art,  komne  i  Flok.] 

[Svanegaas  (Anser  cygnoides  (Linné)). 

Om  Næbroden  en  hvid  Stribe.  Pande  og  Isse  graa- 
brune,  gaaende  over  i  en  skarpkantet,  bred,  mørk  choko- 
ladebrun Stribe  ned  ad  Baghalsen.  Det  øvrige  af  Hoved 
og  Hals  hvide,  en  brun  Streg  hen  ad  Underkæben.  Brystet 
gulbrunligt  med  brede,  lysere  Fjerkanter,  gaaende  jævnt 
over  i  den  renhvide  Bug  og  Undergump.  Rygsiden  og 
Vingerne  graabrune  med  hvidlige  Fjerkanter.  Kropsidens 
Fjer  graabrune  med  hvidlige  Kanter,  opadtil  kantede  med 
hvidt.  Styrefjerene  brungraa  med  brede,  hvide  Kanter  og 
Spidser.  Næbbet  længere  end  Hovedet,  fladt  ud  mod  Spidsen, 
der  har  en  meget  bred  Næbnegl;  dets  Farve  sort;  ved 
Næbroden  en  større  eller  mindre,  overvejende  nøgen  Knop 
eller  Knude,  ofte  lidt  gullig.  Næblængden  c.  87  mm. 
Benene  rødliggule.  Legemslængden  c.  92  cm.  Vingen 
c.  45  cm.  lang. 

Denne  store  Gaas,  der  er  let  kendelig  paa  sin  lange 
Hals,  lyse  gulbrunlige  og  hvide  Farver  og  store,  brede, 
ved  Roden  fortykkede,  sorte  Næb,  er  hjemmehørende  i 
Japan  og  Østsibirien  til  Ob  og  Tobol.  Den  holdes  fra 
gammel  Tid  tæmmet  i  Kina  og  er  derfra  udbredt  mod 
Vest  som  Tamfugl.    I  Europa  er  den  aldrig  iagttaget. 

I  Danmark  blev  2  gamle  Hunner,  under  ikke  helt 
opklarede  Forhold,  skudte  i  Kalvebodstrand  d.  12.  1.  1918. 
Da  den  imidlertid  holdes  som  tam,  f.  Eks.  i  Rusland  og 
Sverrig  og  forøvrigt  ogsaa  adskillige  Steder  i  Danmark, 
ligger  det  nærmest  at  antage,  at  de  paagældende  Individer 
er  bortfløjne  fra  Fangenskab;  deres  uskadte  Fjer  og  smaa 
Pandeknuder,  der  oftest  er  større  hos  Tamfuglene,  kunde 
mulig  tyde  paa,  at  de  er  frivillige  Gæster  fra  Østasien.] 

2.  Rajgaaseslægten  (Bernicla). 
Næbbet  kort,  oftest  kortere  end  Hovedet.  Næb- 
lamellerne ikke  synlige  fra  Siden  paa  det  lukkede 
Næb.  Mellemtaaen  kortere  end  Mellemfoden.  Rene 
skarptafgrænsede  hvide,  sorte  eller  brune  Farve- 
tegninger.   Næb  og  Ben  sorte. 

Oversigt  over  de  danske  Rajgaasearter. 

A.  Underhals,  Forbryst  og  en  stor  Plet  ved  Øret  kastanie- 
brune eller  gulbrune 

1.  Rødhalset  Gaas  (B.  ruficollis). 

B.  Intet  kastaniebrunt  eller  gulbrunt  paa  Hoved,  Hals  eller 
Forbryst. 

1.  Hovedet  helt  sort.  De  hvide  Overhaledækfjer  lange, 

naar  helt  ud  til  Styrefjerenes  Spids 

2.  Knortegaas  (B.  torquåta). 

2.  Hovedet  overvejende  hvidt,  kun  Isse,  Nakke  og  en 
Streg  mellem  Næb  og  Øje  sorte.  De  hvide  Overhale- 
dækfjer meget  kortere  end  Styrefjerene 

3.  Bram  gaas  (B.  leucopsis). 

1.   Rødhalset  Gaas  (Bernicla  ruficollis 
(Pallas)). 

Spejlgaas.    Svensk:   Rodhalsad  Gås.   Tysk:   Rothhals- 
Gans.    Engelsk:  Redbreasted-Goose. 

Hovedets  Overside,  Nakken  og  hele  Halsens  Overside 
sorte.  Paa  hver  Side  af  Hovedet,  mellem  Næbrod  og  Øje, 
en  stor  hvid  Plet;  fra  den  sorte  Isse  gaar  en  bred,  sort 
Stribe  ned  over  Øjet  til  den  sorte  Hage  og  Strube.  Paa 
Bagkinden  omkring  Øret  en  stor,  4-sidet,  kastaniebrun  Plet, 
"kantet  med  hvidt,  der  nedadtil  gaar  over  i  et  hvidt  Baand 
ned  ad  Halssiden,  kantende  den  sorte  Halsryg.  Forhalsen 
og  hele  Forbrystet  rent  og  kraftigt  kastanie- 
brune, det  sidste  nedad  skarpt  kantet  med  et  smalt  sort 
og  et  smalt  hvidt  Baand.  Hele  Ryggen,  Skuldrene,  Over- 
gumpens Midte  og  Bagbrystet  sorte.  Overgumpens  Sider, 
øvre  Haledækfjer,  hele  Bugen,  Undergump  og  Underhale- 
dækfjer  hvide.  Kroppens  store  Sidefjer  hvide  med  skarpt- 
tegnede  sorte  Fjerkanter.   Vingerne  brunsorte,  Vingedæk- 

fjerene  med  lyse  Kanter,  der  paa  de  mellemste  og  store 
nederste  Vingedækfjer  er  brede  og  danner  graahvide  Tvær- 
baand  over  hele  Vingen.  Styrefjerene  sorte. 

Næbbet  sort,  meget  kort  og  but,  neppe  længere  end 
Afstanden  mellem  Øje  og  Næb.  Næbryg  c.  24  mm.  Fød- 
derne mørkebrune.  Mellemfoden  c.  56  mm.,  Mellemtaa 
c.  54  mm.  Legemslængde  c.  56  cm.  Vingelængde  35—37  cm. 


Fig.  75.   Rødhalset  Gaas.  (Efter  Cordeaux). 

Hunnen  ligner  Hannen,  men  er  noget  mindre.  Unge 
Fugle  er  mørkebrune,  hvor  de  voksne  er  sorte.  Øreplet- 
terne brune  med  lidt  rødlig  Tone;  Hals  og  Forbryst  rødlig 
gulbrune.   Styrefjerene  med  hvide  Spidser. 

Denne  pragtfulde  lille  Gaas  kan  med  sine  smukke 
kastaniebrune  og  hvide  Tegninger  ikke  forveksles  med 
nogen  anden  dansk  Gaas. 

Hjemmehørende  i  de  nordlige  Dele  af  Sibirien,  hvor 
den  bl.  a.  yngler  i  Obs  og  Jenissais  Floddale;  de  trækker 
gennem  Vestsibirien  og  Turkestan  til  Egnene  om  det 
kaspiske  Hav,  hvor  de  overvintrer.  Nu  og  da  forvilder 
enkelte  Fugle  sig  mod  Vest  til  Europa  og  Atlanterhavs- 
kysterne, hvor  den  f.  Eks.  oftere  er  iagttaget  i  England; 
ogsaa  i  Sverrig  har  den  vist  sig  endel  Gange. 

I  Danmark  er  den  en  yderlig  sjelden  Gæst;  enkelte 
Individer  har  med  mange  Aars  Mellemrum   vist  sig  ved 

Efteraarstider,  af  og  til  i  Selskab  med  Knortegæs.  Den 
vides  saaledes  med  Sikkerhed  skudt  ved  Ourø  i  Issefjord 
24.10.1855,  i  Kalvebodstrand  25.9.1862,  i  Odensefjord  i 
Sept.  1894  og  paa  Venning  Mark,  Vest  for  Randers, 
11.  11.  1894. 

2.  Knortegaas  (Bernicla  torquåta  (Frisch)). 

Tatergaas,  Gaul,  Ringelgaas,  Rulte,  Rajgaas,  Radgaas, 
Tanggaas  (Anser  bernicla  (Linné),  Bernicla  brenta  Stephens). 
Norsk:  Gaul.  Svensk:  Prutgås.  Tysk:  Ringel-Gans.  Engelsk: 
Brent-Goose. 

Hoved,  Hals  og  lidt  af  Forbrystet  sodsorte.  Paa  hver 
Side  af  Overhalsen  en  Tværrække  af  uregelmæssige,  hvide 
Pletter;  jævnlig  mødes  disse  foran  paa  Halsen  og  danner 
et  hvidt  Halsbaand,  blot  aabent  i  Nakken.  Ryggen,  Skul- 
drene og  alle  Vingedækfjerene  graalig  mørkebrune,  paa 
Forryg  og  Skuldre  med  lidt  lysere  Fjerkanter.  Overgumpen 
midt  paa  ensfarvet  graasort,  paa  Siderne  renhvid.  Øvre 
og  nedre  Haledækfjer  renhvide,  naar  helt  ud  til  Styre- 
fjerenes Spidser,  saaledes  at  de  sorte  Styrefjer  er  helt 
dækkede,  kun  de  yderste  ses.  Bryst  og  Bug  mørkere  eller 
lysere  brungraa,  ofte  med  lidt  lysere  Fjerkanter.  Hele 
Undergumpen  hvid.  Kropsidernes  store  Fjer  mørkt  brungraa 
med  brede,  brunlighvide  Fjerkanter.  Svingfjerene  alle  sorte. 

Næbbet  sort;  Næbryggen  32—35  mm.  Legemslængde 
59—65  cm.  Vingelængde  32—34  cm.  Fødderne  sorte. 
Mellemfoden  54—60  mm.,  Mellemtaaen  50—55  mm. 

Hunnen  ligner  Hannen,  men  er  noget  mindre.  Unge 
Fugle  mangler  eller  har  kun  meget  svagt  antydet  hvid 
Halsring.  Forryg  og  Skulder  med  brede,  lysere  Fjerkanter. 
De  mellemste  og  store  Vingedækfjer  samt  Armsving- 
fjerene brunsorte  med  brede,  graahvide  Fjerspidser,  saa- 
ledes at  der  dannes  3—4  tydelige,  hvidlige  Tværstriber 
over  Vingen.  Kropsidernes  Fjer  ensfarvet  graabrune  uden 
lysere  Fjerkanter.   Styrefjerene  med  hvide  Spidser. 

Grønlandske  og  islandske  Knortegæs  har  lyst  brun- 
graat  Bryst  med  brede,  hvide  Fjerkanter,  næsten  hvid  Bug 
samt  meget  brede,  hvide  Fjerkanter  paa  Kropsidernes  Fjer. 


203 


Udbredt  som  Ynglefugl  i  Europas  og  Vestasiens  høj- 
arktiske Egne,  saaledes  paa  Spitsbergen,  Franz  Josephs 
Land,  Novaja  Semlja,  Waigatsch  og  paa  Taimyrhalvøen. 
Ggsaa  i  Nordgrønland  yngler  Knortegæs.  Andre  Varieteter 
af  Arten    ruger   i    Østasiens   og   Nordamerikas   nordligste 

Fig.  76.   Knortegaas.  (Efter  Cordeaux) 


Egne.  Om  Efteraaret  trækker  de  regelmæssigt  mod  Syd 
og  kommer  da  i  Mængde  til  Skandinaviens  og  Englands 
Kyster,  sjeldnere  ind  i  det  europæiske  Fastland,  men  oftere 
ned  til  Middelhavslandene.  Langs  Norges  Kyster  trækker 
den  i  vældige  Flokke  For-  og  Efteraar,  og  ogsaa  langs 
Sverrigs  østlige  Kyster  er  den  talrig. 

I  Danmark  er  Knortegaasen  en  særdeles  talrig  og 
almindelig  Vintergæst,  langt  den  talrigste  af  vore  Gaase- 
arter.  I  sidste  Halvdel  af  September  begynder  den  at 
komme  trækkende   i  vældige  Skarer,  ofte  om  Natten,  og 

mange  slaar  sig  ned  i  vore  Farvande  og  ses  her  meget 
talrigt  i  Oktober,  November  og  ofte  ud  i  December; 
mange  synes  ogsaa  at  overvintre  her.  Foraarstrækket  be- 
gynder allerede  i  Slutningen  af  Februar,  og  i  Marts  og 
April  iagttages  stadig  trækkende,  strejfende  eller  statio- 
nære Flokke;  ud  i  Maj  trækker  de  gerne  bort;  mægtigt 
Træk  mod  Nord  er  saaledes  iagttaget  midt  i  Maj  og  hen- 
imod  denne  Maaneds  Slutning.  Enkelte  Individer  synes  at 
oversomre  i  danske  Farvande;  om  Ynglen  i  Danmark  er 
der  naturligvis  aldrig  Tale. 

Som  en  udpræget  Havfugl  kommer  Knortegaasen 
næsten  aldrig  ind  i  ferske  Vande,  men  i  Fjorde,  Vige  og 
Bælter,  overalt  hvor  der  er  fladt  Vand  at  finde,  ses  den 
ofte  i  umaadelig  store,  tætte  Flokke,  der  stadig  lader  deres 
ejendommelige  knurrende  Toner  lyde.  Limfjorden  og  de 
lavvandede  Farvande  mellem  Øerne  Syd  for  Fyn  og  Sjæl- 
land er  mellem  de  Steder,  der  huser  dem  i  Flokke  paa 
Tusinder. 

Føden  er  aldeles  overvejende  Bændeltang,  og  de  ses 
idelig  at  staa  paa  Hovedet  i  Vandskorpen  for  snadrende 
at  naa  Bundvegetationen  og  rive  Bændeltangen  op  og  for- 
tære denne  over  Vandet.  Ind  til  selve  Kysten  og  op  paa 
Land  kommer  de  sjeldnere;  ogsaa  Natten  tilbringes  oftest 
paa  Vandet.  Knortegaasen  er  langt  mindre  sky  og  vagtsom 
end  Sædgæs  og  Graagæs,  og  paa  Havet  er  det  ofte  muligt 
at  komme  dem  ret  nær,  ligeledes  naar  de  fouragerer  nær 
Kysterne. 

Reden  blot  en  Fordybning  paa  bar  Mark,  med  Underlag 
af  Græs  og  Mos,  rigelig  dunklædt.  Midt  i  Juni  lægges  de 
4 — 5  Æg,  der  er  hvide  med  let  gullig  Tone;  deres  Længde 
70—74  mm.,  Bredden  46-49  mm. 


3.  Bramgaas  (Bernicla  leucopsis  (Bechstein)). 

Svensk  Gaas,  Fjeldgaas,  Rantegaas,  Perrelit  (Anser 
leucopsis  Bechstein).  Norsk:  Hvidkindet  Gaas.  Svensk: 
Hvitkindad  Gås.  Tysk:  Nonnengans.  Engelsk:  Bernacle 
Goose. 

Pande,  Kinder,  Hage  og  Strube  ren  hvide;  en  mere 
eller  mindre  tydelig  Streg  fra  Øje  til  Næb  sort.  Isse, 
Nakke,  Hals,  Forryg  og  lidt  af  Forbrystet  rensorte,  sidst- 
nævnte med  skarp  Grænse  mod  den  iøvrigt  helt  renhvide 
Underside.  Bagryg  og  Overgump  sorte,  Overgumpens  Sider 
og  Overhaledækfjerene  hvide,  Styrefjerene  sorte.  Overhale- 

dækfjerene  c.  6  cm.,  Underhaledækfjerene  c.  3  cm.  kortere 
end  Styrefjerene.  De  forreste  Skulderfjer  sortebrune  med 
hvidgraa  Fjerkanter;  de  bageste  forlængede  Skulderfjer 
samt  Vingedækfjerene  askegraa  med  et  bredt,  sort  Tvær- 
baand  lige  over  de  hvide  Fjerkanter.  Kropsiderne  lyst 
graabrunlige  med  udviskede,  brede,  hvide  Fjerrande.  Sving- 
fjerene brunsorte  med  askegraa  Yderfaner. 


Fig.  77.    Bramgaas.    (Efter  Cordeaux). 


Næbbet  sort  eller  graasort,  meget  kort,  but  og  ret 
bredt.  Næblængden  25—32  mm.;  Bredden  ved  Næseborene 
17  mm.  Legemslængden  56—63  cm.  Vingelængden  37—42 
cm.  Fødderne  graasorte.  Mellemfoden  68—77  mm.  Mellem- 
taaen   58—64  mm. 

Hunnen  ligner  Hannen,  men  er  endel  mindre;  den 
sorte  Streg  mellem  Øje  og  Næb  bredere  og  mere  udvisket. 
Unge  Fugle  har  spredte  sorte  Fjer  paa  de  smudsigt  gul- 
hvide Kinder  og  Strube;  Fjerkanterne  paa  deres  Skulder- 
og  Vingedækfjer  gulbrunlige. 

Denne  højnordiske  Gaaseart  yngler  i  Nordgrønland 
og  paa  Spitsbergen  og  mulig  paa  nogle  mere  østlige 
Pladser;  vandrer  om  Efteraaret  mod  Syd  til  Mellemeuropas 
Kyster,  særlig  almindelig  ved   Holland  og  Nordfrankrig; 

kun  sjeldent  viser  den  sig  i  Central-  og  Sydeuropa.  I 
Island  viser  den  sig  aarlig  ret  talrig  paa  Gennemrejse,  og 
ved  Englands  Kyster  ses  den  i  strenge  Vintre  i  store 
Flokke.  I  Syd-Norge  ses  den  nu  og  da  under  Efteraars- 
trækket,  og  i  Sverrig  træffes  den  ikke  saa  sjeldent  om 
Efteraaret  i  det  sydlige  Skaane. 

I  Danmark  viser  Bramgaasen  sig  ikke  helt  sjeldent 
baade  paa  Gennemrejse  og  som  overvintrende;  navnlig 
angives  den  jævnligt,  omend  noget  uregelmæssigt,  at  vise 
sig  i  Flokke  i  Farvandene  ved  Sydsjælland  og  ved  Falster 
og  Møen;  ligeledes  ved  Slesvigs  vestlige  Kyster  skal  den 
ofte  iagttages.  Den  ankommer  til  os  i  Slutningen  af  Sep- 
tember og  i  Oktober,  og  afrejser  da  atter  enten  i  Slut- 
ningen af  Oktober  og  i  November  eller  overvintrer  delvis. 
Om  Foraaret  viser  den  sig  atter  almindeligere  i  Begyn- 
delsen af  Marts  og  ses  da  til  ud  i  Maj  Maaned,  da  de 
forlader  Landet  og  søger  til  deres  nordiske  Ynglepladser. 
Den  angives  ofte  at  søge  ind  paa  Enge  og  Marker  for  at 
græsse.  Føden  er  navnlig  Græs,  men  ogsaa  Blade,  Knopper, 
Frø,  Alger  og  Vandplanter. 

Bramgaasen  kommer  sent,  først  i  Slutningen  af  Maj, 
til  Ynglepladserne  i  Nordgrønland;  Reden  højt  oppe  paa 
Afsatser  i  høje,  stejle  Klippevægge,  ofte  ret  langt  fra  Havet 
ved  Mose-  og  Sumpstrækninger.  Æggene,  der  lægges  i 
Begyndelsen  af  Juni,  er  71 — 75  mm.  lange,  46 — 48  mm. 
brede. 


2den  Orden.   Hønsefugle  (Rasores). 

Næbbet  kortere  end  Hovedet,  but  og  hvælvet, 
helt  dækket  af  Næbhorn,  der  lige  ved  Roden  er 
blødere.  Næseborene  sidder  nær  Næbroden;  Næse- 
hulerne helt  adskilte.  Hovedet  lille,  ofte  med  nøgne, 
farvede  Hudpartier  og  Hudlapper.  Kroppen  kraftig, 
stor  og  bred,  med  svær  Brystmuskulatur.  Bryst- 
benet med  høj  Kam  og  2  meget  store  og  dybe 
Indsnit  paa  hver  Side  af  Bagranden,  hvert  udadtil 
afgrænset  af  en  lang,  smal  Benbjælke.  Vingerne, 
med  10  Haandsvingfjer,  er  ret  korte,  afrundede 
og  hvælvede.  Hønsefuglene  er  derfor  som  Regel 
ret   daarlige   Flyvere,   der  opjagede   kun  jflyver   et 

kort  Stykke  og  hurtigt  atter  kaster  sig;  Vinge- 
slagene hurtige,  meget  larmende.  Fjerlaget  gerne 
meget  broget  farvet,  oftest  brunbroget  hos  Hunnerne, 
der  derved  faar  betydelig  Beskyttelseslighed  med 
Omgivelserne,  hvilket  særlig  kommer  den  rugende 
Fugl  til  Gode.  I  Fare  trykker  de  sig  derfor  paa 
Jorden  og  holder  stærkt  paa  Reden.  Fjerene  store, 
løstliggende,  med  meget  lange,  bløde  Bistraaler 
paa  deres  nedre  Del.  Bifaner  findes.  10 — 20  Styre- 
fjer. Benene  særdeles  kraftige  Løbeben,  der  sætter 
disse  Fugle  i  Stand  til  med  stor  Hurtighed  og 
Udholdenhed  at  løbe  hen  ad  Jorden  mellem  Græs 
og  Buske.  Fødderne  Skrabefødder,  med  lange, 
stærke  Fortæer,  væbnede  med  brede,  hvælvede, 
skarpkantede  Kløer;  Bagtaaen  ret  lille,  højtsiddende. 
Kroen  veludviklet  og  stor;  Kraasen  stor  og  meget 
muskuløs.   Gumpekirtel  findes. 

Hønsefuglene  er  hovedsagelig  Jordfugle,  enkelte  søger 
dog  ogsaa  op  i  Træerne;  udbredt  baade  i  Bjerg-  og  Slette- 
lande, hvor  de  holder  til  i  Skove  og  paa  Heder  og  Stepper. 
De  ynder  at  bade  sig  i  Støv  og  Sand.  Føden  hovedsagelig 
Bær,  Frø,  Blade  og  Knopper,  hvormed  de  fylder  deres 
Kro;  ejendommelig  for  Ordenen  er  deres  Evne  til  og  For- 
kærlighed for  at  skrabe  i  Jorden,  hvorved  de  oproder 
Insekter,  Orme,  Snegle  o.  1.,  der  særlig  udgør  de  smaa 
Ungers  Næring.  Om  Vinteren  skraber  de  sig  gennem 
Sneen  ned  til  Jorden.  Reden  altid  paa  Jorden,  som  Regel 
blot  en  skaalformet  Fordybning;  denne  højst  udforet  med 
Blade  og  Kviste.  Meget  frugtbare,  lægger  et  stort  Antal 
Æg;  yngler  kun  en  Gang  aarlig.  Hannen  forlader  oftest 
den  rugende  Hun;  hos  enkelte  deltager  dog  Hannen  i 
Ungernes  Pasning.  Ungerne  kommer  vidt  udviklede,  seende 
og  helt  dunklædte,  ud  af  Æggene;  de  forlader  efter  faa 
Timers  Forløb  Reden,  ledede  og  vogtede  af  Moderen,  der 
skaffer  dem  Føde  ved  at  skrabe  i  Jorden  for  dem  og  under 
Hvile   skjuler  dem   under  sin   Krop   og   sine  Vinger;   de 

bliver   meget   hurtigt   i   Stand   til   at   flyve.     Holder   efter 
Yngletiden  sammen  familievis. 

Ordenen  er  udbredt  over  saa  godt  som  hele  Jorden, 
Sydpolaregnene  blot  undtagne.  De  c.  578  Arter  henføres 
til  omkring  90  Slægter,  der  deles  i  6  Familier.  Af  disse 
er  kun  2  repræsenterede  i  Danmark. 

Oversigt  over  de  danske  Hønsefuglefamilier. 

1.  Næseborene  nøgne,  ikke  dækkede  af  Fjer.  Mellemfoden 
nøgen Fasanfugle  (Phasiånidæ). 

2.  Næseborene   helt  dækkede  af  Fjer.   Mellemfoden  fjer- 
klædt     Aarfugle  (Tetraonidæ). 

lste  Familie:  Fasanfugle  (Phasiånidæ). 

Næseborene  dækkede  af  nøgne  Hornkupler. 
Mellemfoden  hos  de  danske  Arter  helt  nøgen,  baade 
dens  Forside  og  dens  Bagside  dækket  af  2  Rækker 
store  Hornskæl,  der  paa  Bagsiden  danner  en  Køl; 
Sporer  mangler  hos  vore  Arter.  Af  de  370  Arter 
findes  kun  2  i  Danmark. 

Oversigt  over  de  danske  Slægter. 

1.  10  —  12  Styrefjer.     Den    danske   Art    med  Vingelængde 
under  11  cm 1.  Vagtelslægten  (Coturnix). 

2.  16—18  Styrefjer.     Den    danske   Art    med  Vingelængde 
over  14.5  cm 2.  Agerhønseslægten  (Pérdix). 

/.  Vagtelslægten  (Coturnix  Moehring). 
Vingen  spids,  ikke  synderlig  hvælvet;  lste, 
2den  og  3dje  Svingfjer  længst,  Halefjerene  ret 
korte,  helt  dækkede  af  Haledækfjerene.  Armhule- 
fjerene lange  og  hvide.  Mellemfoden  omtrent  af 
Mellemtaaens  Længde  eller  kortere,  uden  Sporer. 
Slægten  rummer  de  mindste  Hønsefugle.  Holder 
udelukkende  til  paa  aabent  Land.  De  7  Arter  er 
udbredte  i  den  gamle  Verden.  I  Danmark  kun 
1  Art. 

Vagtel  (Coturnix  communis  Bonnaterre). 

Perdix  coturnix  Latham,  Coturnix  dactylisonans  Tem- 
minck.  Norsk:  Vaktel.  Svensk:  Vaktel.  Tysk:  Wachte). 
Engelsk:  Common  Quail. 

Hannen:  Isse  og  Nakke  sorte  med  gulbrune  Fjer- 
kanter; en  skarp  Stribe  midt  ned  ad  Issen  og  2 
brede  Øjenstriber,  der  fortsættes  bagud  ned  ad  Halsen, 

Fig.  78.   Vagtler.   Han  og  Hun  ved  Reden.  (Efter  Tegetmeier). 


gullighvide.  En  Stribe  fra  Næbbet,  gennem  Øjet,  til 
Øret  rødligbrun.  Kinder,  Strube  og  Forhals  hvide,  skarpt 
kantede  af  en  smal,  brunsort  Stribe,  der  gaar  fra  Øre  til 
Øre;  midt  ned  ad  Struben  en  ret  bred,  ankerformet,  sorte- 
brun Figur,  med  Fligene  strækkende  sig  frem  til  Ørerne, 
ofte  dannende  et  skarpt  Baand  parallelt  med  Kantstriben. 
En  Stribe  ved  Mundvigen  mørkt  rødbrun.  Forbrystet  gulligt 
rødbrunt  med  linieformede,  hvidlige  Skaftstriber;  den  øvrige 
Underside  brunlighvid.  Kropsiderne  med  kastaniebrune 
Længdestriber  og  enkelte   sorte  Tværpletter.    Hele  Over- 

R.  Hørring:  Fugle  I.  14 

siden  broget,  sort  og  olivengulbrun,  med  gulbrune,  sort- 
kantede  Tværstriber  og  brede,  spydformede,  sortkantede, 
straagule  Skaftpletter,  der  danner  2  brede  Striber  ned  ad 
Ryg  og  Overgump.  Armsvingfjerene  graaligt  olivenbrune 
med  delvis  mørktkantede,  graagule  Tværbaand.  Haandsving- 
fjerene  mørkebrune  med  gulbrune  Tværpletter  paa  Yder- 
fanerne. Halen  kileformet,  de  spidse  Styrefjer  brunsorte 
med  gulbrune  Tværbaand. 

Hunnen  ligner  Hannen  endel,  men  Strube  og  For- 
hals er  hvidliggule  uden  den  smukke  sortebrune  Indfat- 
ning og  ankerformede  Figur.  Forbrystet  mindre  rødligbrunt, 
med  to  sorte  Længdepletter  paa  hver  Fjer.  Kropsiderne 
med   sorte  Længdestriber. 

Unge  Hanner  ligner  Hunnen,  men  har  færre  Pletter 
paa  Forbrystet  og  Antydning  af  Strubefiguren.  Ungerne 
tegnede  som  Hunnen,  men  med  uanselige,  graalig  gul- 
brune Farver. 

Næbbet  hornbrunt,  c.  10  mm.  langt.  Legemslængden 
17—18.5  cm.,  Vingelængden  101  —  111  mm.  Mellemfoden 
24—28  mm.,  noget  længere  end  Mellemtaaen.  Fødderne 
graalig  blegrøde. 

Ved  sin  ringe  Størrelse  kendes  Vagtelen  let  fra  vore 
andre  Hønsefugle. 

Vidt  udbredt  som  Ynglefugl  over  hele  Europa,  op  til 
65°,  og  en  Del  af  Asien;  Trækfugl,  der  hovedsagelig  over- 
vintrer i  Afrika  og  Indien.  Paa  Island  findes  den  ikke, 
derimod  sparsomt  paa  Færøerne;  i  England  er  den  al- 
mindelig, omend  stærkt  aftaget  i  Antal,  og  skal  nu  og  da 
overvintre  der.  I  Norge  yngler  den  spredt  helt  op  til 
Throndhjemsfjorden,  og  i  Sverrig  er  den  en  ret  almindelig 
men  spredt  Ynglefugl,  der  ligesom  i  Norge  synes  at  op- 
træde snart  her  snart  der.  Almindelig  i  Tyskland,  men 
først  rigtig  talrig  i  Sydeuropa. 

I  Danmark  er  den  vistnok  en  ret  udbredt,  men  som 
Regel  ret  faatallig  og  spredt  Ynglefugl,  der  dog  i  enkelte 
Aar  synes  at  optræde  talrigere  og  viser  sig  da  paa  Steder, 
hvor  den  ikke  før  iagttoges,  ligesom  den  forsvinder  fra 
Steder,  hvor  den  tidligere  var  almindelig.  En  af  Grundene 
til  Vagtelens  overalt  iagttagne,  vekslende  Talrighed  er 
mulig   den   yderst   hensynsløse   Forfølgelse,  den  er  Gen- 

stand  for  i  Middelhavslandene,  særlig  i  Italien,  hvor  den 
fanges  i  Millionvis,  naar  den  i  Slutningen  af  September 
og  om  Foraaret  i  Marts  og  April  i  uhyre  Flokke  viser  sig 
paa  Gennemrejse.  Uklarheden  over  dens  Udbredning  her 
i  Landet  hidrører  ogsaa  delvis  fra,  at  Vagtelen  lever  ganske 
overordentlig  skjult  og  ubemærket,  flyver  kun  yderst  nødig 
op,  men  flygter  bort,  behændigt  løbende  gennem  Græsset. 
Kun  Hannens  særdeles  iørefaldende,  højtlydende  3-tonede 
Parringsraab  („Slag")  røber  i  Parringstiden,  særlig  i  Maj 
og  Juni,  dens  Nærværelse;  det  gengives  nærmest  ved 
byg-byg-byg  eller  klik-lik-lik  og  høres,  ofte  gentaget,  navn- 
lig om  Aftenen  og  i  Morgentimerne. 

Holder  saa  godt  som  udelukkende  til  paa  dyrkede 
Marker,  særlig  Korn-  og  Kløvermarker.  Føden  hoved- 
sagelig Plantefrø,  Insekter  og  Snegle.  I  Parringstiden  er 
Hannerne  i  høj  Grad  ophidsede,  kæmper  med  Voldsomhed 
om  Hunnerne  og  parrer  sig  ustandselig  med  disse.  Hvor 
mange  Vagteler  yngler,  er  de  sikkert  polygame,  hvorimod 
de  hos  os,  hvor  de  kun  optræder  i  ringe  Tal,  maaske 
nærmest  bliver  nødtvungent  monogame;  Hannen  forlader 
straks  den  rugende  Hun  og  viser  sig  ikke  senere  i  Sel- 
skab med  denne  og  Ungerne. 

Reden  paa  flad  Jord  mellem  Korn  eller  Græs,  blot 
en  Fordybning,  foret  med  lidt  Straa.  De  oftest  7—12  Æg 
er  glatskallede,  lyst  brunliggule,  tæt  dækkede  af  mørkt 
olivenbrune  eller  sortebrune  Pletter  og  Prikker;  deres 
Længde  oftest  28—32  mm.,  Bredden  22—24  mm.  Ruger 
18—20  Dage.  Æggene  findes  oftest  i  Juni,  men  ogsaa  senere. 

Trækfugl,  der  hos  os  angives  at  komme  i  Maj.  I  Sep- 
tember og  Oktober  ses  den  almindeligst,  vel  hovedsageligt 
gennemrejsende  Fugle;  endnu  ud  i  November  viser  den  sig. 


2.  Agerhønseslægten  (Pérdix  Brisson). 

Vingen  afrundet,  1ste  Svingfjer  ret  kort,  om- 
trent af  Længde  med  7de  og  8de;  3dje,  4de  og 
5te  Svingfjer  længst.  Middelstor.  Halen  bred  og 
ret  kort,  Styrefjerene  brede  i  Spidsen,  de  midterste 
Overhaledækfjer  naar  til  Halespidsen.  Mellemfoden 
af  Mellemtaaens  Længde,  uden  Sporer.  Monogame 
Jordfugle.  Ingen  synderlig  Kønsforskel.  4  Arter, 
delt  i  mange  Underarter,  udbredte  i  Europa  og 
Asien. 

14* 

Agerhøne  (Pérdix  cinérea  Latham). 

Tetrao  perdix  Linné.  Norsk:  Raphøne.  Svensk:  Rapp- 
hona.  Tysk:  Rephuhn.  Engelsk:  Common  Partridge. 

Hannen:  Pande,  Kinder,  Hage,  Strube  og  en  bred 
Streg  over  Øjet  ud  i  Nakken  ensfarvede  lyst  rødbrune. 
Issen    lysebrun    med    graagule    Draabepletter.    Ørefjerene 


Fig.  79.  Agerhøns.   Han  og  Hun  med   Kyllinger.  (Efter  Tegetmeier). 


brune.  Forhals,  Forbryst  og  Kropsider  askegraa  med  fin 
sort  Tværvatring;  ned  over  Kropsidernes  Fjer  brede,  lyst 
kastaniebrune  Tværbaand.  Baghals  og  Forryg  graa  med 
mere  eller  mindre  brunt  Anstrøg,  fint  sortvatrede,  uden  eller 
med  smalle,  linieformede,  hvidgule  Skaftstriber.  Midt  paa 
det' graah vide  Bryst  en  stor,  mørkt  kastaniebrun, 
omtrent  hesteskoformet  Plet,  fortil  skarpt  adskilt 
fra  Forbrystet  ved  et  smalt,  hvidt  Baand,  bagtil  gaaende 
ud  i  en  Spids  ned  ad  hver  Brystside.  Bugen  hvidlig. 
Ryg,  Overgump  og  Overhaledækfjer  brunliggraa  med  fin 
sort  Tværvatring,  over  hver  Fjer  et  smalt,  mørkt  kastanie- 

brunt  Tværbaand.  Skulderfjerene  og  inderste  Armsvingfjer 
ved  Roden  sorte,  paa  deres  ydre  Del  graalig  gulbrune 
med  fin,  sort  Tværvatring  og  mere  eller  mindre  udbredte, 
kastaniebrune  Partier;  alle  har  de  en  skarp  gulhvid,  sort- 
kantet  Skaftstribe.  Vingedækfjerene  blegt  graabrune  med 
Vatring  og  lyse  Skaftstriber.  Haandsvingfjerene  mørke- 
brune med  c.  7  hvidbrune  Tværstriber.  Styrefjerene  (18) 
lyst  kastaniebrune  med  fine,  hvidlige  Spidser,  de  midterste 
gulbrune,  tværvatrede  som  Overhaledækfjerene. 

Hunnen  ligner  i  det  hele  Hannen,  men  dens  Bag- 
hals er  grovere  eller  helt  grovt  tværvatret  med  brede, 
sortkantede  Skaftstriber,  ofte  bredere  mod  Spidsen.  Den 
kastaniebrune  Brystplet  mangler  enten  helt  eller  er  mere 
eller  mindre  antydet  ved  spredte,  kastaniebrune  Fjer;  kan 
dog  særlig  hos  Ungfugle,  omend  sjeldent,  være  stor  og 
tydelig,  omtrent  som  hos  Hannen.  Skulder-  og  inderste 
Armsvingfjer  mere  brogede  end  hos  Hannen,  overvejende 
sortebrune  med  brede,  gulbrune  Tværbaand;  kun  Fjer- 
spidserne og  endel  af  Yderfanerne  vatrede;  saa  godt  som 
uden  kastaniebrune  Partier  og  med  bredere,  hvidgule 
Skaftstriber. 

Næbbet  horngraat,  15  mm.  langt.  Legemslængden 
28—32  cm.,  Vingelængden  15—16.5  cm.  Fødderne  brun- 
graa,  Mellemfoden  33—40  mm. 

Ungerne  er  nærmest  tegnede  som  Hunnerne,  men 
mangler  helt  disses  fine  Vatring  paa  Hals  og  Forbryst; 
Farverne  i  det  hele  matte,  snavset  brunliggraa,  uden 
kastaniebrunt  eller  askegraat.  De  unge  Fugle  er  i  deres 
første  Aar  kendelige  paa,  at  deres  to  første  Haandsvingfjer 
er  tilspidsede;  det  følgende  Efteraar  faar  de  først  de  voksnes 
afrundede  Fjerspidser;  deres  Taasaaler  skal  desuden  være 
gullige. 

Dun  ungen  har  lyst  rødligbrun  Isse,  Skulder  og 
Vinge;  Pande,  Hals  og  Ryg  iøvrigt  lyst  gulbrunlig.  Paa 
Pande  og  Kinder  brunsorte  Pletter  og  Længdestriber,  ned 
ad  Rygsiden  4  Rækker  sortagtige  Længdestriber.  Hele 
Undersiden  hvidgul. 

Agerhønen  er  velkendt  af  alle;  hvidbrogede  Individer 
er  ikke  helt  sjeldne,  endog  renhvide  Eksemplarer  ses 
nu  og  da. 

Udbredt  som  Standfugl  og  Ynglefugl  over  største 
Delen  af  Europa,  op  til  65"  og  ned  til  Mellem-Italien  og 
Mellem-Spanien,  over  Vest-Asien  til  Altai,  mod  Syd  til 
Kaukasus,  Lilleasien  og  Nord-Persien;  udspaltet  i  8  Under- 
arter. Paa  Island  og  Færøerne  findes  den  ikke,  men  i 
England  er  den  meget  almindelig.  I  Syd-Norge  er  den 
forholdsvis  faatallig  og  meget  vekslende  i  Tal,  i  historisk 
Tid  flere  Gange  indvandret  fra  Øst,  men  har  Vanskelighed 
ved  at  klare  sig  i  snerige  Vintre  og  dør  paa  mange  Steder 
jævnligt  ud  igen.  I  Sverrig  findes  den  op  til  65°,  men  er 
kun  almindelig  i  Mellem-  og  Sydsverrig.  I  Tyskland  er 
den  meget  almindelig. 

I  Danmark  er  den  en  meget  almindelig  og  velkendt 
Standfugl  over  hele  Landet,  særlig  talrig  i  Vestjylland, 
men  de  fleste  Steder  stærkt  aftaget  i  Antal  ved  for  stærk 
Forfølgelse.  Paa  Bornholm  og  flere  mindre  Øer  (Anholt 
o.  a.)  fandtes  den  oprindelig  ikke,  men  er  indført  i  nyere 
Tid.  Mange  Steder  er  udsat  Agerhøns  af  mellemeuropæisk 
Race,  saaledes  at  Stamformen  kun  faa  Steder  findes  ren 
mere. 

Trives  særdeles  vel  overalt  paa  dyrket  Jord,  helst  hvor 
lidt  Buske  og  levende  Hegn  kan  yde  den  lidt  Læ,  men 
ogsaa  i  Klitegne  og  paa  Heder,  derimod  ikke  i  fugtige 
Enge  eller  i  Skov.  En  livlig  og  hurtig  Fugl,  der  særlig  er 
i  Bevægelse  Morgen  og  Aften.  Færdes  udenfor  Yngletiden 
i  Familieflokke,  der  først  opløses,  naar  Fuglene  tidligt  paa 
Foraaret,  allerede  i  Februar-Marts,  skiller  sig  ud  i  Par. 
Særlig  i  Parringstiden  lader  navnlig  Hannen  sit  kendte 
„girrik"  høre.  Flyver  nødigt,  fjerner  sig  helst,  løbende  med 
opstrakt  Hals,  hurtigt  bort  gennem  Græsset;  kun  pludselig 
skræmte,  flyver  hele  Flokken  med  et  Skrig  og  med  lar- 
mende Vingeslag  op  og  flyver  hurtigt,  men  lavt  over 
Jorden,  et  kort  Stykke  ligeud  og  kaster  sig  da  atter. 
Spredes  Flokken  ved  gentagne  Opjagninger,  samles  den 
snart  atter  af  den  gamle  Hane.  Ynder  Støvbade.  Føden  alle 
Slags  Frø,  Korn,  Knopper  og  Blade,  i  Hedeegne  særlig 
Bær,  men  ogsaa  Insekter,  Orme  og  Snegle  fortærer  de,  og 
denne  animalske  Føde  skal  navnlig  udgøre  Ungernes 
Hovednæring.  ' 

Strengt  monogame.  Reden  en  Fordybning  paa  Jorden, 
kun  lidet  udforet  med  Straa  eller  Løv,  særlig  i  Græs-, 
Korn- og  Kløvermarker.  I  Maj  lægges  de  hyppigst  12—15 
ovale,  lidt  pæreformede  Æg.  Ikke  sjeldent  ses  indtil  20  Æg, 

og  endog  22  Æg  kan  findes  i  Kuldet.  Æggene  er  ensfarvet 
lyst  gulligt  olivenbrune  eller  olivengraa,  deres  Længde  oftest 
35—36  mm.,  Bredden  26—27  mm.  Hunnen  ruger  ene;  Ruge- 
tiden 21  Dage.  Hunnen  holder  ofte  saa  fast  paa  Reden,  at 
dens  Hoved  afhugges  af  Le  eller  Slaamaskine.  Ungerne 
bliver  voksne  i  Løbet  af  2  Maaneder.  Hannen  opholder  sig 
i  Nærheden  af  den  rugende  Hun  og  deltager  sammen  med 
denne  i  Ungernes  Pasning  og  Vogtning.  I  tørre  Somre 
trives  Yngelen  bedst;  strænge  Vintre  med  tykt,  frossent 
Snelag  er  ofte  skæbnesvangre  for  Agerhønsene,  der  da 
har  Vanskelighed  ved  at  naa  ned  til  Jorden,  hvor  Vinter- 
sæden paa  denne  Aarstid  er  dens  fornemste  Føde.  I  Sne- 
vejr lader  de  sig  sne  inde  og  faar  saaledes  Læ  imod  Vejr- 
liget og  Skjul  for  deres  Fjender. 

Jevnlig  falbødes  tidligere  hos  Vildthandlere  i  Køben- 
havn under  Navn  af  „Steppehøns"  Agerhøns  af  en  øst- 
asiatisk Art,  Skæg-Agerhønen  (P.  daurica  (Pall));  den 
ligner  vor  Art  endel,  men  Strube,  Kinder  og  Forhals  er 
lysere,  næsten  lergule,  Brystpletten  sort,  og  Hage-  og 
Strubefjerene  er  meget  lange  og  smalle,  forlængede  til  et 
Slags  Skæg. 


[Til  Fasanfamilien  henhører  endelig  Fasanslægten 
(Phasianus  L.),  der  navnlig  er  kendelig  paa  sine  16—18 
meget  lange,  afsmalnende,  spidse,  tagformet  stillede  Styre- 
fjer, af  hvilke  de  to  midterste  altid  er  de  længste.  Egnen 
om  Øjet  samt  Kinderne  nøgne,  særlig  hos  Hannerne,  hvor 
disse  Partier  er  vortede  og  stærkt  farvede.  Høj  benede  med 
ret  lang  Mellemfod,  der  hos  Hannen  bærer  en  veludviklet 
Spore;  hos  Hunnen  findes  blot  Spor  af  en  saadan.  Stor 
Kønsforskel,  Hannerne  mellem  de  pragtfuldest  farvede 
Fugle. 

Udbredte  fra  Sydøsteuropa  over  det  sydlige  og  mel- 
lemste Asien  til  Formosa  og  Japan.  Omkring  50  Arter  er 
opstillede,  heraf  er  dog  langt  den  største  Del  blot  Lokal- 
racer. I  paafaldende  let  Grad  kan  de  indbyrdes  avle  yngle- 
dygtige Bastarder.   Hertil  hører: 

Ædel  fasanen  (P.  colchicus  Linné). 

Hannen  med  pragtfulde,  stærkt  metalskinnende  Farver. 
Issen  bronzegrøn,  Nakkefjerene  noget  forlængede  til  2  bagud- 
rettede Toppe;  de  nøgne  Kinder  skarlagensrøde.  Det  øvrige 

Hoved  samt  Overhalsen  sorte  med  stærkt  grønlig  og  blaalig 
Metalglans.  Underhals  og  Forbryst  lyst  kobberrøde  med 
stærk  rødlig  Purpurglans,  hver  Fjer  bredt  kantet  med  en 
sort  W-formet  Bremme  med  blaalig  Metalglans.  Krop- 
siderne gulligt  kobberbrune  med  brede,  sorte  Spidser. 
Bugen  mere  eller  mindre  sodsort.  Forryggens  og  Skuldre- 
nes Fjer  med  brede,  skinnende  kobberrøde  Kanter,  skarpt 
afgrænsede  mod  Fjerenes  mat  sodsorte  indre  Del,  der 
navnlig  paa  Skulderfjerene  er  prydet  med  en  bred,  gullig- 
hvid Ringplet.  Baghals  og  Forryg  med  smal  W-formet 
Kantbremme.  Bagryg  og  Overgump  er,  navnlig  for  de  for- 
længede Sidefjers  Vedkommende,  ret  ensfarvet  mørkt 
kobbenøde.  Vingedækfjerene  gulbrune  med  kobberrøde 
Fjerkanter,  særlig  brede  og  fremtrædende  paa  de  store 
Vingedækfjer.  De  to  midterste  Styrefjer  olivenbrune  med 
brede,  kobberrødlige  Kanter  og  c.  25  smalle,  sorte  Tvær- 
baand,  bredere  mod  Fjerspidserne.  Totallængden  80—95 
cm.,  deraf  Halen  ca.  50  cm.  Vingelængden  c.  25  cm.. 
Mellemfoden   c.  7.5  cm. 

Hunnen  med  uanselige  Farver.  Fjerene  paa  hele 
Oversiden,  Vingerne  og  Kropsiderne  mørkebrune  med  brede, 
rødbrunlige,  graaligt-gulbrunt  kantede,  tildels  mørkvatrede 
Rande;  paa  Baghals  og  Forryg  er  Fjerene  kastaniebrune 
med  rødligt  Anstrøg  paa  de  graagullige  Fjerkanter,  ogsaa 
oftest  med  grønlig  Metalglans.  Struben  ensfarvet  brunlig- 
lergul;  Brystet  graalig-lergult  med  fin  mørk  Vatring.  De 
forlængede  Styrefjer  langt  kortere  end  hos  Hannen,  de 
midterste  farvede  omtrent  som  Ryggen,  med  mørke,  lyst- 
kantede  Tværbaand.  Totallængden  60 — 65  cm.,  Halen  c. 
30  cm.,  Vingelængden  c.  22  cm. 

Unge  Fugle  ligner  før  Efteraarsfældningen  meget 
Hunnen,  men  kan,  foruden  paa  deres  mindre  Størrelse, 
kendes  paa  deres  mattere  Farver;  Baghals  og  Forryg  far- 
vede som  den  øvrige  Overside. 

Dunungen  er  paa  Oversiden  gullig  med  rustbrunt 
Anstrøg  og  med  3  utydelige,  mørke  Længdestriber.  Issen 
mørkt  rustgullig,  Panden  med  mørkebrun  Midtstribe;  ved 
Øret  en  skarp,  sort  Plet.    Hele  Undersiden  hvidgul. 

Ædelfasanen  er  hjemmehørende  i  Lilleasien  og  Trans- 
kaukasien,  almindelig  i  Egnene  omkring  det  kaspiske  og 
sorte  Hav  op  til  Volga;  den  skal  allerede  i  Oldtiden  være 
rndført  i  Tyrkiet  og  Grækenland,  efter  Sagnet  af  Argo- 
nauterne,  der  hjembragte  den  fra  Egnene  ved  Floden  Phasis 
i  Colchis;  mulig  har  den  dog  været  hjemmehørende  i 
Sydøsteuropa.  Prægtig  og  kødfuld  som  den  er,  vandt  den 
efterhaanden,   nærmest    som    Tamfugl,   vid    Udbredelse    i 

Europa  og  fandtes  allerede  i  Middelalderen  som  vildt- 
levende i  Mellemeuropa;  nu  findes  den  indført  baade  i 
Nordamerika,  Australien  og  paa  New  Zealand. 

Til  Danmark  kom  den  i  det  16de  Aarh.  gennem  de 
kongelige  Fasanerier;  i  1840  udsattes  den  i  Kongelunden 
paa  Amager  og  siden  1875  paa  en  Mængde  Herregaarde, 
hvor  Æggene  udrugedes  og  Ungerne  opdrættedes,  før  de 
udsattes  i  Parker  og  Skove,  hvor  de  fodredes  om  Vinteren. 
I  Nutiden  har  den  fra  Fasanerierne  bredt  sig  som  vildt- 
levende omtrent  over  hele  Landet,  hvor  blot  passende 
Lokaliteter  findes;  den  yngler  nu  med  Held  i  fuld  Frihed 
og  har  vænnet  sig  til  at  taale  Vinterens  Barskhed.  Dog 
forekommer  den  næppe  nogetsteds  mere  som  ren  Race; 
flere  andre  asiatiske  Fasanarter  er  nemlig  ligeledes  i  senere 
Tider  indførte  i  Europa,  og  ved  stadige  Krydsninger  er 
Bastarder  i  stort  Omfang  fremstillede.  De  i  Danmark 
forekommende  Fasaner  er  saaledes  mere  eller  mindre 
Blandinger  med  den  fra  Kina  stammende 

Ringfasan  (P.  torquatus  Gmelin). 

Noget  mindre  end  Ædelfasanen,  som  den  ligner  i  Form 
og  Tegning;  Hunnerne  er  vanskelige  at  skelne,  men  Hannen 
kendes  bl.  a.  paa  følgende  Karakterer:  Issen  grønlig  oliven- 
brun, hvidlig  kantet;  om  Halsen  en  bred,  renhvid, 
fortil  aaben  Ring;  Forhals  og  Forbryst  med  ganske 
smalle  W-formede  Bremmer.  Kropsiderne  rent  hvidgule, 
hver  Fjer  med  en  stor,  trekantet,  blaalig  metalskinnende, 
sort  Spidsplet,  Baghals  og  Forryg  straagule,  paa  hver 
Fjer  er  Spidsen  og  en  smal  Bremme  grønsorte.  Skulder- 
fjerene  med  brede,  kobberrøde  Rande,  der  ved  en  smal, 
sort  Stribe  er  adskilt  fra  Fjerenes  overvejende  hvidgule 
indre  Del.  Bagryg  og  Overgump  overvejende  oliven- og 
askegraa  med  stærkere  eller  svagere  grønligt  Skær. 
Vingedækfjerene  ensfarvet  hvidgraa,  de  store  nederste  med 
brede,  kobberrøde  Kanter. 

De  danske  Fasaner  ligner  gennemgaaende  langt  over- 
vejende Ædelfasanen,  men  saa  godt  som  altid  har  de  hvid 
Halsring;  Bagryg  og  Overgump  er  olivenbrungraa  med 
grønligt  Skær  og  mere  eller  mindre  indblandet  kobber- 
rødt; Vingedækfjerene  oftest  lyst  graagule  o.  s.  v.  Hist  og 
her  findes  ogsaa  indblandet  Blod  af  andre  nærstaaende  Arter. 

Fasanen  er  en  Skovfugl,  der  foretrækker  Lysninger 
med  frodig  Vegetation  og  tæt,  blandet  Underskov;  ofte 
holder  de  til  i  Skovkanter,  tætte  Tjørnegærder  o.  1.;  den 
er  meget  sky  og  lever  meget  skjult,  idet  den  stadig  færdes 
under  Buskene;  dog  søger  den  i  Morgentimerne,  naar  der 
er  Fred,  ud   paa  aabent  Land   for  at  søge  Føde,  men   er 

da  yderst  vagtsom.  Den  løber  meget  hurtigt  og  behændigt, 
idet  den  smutter  mellem  Græs  og  Buske';  kun  yderst 
nødigt  flyver  den  op,  idet  den  lader  sig  drive  saa  længe 
som  muligt  gennem  Krat  og  Hegn;  nødes  den  til  at  flyve 
op,  stiger  den  først  lige  i  Vejret,  for  da  i  betydelig  Højde 
at  tage  Flugten  med  stor  Hastighed,  idet  den  flyver  bort 
i  lige  Linie;  Flugten  under  Opstigningen  tung  og  lar- 
mende; som  Regel  flyver  de  kun  et  kort  Stykke,  men 
man  har  dog  set  dem  flyve  indtil  1  Mil  i  et  Træk.  Om 
Aftenen  flyver  de  op  i  et  Træ  for  at  overnatte. 

Føden  søger  de  som  typiske  Hønsefugle  paa  Jorden; 
den  bestaar  af  alle  Slags  Korn,  Bær,  Urtefrø  ,og  Frugter; 
Agern  og  Bog  ædes  saaledes  i  Mængde;  meget  nyttig  er 
Fasanen  unægtelig  ved  den  umaadelige  Mængde,  ofte 
skadelige  Insekter,  som  den  opsamler  og  fortærer;  1200 
Smelderlarver  fandtes  i  én  Mave,  500  Stankelbenslarver  i 
en  anden  o.  s.  v.;  en  Mave  indeholdt  50  voksne  Have- 
snegle; ret  altædende  som  de  er,  fortærer  de  ogsaa  lejlig- 
hedsvis Markmus  og  Staalorme,  og  i  en  Mave  fandt  man 
endog  3  smaa  Hugorme.  Kyllingerne  æder  fornemmelig 
Insekter  og  skal  særlig  ynde  Myrepupper. 

Polygame;  Hannerne,  der  navnlig  om  Foraaret  lader 
et  hæsligt  skogrende  Parringsskrig  lyde,  kæmper  om  Hun- 
nerne. Reden  kun  en  Hulning  paa  Jorden,  oftest  dækket 
af  Græs  og  Krat.  Hunnen  lader  sig  vanskelig  jage  fra 
Reden  og  skal  under  Rugningen  ikke  afsondre  den  sæd- 
vanlige Fært,  hvorved  den  vanskeligt  opspores  af  Hunde 
og  andre  Rovdyr.  De  8—14  Æg  er  ensfarvet  lyst  oliven- 
brune eller  olivengrønliggraa  med  glat,  ret  glinsende  Skal; 
deres  Længde  oftest  48—50  mm.,  Bredden  34—36  mm. 
Æggene  lægges  i  April  og  Maj,  men  ofte  findes  langt  senere 
udlagte  Kuld.  Rugningen  varer  24  Dage.  Ikke  sjeldent 
lægger  flere  Høner  i  samme  Rede.  Efter  Æglægningen  for- 
lader Hannen  Hunnen,  og  denne  passer  ene  Kyllingerne. 

De  pragtfulde,  brogede  Farver  viser  tydeligt,  at  Fasanen 
hører  hjemme  i  Sydens  farverigere  Skove;  anbragte  i 
danske  Omgivelser  stak  de  alt  for  meget  af  og  blev  et  let 
Bytte  for  vore  større  Rovfugle;  disse  blev  da  i  Jagtsports- 
mændenes  hensynsløse  Kamp  for  at  beskytte  Fasanen 
skaanselsløst  bortskudte;  ikke  uden  Bitterhed  maa  man  da 
se  paa  denne  eksotiske  Bastard,  der  i  saa  høj  Grad  har 
bidraget  til  vore  prægtige  Rovfugles  hurtige  Undergang; 
i  den  danske  Fauna  vil  den  altid  være  en  fremmed  Gæst. 

Ogsaa  den  pragtfulde  Kongefasan  (P.  reevesii 
J.  E.  Gray)   har   i   de   seneste  Aar   fundet   Indpas   i    flere 

Fasanener,  hvor  den  danner  Bastarder  med  den  alm.  Fasan; 
mulig  vil  ogsaa  den  i  Fremtiden  forvilde  sig.  Hannen  er 
let  kendelig  paa  sit  hvide  Hoved  og  den  hvide  Overhals; 
om  hele  Issen  et  bredt,  sort  Baand  og  en  sort  Ring  om 
Halsen.  Ryggen  hvidgul  med  brede,  sorte  Fjerkanter;  ejen- 
dommelig er  dens  umaadelig  lange,  gule,  tværplettede  Hale, 
der  hos  gamle  Hanner  bliver  1.3—1.5  m.  lang.] 


2den  Familie:  Aarfugle  (Tetradnidæ). 

Næseborene  helt  dækkede  af  korte,  tætsid- 
dende Fjer.  Mellemfoden  helt  fjerklædt.  Over  hvert 
Øje  en  nøgen,  rødfarvet  Plet,  dækket  af  Vorter  og 
Hudfrynser,  særlig  stor  og  opsvulmet  hos  Hannen 
i  Parringstiden.  Fældning  af  Næbhorn  og  Kløer 
sker  ikke,  som  ellers,  efterhaanden  ved  Slid,  men 
fældes  aarlig,  idet  de  om  Foraaret  afstødes,  enten 
hele  eller  i  store  Stykker,  og  nydannet  Næb-  og 
Klohorn  viser  sig  under  det  gamle.  Vingen  af- 
rundet, 3. — 5.  Svingfjer  er  længst.  25  Arter,  delte 
i  10  Slægter,  er  udbredte  over  de  kolde  og  tempe- 
rerede Egne  i  Europa,  Asien  og  Nordamerika. 

Oversigt  over  de  danske  Slægter. 

1.  Tæerne  nøgne,  i   Kanten  oftest  med  en   Række   stive 
Hornfrynser Urfugleslægten  (Tetråo). 

2.  Tæerne  helt  befjerede..      Rypeslægten  (Lagopus). 

Urfugleslægten  (Tetråo  Linné). 
Store  Fugle;  stor  Kønsforskel.  Hannerne  meget 
større  end  Hunnerne,  pragtfuldt  farvede,  Hunnen 
og  Ungerne  med  ubetydelige  Farver,  gulbrune  med 
sorte  Tværpletter  og  Tværvatring.  Halen  med  18 
store,  veludviklede  Styrefjer.  Mellemfoden  tæt  be- 
fjeret  paa  Forsiden  lige  ned  til  Tæerne,  nøgen  paa 
Bagsiden,  men  denne  er  skjult  mellem  Fjerene; 
Tæerne  er  helt  nøgne   og   ret  brede,  idet  de  paa 

hver  Side  bærer  en  Række  store,  udstaaende  Skæl 
og  en  eller  flere  Rækker  nedadvendte,  tykke,  kraf- 
tige Hornfrynser,  der  aarlig,  hen  paa  Sommeren, 
fældes.  Hannerne  opfører  Parringsdanse  paa  særlig 
dertil  udvalgte  Legepladser.  Lever  i  Polygami,  og 
Hannerne  deltager  derfor  ikke  i  Ungernes  Pasning. 
Fælder  om  Efteraaret.  Hannerne  har  Spor  af  en 
Sommerdragt.  Ungerne  faar  allerede  det  første 
Efteraar  en  Dragt,  der  ligner  de  voksnes.  Skov- 
og  Hedefugle,  udbredte  over  Europa,  Nord-  og 
Central-Asien.    6  Arter,  delte  i  endel  Underarter. 

Oversigt  over  danske  Urfuglearter. 

1.  Halen  mere  eller  mindre  kløftet,  Underhaledækfjerene 
længere  end  de  mellemste  Styrefjer.  Mindre;  Vingen 
ikke  over  26  cm.  lang Urfugl  (T.  tétrix). 

2.  Halen  afrundet.  Underhaledækfjerene  meget  kortere  end 
de  mellemste  Styrefjer.  Større;  Vingen  over  29  cm. 
lang Tjur  (T.  urogållus). 

1.  Urfugl  (Tetråo  tétrix   Linné). 

Urhane,  Aarhane  (Hannen),  Urhøne,  Aarhøne  (Hunnen), 
Aarfugle,  Skovhøns  (Lyrurus  tétrix  Swainson  &  Richard- 
son).  Norsk:  Årfugl.  Svensk:  Orre.  Tysk:  Birkhuhn. 
Engelsk:  Black  Grouse. 

Hannen:  Hoved,  Hals,  Forbryst  og  Bagryg  sorte 
med  stærk  staalblaa  Metalglans  paa  de  brede  Fjerkanter. 
Forryggen,  det  øvrige  Bryst,  Kropsiderne  og  Vingedæk- 
fjerene brunsorte  med  sorte,  svagt  blaaliggrønt  metal- 
skinnende Fjerkanter,  tydeligst  paa  Forrygen.  Skulder- 
fjerene, de  inderste  Armsvingfjer  og  deres  Vingedækfjer 
brunsorte  hos  yngre  Hanner  med  fin,  svag,  gulbrun  Tvær- 
vatring  og  fine  gulbrune  Prikker,  der  dog  mangler  hos 
gamle  Hanner.  Bugen  brunsort  med  hvide  Fjerspidser. 
Undergump  og  Underhaledækfjer  hvide,  de  sidste  ofte 
med  store,  skarpe,  sorte  Draabepletter,  ordnede  i  to  Længde- 
rækker. Overgumpen  og  Overhaledækfjerene  brunsorte, 
hos   yngre    Hanner   fint  gulbrunt  prikkede.     Svingfjerene 

mørkebrune  med  lysere  Yderfaner  og  brunhvide  Skafter; 
Armsvingfjerene  renhvide  paa  deres  indre  Halvdel  og  i 
Spidsen,  hvorved  2  hvide  Tværbaand  over  Vingen  dannes. 
En  Dusk  Fjer  i  Vingehjørnet,  Grunddelen  af  Tommelfjerene 
og  af  Haandens  store  Vingedækfjer,  samt  Undervinge- 
dækfjerene  renhvide.    Styrefjerene  sorte,  de  mellemste 


Fig.  80.   Urfugle.   Han  og   Hun.   (Efter  Tegetmeier) 


korte  og  brede,  med  lige  afskaarne,  hvidbremmede  Spidser, 
de  3  —  4  yderste  Par  8—9  cm.  længere  end  de  mellemste, 
stærkt  udadkrummede.  Mellemfodens  Fjerklædning 
hvidgraat  vatret  og  plettet  med  sortebrunt.  Næbbet  sort, 
c.  20—22  mm.  langt.  Legemslængden  50—60  cm.  Vinge- 
længden 25—26  cm.  Mellemtaaen  en  Smule  længere  end 
Mellemfoden.  I  Juni  bliver  Hannen  sortebrun,  rustbrunt 
vatret  paa  Hoved  og  Hals  samt  hvidbroget  paa  Struben; 
denne  Sommerdragt  fældes  atter,  saaledes  at  Fuglen  i 
Oktober  har  sin  rene  Vinterdragt  igen. 

Unge   Hanner   faar   allerede    det   første    Efteraar   (i 

Oktober)  de  voksnes  Dragt,  men  har  langt  svagere  Metal- 
glans og  er  kendelige  paa,  at  deres  Skuldre,  indre  Vinge- 
dækfjer  og  indre  Armsvingfjer  er  sortebrune  med  stærk 
rødbrun  Tværvatring;  de  ydre  Armsvingfjer  er  groft  hvid- 
vatrede  paa  Yderfanernes  Kant,  hvorved  „Spejlet"  paa 
den  sammenlagte  Vinge  ikke,  som  hos  de  gamle  Hanner, 
er  rensort,  men  derimod  hvid  broget.  Deres  udadbøjede 
ydre  Styrefjer  er  blot  c.  4  cm.  længere  end  de 
mellemste. 

Hunnens  Fjerdragt  omtrent  over  det  hele  varmt 
gulbrun  med  sorte  Tværbaand  over  Fjerene,  uregelmæssigst 
og  bredest  paa  Skulderfjerene.  Vingedækfjerene  og  Krop- 
pens Fjer  med  sort  Vatring  mod  Spidsen,  tydeligst  paa 
Bagryg  og  Overgump.  Svag  blaalig  Metalglans  paa  Bag- 
ryggens sorte  Tværbaand  ses  hos  gamle  Hunner.  Brystet, 
Kropsiderne  og  navnlig  Bugen  med  hvidgraalige  Fjer- 
spidser. Bugen  overvejende  mørkebrun,  med  lysere  Fjer- 
spidser. Underhaledækfjerene  lidt  længere  end 
de  midterste  Halefjer,  hvidlige  med  spredte  sorte- 
brune, indadtil  rustgult  kantede  Tværbaand.  En  hvid  Fjer- 
dusk i  Vingehjørnet  ved  Armhulen.  To  smalle,  hvide 
Tværbaand  over  Vingen.  Halen  ubetydelig  kløftet,  farvet 
som  Ryggens  Fjer,  dog  med  smalle,  hvide  Spidser.  Krop- 
længde 40—50  cm.,  Vingelængde  22.5 — 23.6  cm.  Unge 
Hunner  er  kendelige  paa,  at  deres  første  Svingfjer  er  til- 
spidset. 

Ungerne  ligner  Hunnen,  men  deres  Grundfarve  er 
mere  hvidlig  gulbrun;  de  er  iøvrigt  let  kendelige  paa  de 
straagule  Skaftstriber  paa  deres  Skulder- og  Vingedækfjer; 
i  Ungedragten  er  Han  og  Hun  ens,  Hannerne  blot  lidt 
større. 

Dunungerne  lyst  rødligbrune  paa  Oversiden  med 
sortebrune  Pletter  og  Striber  paa  Kinder,  Isse  og  Ryg. 
Undersiden  hvidgullig;  blandt  danske  Hønsefuglekyllinger 
kendelige  paa  de  befjerede  Mellemfødder. 

Udbredt  som  rugende  Standfugl  over  største  Delen 
af  Europa  fra  Trægrænsen  ned  til  Pyrenæerne,  Norditalien 

og  Nord-Kaukasus,  endvidere  over  Nord-  og  Centralasien 
fra  69°  ned  til  Peking.  I  England  var  den  tidligere  meget 
almindelig,  nu  Hun  særlig  talrig  i  Skotlands  Heder.  I 
Skandinavien  er  den  almindelig,  findes  i  Norge  op  til  70° 
og  er  almindelig  over  det  meste  af  Sverrig  op  til  Skov- 
grænsen. 

I  Danmark  var  den  i  tidligere  Tider  en  'særdeles 
hyppig  Ynglefugl  i  Jyllands  store  Hedestrækninger,  men 
Hedebrande,  Kultivering  og  navnlig  hensynsløs  Forfølgelse 
bragte  den  langt  ned  i  Tal  og  truede  den  med  Udryddelse; 
i  de  senere  Aar  er  den  dog  heldigvis  atter  gaaet  ret  stærkt 
frem  i  Antal,  tildels  ved  Fredning,  men  navnlig  begun- 
stiget ved  de  mange  og  store  Plantager,  hvor  den  har 
fundet  gode  Fristeder  og  Ynglepladser.  Ved  Udsætning 
af  indførte  Individer  har  man  søgt  at  forøge  Bestanden 
og  at  genindføre  den  paa  Egne,  hvorfra  den  var  forsvunden. 
Paa  Øerne  findes  den  ikke  i  Nutiden,  men  har  i  tidligere 
Tider  ogsaa  levet  der,  hvad  jordfundne  Knogler  fra  Sjæl- 
land viser.  Kunstigt  indført  findes  den  i  Tisvilde  Hegn, 
hvor  Individer  blev  udsatte  omkring  Midten  og  henimod 
Slutningen  af  forrige  Aarhundrede;  ogsaa  paa  Bornholm 
er  den  indført. 

Udpræget  Standfugl,  der  hos  os  navnlig  holder  til  paa 
Heder  med  høj  Lyng,  helst  med  Ris  og  Krat,  ofte  særlig 
ved  Kær  og  Moser,  hvor  Jordbunden  er  fugtig;  ogsaa  i 
aabne,  blandede  Skove  træffes  den,  og  i  Jyllands  Klitegne 
skal  den  have  været  almindelig.  Hos  os  er  den  nu  en 
ganske  overordentlig  sky  og  aarvaagen  Fugl,  der  med 
larmende  Vingeslag  tager  Flugten  allerede  paa  lang  Af- 
stand og  flyver  langt,  før  den  kaster  sig  eller  sætter  sig  i 
Træerne.  Hvor  den  er  mindre  efterstræbt,  eller  i  Yngle- 
tiden naar  den  har  Kyllinger,  søger  den  at  fjerne  sig  ved 
at  løbe  bort  mellem  Lyng  og  Underskov  eller  at  undgaa 
Opmærksomheden  ved  at  trykke  sig.  Ofte  søger  den  Til- 
flugt i  Træer,  hvor  den  jævnlig  sover  om  Natten,  men 
færdes  iøvrigt  hovedsagelig  paa  Jorden,  hvor  den  søger 
sin  Føde,  der  bestaar  af  Knopper,  Blade,  Frø  og  om  Efter- 
aaret  særlig  af  alle  Slags  Bær;  ogsaa  Insekter,  Orme,  Snegle 
og  lign.  fortærer  de,  særlig  som  Kyllinger.  Flugten  hurtig; 
opjagede  udstøder  de  et  Skrig,  der  lyder  som  kok-kok."  I 
strenge  Vintre  skal  de  søge  Tilflugt  i  Skovene. 

Polygame.  I  Parringstiden  om  Foraaret  opfører  Han- 
nen en  ejendommelig  Parringsleg,  hvortil  den  vælger  en 
aaben  Plads  paa  Jorden;  med  udstrakt  Hals,  oppustede 
Fjer,  hængende  Vinger  og  Halen  slaaet  ud  som  et  Hjul, 
løber,  springer  og  danser  den  her  under  stor  Ophidselse 

rundt,  idet  den  udstøder  pibende,  hvæsende  og  skogrende 
Skrig  („Spil"),  der  høres  langt  bort  og  lokker  Hunnerne 
til  Legepladsen.  Denne  „Skogren",  der  lyder  om  Aftenen 
og  navnlig  ved  Daggry,  høres  allerede  fra  Slutningen  af 
Marts  til  ud  i  April  og  Maj.  Hvor  flere  Hanner  skogrer 
paa  samme  Sted,  kæmper  de  lidenskabeligt,  men  ikke 
synderlig  alvorligt.  Parringen  finder  Sted  lige  efter  Skog- 
ringen.  Ogsaa  om  Efteraaret  kan  man  høre  Hannerne 
skogre. 

Reden  en  Fordybning  paa  Jorden,  under  Lyng  og 
Porse-Buske  eller  i  Underskoven;  midt  i  Maj  lægges 
6—12,  oftest  8—9,  Æg;  disse  er  bleggule  eller  graaliggule, 
over  det  hele  med  lysere  og  mørkere  orangebrune  eller 
leverbrune  Pletter  og  Punkter,  ofte  størst  paa  Æggets 
smalle  Ende;  dets  Længde  47—54  mm.,  Bredden  33—38 
mm.  Ruger  24  Dage.  Hunnen  holder  fast  paa  Reden  og 
dækker  Æggene,  naar  den  forlader  dem.  Ungerne  er  flyve- 
færdige, naar  de  er  10—14  Dage  gamle. 

Efter  Parringstiden  holder  Hannerne  sig  for  sig  selv, 
idet  de  under  Sommerfældningen  lever  skjult  og  stille. 
Om  Efteraaret  slutter  de  sig  til  Familieflokkene,  og  Ur- 
hønsene  ses  da  jævnlig  i  mindre  eller  større  Flokke. 

2.  Tjur  (Tetråo  urogållus  Linné). 

Norsk:  Tiur  (<£),  Røj  ($).  Svensk:  Tjåder.  Tysk: 
Auerhuhn.    Engelsk:  Capercaille. 

Hannen:  Hoved,  Hals  og  Forryg  askegraa  med 
mørkebrun  Vatring,  blot  er  Forhovedet  og  Strubens  Fjer, 
der  er  stærkt  forlængede  og  nedhængende  som  et  Skæg, 
ensfarvet  graasorte  med  lidt  grønlig  Metalglans.  Forbrystet 
sort  med  stærktskinnende  grøn  Metalglans.  Bagryg,  Krop- 
sider, Overgump  og  Overhaledækfjer  sorte  med  stærk 
askegraa  Vatring;  de  længste  Overhaledækfjer  med  hvide 
Spidser.  Skuldre,  Vingedækfjer  og  de  indre  Armsvingfjer 
sortebrune  med  stærkt  fremtrædende  chokoladebrun  Vat- 
ring og  hvidgraalige  Fjerspidser.  Undervingedækfjerene 
overvejende  hvide,  Armhulefjerene  renhvide,  dannende 
en  fremtrædende  hvid  Fjerdusk  i  Vingerandens  indre 
Hjørne.  Bagbryst  og  Bug  sorte,  stærkt  hvidbrogede,  navnlig 
i  Midtlinien  og  paa  Siderne.  Underhaledækfjerene  sorte, 
tildels  med  hvide  Spidser.  Haandsvingfjerene  mørkebrune 

med  hvidgraalige  Yderfaner.  Den  store,  afrundede,  c.  35  cm. 
lange  Hale  er  sort  med  spredte  hvide  Pletter  paa  de  ydre 
Styrefjers  Yderfaner;  den  kan  bredes  ud  og  løftes  op  som 
en  stor  helrandet  Vifte.  Mellemføddernes  Fjer  brungraa, 
lidt  vatrede.  Tæerne  sortegraa.  Næbbet  graagult.  Et  stort, 
nøgent,  vortet,   rødt   Hudparti   om   Øjet.     Legemslængden 


Fig.  81.  Tjurer.   Han  og   Hun.  (Efter  Tegetmeier). 


85—98  cm.  Vingelængden  38—41  cm.  —  Yngre  Hanner 
lysere  paa  Oversiden  og  med  mørkere  Næb;  Halen  skal 
være  uden  hvide  Pletter.  Ganske  unge  Hanner  er  kende- 
lige paa  deres  rødbrune,  sortvatrede  Overside;  Skuldre 
og  Vingedækfjer  med  gulbrunligt  hvide  Spidser. 

Hunnen:  Hele  Oversiden  overvejende  sortebrun  med 
lyst  brungule  Tværstriber  over  hver  Fjer  og  brede,  lyse, 
vatrede  Fjerspidser,  brungule  paa  Ryggen,  mere  hvidlige 
paa  Overgumpen;  endel  af  de  store  Skulderfjer,  de  nederste, 
store  Vingedækfjer,  Armsvingfjerene  og  de  længste  Over- 
haledækfjer  med    renhvide  Spidser.     En    hvid  Fjerdusk  i 

R.  Hørring:   Fugle  I.  15 

Vingehjørnet.  Kinder  og  Strube  lyst  gulbrune,  navnlig 
den  sidstnævnte  uden*  mørke  Pletter.  Et  stort  trekantet 
Parti  midt  paa  Forbrystet  omtrent  ensfarvet  rødligt  gul- 
brunt. Undersiden  iøvrigt  lys  gulbrun  med  brede,  sorte 
Tværbaand  og  brede,  renhvide  Fjerspidser.  Halen  afrundet, 
varmt  rødbrun  med  sorte  Tværbaand  og  hvide  Fjerspidser. 
Meget  mindre  end  Hannen.  Legemslængden  60—66  cm. 
Vingen  29—32  cm.   Næbbet  graabrunt. 

Ungfuglene  er  kendelige  paa  deres  hvidgule  Skaft- 
striber paa  Rygsidens  Fjer.  Dunungen  er  paa  Oversiden 
graagul  og  rødbrun  med  sorte  Pletter  og  Striber,  tættest 
paa  Hoved  og  Vinger;  deres  Underside  er  ensfarvet 
graagul. 

Alene  paa  sin  Størrelse  er  denne  prægtige  Hønsefugl 
altid  let  kendelig  fra  sine  Slægtninge;  kun  Hunnen  kan 
mulig  forveksles  med  Urfuglens  Hun,  men  et  kikkert 
Skelnemærke  haves  altid  i  dens  forholdsvis  langt  kortere 
Underhaledækfjer. 

Udbredt  som  Standfugl  over  Europa  ned  til  Pyre- 
næerne, Alperne,  Karpaterne  og  Lilleasien  samt  over 
Nord-  og  Centralasien  til  Bajkai,  Turkestan  og  Altai;  den 
falder  i  nogle  Underarter  (f.  Eks.  uralensis  i  Ural)  og  synes 
i  det  hele  at  være  endel  mindre  i  de  nordlige  Dele  af  sin 
Udbredningszone.  Bunden  som  den  er  til  Skov,  findes  den 
ikke  paa  Island  og  Færøerne.  Tidligere  udbredt  i  de  bri- 
tiske Øers  Skove,  men  uddød  der  omkring  det  19de  Aar- 
hundredes  Begyndelse,  dog  senere,  omkring  1837,  atter 
kunstigt  indført.  Almindelig  i  Norge  helt  op  i  Finmarken, 
i  Alten  og  Sydvaranger,  sjeldnere  i  Landets  sydvestlige 
Kystegne.  I  Sverrig  almindelig  i  alle  store  Naaletræskove 
fra  disses  Nordgrænse  ned  til  Skaanes  nordlige  Dele.  1 
mange  af  Tysklands  Bjergskove  er  den  vidt  udbredt  og 
ret  almindelig,  omend  stærkt  aftagende  i  Tal. 

I  Danmark  var  Tjuren  almindelig  i  Fyrreskovtiden, 
men  er  forlængst,  allerede  i  forhistorisk  Tid,  uddød,  vel 
snart  efter  at  Naaletræerne  veg  Pladsen  for  Løvskovene; 
dens  Knogler  findes  almindeligt  i  Stenalderaflejringer  og 
i  Moserne.  I  Nutiden  synes  den  en  Gang  at  have  forvildet 
sig  herned,  formodentlig  fra  Sverrig,  idet  en  Hane  saas 
flere  Gange  i  December  1874  i  Rude  Skov  ved  Holte,  uden 
at  den  dog  med  Sikkerhed  vides  at  være  skudt.  I  nyeste 
Tid   har   man   forsøgt   kunstigt  at  indføre  den   i   Landet, 

saaledes  er  Tjurer  udsat  flere  Steder  i  Østjylland  og  paa 
Bornholm. 

Tjuren  hører  ganske  hovedsagelig  hjemme  i  store, 
vidtstrakte  Naaleskove,  særlig  i  Fyrreskov,  men  findes 
ogsaa  ofte  i  Blandingsskov  med  Eg,  Birk  o.  1.,  helst  hvor 
der  tillige  er  tæt  Underskov,  gerne  hvor  Grunden  er  lidt 
fugtig  ved  Elve,  Søer  og  Moser.  Opholder  sig  for  en  stor 
Del  paa  Jorden,  særlig  om  Sommeren,  men  sover  i 
Træerne  og  søger  ofte  Tilflugt  i  disse;  Flugten  er  tung 
og  meget  støjende,  særlig  naar  de  pludselig  jages  op.  Dens 
Hovedføde  er  grønne  Skud  af  Fyr,  Enebær,  Birk  o.  1.,  men 
ogsaa,  naar  Aarstiden  tillader  det,  alle  Slags  Bær,  Olden, 
Urter  o.  1.;  særlig  Hunnen  skal  søge  denne  Føde  paa 
Jorden  og  skal  iøvrigt,  ligesom  Ungerne,  fortære  alle  Slags 
Insekter,  navnlig  Myrer,  Larver,  Orme  o.  1.  Deres  Kraaser 
indeholder  ofte  en  stor  Mængde  Smaasten. 

Tjurhanen  holder  sig  gerne  for  sig  selv;  i  Parrings- 
tiden (Marts  og  April)  opfører  den  lignende  ejendommelige 
Parringsdanse  og  Parringskampe  som  Urhanen,  ledsaget 
af  ret  lav  og  ikke  synderlig  vidt  lydende  Skogren,  der 
bestaar  af  hurtig  gentagne  klaprende,  skurrende  og  hvæ- 
sende Toner;  medens  den  udstøder  disse,  er  den  i  saa 
høj  Grad  ophidset,  at  dens  sædvanlige  Skyhed  og  For- 
sigtighed ganske  glemmes,  og  den  kan  i  denne  Tilstand 
kun  altfor  let  skydes,  hvilket  har  bidraget  meget  til  Artens 
Indskrænkning.  Hvor  mange  Hanner  findes,  søger  de  til 
bestemte  fælles  Skoggerpladser,  men  de  „spiller"  iøvrigt 
ogsaa  ene,  oftest  siddende  paa  en  vandret  Gren.  Ogsaa 
Tjuren,  særlig  de  unge  Hanner,  skogrer  om  Efter- 
aaret. 

Reden  blot  en  Fordybning  paa  Jorden,  lidt  udforet 
med  Straa  og  Løv,  ofte  anbragt  under  en  Busk  i  tæt  Be- 
voksning. Æggene  lægges  i  Maj.  Unge  Hunner  skal  lægge 
5-6,  gamle  Hunner  8— 12  Æg;  disse  er  brunlig  rustgule 
med  tætstillede,  større  og  mindre,  brune  Pletter  og  Prikker. 
Længden  52—63  mm.,  Bredden  38—43  mm.  Hønen,  der 
kun  yderst  nødig  lader  sig  forjage  af  Reden,  ruger  i 
28  Dage. 

Bastarder  mellem  Urhane  og  Tjurhøne  (Rakkel- 
høns)  er  ikke  ualmindelige,  hvor  disse  Arter  forekomme 
sammen,  ligesom  begge  disse  Arters  Hunner  danner 
Bastarder  med  Dalrypens  Hanner.  Ret  ofte  ses  tillige 
Hanner  og  Hunner,  der  paa  Grund  af  Sterilitet  i  Ydre  mere 
eller  mindre  nærmer  sig  det  andet  Køn. 

15* 

Rypeslægten  (Lagopus  Brisson). 
Middelstore  Fugle;  ikke  synderlig  fremtrædende 
Kønsforskel,  hverken  i  Farver  eller  i  Størrelse. 
Den  brogede  Sommerdragt  derimod  meget  forskellig 
fra  den  som  Regel  hvide  Vinterdragt.  Vingerne  naar 
ikke  ud  over  Halespidsen.  16  Styrefjer.  Mellem- 
foden og  Tæerne  fjerklædte  helt  ud  til  yderste  Led, 
Fodsaalerne  nøgne,  men  ganske  skjulte  i  Fjerene; 
Kløerne  om  Vinteren  lange,  korte  om  Sommeren. 
Monogame;  Hannen  holder  sig  ved  den  rugende 
Hun.  Har  3-dobbelt  Fældning,  idet  en  Efteraars- 
dragt  indskydes  mellem  Sommer  og  Vinterdragten. 
Jordfugle,  der  løber  hurtigt  og  behændigt.  5  Arter, 
delte  i  mange  Underarter,  udbredte  circumpolart. 
Til  Danmarks  Fauna  kan  kun  henregnes 

1.   Fjeldrype  (Lagopus  mutus  (Montin)). 

(Tetrao  lagopus  Scopoli,  Lagopus  alpinus  Brandt). 
Norsk:  Fjeldrype.  Svensk:  Fjållripa.  Tysk:  Alpenschnee- 
huhn.    Engelsk:  Ptarmigan. 

I  Vinterdragten  er  begge  Køn  helt  renhvide,  blot  er 
Halens  Styrefjer,  med  Undtagelse  af  de  to  midterste,  sorte 
med  brede,  hvide  Spidser.  Hannen  har  en  bred,  sort  Stribe 
fra  Næb  til  Øje,  hos  gamle  Hunner  mangler  denne  ganske, 
medens  den  hos  unge  Hunner  kan  ses  mere  eller  mindre 
utydelig.  Svingfjerenes  Skafter  mørkebrune. 

Hunnen,  der  i  Modsætning  til  Hannen  i  Yngletiden 
(Juni-Juli)  bærer  en  ren  Sommerdragt,  er  i  denne  paa  hele 
Oversiden,  Forhalsen,  Forbrystet  og  Kropsiderne  brunsort 
med  brungule  og  graalige  Tværbaand  og  Fjerspidser  og 
lidt  indblandet  Tværvatring.  Største  Parten  af  Vingedæk- 
fjerene, alle  Svingfjerene  og  hele  Bugen  renhvide;  Halens 
Styrefjer  sorte  med  hvide  Spidser,  de  to  mellemste  af 
Ryggens  Farve. 

Hannens  ufuldstændige  Sommerdragt,  der  ogsaa  er 
kendelig  paa  den  sorte  Ansigtsstribe,  fortrænger  kun  den 
hvide  Vinterdragt   paa   hele   Oversiden,  Hovedet   og   For- 

halsen  og  er  brunsort  med  brungul  og  graa  Tværvatring. 
I  Parringstiden  er  Hannen  oftest  endnu  mere  eller  mindre 
hvidbroget  paa  Oversiden.  Om  Sommeren  er  Fødderne 
mere  eller  mindre  nøgne. 

I  Slutningen  af  Juli  og  i  August  fortrænges  hos  begge 
Køn  de  mørke  Fjer  af  den  meget  fint  sort-brungulligt  og 

Fig.  82.   Fjeldryper.   Han  og  Hun.  (Efter  Tegetmeier). 

navnlig  askegraat  vatrede  Efteraarsdragt,  der  hos  begge 
Køn  lader  Bryst,  Bug,  Vingedækfjer  og  Svingfjer  renhvide. 
Endelig  bryder  i  September  atter  den  rene,  hvide  Vinter- 
dragt frem,  idet  den  efterhaanden,  gennem  et  meget  broget 
Stadium,  afløser  Efteraarsdragten.  Navnlig  Hannen  er  om- 
trent hele  Sommerhalvaaret  i  stadigt  Fjerskifte,  saaledes 
at  den  paa  én  Gang  kan  bære  Fjer  af  den  gamle  og  ny 
Vinterdragt,  Sommerdragten  og  Efteraarsdragten. 

Næbbet  sort;  om  Øjet  en  nøgen,  rød  Hud,  særlig 
udbredt  og  fliget  hos  Hannen.  Denne  er  noget  større  end 
Hunnen    og    har   en    Legemslængde    paa   37—41    cm.   og 

Vingelængden     19.5-20.5    cm.      Hunnens    Legemslængde 
34.5—38.5  cm.,  Vingelængden   18.5—20  cm. 

Udbredt  som  Standfugl  i  det  nordlige  Skandinavien, 
mod  Øst  i  alt  Fald  til  Uralbjergene,  i  Skotlands  Højfjælde 
og  i  Alpernes  og  Pyrenæernes  Højlande.  I  Nordasien, 
Japan,  Nordamerikas  arktiske  Egne,  Grønland  og  Island 
rindes  en  meget  nærstaaende  Form  v.  rupestris  (Gmelin), 
der  ogsaa  omkring  1890  med  Held  er  indført  paa  Færøerne. 

Fjeldrypen  hører  hovedsagelig  hjemme  i  arktiske, 
skovløse,  nøgne  Egne  med  sparsom,  lav  Hedevegetation; 
hvor  den  findes  under  sydligere  Breddegrader,  træffes  den 
kun  i  Højfjeldene  ovenover  Skovgrænsen,  hvor  den  finder 
en  lignende  Temperatur  og  lignende  Naturforhold.  I  Sverrig 
forekommer  den  saa  sydligt  som  til  Dalarnes  nordlige  Dele. 
Ejendommelig  er  dens  Forekomst  i  saa  sydlige  Egne  som 
Alpernes  og  Pyrenæernes  Højland,  vidt  adskilt  fra  dens 
nordiske  Artsfæller,  men  disse  Forekomster  maa  betragtes 
som  Kolonier,  efterladte  i  de  kølige  Højfjelde,  da  Istidens 
tilbagevigende  Ismasser  efterhaanden  trak  Artens  Udbred- 
ningszone  længere  imod  Nord. 

I  Danmark  kendes  Fjeldrypen  ikke  fra  historisk  Tid, 
men  den  har  sikkert  været  almindelig  her  i  Perioderne 
før  og  efter  Istiderne,  da  Landet  laa  skovløst  og  nøgent  i 
Israndens  Nærhed  og  bød  denne  Rypeart  passende  For- 
hold. Hidtil  har  man  imidlertid  ikke  fundet  andet  sikkert 
Spor  af  Arten  end  et  Stykke  af  Fingerleddene  af  et  Individ, 
fremdraget  i  saadanne  Lag  i  Nørre-Lyngby  Klint  ved  Vester- 
havet, at  man  deraf  mener  at  kunne  slutte,  at  det  har  levet 
her  i  Begyndelsen  af  Skovtiden. 

Fjeldrypernes  Føde  er  ganske  overvejende  Blade  og 
Knopper  af  Birk,  Dværgpil  og  alle  Slags  Hedeplanter,  som 
Fjeldsimmer,  Rævling,  Tyttebær,  Blaabær  o.  1.,  hvis  Bær 
tillige  udgør  deres  kæreste  Føde  om  Efteraaret.  Deres  Kro 
kan  ofte  findes  helt  stoppet  med  disse  Fødemidler  og 
da  af  Størrelse  som  en  knyttet  Næve;  de  siges  at  gøre 
dette  mod  indtrædende  Uvejr.  Om  Vinteren,  naar  Sneen 
helt  dækker  Højfjældet,  søger  de  ned  i  den  øverste  Skov- 
grænses Pile-  og  Birkekrat  og  bjerger  da  Livet  ved  at 
grave  sig  gennem  Sneen  ned  til  Vegetationen;  de  finder 
da  tillige  Læ  og  Skjul  i  disse  Snehuler.  Naar  de  i  deres 
renhvide  Vinterdragt  sidder  i  Sneen,  ses  hovedsagelig  kun 
det  sorte  Næb  og  Hannens  Ånsigtsstribe.  I  Træerne  sidder 
de  aldrig,  men  gerne  paa  Sten  o.  1. 

Yngler  paa  Fjeldhederne.  I  Parringstiden  lader  Hannen 
sit   ejendommelige   snorkende   Parringsraab   lyde.    Reden 

blot  en  Fordybning,  oftest  lidt  udforet  med  tørre  Blade, 
Kviste  og  nu  og  da  med  Fjer;  den  er  jævnlig  anbragt  i 
Læ  bag  en  Sten  eller  en  Lyngbusk.  De  8— 12  Æg  lægges 
midt  i  Juni;  de  er  lyst  rustgule,  omtrent,  helt  dækkede 
med  sortebrune  Pletter,  der  forøvrigt  let  afvaskes  med 
Vand.  Længden  39—45  mm.,  Bredden  28—31.5  mm.  Naar 
Ungerne  er  udklækkede,  søger  Moderen  med  dem  ned 
til  Skovgrænsen,  medens  Hannerne  forbliver  i  Hederne. 
Kyllingerne  fortærer  Insekter  og  bliver  paafaldende  tidligt 
i  Stand  til  at  flyve,  saaledes  at  de,  pludselig  skræmte,  flyver 
til  alle  Sider  for  at  søge  Læ  under  Sten  og  Planter,  medens 
Moderen  ynkelig  simulerer  haardt  saaret.  Midt  i  August 
er  Ungerne  allerede  voksne.  Om  Efteraaret  og  Vinteren 
færdes  de  i  større  eller  mindre  Familieflokke  og  er  da 
i  mere  afsides  Egne  ingenlunde  sky,  men  lader  sig  drive 
frem  flokkevis,  idet  de  hurtigt  og  behændigt  løber  hen  ad 
Jorden  og  kun  nødigt  flyver  op  for  atter  snart  at  kaste  sig. 
De  i  Handelen  forekommende  „Islandske  Ryper"  til- 
hører v.  ru  pestris  (Gmelin)  og  importeres  fra  Island. 


[En  anden  nærstaaende  skandinavisk  Rypeart  er  Dal- 
rypen (Lagopus  ålbus  (Gmelin),  L.  lagopus  Linné),  der  er 
endel  større  og  kraftigere  bygget  (Legemslængden  er  38— 45 
cm.)  og  navnlig  har  et  større,  véd  Roden  højere  Næb,  der 
ved  Roden  er  12—14  mm.  højt,  medens  Fjeldrypens  kun 
er  8—9  mm.  Ligner  i  Vinterdragten  Fjeldrypen,  men 
mangler  altid  den  sorte  Ansigtsstribe.  I  Sommerdragten 
er  Hannens  Hoved,  Forhals  og  Forbryst  rødbrune  med 
mere  eller  mindre  fremtrædende  Tværpletter  eller  Tvær- 
vatring;  Hagen  hvidlig;  Hunnen  er  grovt  sort  og  rustgult 
tværvatret.  løvrigt  har  den  ligesom  Fjeldrypen  overvejende 
hvide  Vingedækfjer,  hvide  Svingfjer  og  mere  eller  mindre 
hvid  Underside. 

Udbredt  over  Europas,  Asiens  og  Nordamerikas  nord- 
lige Dele,  men  mangler  i  Grønland,  Island  og  paa  Færøerne. 
Ligner  i  Levemaade  endel  Fjeldrypen,  men  opholder  sig 
mere  paa  Lavlandet  og  gaar  som  Regel  ikke  længere  op 
ad  Fjeldsiderne  end  til  Birkeregionen,  ligesom  den  er  ud- 
bredt længere  mod  Syd;  i  Sverrig  findes  den  helt  ned  i 
Varmland  og  Vestmanland  og  forvilder  sig  nu  og  da 
længere  Syd  paa;  findes  ogsaa  i  det  nordlige  Østpreussen. 

I  Danmark  har  Dalrypen  efter  al  Sandsynlighed  ogsaa 
levet  i  forhistorisk  Tid,  maaske  endog  senere  end  Fjeld- 
rypen, men  sikre  Rester  af  den  er  endnu  aldrig  fundet 
her,  omend  visse  Fund  af  Rypeknogler  mulig  skal  hen- 
føres til  denne  Art.  I  vore  Vildthandeler  sælges  den  al- 
mindeligt i  sin  Vinterdragt  under  Navnet  „Norsk  Rype", 
importeret  fra  det  nordlige  Skandinavien. 

Den  i  Storbritanien  og  Irland  samt  paa  Hebriderne  og 
Orknøerne  levende  Dalrype,  der  er  udformet  til  en  særlig 
Art,  Skotsk  Rype  (Lagopus  scoticus  (Latham)),  er  blandt 
andet  ejendommelig  ved  de  af  Øklimaet  fremkaldte 
mørke  Farver;  saaledes  har  den  helt  mistet  den  hvide 
Vinterdragt  og  dermed  Sommerdragtens  hvide  Underside 
og  de  hvide  Vingedækfjer,  ligesom  Svingfjerene  altid 
er  mørkt  graabrune.  Hannen  er  over  det  hele  mørkt 
rødbrun  med  sorte  Tværbaand  og  sort  Tværvatring;  For- 
hals og  Forbryst  renest  og  varmest  farvede;  Rygsiden 
mere  gulbrunlig;  Bagbryst  og  Bug  sortebrune,  ofte  med 
hvidlige  Fjerspidser.  Hagen  hvidlig.  Benenes  Fjerklæd- 
ning lyst  graalig-brun  eller  hvidgraa.  Hunnen  lysere 
broget,  rødbrun  med  bredere  sorte  Tværbaand  og  Tvær- 
striber og  gule  Fjerspidser  paa  Ryggen. 

Her  nævnes  denne  Art  kun,  fordi  den  som  Jagtvildt, 
under  dens  engelske  Navn  Grouse,  er  udsat  flere  Steder 
i  Jylland,  hvor  den  synes  at  kunne  trives  og  ialtfald  jævn- 
ligt har  ynglet  og  formeret  sig  i  Frihed.  Med  Danmarks 
Fauna  har  denne  kunstigt  indførte  Art  iøvrigt  intet  at  gøre. 

Bastarder  kendes  mellem  Dal-  og  Fjeldrype  og  mellem 
Dalrype  og  Skotsk  Rype.] 


Navnefortegnelse, 


(Synonymer  er  trykte  med  Cursiv,  de  som  Overskrifter  brugte 
danske   Navne  med  spærrede  Typer). 


Side 

Aarfugle 219 

Årfugl 220 

Aarhane 220 

Aarhøne 220 

Årta 82 

acuta  (Anas)    92 

africana  (Anas) 132 

Agerhøne 212 

Agerhønseslægten 211 

albellus  (Mergus) 173 

albifrons  (Anser) 191 

albus  (Lagopus) 231 

Alfågel 137 

Alforrådar 159,    162 

Alpenschneehuhn 228 

alpinus  (Lagopus) 228 

americana  (Clangula) 146 

americana  (Fuligula) 130 

americana  (Oedemia) 152 

americanus  (Mergus) 183 

Anas 77 

Anatinæ 76 

Andefugle 73 

Angeltaske 137 

Anser 186 

anser  (Anas) 195 

Anserinæ  . . .' 185 

arvensis  (Anser) .........    187 

Atlingand 82 

Auerhuhn 224 

barrowi  (Clangula) 1 48 

Bean   Goose 187 


Side 

Bergente 1 26 

Bernacle  Goose 204 

Bernicla 200 

bernicla  (Anser) 202 

bewickii  (Cygnus) 117 

Bewicks  Swan 117 

Birkhuhn 220 

Bjergand 126 

Blaanæb 1 26 

Blaavinget  And 85 

Black  Grouse 220 

Blisand 86 

Blisgaas 191 

Blisgås 191 

Blue-winget  Teal 85 

Blyand 86,  122 

Blåsand 86 

Blåsgås 191 

Blåssen-Gans 191 

borealis  (Somateria) 165 

boscas  (Anas) .  95 

brachyrhynchus  (Anser) ...  1 89 

Bramgaas 204 

Brandgaas 103 

Brandgans 1 03 

Branta  (rufina) 1 34 

brenta  (Bernicla) 202 

Brent-Goose 202 

brevirostris  (Anser) 1 93 

Brilleand 156 

Brillenente 156 

Brunand 128 

Side 

Brunnakke 86,  128 

Bruskop 144 

Bygand 95 

Bøgeskrække 176,  181 

Callichen  (rufinus) 1 34 

Camptolæmus 158 

Capercaille 224 

carolinensis,  (Anas) 81 

casarca  (Tadorna) 107 

castor  (Merganser) 181 

Chaulelasmus  (streperus) .  .  90 

cinerea  (Perdix) 212 

cinereus  (Anser) 195 

circia  (Querquedula) 82 

Clangula 143 

clangula  (Anas) 144 

clangula  (Fuligula) .  144 

Clangula  (histrionica) 141 

clypeata  (Anas) 99 

colchicus  (Phasianus) 215 

Common  Partridge 212 

Common  Quail 209 

Common  Sheld-Duck 103 

Common  Scoter 149 

communis  (Coturnix) 209 

cornuta  (Tadorna) 103 

Cosmonetta 141 

Coturnix 208 

coturnix  (Perdix) 209 

crecca  (Anas) 79 

cristata  (Fuligula) 122 

Cyanopterus  (discors) 85 

Cyanopterus  (querquedula).  82 

Cygninæ 109 

cygnoides  (Anser) 199 

Cygnus ■'. .  111 

cygnus  (Anas) 114 

dactylisonans  (Coturnix) .  . .  209 

Dafila  (acuta) 92 

Dalrype 231 

daurica  (Perdix) 215 

discors  (Anas) 85 

dispar  (Somateria) 159 

dresseri  (Somateria) 1 65 

Dverggaas 193 


Side 

Dykænder 118 

Ederand 162 

i    Ederfugl 162 

Ederfugleslægten 157 

Efugl 162 

'  Ekonge 167 

Eider  Duck 162 

Eiderente 162 

:    Eisente 137 

Ejder 162 

Eniconetta  (stelleri) 159 

i    erythropus  (Anser) 193 

fabalis  (Anser) 187 

Fagergaas 1 03 

Fasan 217 

;    Fasanfugle 208 

Fasanslægten 215 

I    ferina  (Fuligula) 128 

i   ferruginea  (Anas) 132 

ferus  (Anser) 195 

I  ferus  (Cygnus) 114 

Firøje 144 

Fiskand 176 

Fjeldgaas 204 

'    Fjeldrype 228 

Fjållgås 193 

Fjållripa 228 

;    Fjordand 82 

:    Fløjlsand 153 

j    Fuligula 121 

!   fuligula  (Anas) '122 

Fuligula  (clangula) 144 

|    Fuligulinæ 118 

!    Fulix  (cristata) 1 22 

i    Fulix  (marila) 1 26 

;    fusca  (Anas) 1 53 

I    fusca  (Oedemia) 153 

I    Gaaseslægten 1 86 

j    Gadwall 90 

gambeli  (Anser) 1 93 

Garganey 82 

I    Gaul 202 

I   gibbus  (Cygnus) 111 

glacialis  (Pagonetta) 137 

i    glaucion  (Anas) 144 

Side 

glaucion  (Clangula) 144 

Goldeneye 144 

Goosander 181 

Graaand 95 

Graagaas 195 

Grafand 103 

G  raugans 195 

Gravand 103 

Gravandeslægten 103 

Gravgaas 103 

Gray  Lag-Goose 195 

Grouse 232 

Græsand 90,  95 

Gul  Skallesluger 181 

Gulskræp 181 

Gånsesåger. .    181 

Gæs 185 

Hareida  (glacialis) 137 

Harlequin  Duck 141 

Havlit 137 

Havlitslægten 136 

Havlyk 137 

histrionica  (Cosmonetta)  .  .  141 

Histrionicus  (torquatus) ...  141 

Hrafnsond 128 

Husand 98 

Husond 1 48 

Hvid  Fiskeand 173 

Hvidkindet  Gaas 204 

Hvidside 173 

Hvid  Skallesluger 173 

Hvidskrække  .  .  .  .  .    .    ...  173 

Hvidvinget  Himmelhund..  153 

Hvidøje 144 

Hvidøjet  And 132 

Hvinand 144 

Hvinandeslægten 143 

Hvitkindad  'Gås 204 

Hvitnackad  Svart 156 

hyemalis  (Anas) 137 

Hockerschwan 111 

Hønsefugle 206 

indicus  (Anser) 198 

Indisk  Gaas ;.  198 

Isand 137 


Side 

islandica  (Clangula) 148 

Islandsk  Hvinand..    .  148 

Islandsk  Rype 231 

King  Eider 167 

Klingergaas 187 

Knarand 90 

Knipa '. 144 

Knopsvane 111 

Knortegaas 202 

Knækand 82 

Knåckente 82 

Knolsvan 111 

Kolbeand 134 

Kolbenente '  134 

Konge-Ederfugl 167 

Kongefasan 218 

Kortnæbbet  Sædgaas. .  189 

Kragenente 141 

Kricka 79 

Krickente 79 

Krikand 79 

Kropand 99 

Kuland 149 

Kurzschnåblige  Gans  ....  189 

Labradorederfugl 158 

i    labradorius  (Camptolæmus)  158 

I    Lagopus 228 

I    lagopus  (Tetrao) 228 

!    Lamellirostres 73 

!    Lesser  White-fronted'Goose  193 

I    leucophthalmus  (Anas)  ....  1 32 

|    leucopsis  (Anser) 204 

i    leucopsis  (Bernicla) 204 

|    Liden   Fiskeand 1 76 

j    Lille  Runddykker 149 

I    Lille  Skallesluger..  .  .  173 

Long-tailed  Duck 137 

I    Lyrurus 220 

!    Lysand 126 

Løffelente 99 

;    Maliard 95 

Mareca  (penelope) 86 

marila  (Fuligula) 126 

merganser  (Mergus) 181 

Merginæ 171 

Side    \ 

mergoides  (Clangula) 176 

Mergulus  (albellus) 173 

Mergus 172 

Mindre  Sangsvane 117 

minor  (Cygnus) 117    i 

minutus  (Anser) 193    ; 

Mittlerer  Sager 1 76    \ 

mollissima  (Anas) 162    | 

mollissima  (Somateria)  ...  162    I 

Moorente 132 

Moseand 95    i 

Moseandeslægten 77 

musicus  (Cygnus) 114 

Mute  Swan 111 

mutus  (Lagopus) 228    j 

Netta  (rufina) 134    i 

Nettion  (crecca) 79 

nigra  (Anas) ■  149 

nigra  (Oedemia) 149 

Nonne 173 

Nonnengans 204 

Norkand 79    i 

Norsk  Rype 232 

Nyroca  (ferina) 128 

nyroca  (Fuligula) 132    | 

Oedemia 149    j 

olor  (Cygnus) 111 

Orre 220    i 

Pagonetta 1 36    j 

Partridge 212    | 

penelops  (Anas) 86    ! 

Perdix 211    j 

Perdix  coturnix 209 

perdix  (Tetrao) 212    | 

Perleand 90    I 

Perrelit 204    I 

perspicillata  (Oedemia)  ...  156 

Pfeifente 86 

Phasianidæ 208 

Phasianus 215 

Pibeand 86 

Pibsvane 117 

Piland 92 

Pink-footed  Goose 1 89 

Pintail 92 


Side 

Pochard 1 28 

Prachtente 167 

Pragt-Ederand 167 

Pragt-Ederfugl 167 

Praktejder 167 

Prutgås 202 

Ptarmigan 228 

Pukkelnæbbet  Ederfugl  ...  167 

Quail 208 

querquedula  (Anas) 82 

Querquedula  (circia) 82 

Querquedula  (crecca) 79 

Querquedula  (discors) 85 

Radgaas 202 

Rajgaas 202 

Rajgaaseslægten 200 

Rakkelhøne 227 

Rantegaas 204 

Raphøne 212 

Rapphona '. 212 

Rasores 206 

Redbreasted-Goose 200 

Redbreasted  Merganser.  .  .  176 

Redcrested  Pochard 134 

reevesii  (Phasianus) 218 

Reiherente 122 

Rephuhn 212 

Rhynchaspis  (clypeata) ....  99 

Ringelgans 202 

Ringfasan 217 

Rostand 107 

Rostgans 107 

Rothhals-Gans 200 

Ruddy  Sheld-Duck 107 

ruficollis  (Bernicla) 200 

rufina  (Fuligula) 134 

Ruggaas 187 

Rulte 202 

Rumpeand 92 

rupestris  (Lagopus) 231 

Rustand 107 

rutila  (Anas) 107 

rutila  (Casarca) 107 

rutila  (Tadorna) 107 

Rypeslægten .  .• 228 

Side 

Rødand 79 

RødhalsetGaas 200 

Rødhovedet  And 134 

Rødnakke 79,  128 

Røj 224 

Saatgans 187 

Salskrak 173 

Samtente 153 

Sangsvane 114 

Sångsvan 114 

Scaup-Duck 1 26 

Scheckente 159 

Schellente 144 

Schnatterente 90 

scoticus  (Lagopus) 232 

Scoter 149 

segetum  (Anser) 187 

serrator  (Mergus) 176 

Sheld-Duck 103 

Shoveller 99 

Singschwan 114 

Sjoorre 1 49,  1 53 

Skalleslugere 171 

Skalleslugerslægten 172 

Skeand 99 

Skedand 99 

Skjoldnæb 99 

Skjørand 181 

Skotsk  Rype 232 

Skovhøns 220 

Skovland 99 

Skrekand 92 

Skæg-Agerhøne 215 

Skæland 1 26 

Småskrake 176 

Smedegaas 191 

Smew 173 

Snadderand 90 

Snatterand 90 

Somateria 157 

Sommerkrikand 82 

Sortand 149 

Sortandsslægten 149 

Sort  Himmelhund 149 

Spatula  (clypeata) 99 


Side 

spectabilis  {Anas).  . 167 

spectabilis  (Somateria).  ...  167 

Spejlgaas 200 

Spidsand 92 

Spiessente 92 

Spitsberggås 1 89 

Splitdykker 144 

stelleri  (Anas) 1 59 

stelleri  (Eniconetta) 159 

Stelleria  (dispar) 1 59 

Stellers  And 159 

Stellers  Eider 159 

Steppehøns 215 

Stjertand 92 

Stockente 95 

Stokand 95 

Stor  Fiskeand 181 

Storgraagaas 187 

Stor  Havgasse 181 

Stor  Himmelhund 153 

Stor   Runddykker 153 

Stor  Skallesluger 181 

Storskraken 181 

strepera  (Anas) 90 

Strømand 141 

Strømandslægten 141 

Strømgaas 176 

Surf-Scoter 156 

Svanegaas 199 

Svaner 109 

Svartand 149,  153 

Svensk  Gaas 204 

Sværten 1 49 

Svart ■  153 

Svømmeænder 76 

Sædgaas 187 

Tadorna 103 

tadorna  (Anas) 103 

Taffeland 128 

Taffelente ' 128 

Tagand 79 

Tamsvane 111 

Tanggaas 202 

Tatergaas 202 

Teal 79 

Side 

Tetrao 219 

Tetraonidæ 219 

tetrix  {Lyrurus) 220 

tetrix  (Tetrao) 220 

Tjur 224 

Tjåder 224 

Topand 122 

Toppet  Skallesluger.  .  176 

Topskrække 176 

torquata  (Bernicla) 202 

torquatus  (Histrionicus)  ...  141 

torquatus  (Phasianus) 217 

Torskand 153 

Trauerente 149 

Troldand 122 

Troldandeslægten 121 

Tufted  Duck 123 

Uhand ■ 162 

uralensis  (Tetrao) 226 

Urfugl 220 

Urfugleslægten 219 

Urhane 220 

Urhøne 220 

urogallus  (Tetrao) 224 


Side 

Vagtel 209 

Vagtelslægten 208 

Vaktel 209 

Velvet  Scoter 1 53 

Vibeand 122 

Vigg 1 22 

Vildand .  95 

Vildgaas 1 95 

Vinterand 92 

v-nigra  (Somateria) 165 

vulgaris  (Clangula) 144 

vulpanser  (Tadorna) 103 

Wachtel 209 

Weissziigelente 85 

White-eyed  Duck 1 32 

White-fronted  Goose 191 

Whooper  Swan 114 

Wigeon 86 

Zwerggans 1 93 

Zwergsåger 173 

Zwergschwan 117 

Ædelfasan 215 

Ørfugl 162 


